Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-6-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΘ΄ συνεδριάσεώς του, της Δευτέρας 29 Ιουνίου 2020 (πρωί) σε ό,τι αφορά την ψήφιση στο σύνολο του σχεδίου νόμου: «Ενιαίο κείμενο Δικονομίας για το Ελεγκτικό Συνέδριο, ολοκληρωμένο νομοθετικό πλαίσιο για τον προσυμβατικό έλεγχο, τροποποιήσεις στον Κώδικα Νόμων για το Ελεγκτικό Συνέδριο, διατάξεις για την αποτελεσματική απονομή της δικαιοσύνης και άλλες διατάξεις»]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα ήθελα να σας πληροφορήσω ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν σήμερα είναι οι εξής: Η δεύτερη με αριθμό 828/19-6-2020 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας, με θέμα: «Τοξικός ο αέρας της Μαγνησίας». Η πρώτη με αριθμό 845/22-6-2020 επίκαιρη ερώτηση πρώτου κύκλου του Βουλευτή Β1΄Βορείου Τομέα Αθηνών της Νέας Δημοκρατίας κ. Δημητρίου Καιρίδη προς τον Υπουργό Περιβάλλοντος και Ενέργειας, με θέμα: «Προώθηση της χρήσης του ποδηλάτου ως εναλλακτικού τρόπου αστικής μετακίνησης και μέσου βελτίωσης της ποιότητας ζωής των πολιτών». Η πρώτη με αριθμό 846/22-6-2020 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Περιβάλλοντος και Ενέργειας, με θέμα: «Ένταξη του φαραγγιού της Νέδας και άλλων θησαυρών υδάτινου πλούτου της χώρας σε καθεστώς προστασίας». Η έκτη με αριθμό 847/22-6-2020 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας με θέμα: «Τηλεθέρμανση Μεγαλόπολης». Οι παραπάνω επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Κωνσταντίνο Χατζηδάκη. Η όγδοη με αριθμό 831/19-6-2020 επίκαιρη ερώτηση δεύτερου κύκλου της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς την Υπουργό Πολιτισμού και Αθλητισμού, με θέμα: «Στον αέρα το πρόγραμμα «Ελευσίνα Πολιτιστική Πρωτεύουσα 2021», θα απαντηθεί από την Υπουργό Πολιτισμού και Αθλητισμού κ. Στυλιανή Μενδώνη. Η πέμπτη με αριθμό 829/19-6-2020 επίκαιρη ερώτηση δεύτερου κύκλου της Βουλευτού Α΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Υποδομών και Μεταφορών, με θέμα: «Ακύρωση των διοδίων στους ανισόπεδους κόμβους Βαρυμπόμπης και Αγίου Στεφάνου», θα απαντηθεί από τον Υπουργό Υποδομών και Μεταφορών κ. Κωνσταντίνο Αχ. Καραμανλή. Η τέταρτη με αριθμό 839/22-6-2020 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς την Υπουργό Παιδείας και Θρησκευμάτων, με θέμα: «Την αναγνώριση του ενιαίου και αδιάσπαστου τίτλου σπουδών μεταπτυχιακού επιπέδου (intergrated master)». Η έβδομη με αριθμό 842/22-6-2020 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κουμμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων, με θέμα: «Άμεση επίλυση των προβλημάτων που αντιμετωπίζουν οι φοιτητές του Πανεπιστημίου Δυτικής Αττικής με την διεξαγωγή της εξεταστικής». Οι παραπάνω επίκαιρες ερωτήσεις θα απαντηθούν από τον Υφυπουργό Παιδείας και Θρησκευμάτων κ. Βασίλειο Διγαλάκη. Η δεύτερη με αριθμό 827/19-6-2020 επίκαιρη ερώτηση πρώτου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Δεν στηρίζει η ελληνική Κυβέρνηση το σχέδιο του Παγκόσμιου Οργανισμού Υγείας (ΠΟΥ) για την καθολική και ισότιμη πρόσβαση στα φάρμακα και εμβόλια κατά του νέου κορωνοϊού». Η τρίτη με αριθμό 832/19-6-2020 επίκαιρη ερώτηση πρώτου κύκλου του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Υγείας, με θέμα: «Ανεπάρκεια διασωστών ΕΚΑΒ στο Κέντρο Υγείας Κασσάνδρας Χαλκιδικής». Οι παραπάνω επίκαιρες ερωτήσεις θα απαντηθούν από τον Υφυπουργό Υγείας κ. Βασίλειο Κοντοζαμάνη. Η τέταρτη με αριθμό 837/22-6-2020 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υγείας, με θέμα: «Να μην απολυθούν ενενήντα εργαζόμενοι του Νοσοκομείου Παίδων «Αγία Σοφία»», δεν θα συζητηθεί λόγω κωλύματος του κυρίου Βουλευτή. Η τρίτη με αριθμό 835/22-6-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υγείας, με θέμα: «Να επανέλθουν σε ενιαίους χώρους οι λειτουργίες των κλινικών του Πανεπιστημιακού Γενικού Νοσοκομείου Ηρακλείου (ΠΑΓΝΗ) που διασκορπίστηκαν λόγω κορωνοϊού και να ενισχυθούν με ιατρονοσηλευτικό προσωπικό», δεν θα συζητηθεί λόγω κωλύματος του κυρίου Βουλευτή. Η πέμπτη με αριθμό 825/19-6-2020 επίκαιρη ερώτηση πρώτου κύκλου του Βουλευτή Β1΄Βορείου Τομέα Αθηνών του ΜέΡΑ25 κ. Κλέωνα Γρηγοριάδη προς την Υπουργό Παιδείας και Θρησκευμάτων, με θέμα: «Κατάργηση των καλλιτεχνικών μαθημάτων από το πρόγραμμα σπουδών της δευτεροβάθμιας εκπαίδευσης», δεν θα συζητηθεί κατόπιν συνεννόησης. Θα ξεκινήσουμε την συζήτηση με τη δεύτερη με αριθμό 827/19-6-2020 επίκαιρη ερώτηση πρώτου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Δεν στηρίζει η ελληνική Κυβέρνηση το σχέδιο του Παγκόσμιου Οργανισμού Υγείας (ΠΟΥ) για την καθολική και ισότιμη πρόσβαση στα φάρμακα και εμβόλια κατά του νέου κορωνοϊού». Θα απαντήσει ο Υφυπουργός Υγείας κ. Βασίλειος Κοντοζαμάνης. Κύριε Βουλευτά, έχετε τον λόγο για δύο λεπτά.
Ευχαριστώ πολύ. [[ΔΙΑΚΟΠΗ]] [[ΜΕΤΑ ΤΗ ΔΙΑΚΟΠΗ]] Κύριε Υφυπουργέ, η πανδημία, η οποία πλήττει οριζόντια όλο τον κόσμο και είναι μια μεγάλη διασυνοριακή απειλή δημόσιας υγείας, θεωρώ ότι έχει αναδείξει νέες ανάγκες, νέες προκλήσεις για τις χώρες, για τις κοινωνίες, για τα συστήματα υγείας, αλλά έχει φέρει και στο προσκήνιο τον κίνδυνο νέων ανισοτήτων. Πρόκειται περί ανισοτήτων που αφορούν την πρόσβαση των πολιτών όλου του κόσμου και όλων των χωρών στα νέα εμβόλια, στα φάρμακα ή στα ιατροτεχνολογικά προϊόντα τα οποία ενδέχεται να προκύψουν στο αμέσως επόμενο διάστημα. Το σημερινό διεθνές πλαίσιο που ρυθμίζει την προστασία των πνευματικών δικαιωμάτων, τις πατέντες, τις εμπορικές πρακτικές των εταιρειών δημιουργεί σοβαρές παρενέργειες και κινδύνους να μείνουν πίσω, όπως λέει ο Παγκόσμιος Οργανισμός Υγείας, χώρες, λαοί και κοινωνικές ομάδες εξαιτίας οικονομικών δυσχερειών. Απέναντι σε αυτόν τον κίνδυνο ο Παγκόσμιος Οργανισμός Υγείας και ο επικεφαλής του Δόκτωρ Τέντρος έχουν πάρει πρωτοβουλίες, έχει πει μάλιστα ο Γενικός Διευθυντής του ΠΟΥ ότι, ο μεγαλύτερος κίνδυνος δεν είναι αυτός καθαυτός ο ιός αλλά η έλλειψη παγκόσμιας αλληλεγγύης σε αυτή τη φάση, στη φάση δηλαδή της συστράτευσης για την αντιμετώπισή του. Έχουν πάρει πρωτοβουλίες, λοιπόν. Υπάρχει το γνωστό ψήφισμα Κόστα Ρίκα στη γενική συνέλευση του ΠΟΥ, το οποίο ουσιαστικά θεωρεί ότι τα εμβόλια και τα φάρμακα είναι παγκόσμιο δημόσιο αγαθό και πρέπει να είναι εγγυημένη, με την αιγίδα του Παγκόσμιου Οργανισμού Υγείας, η πρόσβαση όλων των χωρών και όλων των κοινωνιών σε αυτά. Προς τον σκοπό αυτό συγκροτήθηκε, μετά από διαπραγματεύσεις, ένα ειδικό - ας πούμε - ταμείο, μια δεξαμενή πρόσβασης, access tool, το οποίο επιτρέπει ακριβώς αυτή την προοπτική. Η χώρα μας στην αρχική φάση στη γενική συνέλευση του ΠΟΥ στήριξε το αρχικό ψήφισμα. Στη συνέχεια, όμως, και μετά τη σφοδρή αντίδραση των Ηνωμένων Πολιτειών οι οποίες έχουν ανοίξει έναν πόλεμο ανοιχτό πλέον με τον Παγκόσμιο Οργανισμό Υγείας και υπονομεύουν κάθε τέτοια προοπτική που κινείται στη γραμμή της καθολικής κάλυψης, υπαναχώρησε και δυστυχώς υπαναχώρησαν και πολλές χώρες της Ευρωπαϊκής Ένωσης και στην τελική του μορφή την πρόταση του ΠΟΥ τη στηρίζουν μόνο τέσσερις χώρες της Ευρωπαϊκής Ένωσης και η Νορβηγία πέντε. Θεωρώ ότι είναι πρόβλημα το ότι η χώρα μας δεν είναι σε αυτή τη φάση με αυτή την κρίσιμη και ριζοσπαστική πρωτοβουλία, που αλλάζει τις ισορροπίες, τους συσχετισμούς και τις προτεραιότητες στην παγκόσμια φαρμακευτική αγορά και βάζει ως προτεραιότητα τις ανάγκες των κοινωνιών και όχι τις ανάγκες της αγοράς και του επιχειρηματικού κέρδους. Θεωρώ ότι περιμένουμε εξηγήσεις γι' αυτό, γιατί νομίζω ότι σ' αυτή την κρίσιμη στιγμή, οφείλει η χώρα μας μια χώρα με μικρή αγορά και με μικρή διαπραγματευτική δυνατότητα, να στηρίζει παρεμβάσεις, πρωτοβουλίες και κινήσεις οι οποίες μάλιστα γίνονται και με την υποστήριξη προσωπικοτήτων, πολιτικών ηγετών, μεγάλων ανθρωπιστικών οργανώσεων, συμμαχιών ασθενών κ.λπ., σε όλο τον κόσμο.
Ευχαριστούμε, κύριε συνάδελφε. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Κύριε Ξανθέ, η καθολική και ισότιμη πρόσβαση σε υπηρεσίες υγείας, φάρμακα, εμβόλια και οποιοδήποτε άλλο θεραπευτικό και προληπτικό μέσον είναι διαθέσιμο, είναι υποχρέωση του κράτους απέναντι στον πολίτη. Και αυτό είναι μια αδιαπραγμάτευτη αρχή της Κυβέρνησής μας. Την περίοδο της πανδημίας έγινε σαφές ότι κάποια πράγματα, κάποιες αποφάσεις υπερβαίνουν τα εθνικά κράτη - μέλη και αποφάσεις λαμβάνονται σε υπερεθνικό επίπεδο. Ο ίδιος ο Πρωθυπουργός, ο Κυριάκος Μητσοτάκης, σε πρόσφατες δηλώσεις του αναφέρθηκε στην ανάγκη η διανομή του εμβολίου κατά του κορωνοϊού, όταν αυτό αναπτυχθεί, να μην εργαλειοποιηθεί στο όνομα του κέρδους. Είναι σαφές ότι πρέπει να βρεθεί η βέλτιστη δυνατή λύση, όταν και εφόσον αναπτυχθεί το εμβόλιο αυτό και το πώς θα είναι διαθέσιμο σε όλους τους πολίτες που το έχουν ανάγκη. Η πανδημία του κορωνοϊού, πράγματι, ανέδειξε νέες ανάγκες και προκλήσεις σε ό,τι αφορά την πρόσβαση στα φάρμακα, τα εμβόλια και τα ιατροτεχνολογικά προϊόντα. Περισσότερο έφερε στην επιφάνεια προβλήματα που έχουν να κάνουν με τη διαχείριση απειλών και που αφορούν τη διασυνοριακή απειλή και διαχείριση αυτών των κρίσεων. Υπό το πρίσμα αυτό παρατηρήθηκαν θέματα όχι ισότιμης και όχι ταυτόχρονης πρόσβασης στη φαρμακευτική περίθαλψη σε άλλα κράτη - μέλη. Ευτυχώς αντιμετωπίσαμε την πανδημία αυτή, χωρίς να αντιμετωπίσουμε τέτοια προβλήματα. Θα συμφωνήσω μαζί σας ότι η πρόσφατη πανδημία κατέδειξε την ανάγκη ανάπτυξης και χρήσης νέων εργαλείων που αφορούν τη φαρμακευτική περίθαλψη και κρίνεται απαραίτητη η ενίσχυση και ανάπτυξη κοινής προμήθειας τόσο ιατροτεχνολογικών προϊόντων όσο και εμβολίων σε ευρωπαϊκό επίπεδο μέσω κεντρικής ευρωπαϊκής διαδικασίας. Δυστυχώς, ενώ συμμετείχαμε κατά την περίοδο της πανδημίας στην πρωτοβουλία για κοινή προμήθεια εξοπλισμού και αναλώσιμου υλικού, αυτή η προσπάθεια δεν κατάφερε να τελεσφορήσει. Επίσης, είναι πολύ σημαντική η πρωτοβουλία της Βαλέτα, όπως αναφέρετε στην ερώτησή σας, και συνεχίζουμε να την υποστηρίζουμε και να συμμετέχουμε σε αυτή. Δυστυχώς και πάλι, μέχρι στιγμής δεν έχουμε τα αποτελέσματα τα οποία θα περιμέναμε. Θέλω να πω το εξής σε ό,τι αφορά την ερώτησή σας και την πρωτοβουλία του Παγκόσμιου Οργανισμού Υγείας: Πράγματι, αποφασίσαμε να τηρήσουμε μια στάση αναμονής. Βέβαια μας δίνεται η δυνατότητα έκφρασης στήριξης σε μεταγενέστερο επίπεδο της πρωτοβουλίας αυτής. Υπάρχουν, πράγματι, κάποιες ασάφειες σε ό,τι αφορά την υλοποίηση αυτής της πρωτοβουλίας και σε τίποτα δεν έχει να κάνει με αυτό στο οποίο αναφερθήκατε. Τι έχουμε κάνει, όμως, εμείς μέχρι στιγμής προκειμένου να προμηθευτούμε εμβόλια για τον κορωνοϊό, όταν αυτά θα είναι έτοιμα σε ευρωπαϊκό επίπεδο; Πιστεύουμε κατ' αρχάς ότι είναι ο μόνος τρόπος να έχουν πρόσβαση όλα τα κράτη - μέλη στον εμβολιασμό και να μπορέσουμε να περιορίσουμε τη διάδοση του ιού. Συμμετέχουμε στην πρωτοβουλία της Ευρωπαϊκής Ένωσης, προκειμένου για την εκ των προτέρων προμήθεια εμβολίων για τον κορωνοϊό. Αυτό σημαίνει ότι η Ευρωπαϊκή Ένωση αναλαμβάνει το ρίσκο να χρηματοδοτήσει την ανάπτυξη ενός εμβολίου και να χάσει τα χρήματά της στην περίπτωση που αυτό δεν είναι καλό. Παράλληλα, με τον τρόπο αυτό, καταφέρνει η Ευρωπαϊκή Ένωση να επιταχύνει χρονικά την ανάπτυξη και διαθεσιμότητα του εμβολίου χρηματοδοτώντας την ανάπτυξή του. Έχει δημιουργηθεί ήδη μια συντονιστική επιτροπή στην οποία συμμετέχουν όλα τα κράτη - μέλη, συμμετέχει και η Ελλάδα, και οι εργασίες έχουν ήδη ξεκινήσει και πιστεύουμε ότι είναι η καλύτερη λύση στο πρόβλημα,το οποίο υπάρχει. Ευχαριστώ πολύ.
Και εγώ, κύριε Υπουργέ. Ορίστε, κύριε συνάδελφε, έχετε τον λόγο για τρία λεπτά.
Κύριε Κοντοζαμάνη, έχω υπ' όψιν μου τις δηλώσεις του Πρωθυπουργού και σε μια σύσκεψη πρόσφατα με Έλληνες επιστήμονες του εξωτερικού και προχθές είδα μια συμμετοχή σε ένα ευρωπαϊκό φόρουμ για αυτή την πρωτοβουλία του Coronavirus Global Response, που χρηματοδοτείται με πρωτοβουλία της Φον Ντερ Λάιεν με περίπου 10 δισεκατομμύρια, στο οποίο συμμετέχει η χώρα μας με 3 εκατομμύρια. Αυτό καλώς γίνεται. Το ερώτημα είναι, γιατί στην πρωτοβουλία του Παγκόσμιου Οργανισμού Υγείας - που κατά την άποψή μου είναι ευρύτερη αυτής της ευρωπαϊκής πρωτοβουλίας και είναι και μια πρωτοβουλία που έχει προκαλέσει συγκρούσεις και αντιπαραθέσεις και με τις Ηνωμένες Πολιτείες και με μεγάλες χώρες που έχουν ισχυρές φαρμακοβιομηχανίες, αλλά και με εταιρείες φαρμακευτικές οι οποίες προσπαθούν να την απαξιώσουν, γιατί σ' αυτή τη σύγκρουση, σ' αυτή τη διαιρετική τομή - η χώρα μας δεν είναι στη σωστή πλευρά, δεν είναι, δηλαδή, με μια πρωτοβουλία που τη στηρίζουν και άλλες ευρωπαϊκές χώρες; Η Πορτογαλία είναι μια από αυτές που μαζί έχουμε συγκροτήσει τη «Συμμαχία της Βαλέτα», έχουμε μια διαδρομή κοινής προσέγγισης σε αυτά τα θέματα, είναι συνέχεια πρωτοβουλιών που είχαμε πάρει την προηγούμενη περίοδο, για να υπάρξουν διακρατικές συνεργασίες και κοινές διαπραγματεύσεις χωρών με μικρές αγορές όπως η δική μας και να πετυχαίνουμε καλύτερες τιμές. Νομίζω ότι αυτή η δυναμική πρέπει να ενισχυθεί αυτή την περίοδο, για να αλλάξουν οι ισορροπίες και να προταχθούν οι ανάγκες των κοινωνιών, τα δικαιώματα των ασθενών και όχι το επιχειρηματικό κέρδος. Θεωρώ ότι είναι προβληματικό που η χώρα μας δεν στηρίζει αυτή την πρωτοβουλία. Αυτό που άκουσα για στάση αναμονής, πραγματικά, δεν το καταλαβαίνω. Νομίζω ότι οφείλουμε στο επόμενο διάστημα να το κάνουμε αυτό. Ούτως ή άλλως ακόμα και η πρωτοβουλία της Ευρωπαϊκής Επιτροπής της Κομισιόν δέχεται κριτική από διάφορες ομάδες του Ευρωκοινοβουλίου, δηλαδή η ευρωομάδα της Αριστεράς μιλάει για μη δεσμευτική στρατηγική της Ευρωπαϊκής Ένωσης σήμερα. Θεωρώ ότι υπάρχει, πραγματικά, ένα κυρίαρχο αίτημα σήμερα για ισότητα στην πρόσβαση στα νέα αυτά φαρμακευτικά προϊόντα, αγαθά, εμβόλια, διαγνωστικά τεστ όποτε προκύψουν και πολύ πιθανόν ελπίζουμε όλοι να προκύψουν στο αμέσως επόμενο διάστημα. Νομίζω ότι τώρα είναι η ώρα της παγκόσμιας αλληλεγγύης και της ευρωπαϊκής αλληλεγγύης με σαφή και κατηγορηματικό τρόπο, με εγγυημένο τρόπο και όχι με παραλυτικές ισορροπίες. Αυτό θεωρώ ότι είναι το κρίσιμο. Πραγματικά από τη στιγμή που δεν αμφισβητείται η γενική ιδέα το δικαίωμα δηλαδή στην πρόσβαση και ότι το εμβόλιο και τα φάρμακα είναι δημόσια αγαθά, θεωρώ ότι, πραγματικά, πρέπει να το ξαναδείτε. Είναι μια πολιτική θα έλεγα διπλωματίας υγείας, την οποία πρέπει να την αξιοποιήσει η Κυβέρνηση. Υπάρχει το προηγούμενο από την περίοδο τη δική μας με την πρωτοβουλία της Βαλέτα. Καταφέραμε με εννέα χώρες του ευρωπαϊκού Νότου και κάποιες των Βαλκανίων να προχωρήσουμε ορισμένα σημαντικά βήματα, δώσαμε ένα σήμα ότι αυτό είναι το μέλλον για τις σχέσεις μεταξύ χωρών και εταιρειών και ότι εν πάση περιπτώσει πρέπει να αμφισβητηθεί σιγά - σιγά στον πυρήνα του το σημερινό πλαίσιο το οποίο παράγει ανισότητες και παράγει εμπόδια πρόσβασης.
Ευχαριστώ, κύριε συνάδελφε. Ορίστε, κύριε Υπουργέ, έχετε τον λόγο.
Ευχαριστώ, κυρία Πρόεδρε. Κύριε Ξανθέ, ήσασταν σαφής αλλά ήμουνα κι εγώ σαφής. Η ελληνική Κυβέρνηση είναι απολύτως θετική απέναντι στο σχεδιασμό κατ' αρχάς του Παγκόσμιου Οργανισμού Υγείας για την καθολική, βεβαίως, και ισότιμη πρόσβαση στα φάρμακα και εμβόλια κατά του νέου κορωνοϊού. Ακούμε την πρόταση αυτή, μπορούμε να μπούμε στην πρωτοβουλία αργότερα. Αυτή τη στιγμή είμαστε πιστεύω στη σωστή πλευρά, είμαστε με την Ευρωπαϊκή Ένωση, όλα τα κράτη - μέλη έχουν συμμαχήσει προκειμένου να διασφαλίσουμε την ανάπτυξη και τη διάθεση στον πληθυσμό που έχει ανάγκη του εμβολίου κατά του κορωνοϊού. Από τα πρώτα κράτη ήμασταν που τονίσαμε και λόγω της επιτυχίας που είχε η διαχείριση της πανδημίας ότι θα πρέπει να εξεταστούν τόσο τα ζητήματα πατέντας όσο και τα ζητήματα της ισότιμης πρόσβασης του πληθυσμού, και, βεβαίως, ως Κυβέρνηση, ως ελληνική πολιτεία κάνουμε οτιδήποτε είναι δυνατόν προκειμένου να διασφαλίσουμε, εφόσον το εμβόλιο αυτό παραχθεί, την ισότιμη πρόσβαση όλων των πολιτών στη νέα αυτή θεραπεία. Και για την πρωτοβουλία της Βαλέτα, όπως σας είπα, βεβαίως και τη στηρίζουμε. Μακάρι να είχε παραγάγει αυτή η πρωτοβουλία συγκεκριμένα αποτελέσματα μέχρι στιγμής. Έχουν γίνει βήματα. Εύχομαι πολύ σύντομα να δούμε συγκεκριμένα αποτελέσματα, γιατί σίγουρα η διαπραγματευτική ισχύς περισσοτέρων του ενός κράτους είναι μεγαλύτερη, είναι ισχυρότερη από όταν διαπραγματεύεται μόνο του ένα κράτος. Ευχαριστώ πολύ.
Και εγώ σας ευχαριστώ, κύριε Υπουργέ. Συνεχίζουμε με την τρίτη με αριθμό 832/19-6-2020 επίκαιρη ερώτηση πρώτου κύκλου του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Υγείας, με θέμα: «Ανεπάρκεια διασωστών ΕΚΑΒ στο Κέντρο Υγείας Κασσάνδρας Χαλκιδικής». Θα απαντήσει, επίσης, ο Υφυπουργός Υγείας κ. Βασίλειος Κοντοζαμάνης. Κύριε συνάδελφε, έχετε τον λόγο για δύο λεπτά.
Κύριε Υπουργέ, σε μια τόσο δύσκολη και απαιτητική για τον κρατικό μηχανισμό χρονική συγκυρία λόγω της εξάπλωσης του κορωνοϊού οι προσδοκίες από το σύστημα υγείας της χώρας είναι αναγκαστικά υψηλές, ιδιαίτερα σε περιοχές με γεωμορφολογικά χαρακτηριστικά, όπως αυτά της Χαλκιδικής, με μεγάλες χιλιομετρικές αποστάσεις μεταξύ των περιοχών του νομού και με οδικό δίκτυο που σε πολλές περιπτώσεις δεν είναι σε καλή κατάσταση, τα ασθενοφόρα από το πλησιέστερο κέντρο υγείας ανά περιοχή είτε είναι λίγα είτε αργούν λόγω των παραπάνω δυσκολιών να φτάσουν στον προορισμό τους. Αυτό το πρόβλημα σημειώνεται και στο Κέντρο Υγείας Κασσάνδρας, μιας μεγάλης κατά κύριο λόγο τουριστικής περιοχής για όλη τη βόρεια Ελλάδα και για τα Βαλκάνια γενικότερα. Χαρακτηριστικά θα σας πω ότι ο Δήμος Κασσάνδρας αποτελεί το δεύτερο σε πληθυσμό δήμο της χώρας, κατά τους καλοκαιρινούς μήνες, και φτάνει τις επτακόσιες χιλιάδες διαμένοντες. Το Κέντρο Υγείας, λοιπόν, Κασσάνδρας διαθέτει μόνο επτά διασώστες, με αποτέλεσμα να μην καθίσταται δυνατή η επάνδρωση του ενός ασθενοφόρου που διαθέτει. Χαρακτηριστικά, επίσης, από την αρχή του κέντρου μαθαίνουμε ότι ο ένας από αυτούς θα συνταξιοδοτηθεί. Το θέμα, λοιπόν, που ανακύπτει είναι πολύ μεγάλο για το κέντρο υγείας, καθώς η έλλειψη διασωστών σημαίνει αδυναμία κίνησης των ασθενοφόρων και τελικά αυτό μπορεί να έχει άμεσες επιπτώσεις για την υγεία. Έχω κάνει αναφορά, που την έχω καταθέσει στις 3-2-2020 ύστερα από επιστολή του Πολιτιστικού Συλλόγου Κασσανδρινού, την οποία την υπογράφουν περίπου χίλιοι οκτακόσιοι πενήντα κάτοικοι της Κασσάνδρας, οι οποίοι ενδιαφέρονται για το τι θα γίνει επιτέλους με το κομμάτι των διασωστών σε μια άκρως τουριστική περιοχή. Καταλήγοντας, κύριε Υφυπουργέ, θα ήθελα να μας πείτε εάν θα δρομολογήσετε άμεσα την πρόσληψη διασωστών ΕΚΑΒ, για το Κέντρο Υγείας Κασσάνδρας, με βάση τις υπουργικές αποφάσεις που υπήρξαν και τις προκηρύξεις του ΑΣΕΠ. Σας ευχαριστώ πάρα πολύ.
Και εγώ, κύριε συνάδελφε, σας ευχαριστώ. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Κύριε Πάνα, είναι γεγονός ότι το Εθνικό Σύστημα Υγείας έχει συμπληρώσει τα συντάξιμα χρόνια του, τριάντα επτά και πλέον χρόνια έχουν περάσει από την ίδρυσή του και, βεβαίως, οι ελλείψεις που υπάρχουν δεν είναι τωρινές και το προσωπικό σιγά - σιγά, σταδιακά συνταξιοδοτείται και οι συνταξιοδοτήσεις αυτές σε συνδυασμό με τις ελλείψεις και τις αυξημένες ανάγκες υγειονομικής κάλυψης των πολιτών, πράγματι, δημιουργούν μια πιεστική κατάσταση. Χρειαζόμαστε μόνιμες λύσεις σε ό,τι αφορά τόσο το Εθνικό Σύστημα Υγείας όσο και το ΕΚΑΒ, προκειμένου να καλύψουμε τις αυξανόμενες αυτές ανάγκες. Προς το παρόν το σχέδιό μας αφορά τόσο τον επανασχεδιασμό των υπηρεσιών που παρέχονται από το Εθνικό Κέντρο Άμεσης Βοήθειας και τα κέντρα υγείας της επικράτειας, προκειμένου να καλύψουμε τις ανάγκες διακομιδής των ασθενών με προσλήψεις μόνιμου προσωπικού, με προσλήψεις επικουρικού προσωπικού και με μετακινήσεις προσωπικού όπου αυτές είναι απαραίτητες. Μαγικό ραβδί δεν έχουμε! Παραλάβαμε μια κατάσταση. Αν εσείς έχετε να μας το δώσετε ή έστω, να μας το δανείσετε. Η Χαλκιδική, πράγματι, κύριε Πάνα, είναι ένας κορυφαίος τουριστικός προορισμός. Για τις ανάγκες της υγειονομικής κάλυψης με επάρκεια των περιοχών της Χαλκιδικής, και ειδικότερα του Δήμου Κασσάνδρας, έχουμε προχωρήσει στην υλοποίηση συγκεκριμένων ενεργειών. Για τη στελέχωση του Κέντρου Υγείας Κασσάνδρας Χαλκιδικής και κατόπιν αιτήσεως του ΕΚΑΒ εγκρίθηκε η πρόσληψη εννέα ατόμων λοιπού επικουρικού προσωπικού και τις επόμενες ημέρες ανοίγει πάλι η πλατφόρμα του λοιπού επικουρικού προσωπικού, προκειμένου να έχουμε τη δυνατότητα να καλύψουμε περισσότερες ανάγκες του ΕΚΑΒ σε πληρώματα ασθενοφόρων. Επιπλέον, ο τομέας ΕΚΑΒ Χαλκιδικής διαθέτει την εξής επιχειρησιακή δύναμη: Δέκα ασθενοφόρα οχήματα, τριανταπέντε πληρώματα ασθενοφόρων επιχειρούν στον τομέα ΕΚΑΒ Χαλκιδικής και συνδράμουν το έργο του τέσσερις υπάλληλοι του κλάδου πληρωμάτων ασθενοφόρων των νοσοκομείων. Στο ΕΚΑΒ Χαλκιδικής επιχειρούν τα ασθενοφόρα όλο το εικοσιτετράωρο. Είναι δέκα με έντεκα ασθενοφόρα περίπου. Οι βάρδιες των ασθενοφόρων του τομέα Χαλκιδικής εκτελούνται σε συνεργασία με το προσωπικό των κέντρων υγείας του νομού, υπό τον συντονισμό του ΕΚΑΒ και πέραν του συντονισμού των ασθενοφόρων, η ενίσχυση του Κέντρου Υγείας Κασσάνδρας με προσωπικό του κλάδου ΔΕ Πληρωμάτων Ασθενοφόρων για την εικοσιτετράωρη λειτουργία είναι αρμοδιότητα της 4ης ΥΠΕ. Η υγειονομική περιφέρεια προβαίνει άμεσα σε πρόσληψη επικουρικού προσωπικού. Δεδομένης της αύξησης των επιχειρησιακών αναγκών του τομέα ΕΚΑΒ Χαλκιδικής κατά τους καλοκαιρινούς μήνες, πράγματι, ενισχύεται από εθελοντικές μετακινήσεις προσωπικού του ΕΚΑΒ από άλλους τομείς. Ήδη έχει εκδοθεί η σχετική απόφαση από τον πρόεδρο του ΕΚΑΒ και θα ενισχυθεί με έντεκα υπαλλήλους του κλάδου πληρωμάτων ασθενοφόρων. Η ενίσχυση με περισσότερους διασώστες θα αυξηθεί τώρα που θα ανοίξει η πλατφόρμα του λοιπού επικουρικού προσωπικού. Η τακτική αυτή ακολουθείται για πολλά έτη, διασφαλίζει τη μεγέθυνση της επιχειρησιακής ικανότητας του ΕΚΑΒ ανάλογα με τις ανάγκες τόσο στη Χαλκιδική όσο και σε άλλους τουριστικούς τομείς όπου επιχειρεί το ΕΚΑΒ ανά την επικράτεια. Επίσης, έχει ζητηθεί και εγκριθεί από το Υπουργείο Υγείας σε ό,τι αφορά τον αριθμό του επιπλέον επικουρικού προσωπικού στο ΕΚΑΒ, μεταξύ του οποίου είναι πενήντα θέσεις για το ΕΚΑΒ Θεσσαλονίκης και εικοσιπέντε θέσεις για το ΕΚΑΒ Χαλκιδικής, θέσεις για τις οποίες, όπως σας είπα, η πλατφόρμα ανοίγει τις επόμενες ημέρες. Τέλος, το ΕΚΑΒ σε συνεργασία με το Υπουργείο Υγείας, στο πλαίσιο του ευρύτερου πανελλαδικού σχεδιασμού της επιχειρησιακής δράσης του, προωθεί την ενίσχυση του ΕΚΑΒ στη Χαλκιδική μέσω πρόσληψης όχι μόνο επικουρικού προσωπικού αλλά και μόνιμου προσωπικού, με στόχο την επιχειρησιακή ενίσχυση του τομέα και γνώμονα πάντα την ορθολογική διαχείριση των πόρων και του ανθρώπινου δυναμικού, με τον προσήκοντα σεβασμό στην ορθή ανάλωση των χρημάτων του κρατικού προϋπολογισμού. Ευχαριστώ.
Και εγώ, κύριε Υπουργέ. Ορίστε, κύριε συνάδελφε, έχετε τον λόγο για τρία λεπτά.
Κύριε Υπουργέ, προφανώς δεν ζητάμε μαγικά ραβδιά, όμως ζητάμε να υπάρχουν ουσιαστικά σε περιοχές οι οποίες έχουν πραγματικά μεγάλη ανάγκη και σε περιοχές οι οποίες είναι η εικόνα της χώρας μας στο εξωτερικό, παρεμβάσεις οι οποίες θα μας πάνε ένα βήμα παραπάνω. Θα σας πω ένα απλό παράδειγμα. Ένα ασθενοφόρο για να παρέχει τις υπηρεσίες του όλη μέρα, χρειάζονται τρεις βάρδιες και δεκατέσσερα άτομα προσωπικό. Αυτό σημαίνει πρακτικά ότι στην Κασσάνδρα, αν οι διασώστες δεν αυξηθούν, οι μισές βάρδιες θα είναι κενές. Δηλαδή, σε κάποιες βάρδιες δεν θα υπάρχουν διασώστες. Σας ρωτώ εγώ το πρακτικό: Εσείς θα πηγαίνατε διακοπές σε μια τουριστική περιοχή, που δεν θα υπήρχαν σε εικοσιτετράωρη βάση σταθερά διασώστες του ΕΚΑΒ, δηλαδή δεν θα υπήρχε ασθενοφόρο; Αυτή τη στιγμή τριάντα με σαράντα οκτάωρα μένουν ακάλυπτα από ασθενοφόρο στην Κασσάνδρα και σκεφτείτε ότι οι αποστάσεις στη Χαλκιδική είναι τέτοιες, που μπορούν να χρειαστούν και ενενήντα λεπτά για να μεταβεί σε ένα περιστατικό. Καταλαβαίνετε, λοιπόν, τη βαρύτητα του συγκεκριμένου θέματος. Σήμερα, κιόλας, είχαμε ένα περιστατικό όπου διασώθηκε μια κυρία στη Σίβηρη Χαλκιδικής με τον συντονισμό και του ΕΚΑΒ και του κέντρου υγείας αλλά και των διασωστών και των εθελοντικών ομάδων. Πρόσφατα διάβασα για έναν διασώστη στη Χαλκιδική, ο οποίος διαμόρφωσε στην ουσία το μηχανάκι του σε ένα μίνι ασθενοφόρο, προσθέτοντας απινιδωτή, φιάλη οξυγόνου, φάρο και τσάντα πρώτων βοηθειών. Αξίζει να σημειωθεί ότι ο ίδιος αλλά και άλλοι εθελοντές διασώστες αντιμετώπισαν εκατόν εξήντα περιστατικά το περασμένο καλοκαίρι, εκ των οποίων τα πενήντα περίπου ήταν σοβαρά και αφορούσαν πνιγμούς λουομένων, ανακοπές καρδιάς και άλλα τροχαία ατυχήματα. Δεν μπορούμε, όμως, να στηριζόμαστε μόνο στον εθελοντισμό και στην ανθρωπιά ούτε μπορεί να συνεχίζει να εφαρμόζεται η πρακτική των τελευταίων ετών, όπου δήμος και ιδιώτες πλήρωναν, στην ουσία, καταλύματα, ούτως ώστε να έρχονται διασώστες κατά την περίοδο της άδειάς τους στην περιοχή και να προσφέρουν τις υπηρεσίες τους. Άρα, λοιπόν, στον προγραμματισμό σας πρέπει να υπάρξουν μόνιμες και αξιόπιστες λύσεις, ειδικά στο τόσο λεπτό θέμα της δημόσιας υγείας και ένα παραπάνω σε περιοχές οι οποίες είναι η εικόνα της χώρας μας και ένα παραπάνω που αύριο, με το καλό, ξεκινά η τουριστική σεζόν της χώρας μας και θα έρθει πλήθος τουριστών και παραθεριστών από ξένες περιοχές και θα αποτελέσουν την πηγή του δικού μας εισοδήματος. Άρα, λοιπόν, θα σας παρακαλέσω, ο προγραμματισμός σας να είναι πιο καίριος για την περιοχή της Κασσάνδρας, η οποία όλα αυτά τα χρόνια αντιμετωπίζει ένα τεράστιο πρόβλημα και πρέπει να επιλυθεί. Σας ευχαριστώ πάρα πολύ.
Και εγώ. Ορίστε, κύριε Υπουργέ.
Ευχαριστώ, κυρία Πρόεδρε. Κύριε Πάνα, πράγματι, οι υπηρεσίες υγείας που παρέχει η χώρα είναι η εικόνα της χώρας. Πόσω μάλλον τις επόμενες ημέρες που ξεκινά η τουριστική περίοδος, με την Ελλάδα να τα έχει καταφέρει μέχρι στιγμής, θα πρέπει να δείξουμε στον κόσμο ότι το κράτος και το σύστημα υγείας είναι σε ετοιμότητα, προκειμένου να αντιμετωπίσουν οποιοδήποτε περιστατικό. Επιτρέψτε μου να πω ότι τον τελευταίο χρόνο που έχουμε αναλάβει τη διακυβέρνηση της χώρας, δεν προσπαθούμε να διαχειριστούμε μια κατάσταση αλλά προσπαθούμε να αλλάξουμε τα πράγματα, προκειμένου να έχουμε μόνιμες λύσεις στο σύστημα υγείας, που θα βελτιώνουν τις παρεχόμενες υπηρεσίες υγείας και, βεβαίως, να δημιουργήσουμε τις συνθήκες όπου ο κάθε πολίτης θα νιώθει ασφαλής σε ό,τι αφορά τις παρεχόμενες προς αυτόν υπηρεσίες υγείας. Το ΕΚΑΒ, είναι ένας σημαντικός πυλώνας του Εθνικού Συστήματος Υγείας. Υπάρχει συγκεκριμένο σχέδιο ανάπτυξης του Εθνικού Κέντρου Άμεσης Βοήθειας τόσο ως αυτόνομος οργανισμός όσο και σε σχέση με τη διασύνδεση του ΕΚΑΒ και τη διαμόρφωση ενός ολοκληρωμένου συστήματος επείγουσας προνοσοκομειακής φροντίδας. Βεβαίως, κάνουμε όλες τις απαραίτητες ενέργειες προκειμένου να υπάρχει επαρκής κάλυψη και όσο το δυνατόν εκτενέστερη κάλυψη όλων των αναγκών. Όπως σας είπα, τις επόμενες ημέρες ανοίγει ξανά η πλατφόρμα του λοιπού επικουρικού προσωπικού. Έχουν δεσμευτεί θέσεις τόσο για το ΕΚΑΒ Χαλκιδικής όσο και για άλλες περιοχές της Ελλάδος. Θα δοθεί η δυνατότητα να έχουμε στη διάθεσή μας πληρώματα ασθενοφόρων, αλλά επιπλέον να προχωρήσουμε και στη στελέχωση του Εθνικού Κέντρου Άμεσης Βοήθειας με μόνιμο προσωπικό. Ήδη έχει δρομολογηθεί και προχωράει η προκήρυξη θέσεων μέσω ΑΣΕΠ για μόνιμες θέσεις στο ΕΚΑΒ και υπάρχει προγραμματισμός για τα επόμενα έτη, έτσι ώστε να έχουμε τα απαραίτητα πληρώματα που χρειάζεται το Εθνικό Κέντρο Άμεσης Βοήθειας. Ενισχύουμε το ΕΚΑΒ, επιτρέψτε μου να πω, όχι μόνο σε ανθρώπινο δυναμικό αλλά και σε υλικές υποδομές και σε εξοπλισμό, με καινούργια ασθενοφόρα, με καινούργιες υπηρεσίες, προκειμένου να ανταποκρίνεται άμεσα σε κάθε περιστατικό που χρήζει άμεσης βοήθειας. Ευχαριστώ πολύ.
Και εγώ σας ευχαριστώ, κύριε Υπουργέ. Κυρίες και κύριοι συνάδελφοι, έχω να ανακοινώσω προς το Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση: α) της από 23-6-2020 τροποποίησης της από 6-9-2018 Σύμβασης Δωρεάς, β) των από 23-6-2020 Επιμέρους Συμβάσεων Δωρεάς για τα Έργα ΙΧ και Χ και γ) της από 23-6-2020 τροποποίησης της Επιμέρους Σύμβασης Δωρεάς για το Έργο VII - Τραύμα της από 6-9-2018 Σύμβασης Δωρεάς μεταξύ του Ιδρύματος «ΚΟΙΝΩΦΕΛΕΣ ΙΔΡΥΜΑ ΣΤΑΥΡΟΣ Σ. ΝΙΑΡΧΟΣ» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας, που κυρώθηκε με τον ν.4564/2018 (Α΄ 89) και συμπλήρωση του ν.4693/2000 (Α΄ 116)». Κυρίες και κύριοι συνάδελφοι θα πρέπει να κάνουμε μια ολιγόλεπτη διακοπή μέχρι τις 7 το απόγευμα, διότι ο κύριος Υπουργός έχει άλλη υποχρέωση και θα είναι εδώ εκείνη την ώρα. Σε είκοσι λεπτά από τώρα συνεχίζεται ξανά η συνεδρίαση. Ευχαριστώ πολύ.
Κυρίες και κύριοι συνάδελφοι, συνεχίζεται η συνεδρίαση. Θα συζητηθεί η έκτη με αριθμό 847/22-6-2020 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας με θέμα: «Τηλεθέρμανση Μεγαλόπολης». Κύριε συνάδελφε, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, το θέμα της τηλεθέρμανσης το γνωρίζετε πάρα πολύ καλά. Το εντάξαμε το 2014. Το απένταξε όταν ήρθε ο ΣΥΡΙΖΑ το πρώτο εξάμηνο. Μετά χρειάστηκε να έρθει πάλι η Νέα Δημοκρατία για να το εντάξει. Και τώρα το έργο αυτό απεντάχθηκε, γιατί δεν μπορεί να προχωρήσει. Θέλω να σας πω συγκεκριμένα πράγματα, γιατί νομίζω ότι θα τα κατανοήσετε πολύ γρήγορα. Μιλάτε για την απολιγνιτοποίηση - δεν θα μιλήσω αυτή τη στιγμή - και για το ότι θα έρθει το φυσικό αέριο και θα ενταχθεί η πόλη της Μεγαλόπολης στο φυσικό αέριο για τη θέρμανση των κατοίκων, των επιχειρήσεων. Υπάρχουν τρία θέματα με στοιχεία. Υπάρχει το θέμα της λογικής. Νομίζω ότι είστε λογικός άνθρωπος. Υπάρχει μια υφιστάμενη δομή στη Μεγαλόπολη. Τη σταματάμε. Αυξάνουμε το κόστος στους καταναλωτές και τις επιχειρήσεις με το φυσικό αέριο φτιάχνοντας μια νέα μονάδα θερμότητας και δεν τη συνδέουμε την τηλεθέρμανση με την μονάδα 5, κύριε Υπουργέ, που είναι για τα επόμενα τριάντα χρόνια να μειώσουμε το κόστος. Δεύτερον, είναι το περιβάλλον. Κατανοείτε ότι με το φυσικό αέριο θα αυξηθεί πάρα πολύ η εκπομπή του διοξειδίου του άνθρακα. Και πάμε και στο τρίτο, κύριε Υπουργέ, στην οικονομία. Εγώ σας δίνω, με βάση μελέτη, δύο αριθμούς. Στην υφιστάμενη υποδομή, δηλαδή αν πάμε στην μονάδα 5 και κολλήσουμε εκεί την τηλεθέρμανση, θα είμαστε στα 45 ευρώ τη MWh. Αν πάμε με το φυσικό αέριο θα πάμε στα 90 με 100 ευρώ τη MWh και παραπάνω. Γιατί προκαλείτε όλη αυτή τη διαδικασία η οποία θα είναι αντιεπενδυτική; Γιατί κάποιοι που θέλουμε να έρθουν στη μεταλιγνιτική εποχή στη Μεγαλόπολη να επενδύσουν για να έχουν χαμηλό κόστος ενεργειακό, εμείς το αυξάνουμε. Και βεβαίως, για τους κατοίκους θα είναι μια πολύ δύσκολη στιγμή. Εμείς έχουμε και πρόταση σε όλα αυτά. Και αυτό που προτείνουμε δεν το κάνετε πράξη. Προτείνουμε τη δημιουργία μονάδων συμπαραγωγής ηλεκτρισμού και θερμότητας υψηλής απόδοσης, τα γνωστά ΣΗΘΥΑ. Όχι μόνο θα λύσει το πρόβλημα της θέρμανσης αλλά θα προσφέρει και δυνατότητα φθηνής ενέργειας, που θα μπορούσε να χρησιμοποιηθεί στις επιχειρήσεις του μεταποιητικού και αγροδιατροφικού τομέα. Ρωτώ, κύριε Υπουργέ - και πιστεύω ότι είστε ένας από τους λογικούς ανθρώπους - σε αυτά τα τρία επιχειρήματα η Κυβέρνηση τι λέει; Σας ευχαριστώ, κυρία Πρόεδρε.
Κι εγώ σας ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε Κωνσταντινόπουλε, πρώτα απ' όλα, η Κυβέρνηση έχει ένα σφαιρικό σχέδιο για την απολιγνιτοποίηση, το οποίο μπορούμε να συζητήσουμε και σήμερα αν θέλετε. Σε τίτλους να σας πω απλώς - γιατί είναι ένα καλό νέο για τους κατοίκους των λιγνιτικών περιοχών - ότι με βάση και τις προτάσεις της τελευταίας Ευρωπαϊκής Επιτροπής για το Ταμείο Ανάκαμψης και με βάση δήλωση της αρμόδιας Επιτρόπου, της κ. Φερέιρα, εκεί που η Ελλάδα περίμενε μέχρι να δώσει κοινοτικούς και εθνικούς πόρους της τάξεως των 3,7 έως 4,4 δισεκατομμυρίων ευρώ στις λιγνιτικές περιοχές, το ποσό αυτό ανεβαίνει στα 6,2 δισεκατομμύρια ευρώ. Μιλάμε για ένα πολύ μεγάλο ποσό, το οποίο θα πρέπει όχι απλώς να προσπαθήσουμε να απορροφήσουμε αλλά να αξιοποιήσουμε σωστά, διότι μπορεί να αλλάξει πλήρως, προς το θετικό, την εικόνα των λιγνιτικών περιοχών και φυσικά και του Δήμου Μεγαλόπολης. Αυτό να μην το υποτιμούμε. Έχουμε στενή επαφή με τον Δήμαρχο, τον κ. Χριστογιαννόπουλο, με τον Περιφερειάρχη, τον κ. Νίκα, με τον Αντιπεριφερειάρχη, τον κ. Λαμπρόπουλο, και είχαμε κάνει και πρόσφατα μια συνάντηση. Έχουμε κάνει κι άλλες, έχει κατέβει και ο Υφυπουργός, ο κ. Θωμάς, κάτω. Προφανώς, στην τελευταία συνάντησή μας συζητήσαμε και το κρίσιμο, πράγματι, ζήτημα της τηλεθέρμανσης. Αναλύθηκαν τα βήματα για την ανάπτυξη δικτύου φυσικού αερίου στη Μεγαλόπολη, που θα καλύψει το σύνολο των κτηρίων της πόλης. Και το υπογραμμίζω το σύνολο των κτηρίων, διότι με αυτόν τον τρόπο θα καλυφθούν τόσο οι σημερινοί χρήστες τηλεθέρμανσης, που είναι το 50% των νοικοκυριών, όσο και κτήρια των νέων καταναλωτών που σήμερα δεν καλύπτονται και θα έχουν τη δυνατότητα σύνδεσης στο δίκτυο φυσικού αερίου, το οποίο καλύπτει και περισσότερες ανάγκες μέσα στα νοικοκυριά σε σχέση με την τηλεθέρμανση. Προσφέρει περισσότερες υπηρεσίες στον χρήστη, όπως στην κουζίνα κ.λπ.. Οι σημερινοί χρήστες τηλεθέρμανσης, με βάση αυτά που είπαμε στη συνάντηση αυτή, δεν θα επιβαρυνθούν με το κόστος της σύνδεσης του κτηρίου τους στο δίκτυο φυσικού αερίου, καθώς είχαν πληρώσει όταν συνδέθηκαν με την τηλεθέρμανση. Άρα, λέμε στους ανθρώπους πληρώσατε την τηλεθέρμανση, ερχόμαστε και σας το αλλάζουμε, σας βάζουμε φυσικό αέριο. Ως εκ τούτου καθώς είναι δική μας απόφαση, δεν θα πληρώσετε. Οι συνδέσεις των κτηρίων των νέων καταναλωτών με το δίκτυο φυσικού αερίου θα έχουν ισόποση επιβάρυνση με αυτή που είχαν οι συμπολίτες τους όταν συνδέθηκαν με την τηλεθέρμανση. Η ΔΕΗ, θα συνεχίσει να καλύπτει τις ανάγκες της τηλεθέρμανσης στη Μεγαλόπολη και κατά τη θερμαντική περίοδο 2020-2021, παρά τη λήξη της σχετικής σύμβασης στο τέλος του έτους. Η επιχείρηση θα εγκαταστήσει λέβητα, που θα λειτουργεί με καύση υγροποιημένου αερίου πετρελαίου LPG και δυνατότητα καύσης φυσικού αερίου, ενώ θα καλύψει το κόστος εγκατάστασης και λειτουργίας του λέβητα για την προαναφερόμενη περίοδο. Ειδικά για το θέμα της τηλεθέρμανσης που αναφέρετε στην ερώτησή σας, όπως γνωρίζετε η λειτουργία της τηλεθέρμανσης εξαρτάται άμεσα από τη λειτουργία της μονάδας 3 της ΔΕΗ στη Μεγαλόπολη. Με βάση τον προγραμματισμό και το χρονοδιάγραμμα που έχει αποτυπωθεί στο ΕΣΕΚ και στο επικαιροποιημένο business plan της ΔΕΗ, η μονάδα αυτή θα αποσυρθεί το 2022. Αυτό που αναφέρετε, η σύνδεση του δικτύου τηλεθέρμανσης με τη μονάδα «Μεγαλόπολη 5» - που ακούγεται εύλογο σε κάποιον που δεν παρακολουθεί στενά και δεν είναι εξοικειωμένος με τα τεχνικά κι εγώ εξοικειώνομαι, δεν είναι οι σπουδές μου αυτές - δεν διασφαλίζει την απρόσκοπτη λειτουργία της τηλεθέρμανσης. Η «Μεγαλόπολη 5» εντάσσεται με όρους αγοράς στο σύστημα ηλεκτρικής ενέργειας με ανταγωνιστικές προσφορές και με βάση το μεταβλητό της κόστος, οπότε δεν είναι δεδομένη η διαρκής λειτουργία της, γι' αυτό και προκρίναμε τη λύση ανάπτυξης - όπως κάναμε άλλωστε και στη Φλώρινα - δικτύου φυσικού αερίου στη Μεγαλόπολη, φροντίζοντας ταυτόχρονα - όπως εξήγησα - να μην επιβαρυνθούν οι κάτοικοι.
Ευχαριστώ, κύριε Υπουργέ. Κύριε συνάδελφε, έχετε τον λόγο για τρία λεπτά.
Κύριε Υπουργέ, θα πάω απευθείας στα θέματα. Όλα αυτά που είπατε είναι μια πραγματικότητα. Δηλαδή τι λέτε; «Θα φτιάξουμε ένα νέο δίκτυο τηλεθέρμανσης». Το 50% ήταν μέχρι σήμερα. Σωστό. Γι' αυτό είχαμε εντάξει το άλλο 50% στο ΕΣΠΑ, 19 εκατομμύρια. Αυτό έχει ενταχθεί και απεντάχθηκε. Δεύτερον, πολύ σωστά λέτε ότι θα πάει το φυσικό αέριο, αλλά ποιο θα είναι το κόστος; Πάμε στο κόστος, το βασικό για τον καταναλωτή ή τον επιχειρηματία που θέλουμε να έρθει στη Μεγαλόπολη, που λέτε ότι έχετε αυτόν το σχεδιασμό και τα 6,2 δισεκατομμύρια. Να ρίξουμε τα 6,2 δισεκατομμύρια; Και αν δεν έρθουν επιχειρηματίες, αν δεν υπάρξει ένα ανταποδοτικό όφελος για να μπορούν να έρχονται και να έχει ένα ενδιαφέρον η περιοχή; Διαφορετικά θα είναι μια νεκρή περιοχή η οποία θα μοιραστεί κάποια χρήματα και τελείωσε. Αυτό που σας λέω, όμως, ότι δεν θα δουλεύει όλον τον χρόνο η μονάδα 5, δεν το έχω ξανακούσει. Είμαι ειλικρινής. Είναι η πρώτη φορά που είναι στον διάλογο και, πραγματικά, θα το ψάξω. Αν, όμως, δεν λειτουργεί, θα έχουμε άλλα θέματα, γιατί στη Μεγαλόπολη θα υπάρχει μόνο η πέμπτη μονάδα. Νομίζω ότι κάνετε διασύνδεση με την Κρήτη. Δηλαδή, το καλώδιο που θα έρχεται και θα γίνει η διασύνδεση Κρήτη - Πελοπόννησος, θα βγάζει εκτός τη μονάδα; Σας λέω ότι δεν είμαι ειδικός αλλά μου φαίνεται αντιφατικό. Ερωτώ, κύριε Υπουργέ: Υπάρχει μια μελέτη. Όποιος έχει μια λογική θα έκανε το εξής: Θα έβαζε μια μελέτη εάν η τηλεθέρμανση συμφέρει να πάει με φυσικό αέριο για τους πολίτες ή να την κολλήσουμε δίπλα στην μονάδα 5. Μια μελέτη και να δούμε αν αυτό συμφέρει ή όχι. Εγώ μιλάω με βάση τα στοιχεία. Δεν μιλάω για το περιβάλλον και όλα αυτά που είπαμε. Λέω τα στοιχεία. Η μεταβολή του τρόπου παροχής θέρμανσης στην υφιστάμενη υποδομή τηλεθέρμανσης με αέριο, θα αυξήσει το κόστος από 45 ευρώ τη MWh σήμερα σε 90 με 100 ευρώ και αυτό θα ξεπεράσει τα 120 ευρώ, όταν θα μετατραπεί το δίκτυο τηλεθέρμανσης σε δίκτυο παροχής φυσικού αερίου. Εγώ λέω, κύριε Υπουργέ, ότι αυτά τα νούμερα τα έχουν πει, τα έχουν γράψει σε μελέτες που μπορώ να σας δώσω. Σ' αυτό το Υπουργείο η πολιτική ηγεσία και εμείς όλοι λέμε στους πολίτες ότι η ΔΕΗ φεύγει, ότι έρχεται η μεταλιγνιτική εποχή, «θα σας δώσουμε λεφτά» αλλά θα αυξήσετε το κόστος θέρμανσης κατά περίπου 220%; Πώς θα γίνει; Εγώ, κύριε Υπουργέ, σας μιλώ ειλικρινά, γιατί νομίζω ότι είστε ένας λογικός άνθρωπος. Ζητήστε να κάνουν μια μελέτη για την πέμπτη μονάδα να κολλήσει δίπλα η τηλεθέρμανση ή το φυσικό αέριο. Εδώ υπάρχει ένα θέμα που θα σας το πω. Εδώ θα έλθει ιδιωτικός πάροχος φυσικού αερίου που θα φτιάξει όλα αυτά τα πράγματα. Πρέπει να δούμε: Συμφέρει και την Κυβέρνηση να επενδύσει τα λεφτά της στο γενικό σύνολο ή σε έναν ιδιώτη; Σας ευχαριστώ, κύριε Υπουργέ.
Κύριε Υπουργέ, έχετε τον λόγο.
Κύριε Κωνσταντινόπουλε, χαίρομαι πρώτα απ' όλα που αναγνωρίζετε ότι είμαι λογικός άνθρωπος. Δεν μου το αναγνωρίζουν όλοι.
Εγώ σάς το αναγνωρίζω.
Eκείνο το οποίο θέλω να σας πω, για να είναι τελείως σαφές σε κάθε κάτοικο της Μεγαλόπολης, είναι ότι βεβαίως αλλάζει η ζωή εκεί και θα φτάσω στο τέλος της τοποθέτησής μου να πω τι κάνουμε για την αλλαγή της ζωής συνολικά στη Μεγαλόπολη. Εν τω μεταξύ, επειδή το πιο επείγον θέμα είναι η θέρμανση, εμείς εξασφαλίζουμε δύο πράγματα. Το ένα είναι ότι θα υπάρχει, όπως είναι αυτονόητο, συνεχής και απρόσκοπτη παροχή θέρμανσης σ' αυτούς που την είχαν αλλά ταυτόχρονα δημιουργούμε τις υποδομές - και αυτό είναι το δεύτερο - για να καλύπτεται το σύνολο της Μεγαλόπολης και όχι η μισή Μεγαλόπολη. Με τα δίκτυα φυσικού αερίου θα έχουμε κάλυψη του συνόλου της Μεγαλόπολης και μάλιστα παρέχοντας περισσότερες υπηρεσίες στα νοικοκυριά και στις επιχειρήσεις σε σχέση μ' αυτές που είχε μέχρι σήμερα η μισή Μεγαλόπολη, διότι η παρουσία του φυσικού αερίου στα νοικοκυριά και τις επιχειρήσεις αυτόχρημα σημαίνει παραπάνω πράγματα σε σχέση με την απλή τηλεθέρμανση. Το κόστος του φυσικού αερίου είναι φθηνό, είναι εξ ορισμού φθηνότερο από το πετρέλαιο και είναι κάτι το οποίο επιζητούν δεκάδες πόλεις στην Ελλάδα. Υπάρχει ένα πρόγραμμα της ΔΕΔΑ, που ξεπερνάει τις τριάντα πόλεις που θέλουν αύριο το πρωί, αν είναι δυνατόν, να συνδεθούν με το φυσικό αέριο. Διερωτώμαι, λοιπόν, γιατί να μην το θέλει η Μεγαλόπολη. Το δεύτερο πράγμα το οποίο εξασφαλίζουμε στη Μεγαλόπολη, που δεν ήταν αυτονόητο μέχρι τώρα, είναι ότι η μονάδα αυτή, η «Μεγαλόπολη 5», θα μπορεί να λειτουργεί μέχρι και τα 811MW που έχει δυνατότητα. Αυτό δεν είχε εξασφαλιστεί. Εμείς το εξασφαλίζουμε. Αυτό που δεν μπορώ να σας εξασφαλίσω, γιατί εμένα με υπερβαίνει και υπερβαίνει τον οποιονδήποτε σαν και εμένα που είναι στη θέση του Υπουργού Περιβάλλοντος και Ενέργειας, είναι ότι αυτή η μονάδα θα λειτουργεί συνεχώς, διότι αυτό δεν το αποφασίζει ο Υπουργός. Αυτό το αποφασίζουν τα μοντέλα της ευρωπαϊκής και εθνικής νομοθεσίας, που με βάση κάποιους τύπους θέτουν μονάδες εντός κι εκτός λειτουργίας ανάλογα με τις τιμές. Γι' αυτό άλλωστε στις 8 Ιουνίου που το θυμάμαι δεν λειτούργησε - αν δεν το ξέρετε σάς το λέω - καμμιά λιγνιτική μονάδα στη χώρα, ακριβώς λόγω των κανόνων αυτών που σας περιέγραψα. Επομένως δεν μπορώ να εγγυηθώ - και όποιος το εγγυηθεί θα είναι ψεύτης - ότι η μονάδα αυτή θα λειτουργεί συνεχώς και αδιαλείπτως, προκειμένου από αυτή τη μονάδα να παίρνει φυσικό αέριο ή περιοχή, διότι υπάρχουν άλλοι κανόνες. Γι' αυτό επιλέξαμε αυτή τη μέθοδο. Τα έχουμε εξηγήσει, τα επαναλαμβάνω κι εδώ. Θέλω να σας πω, πέραν των 6,2 δισεκατομμυρίων ευρώ, ότι η δράση μας για την απολιγνιτοποίηση έχει ήδη ξεκινήσει. Έχουμε ένα σχέδιο για δύο GW στη δυτική Μακεδονία αλλά και για ένα GW με φωτοβολταϊκά στη Μεγαλόπολη. Θέλουμε ει δυνατόν, οι κάτοικοι να γίνουν συμμέτοχοι σε αυτή την προσπάθεια, να μη βλέπουν δηλαδή τις μονάδες της ΔΕΗ ή του όποιου ιδιώτη επενδυτή να αναπτύσσονται και οι ίδιοι να μην έχουν συμμετοχή. Θέλουμε να κουβεντιάσουμε, για να δούμε πώς οι κάτοικοι θα συμμετέχουν σε όλη αυτή την καινούργια επιχειρηματική δραστηριότητα. Μην το υποτιμάτε. Είναι πολύ σημαντικό, είναι σταθερό εισόδημα για τους κατοίκους. Επίσης, το Πράσινο Ταμείο ξεκίνησε ήδη τη δράση του για τα προγράμματα απολιγνιτοποίησης, και στις δράσεις του περιλαμβάνεται και το επιχειρηματικό πάρκο Μεγαλόπολης. Ειδικότερα το Πράσινο Ταμείο θα προσκαλέσει την Περιφέρεια Πελοποννήσου να υποβάλει αίτημα χρηματοδότησης για την επικαιροποίηση της μελέτης σκοπιμότητας και βιωσιμότητας του επιχειρηματικού πάρκου. Παράλληλα αποδίδεται ο λιγνιτικός πόρος που επί ΣΥΡΙΖΑ δεν αποδιδόταν και αυτά τα χρήματα είναι σημαντικά. Είναι 136 εκατομμύρια σε όλη τη χώρα. Μ' αυτά τα χρήματα μπορεί να γίνουν επενδύσεις στη Μεγαλόπολη. Ας μην ξεχνάμε και κάτι τελευταίο: Πέραν όλων των χρημάτων που θα έρθουν από την Ευρωπαϊκή Ένωση, από την Ευρωπαϊκή Τράπεζα Επενδύσεων κ.λπ., υπάρχει και μια εθνική πολιτική στήριξης που έχει να κάνει και με ειδικά φορολογικά κίνητρα τα οποία θα υιοθετηθούν. Αυτό δεν είναι μια υπόσχεση, διότι ήδη στο νομοσχέδιο για την ηλεκτροκίνηση, το οποίο θα έρθει σε λίγες μέρες στη Βουλή, έχουμε ειδική ρήτρα ότι στις λιγνιτικές περιοχές θα υπάρχουν ειδικά φορολογικά κίνητρα, προκειμένου να εγκαθίστανται εταιρείες, μονάδες οι οποίες παράγουν φορτιστές και μπαταρίες. Αυτό είναι ένα πρώτο μέτρο. Θα υπάρξει μια ολιστική προσέγγιση της Κυβέρνησης. Ήδη έχουμε παρουσιάσει από τον Φεβρουάριο ένα πρόγραμμα με δώδεκα άξονες. Πιστεύω ότι μέχρι τον Σεπτέμβριο θα παρουσιάσουμε το master plan για την απολιγνιτοποίηση, το σφαιρικό σχέδιο της Κυβέρνησης γι' αυτό που - ναι, το δέχομαι - αλλάζει τη ζωή στη Μεγαλόπολη και στη δυτική Μακεδονία αλλά την αλλάζει επί τω θετικότερω. Οι κάτοικοι απεξαρτώνται από τον λιγνίτη, ο οποίος είναι επιβλαβής και στο περιβάλλον και στη δημόσια υγεία και ταυτόχρονα η περιφέρεια αποκτά τα χαρακτηριστικά με την ενεργό στήριξη της Κυβέρνησης μιας, πραγματικά, ευρωπαϊκής σύγχρονης περιφέρειας.
Ευχαριστούμε πολύ, κύριε Υπουργέ. Προχωρούμε στην πρώτη με αριθμό 845/22-6-2020 επίκαιρη ερώτηση πρώτου κύκλου του Βουλευτή Β1΄Βορείου Τομέα Αθηνών της Νέας Δημοκρατίας κ. Δημητρίου Καιρίδη προς τον Υπουργό Περιβάλλοντος και Ενέργειας, με θέμα: «Προώθηση της χρήσης του ποδηλάτου ως εναλλακτικού τρόπου αστικής μετακίνησης και μέσου βελτίωσης της ποιότητας ζωής των πολιτών». Θα απαντήσει επίσης ο Υπουργός Περιβάλλοντος και Ενέργειας κ. Κωνσταντίνος Χατζηδάκης.
Σας ευχαριστώ, κυρία Πρόεδρε. Κύριε Υπουργέ, αγαπητέ κύριε Χατζηδάκη, το θέμα της επίκαιρης ερώτησής μου έχει να κάνει με το ποδήλατο. Νομίζω θα συμφωνήσουμε όλοι, ότι το ποδήλατο είναι ο φτωχός συγγενής των αστικών μετακινήσεων, ότι οι πόλεις μας γενικά είναι εχθρικές προς τη χρήση του. Αφορμή της ερώτησής μου ήταν η επιδημία του κορωνοϊού και οι νέες συνήθειες που επικράτησαν μέσα στην κρίση, καθώς ζούμε με τα μέτρα αποσυμφόρησης των μέσων μαζικής μεταφοράς. Υπάρχει ο κίνδυνος υπέρμετρης κυκλοφοριακής συμφόρησης των πόλεων από την υπέρμετρη χρήση των ΙΧ, που έτσι και αλλιώς ήταν μεγάλη και πριν την κρίση. Σε πολλές χώρες της Ευρώπης η κρίση του κορωνοϊού έδωσε το έναυσμα για την ενίσχυση και την ενθάρρυνση και την επιδότηση της χρήσης ποδηλάτων. Είναι αλήθεια ότι το πρόβλημα είναι σύνθετο, εκφεύγει του Υπουργείου Περιβάλλοντος. Αφορά το Υπουργείο Μεταφορών και Υποδομών, βέβαια, αφορά το Υπουργείο Εσωτερικών, διότι είναι και θέματα της τοπικής αυτοδιοίκησης. Χαίρομαι που δεχθήκατε να απαντήσετε και περιμένω με ιδιαίτερο ενδιαφέρον τις απόψεις σας για το πού βρισκόμαστε σήμερα, πού θέλουμε να πάμε και πώς θα πάμε εκεί, σε ένα θέμα το οποίο συνθέτει και τα τρία επίπεδα διακυβέρνησης στη χώρα μας, δηλαδή το τοπικό με την τοπική αυτοδιοίκηση, το εθνικό με την Κυβέρνηση και, βεβαίως, το ευρωπαϊκό, καθ' ότι η Ευρωπαϊκή Ένωση επιδοτεί τα σχέδια βιώσιμης αστικής κινητικότητας, τα οποία δεν ξέρω κατά πόσο έχουν προχωρήσει. Κάπου έχουν προχωρήσει, κάπου δεν έχουν προχωρήσει. Πώς θα μπορέσουμε να κάνουμε τις πόλεις μας πιο φιλικές, πιο βιώσιμες, πιο αειφόρες σύμφωνα με τις βέλτιστες ευρωπαϊκές πρακτικές στο ζήτημα αυτό ξεκινώντας από πολύ χαμηλά; Σας ευχαριστώ.
Κύριε Υπουργέ, έχετε τον λόγο.
Ευχαριστώ, κυρία Πρόεδρε. Έχω πολλά να πω. Θα πω όσα προλάβω στην πρωτολογία και μετά συνεχίζουμε. Το ποδήλατο δεν είναι μόδα, είναι οικολογικός τρόπος μετακίνησης. Όσοι έχουν ζήσει στο εξωτερικό, ιδιαίτερα στις προηγμένες ευρωπαϊκές χώρες, το ξέρουν αυτό πάρα πολύ καλά. Τα τελευταία χρόνια έχει υπάρξει μια πολύ μεγάλη αύξηση των ποδηλατοδρόμων και μια στήριξη και από τα κράτη και από τους δήμους σε όλη την Ευρώπη στις μετακινήσεις με ποδήλατο. Τι έχουμε ξεκινήσει να κάνουμε εμείς, για να μην αναλωθώ σε θεωρητικές αναλύσεις περί του θέματος; Πρώτα απ' όλα από το περασμένο Φθινόπωρο ξεκινήσαμε την εκπόνηση μιας εθνικής στρατηγικής για το ποδήλατο το οποίο δεν είναι κάτι αφηρημένο, έχει συγκεκριμένα μέτρα και δράσεις. Το κείμενο αυτό τώρα που μιλάμε κάνει τον γύρο των συναρμόδιων υπουργείων, προκειμένου να υιοθετηθεί, γιατί υπάρχουν συναρμοδιότητες στο θέμα του ποδηλάτου, και να προωθηθεί ολιστικά από την Κυβέρνηση. Το δεύτερο που κάνουμε, είναι ότι προχωρούμε τώρα άμεσα την ολοκλήρωση δύο μεγάλων ποδηλατοδρόμων στην Αττική με χρηματοδότηση από το Πράσινο Ταμείο. Ο πρώτος είναι το τμήμα Γκάζι - Κηφισιά. Έχει γίνει ο άλλος μισός από το Γκάζι μέχρι την παραλία. Έχει μια χρηματοδότηση 7 εκατομμυρίων από το Πράσινο Ταμείο και βαίνει προς δημοπράτηση. Ο δεύτερος ποδηλατόδρομος είναι καινούργιος. Θα ξεκινάει από τον σταθμό του μετρό στην Κατεχάκη, θα πηγαίνει Πολυτεχνειούπολη, Πανεπιστημιούπολη και θα καταλήγει στον «Ευαγγελισμό», κάνοντας χρήση και του δικτύου που υπάρχει ήδη μέσα στην Πολυτεχνειούπολη και στην Πανεπιστημιούπολη. Έχει δέκα χιλιόμετρα μήκος και 3 εκατομμύρια ευρώ προϋπολογισμό από το Πράσινο Ταμείο. Το τρίτο που προωθούμε - πέρασε και σχετικός νόμος πρόσφατα - είναι προσωρινοί πεζόδρομοι και ποδηλατόδρομοι, λόγω του κορωνοϊού που πολύ σωστά αναφέρατε, κύριε Καιρίδη, προηγουμένως, καθώς και μετατροπή οδών σε ήπιας κυκλοφορίας. Έχουμε εκδώσει και τεχνικές οδηγίες από την πλευρά του Υπουργείου. Χαίρομαι που αρκετοί δήμοι ανταποκρίνονται ήδη και προχωρούν προς την κατεύθυνση άλλων ευρωπαϊκών δήμων. Το τέταρτο, είναι το εθνικό σχέδιο για την ηλεκτροκίνηση με το νομοσχέδιο το οποίο καταθέτουμε και το οποίο δεν έχει μόνο δράσεις για τα ηλεκτρικά αυτοκίνητα αλλά και για τα ηλεκτρικά σκούτερ και τα ηλεκτρικά ποδήλατα στα οποία μάλιστα ποδήλατα η ενίσχυση είναι πολύ σημαντικότερη, γιατί φτάνει και ξεπερνάει το 40% της αξίας ενός ηλεκτρικού ποδηλάτου. Το πέμπτο είναι ένα ευρύτερο σχέδιο, τεχνικές οδηγίες για τον σχεδιασμό αστικών οδών και υπαίθριων δημόσιων χώρων προς όφελος των πεζών. Το λέω και για την κ. Πιπιλή. Είναι κάτι το οποίο θέλουμε να το προχωρήσουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Και το τελευταίο, και κλείνω με αυτό - έχουμε και το κουδούνι της κυρίας Προέδρου - είναι η εκπόνηση των σχεδίων βιώσιμης αστικής κινητικότητας, των ΣΒΑΚ, τα οποία θα τα δούμε πάλι με τα συναρμόδια Υπουργεία και τα οποία έρχονται να εφαρμόσουν στην Ελλάδα κατευθυντήριες ευρωπαϊκές οδηγίες προς όφελος των οικολογικών μετακινήσεων και προς όφελος των ποδηλατών και των πεζών.
Ευχαριστούμε, κύριε Υπουργέ. Τον λόγο έχει ο κύριος συνάδελφος.
Ευχαριστώ, κύριε Υπουργέ, για την απάντηση, για την ενημέρωση και για τις πρωτοβουλίες τις οποίες παίρνετε. Θα συμφωνήσετε ωστόσο ότι λίγοι δήμοι στο σύνολο έχουν προχωρήσει στην κατάρτιση αυτών των σχεδίων βιώσιμης αστικής κινητικότητας. Πολύ συχνά οι ποδηλατόδρομοι σχεδιάζονται «στο πόδι», δημιουργούν άλλου τύπου προβλήματα. Το πρόβλημα ακριβώς είναι σύνθετο και χρειάζεται τη συνεργασία δήμων - περιφέρειας, όταν μιλάμε για τις δύο μεγάλες πόλεις της χώρας, την Αθήνα και τη Θεσσαλονίκη, καθώς εκφεύγει από τα όρια ενός απλού δήμου και βεβαίως της εθνικής κυβέρνησης. Η Ευρώπη δίνει τη χρηματοδότηση. Έχει μεγάλο ενδιαφέρον για την υποστήριξη αυτών των δράσεων, αλλά βλέπω ότι, παρ' όλο που είναι ένα θέμα που το συζητάμε δεκαετίες τώρα, σε αυτό το ζήτημα έχουμε μείνει πάρα πολύ πίσω. Να σας πω ενημερωτικά ότι σε άλλες χώρες έχουν εκπονηθεί σχέδια μισού και ενός δισεκατομμυρίου. Διάβαζα τις πρόσφατες ανακοινώσεις της βρετανικής κυβέρνησης στο ζήτημα αυτό, μισό δισεκατομμύριο λίρες για την ενίσχυση της χρήσης των ποδηλάτων. Είναι κονδύλια που μοιάζουν άπιαστα για εμάς. Θα ήθελα να σας παροτρύνω, λοιπόν, και να σας ενθαρρύνω να προχωρήσουμε προς αυτήν την κατεύθυνση ακόμα πιο δυναμικά για να μην συζητάμε μόνο επί σχεδίου στο ζήτημα. Και να παροτρύνω και τον παρόντα Υπουργό Υποδομών και Μεταφορών, τον φίλο Κώστα Καραμανλή, στον οποίο επίσης ανήκει μια συναρμοδιότητα, όπως και στο Υπουργείο Εσωτερικών, για το ζήτημα καθότι είναι και η τοπική αυτοδιοίκηση πολύ μπλεγμένη στο ζήτημα.
Τον λόγο έχει ο κύριος Υπουργός.
Στην Ελλάδα υπάρχει μια κάποια μικρή, αλλά υπάρχει, παράδοση ποδηλατοδρόμων, παραδείγματος χάριν στην Καρδίτσα, η οποία βραβεύτηκε και πρόσφατα σε έναν ευρωπαϊκό διαγωνισμό για τους ποδηλατοδρόμους της και στο Ρέθυμνο, τόπο καταγωγής μου, που βραβεύτηκε και μάλιστα στις μεγάλες πόλεις της Ευρώπης, αναγνωρίζοντας και το μέγεθος το πνευματικό της πόλεως.
Κύριε Υπουργέ, ξεχάσατε τα Τρίκαλα.
Κυρία Πρόεδρε, ζητώ συγγνώμη, έχετε δίκιο. Έπρεπε η παρουσία σας εδώ να μου το υπενθυμίσει. Και τα Τρίκαλα είναι μεταξύ των πόλεων αυτών, αλλά με παρέσυρε ο οίστρος για το Ρέθυμνο. Η κρίση πήγε τα πράγματα πίσω στην Ελλάδα ως προς αυτά. Πιστεύω ότι η κατεύθυνση των πραγμάτων στην Ευρώπη και η ομαλοποίηση της γενικότερης οικονομικής και κοινωνικής ζωής θα μας οδηγήσει να κάνουμε τα βήματα που πρέπει. Εμείς συμβολικά αλλά και ουσιαστικά, ξεκινάμε από αυτούς τους δύο μεγάλους ποδηλατοδρόμους στην Αθήνα. Φυσικά δεν πρέπει να ξεχνάμε και τις άλλες πόλεις και κυρίως τη Θεσσαλονίκη. Χαίρομαι που ο Δήμαρχος Θεσσαλονίκης αγκάλιασε αυτήν την πρωτοβουλία μας για τους προσωρινούς ποδηλατοδρόμους και θα προχωρήσει αμέσως, απ' ό,τι καταλαβαίνω, στη χάραξη τέτοιων ποδηλατοδρόμων στη Θεσσαλονίκη. Είμαι βέβαιος ότι και ο παριστάμενος Υπουργός Υποδομών και Μεταφορών, ο Κώστας Καραμανλής, με τον οποίον συνεργαζόμαστε έτσι και αλλιώς για μια σειρά από ζητήματα, βλέπει πολύ θετικά το συγκεκριμένο θέμα. Θα συνεργαστούμε μαζί τους και θα συνεργαστούν και εκείνοι μαζί μας και για τα θέματα των ποδηλατοδρόμων και για τα θέματα των ΣΒΑΚ, των Σχεδίων Βιώσιμης Αστικής Κινητικότητας, όπως συνεργαζόμαστε μαζί τους και εκείνοι μαζί μας για το θέμα της ηλεκτροκίνησης. Είναι οι πράσινες μεταφορές, οι οποίες είναι και στην καρδιά των νέων προτάσεων της Ευρωπαϊκής Επιτροπής και του Ταμείου Ανάκαμψης. Η χώρα θα έχει και πόρους προκειμένου να εφαρμόσει τέτοιου είδους πολιτικές και γι' αυτόν τον λόγο η ερώτησή σας, κύριε Καιρίδη, είναι πολύ επίκαιρη και σίγουρα εναρμονισμένη με τα αιτήματα της νεολαίας, αλλά και των ανθρώπων που βλέπουν πού εξελίσσονται τα πράγματα στην Ευρώπη και διεθνώς.
Ευχαριστώ, κύριε Υπουργέ. Προχωρούμε στην πρώτη με αριθμό 846/22-6-2020 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Περιβάλλοντος και Ενέργειας, με θέμα: «Ένταξη του φαραγγιού της Νέδας και άλλων θησαυρών υδάτινου πλούτου της χώρας σε καθεστώς προστασίας». Θα απαντήσει ο Υπουργός Περιβάλλοντος και Ενέργειας κ. Κωνσταντίνος Χατζηδάκης. Κυρία Πιπιλή, έχετε τον λόγο για δύο λεπτά.
Ευχαριστώ πολύ, κυρία Πρόεδρε. Κύριε Υπουργέ, θα αναρωτιούνται αρκετοί τι δουλειά έχει μία Αθηναία, γέννημα θρέμμα, και μάλιστα Βουλευτής Αθηνών να ασχολείται με το θέμα της προστασίας του φαραγγιού της Νέδας, που απλώς είναι η πρωταγωνίστρια ή και άλλων θησαυρών του υδάτινου πλούτου της χώρας, όπως είναι το Πολυλίμνιο της Μεσσηνίας, το Πάντα Βρέχει στο Καρπενήσι, ο Λειβαδίτης στη Θράκη και λοιπά. Όλος ο κόσμος κλαίει, διαβάζοντας στον διεθνή αλλά και τον ελληνικό τύπο, γιατί λιώνουν, για παράδειγμα, οι πάγοι στην Ανταρκτική, καταστρέφεται το Έβερεστ από τις ορδές των ορειβατών και σπανίως ο ελληνικός Τύπος, και ιδίως οι τοπικές κοινωνίες και οι αρχές ασχολούνται με την προστασία δίκην μνημείων φυσικού περιβάλλοντος όπως είναι, για παράδειγμα, το κορυφαίο - για μένα - φαράγγι της Νέδας που είναι ένα οικολογικό και ταυτόχρονα μυθολογικό και ιστορικό από την εποχή του Παυσανία, φυσικό όριο Ηλείας - Μεσσηνίας. Μάλιστα από την πλευρά της Ηλείας αναβλύζουν αιώνιοι καταρράκτες. Ο πιο μεγάλος από αυτούς ύψους πενήντα μέτρων, σχηματίζει έναν ευρύ σκιερό θόλο, όπου, βέβαια, οι συνθήκες επισκεψιμότητας - κατά τους μήνες ειδικά Ιούλιο και Αύγουστο - είναι αποτρόπαιες και μόνο στην εικόνα, διότι δεν μιλάμε για περιηγητές - επισκέπτες, μιλάμε για ορδές βαρβάρων, οι οποίοι δεν έχουν καμμία συναίσθηση ότι επισκέπτονται ένα περιβαλλοντικό μνημείο. Τα προηγούμενα χρόνια το φαράγγι της Νέδας ήταν τελείως εγκαταλελειμμένο. Ήδη τώρα ο Δήμος Ζαχάρως, που είναι ένας εκ των δύο «ιδιοκτητών», ο άλλος είναι ο Δήμος Τριφυλίας στη Μεσσηνία, αρχίζει να ενδιαφέρεται. Θα προχωρήσει το Υπουργείο σε μέτρα για την προστασία του φαραγγιού της Νέδας, με υποχρεωτική τη θέσπιση κανονισμού λειτουργίας για την επισκεψιμότητα όπως, παραδείγματος χάριν, στο φαράγγι της Σαμαριάς; Θα προχωρήσει γενικότερα το Υπουργείο με το ίδιο σκεπτικό προστασίας και για άλλες περιοχές που απαρτίζουν τον υδάτινο πλούτο της χώρας που χρειάζεται να τον προστατεύσουμε, όπως τα μουσεία και τα αρχαιολογικά μνημεία; Ευχαριστώ.
Και εγώ ευχαριστώ, κυρία συνάδελφε. Κύριε Υπουργέ, έχετε τον λόγο.
Έχει δίκιο η κ. Πιπιλή στις διαπιστώσεις της για τη Νέδα και για αυτό τον λόγο το υδατικό σύστημα Νέδας έχει ενταχθεί ως περιοχή αναψυχής εσωτερικών υδάτων στο Μητρώο Προστατευόμενων Περιοχών, που προβλέπει το σχέδιο διαχείρισης των λεκανών απορροής ποταμών του υδατικού διαμερίσματος δυτικής Πελοποννήσου. Και αυτό αφορά τόσο στο αρχικό σχέδιο διαχείρισης που εγκρίθηκε το 2013 όσο και στην πρώτη αναθεώρηση του 2017. Βέβαια, η ένταξη της Νέδας στο Μητρώο Προστατευόμενων Περιοχών του υδατικού διαμερίσματος ως τοποθεσία υδάτων αναψυχής δεν συνεπάγεται το καθεστώς προστασίας που προτείνετε εσείς. Η λεκάνη απορροής του Πάμισου - Νέδοντος - Νέδας, στην οποία εντάσσεται η τοποθεσία του φαραγγιού, δεν εμπίπτει στην περιοχή προστασίας της βιοποικιλότητας ή σε εθνικό πάρκο. Επομένως, σύμφωνα με τον περιβαλλοντικό νόμο που ψηφίσαμε τον Μάιο, μπορούν συγκεκριμένες τοποθεσίες να χαρακτηριστούν ως προστατευόμενα τοπία και φυσικοί σχηματισμοί με υπουργική απόφαση, μετά από γνώμη της οικείας περιφέρειας. Με την ίδια απόφαση είναι δυνατή η επιβολή όρων και περιορισμών στις δραστηριότητες που ασκούνται εντός των περιοχών αυτών, όπως η επισκεψιμότητα. Για να ξεκινήσει, λοιπόν, μια τέτοια διαδικασία θα πρέπει να διαβιβαστεί στην αρμόδια υπηρεσία του Υπουργείου Περιβάλλοντος ειδική έκθεση που θα τεκμηριώνει την οικολογική ή άλλη φυσική αξία του προστατευόμενου αντικειμένου, θα καθορίζει τις προτεραιότητες διατήρησης και θα προτείνει όρους και περιορισμούς. Στο πλαίσιο του κοινοβουλευτικού ελέγχου και της λήψης ενημέρωσης από πιθανούς εμπλεκόμενους, ο φορέας διαχείρισης υγροτόπων Κοτυχίου - Στροφυλιάς και Κυπαρισσιακού μας γνωστοποίησε, δηλαδή μετά την ερώτησή σας, πως αν και η εν λόγω λεκάνη απορροής δεν εμπίπτει στα όρια αρμοδιότητάς του, προσεγγίζει θετικά την ένταξη του φαραγγιού Νέδας σε καθεστώς προστασίας. Η θετική άποψη, έστω και σε πρώιμο στάδιο, του συγκεκριμένου φορέα που δραστηριοποιείται στην ευρύτερη περιοχή είναι σημαντική και δείχνει μια κατεύθυνση. Θετική άποψη για το θέμα μάς μετέφερε και η Περιφέρεια Πελοποννήσου, που μαζί με την Περιφέρεια Δυτικής Ελλάδας μπορούν να συνεργαστούν και να καταθέσουν στις αρμόδιες υπηρεσίες του Υπουργείου Περιβάλλοντος την ειδική έκθεση που θα τεκμηριώνει την ανάγκη να γίνει αυτό που λέτε, κυρία Πιπιλή. Πρέπει να συνεργαστούν και οι δύο περιφέρειες, διότι η Νέδα είναι ακριβώς στο όριο Ηλείας και Μεσσηνίας. Ο ένας νομός ανήκει στη δυτική Ελλάδα και ο άλλος στην Πελοπόννησο, δηλαδή και οι δύο στην Πελοπόννησο ανήκουν, αλλά εν πάση περιπτώσει, καταλαβαίνετε τι εννοώ, διοικητικά. Από πλευράς μας, στο Υπουργείο είμαστε έτοιμοι να συνεργαστούμε με τις περιφέρειες και κάθε εμπλεκόμενο φορέα, έτσι ώστε η ερώτησή σας να αποτελέσει και μία αφορμή προκειμένου να έχουμε μια αναβάθμιση της προστασίας της Νέδας. Δεν σας απάντησα για το δεύτερο, αλλά θα απαντήσω στη δευτερολογία.
Κυρία συνάδελφε, έχετε τον λόγο.
Πρώτα απ' όλα, ενθουσιάζομαι που υπάρχει αυτή η κινητοποίηση, όχι μόνο από το Υπουργείο Περιβάλλοντος - δεν είχα καμμία αμφιβολία - αλλά και από τις περιφέρειες. Όμως, ξέρετε κάτι; Είμαι πολύ αυστηρή σε μερικά θέματα γιατί έχω και μια τεράστια εμπειρία στον Δήμο Αθηναίων, όπου κάποια στιγμή είναι το κράτος και η Κυβέρνηση που καθορίζουν τα όρια και τους κανόνες. Οι περιφέρειες όλα αυτά τα χρόνια έχουν αναμφισβήτητα χρήματα και δυναμική, έτσι δεν είναι; Δεν είναι οι παλιοί δήμοι και οι κοινότητες και με εκπλήσσει το γεγονός ότι όλα αυτά τα χρόνια σε όλη την Ελλάδα δεν έχει δοθεί η δέουσα και πρέπουσα σημασία για να αναγνωριστούν ως τόποι προστασίας και να επιβληθούν, εν συνεχεία, τα προγράμματα που να καθορίζουν πόσους επισκέπτες, εν πάση περιπτώσει, ανά ώρα ή ημέρα μπορεί να δεχθεί ένας καταρράκτης. Κύριε Υπουργέ, έχω τυπώσει φωτογραφία, για να το καταλάβει ο κόσμος. Αυτός είναι ο μεγάλος καταρράκτης της Νέδας και έχει μια μικρή λιμνούλα. Κυρία Πρόεδρε, σε αυτή τη μικρή λιμνούλα Ιούλιο και Αύγουστο μπορείτε να μπείτε και να βλέπετε μέσα να ποδοπατούν καβούρια, ψάρια, όλη τη βιοποικιλότητα την τρομακτική που έχει η περιοχή και εκατό άτομα! Εκατό άτομα σε αυτό! Και λέω «μα, τόσα χρόνια φώναζα και έλεγα είναι δυνατόν; Βάλτε έναν περιορισμό! Πρώτα απ' όλα ταμπέλα «Απαγορεύεται σε αυτόν τον μικρό φυσικό θησαυρό να μπαίνει ο άλλος να κάνει μπάνιο»». Το φαράγγι έχει και μυθολογική και ιστορική σημασία σε σχέση με άλλα. Το περιγράφει άριστα ο Παυσανίας στα «Αρκαδικά» του. Μιλάμε για ένα μνημείο οικολογικό, στο οποίο δεν έδωσαν ποτέ σημασία. Γι' αυτό χαίρομαι ιδιαίτερα και από αυτά που μου είπε ο Υπουργός, αλλά χαίρομαι γιατί μάλλον θα πρέπει να προσθέσω και τις δικές μου προτάσεις που είναι οι εξής: Απαγόρευση κολύμβησης στη λίμνη του μεγάλου καταρράκτη και απαγόρευση ρητά ελεύθερης κατασκήνωσης που ανάβουν και φωτιές σε αυτό το υπέροχο τοπίο, που τονίζω ότι είναι στην καρδιά του ολοκληρωτικά κατακαμένου από το 2007 δασικού πλούτου της περιοχής της Φιγαλείας. Και επίσης, κύριε Υπουργέ δεν είναι δυνατόν να γίνονται ασφαλτόδρομοι, οι οποίοι να καταλήγουν ακριβώς στο φαράγγι και να είναι τέτοιου εύρους που να δέχονται και πούλμαν επισκεψιμότητας. Νομίζω, λοιπόν, ότι είναι πολύ θετική και η δική σας στάση. Θα πρέπει να είστε, όμως, και πολύ αυστηρός. Και επίσης, χαίρομαι που ο Δήμος Ζαχάρως και οι ντόπιοι της τοπικής αυτοδιοίκησης στην περιοχή της Φιγαλείας, που ανήκουν και οι καταρράκτες και όλη η ιστορία από την εποχή της μυθολογίας και εντεύθεν, είναι έτοιμοι να συνεργαστούν, γιατί κατάλαβαν ότι, για να παραδώσουμε περιβάλλον στο μέλλον, δεν αρκεί να κλαίμε μόνο, επειδή λιώνουν οι πάγοι στην Ανταρκτική. Ευχαριστώ πολύ.
Ορίστε, κύριε Υπουργέ, έχετε τον λόγο.
Κυρία Πιπιλή, μια και αναφέρεστε σε συγκεκριμένη περιοχή, όπως γίνεται και σε όλη την Ελλάδα, από τη μία πλευρά είναι αυτοί που πιστεύουν, όπως και εσείς, ότι πρέπει να προστατευθεί το περιβάλλον και περισσότερο από ό,τι προστατεύεται σήμερα. Από την άλλη πλευρά είναι αυτοί οι οποίοι θεωρούν ότι οι περιορισμοί που υπάρχουν μέχρι τώρα για τις χελώνες, για οποιοδήποτε προστατευόμενο είδος είναι καταστροφικοί για τις περιουσίες τους. Και στη μέση είμαστε εμείς που προσπαθούμε να εφαρμόσουμε τον νόμο έχοντας στο μυαλό μας τις καλές ευρωπαϊκές πρακτικές. Αυτό θα κάνουμε και εδώ. Έτσι θα προχωρήσουμε, με βάση το ευρωπαϊκό δίκαιο, το εθνικό δίκαιο, τη νομολογία του Συμβουλίου Επικρατείας και τις αρχές των σύγχρονων κρατών. Σας είπα ότι έχουμε περιβαλλοντική ευαισθησία, την οποία προσπαθούμε να επιδεικνύουμε στην πράξη. Δεν σας απάντησα για το Πολυλίμνιο Μεσσηνίας, όμως.
Εκεί κάτι γίνεται, έμαθα.
Επειδή δεν το ξέχασα - έχω εδώ τις σημειώσεις μου - θέλω να σας πω ότι η Περιφέρεια Πελοποννήσου μάς ενημέρωσε πως στις 16 Ιουνίου υπεγράφη προγραμματική σύμβαση μεταξύ της περιφέρειας και του Εθνικού και Καποδιστριακού Πανεπιστημίου Αθηνών για ερευνητικό έργο με τίτλο: «Έρευνα μείωσης των περιβαλλοντικών κινδύνων στο Πολυλίμνιο Μεσσήνης».
Μεσσηνίας.
Μεσσήνης γράφει εδώ, αλλά το δέχομαι.
Μακριά είναι η Μεσσήνη. Ξέρω καλά…
Εντάξει. Στόχος του ερευνητικού προγράμματος είναι η πλήρης αποσαφήνιση των γεωλογικών, γεωμορφολογικών και εν γένει γεωπεριβαλλοντικών συνθηκών της ευρύτερης περιοχής ενδιαφέροντος, ώστε να επιλεχθούν στη συνέχεια οι κατάλληλες παρεμβάσεις - δράσεις για τη μείωση των ενδεχόμενων κινδύνων για την τοποθεσία αλλά και τους επισκέπτες αυτής. Επομένως, και στο θέμα του Πολυλιμνίου Μεσσηνίας υπάρχει θετική εξέλιξη και χαίρομαι που σήμερα είχα να σας δώσω δύο κατ' αρχάς θετικές ειδήσεις. Δεν πρέπει να εφησυχάζετε, όμως, διότι όλα αυτά τα θέματα πρέπει να τα παρακολουθούμε όλοι πολύ στενά. Είναι σχετικώς καινούργια πράγματα για την Ελλάδα και πρέπει την ευαισθησία μας όλοι, με πρώτους εμάς, να τη δείχνουμε κάθε μέρα στην πράξη.
Ευχαριστούμε, κύριε Υπουργέ. Και πάμε στην τελευταία ερώτηση προς τον Υπουργό Περιβάλλοντος. Είναι η δεύτερη με αριθμό 828/19-6-2020 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας, με θέμα: «Τοξικός ο αέρας της Μαγνησίας». Κύριε συνάδελφε, έχετε δυο λεπτά.
Ευχαριστώ πολύ, κυρία Πρόεδρε. Κύριε Υπουργέ, στις 15 Ιουνίου δημοσιεύθηκαν τα πρώτα αποτελέσματα της δωδεκάμηνης έρευνας της ειδικής ερευνητικής ομάδας του Πανεπιστημίου Θεσσαλίας «Green Your Air» με επιστημονικούς υπεύθυνους τον Αναπληρωτή Καθηγητή του Τμήματος Μηχανολόγων Μηχανικών του Πανεπιστημίου Θεσσαλίας κ. Γεώργιο Σαχαρίδη, αλλά και τον Καθηγητή Κωνσταντίνο Γουργουλιάνη, Διευθυντή της Πανεπιστημιακής Πνευμονολογικής Κλινικής του Πανεπιστημίου Θεσσαλίας. Η μελέτη αφορούσε την καταγραφή του προβλήματος της ατμοσφαιρικής ρύπανσης στο πολεοδομικό συγκρότημα του Βόλου και συγκεκριμένα της ύπαρξης στην ατμόσφαιρα της περιοχής των βλαπτικών για την υγεία αιωρούμενων μικροσωματιδίων PM2,5 και το κατά πόσο αυτά υπερβαίνουν τα επιτρεπόμενα όρια σύμφωνα με τη διεθνή και ελληνική νομοθεσία. Σύμφωνα με τα αποτελέσματα της έρευνας αυτής, η μέση συγκέντρωση των αιωρούμενων μικροσωματιδίων PM2,5 για την δωδεκάμηνη περίοδο από 1-3-2019 ως και 29-2-2020 ανήλθε σε 30,03 mg/m3, με ετήσιο όριο βάσει του Παγκόσμιου Οργανισμού Υγείας τα 10 mg/m3 και με ετήσια οριακή τιμή βάσει της ελληνικής νομοθεσίας τα 25 mg/m3. Αυτό πρακτικά μεταφράζεται σε μια υπέρβαση 200,3% σε ό,τι αφορά τα όρια που έχει θεσπίσει ο Παγκόσμιος Οργανισμός Υγείας και 20,12% σε ό,τι αφορά τα όρια που έχει θεσπίσει η ελληνική νομοθεσία, βάσει ευρωπαϊκής οδηγίας. Κύριε Χατζηδάκη, ξέρετε πολύ καλά ότι ο Βόλος είναι μία πόλη περιβαλλοντικά επιβαρυμένη. Το πρόβλημα της ατμοσφαιρικής ρύπανσης στο Βόλο είναι και οξύ και πολυπαραγοντικό. Λαμβάνοντας υπ' όψιν ότι η εν λόγω μελέτη αφορά μόνο τα αιωρούμενα σωματίδια PM2,5 και όχι άλλους ατμοσφαιρικούς ρύπους που πιθανόν να υπάρχουν, η εκτεταμένη ανησυχία των πολιτών και των επιστημονικών φορέων της πόλης για τις επιπτώσεις στην υγεία τους είναι απολύτως δικαιολογημένη και καλεί σε άμεσες ενέργειες. Δυο πολύ απλά και πρακτικά ερωτήματα προκύπτουν, κύριε Υπουργέ: Κατ' αρχάς, τι αποτελέσματα έχει έως τώρα το Υπουργείο Περιβάλλοντος και η περιφέρεια από την άσκηση αρμοδιότητας στην παρακολούθηση της ποιότητας της ατμόσφαιρας του Βόλου και πώς τα αποτελέσματα αυτά σχετίζονται με την εν λόγω μελέτη; Και δεύτερον, πώς προτίθεστε να παρέμβετε και ποιο είναι το ακριβές χρονοδιάγραμμα για την πύκνωση σταθμών μέτρησης και καταγραφής των αερίων ρύπων της πόλης και ποια μέτρα προτίθεστε να λάβετε για τον περιορισμό της ατμοσφαιρικής ρύπανσης στην πόλη του Βόλου;
Ευχαριστώ, κύριε συνάδελφε. Τον λόγο έχει ο κύριος Υπουργός.
Κύριε Μεϊκόπουλε, σας ευχαριστώ για την ερώτηση, διότι μας δίνει την ευκαιρία να ξεκαθαρίσουμε ορισμένες παραμέτρους σε σχέση με ένα ζήτημα το οποίο προκαλεί συζητήσεις και ανησυχία στην πόλη του Βόλου, στον βαθμό βεβαίως που αυτό μπορεί να διευκρινιστεί οριστικά στο πλαίσιο αυτής της ερώτησης. Εκτός από την ερευνητική ομάδα του Πανεπιστημίου Θεσσαλίας, η οποία μετρά την ατμοσφαιρική ρύπανση στο πολεοδομικό συγκρότημα του Βόλου, η απάντηση μου πρέπει να βασιστεί και στην ενημέρωση που είχαμε από την αρμόδια υπηρεσία του Υπουργείου Περιβάλλοντος, το Τμήμα Ποιότητας της Ατμόσφαιρας της Διεύθυνσης Κλιματικής Αλλαγής του Υπουργείου. Επειδή το ζήτημα είναι αρκετά τεχνικό, θα προσπαθήσω να το αποδώσω όσο πιο απλά γίνεται, για να κατανοούν όσοι μας παρακολουθούν περί τίνος πρόκειται. Η παρακολούθηση της ποιότητας του περιβάλλοντα αέρα στη χώρα μας πραγματοποιείται από ένα εθνικό δίκτυο παρακολούθησης ατμοσφαιρικής ρύπανσης με σταθερούς σταθμούς που μετρούν σε εικοσιτετράωρη βάση. Στους σταθμούς του εθνικού δικτύου παρακολουθούνται ρύποι που προβλέπονται στη σχετική νομοθεσία για την εκτίμηση και αξιολόγηση της ποιότητας του περιβάλλοντος αέρα, δηλαδή της οδηγίας 2004/107, της οδηγίας 2008/50 και της οδηγίας 2015/1480. Οι οδηγίες αυτές έχουν θεσμοθετήσει οριακές τιμές και τιμές στόχους για τους συνήθεις ατμοσφαιρικούς ρύπους με σκοπό την προστασία της ανθρώπινης υγείας. Στο εθνικό δίκτυο, για το οποίο μιλάω, είναι ενταγμένος ένας σταθμός μέτρησης στον Βόλο, που έχει εγκαταστήσει από το 2000 το Υπουργείο και την ευθύνη λειτουργίας του οποίου έχει η Περιφέρεια Θεσσαλίας. Το Υπουργείο έχει ως αρμοδιότητα την εποπτεία του εν λόγω σταθμού και μέσω έργου που χρηματοδοτήθηκε από το ΕΣΠΑ ανανέωσε, με τη δική σας κυβέρνηση μάλιστα, το 2016 το σταθμό με νέο αναλυτή αιωρούμενων σωματιδίων και επεκτάθηκε η παρακολούθηση και σε άλλα αιωρούμενα σωματίδια που δεν μετριόνταν προηγουμένως. Μπορώ να πω και άλλα, αλλά επειδή περνάει η ώρα, θέλω να φτάσω στα αποτελέσματα των μετρήσεων, όπως μας έχουν έρθει από αυτόν το σταθμό του Υπουργείου. Για το 2019, κύριε Μεϊκόπουλε, ο σταθμός κατέγραψε, με βάση όσα μου λέει η διεύθυνση, ετήσια μέση συγκέντρωση για τα αιωρούμενα σωματίδια ΑΣ10 ίση με είκοσι εννιά μικρογραμμάρια ανά κυβικό μέτρο και συνεπώς, λένε τα στοιχεία, δεν παρατηρήθηκε υπέρβαση της ετήσιας οριακής τιμής που είναι σαράντα μικρογραμμάρια έναντι των είκοσι εννιά που παρατηρήθηκαν. Επίσης, παρατηρήθηκαν είκοσι έξι μέρες με μέση εικοσιτετράωρη τιμή συγκέντρωσης ΑΣ10 μεγαλύτερη από πενήντα μικρογραμμάρια ανά κυβικό μέτρο, εκ των οποίων τα δέκα αποδόθηκαν σε μεταφορά σκόνης από απομακρυσμένες περιοχές (Σαχάρα) κατά τους αρμοδίους. Ακόμα και χωρίς αφαίρεση της επίδρασης της σκόνης, διαδικασία που προβλέπεται από τη σχετική νομοθεσία, δεν υπήρξε υπέρβαση ούτε της ημερήσιας οριακής τιμής που είναι τριάντα πέντε μέρες ανά έτος. Αναφορικά με τα αιωρούμενα σωματίδια ΑΣ25, ο σταθμός κατέγραψε ετήσια συγκέντρωση ίση με 16 mg/κυβικό και συνεπώς πάλι δεν παρατηρήθηκε υπέρβαση της ετήσιας οριακής τιμής που είναι 25 mg/κυβικό. Ήδη μιλάω τέσσερα λεπτά, αλλά έχω και άλλα στοιχεία να σας πω, γιατί ξέρω ότι το θέμα ανησυχεί. Να σας πω για τις πρωτοβουλίες που έχουμε πάρει, για να δούμε πώς θα αντιμετωπίσουμε το θέμα και επί της ουσίας και σε σχέση με τις ανησυχίες του κόσμου. Θα σας τα πω στη δευτερολογία μου.
Ευχαριστώ, κύριε Υπουργέ. Ο συνάδελφος κ. Μεϊκόπουλος έχει τον λόγο για τρία λεπτά.
Ευχαριστώ πολύ, κυρία Πρόεδρε και προκαταβολικά σας εκλιπαρώ για μια ανοχή. Κύριε Υπουργέ, εγώ σας άκουσα πάρα πολύ προσεκτικά και εφόσον βάσει της ενημέρωσης που σας κάνει η αρμόδια διεύθυνση του Υπουργείου Περιβάλλοντος, έχετε πειστεί για την καθαρότητα της ατμόσφαιρας στο πολεοδομικό συγκρότημα του Βόλου, εγώ από εδώ μέσα σας καλώ επίσημα - θα σας φιλοξενήσω εγώ στο σπίτι μου - να έλθετε να κάτσετε επτά ημέρες, μία εβδομάδα στον Βόλο και να απαντήσετε υπεύθυνα στους πολίτες από πού και για ποιον λόγο μυρίζει τόσο πολύ έντονα πλαστικό. Πώς είναι δυνατόν να υπάρχει ένα δάκτυλο σκόνη σε κάθε αυτοκίνητο πολίτη; Πώς είναι δυνατόν να υπάρχουν τόσο αυξημένα κρούσματα καρδιαγγειακών νοσημάτων; Πώς είναι δυνατόν να υπάρχουν τόσο αυξημένα κρούσματα καρκίνου; Και αυτά, δεν σας τα λέω, κύριε Χατζηδάκη, με αντιπολιτευτική χροιά, ούτε με μια ξύλινη λογική. Σήμερα κιόλας να σας παραθέσω ένα στοιχείο. Ο Πανελλήνιος Σύλλογος Καρκινοπαθών έδωσε στοιχεία στην Πρόεδρο του τοπικού Συλλόγου Καρκινοπαθών, την κ. Σοφία Ιωάννου, όπου συγκαταλέγει τον Βόλο ανάμεσα στις περιοχές με τα περισσότερα κρούσματα καρκίνου στην Ελλάδα. Και συνδέουν τα κρούσματα αυτά με το φαινόμενο της ατμοσφαιρικής ρύπανσης στην πόλη. Αυτά τα στοιχεία έρχονται να συνδεθούν με μια παλαιότερη επιδημιολογική μελέτη που είχε κάνει το νοσοκομείο, η Περιφέρεια Θεσσαλίας και το πανεπιστήμιο, όπου επίσης διαπίστωσαν το ίδιο πράγμα, ότι υπάρχουν αυξημένα κρούσματα καρκίνου και το συνδέουν με την ατμοσφαιρική ρύπανση. Έχετε στα χέρια σας τα αποτελέσματα της συγκεκριμένης μελέτης. Και μη μου πείτε, κύριε Χατζηδάκη ότι δεν γνωρίζετε το οξύμωρο που συμβαίνει στην περίπτωση αυτή. Ο ένας και μοναδικός μετρητής που υπάρχει και λειτουργεί υπό την εποπτεία της περιφέρειας ξέρετε πολύ καλά - και έχει απαντήσει και εγγράφως σε μένα η αρμόδια διεύθυνση του Υπουργείου σας - ότι πέρα από τα μικροσωματίδια ΡΜ2,5 δεν μπορεί να καταγράψει τουλάχιστον άλλους έξι σημαντικούς ρύπους. Και γνωρίζετε πολύ καλά ότι για παράδειγμα ως προς τις διοξίνες και τα φουράνια, που εκκρίνονται από την καύση των εναλλακτικών καυσίμων που χρησιμοποιεί η ΑΓΕΤ φερ' ειπείν, το RDF ή το εργοστάσιο SRF που θέλει να φτιάξει ο Βόλος, μέχρι στιγμής όλη η επιστημονική κοινότητα της πόλης σύσσωμη έχει διαπιστώσει ότι οι ουσίες αυτές που παράγονται από τη χρήση αυτών των καυσίμων είναι επικίνδυνες για τη δημόσια υγεία. Ο συγκεκριμένος μετρητής δεν τα καταγράφει αυτά, κύριε Χατζηδάκη. Επομένως, δεν έρχομαι εδώ σήμερα να σας κάνω μια αντιπολιτευτική ερώτηση. Έρχομαι να σας μεταφέρω μια αγωνία σύσσωμης της πόλης, σύσσωμων των επιστημονικών φορέων, οι οποίοι μέχρι στιγμής στην πολυπαραγοντική ρύπανση του Βόλου εντοπίζουν και το θέμα των δευτερογενών εναλλακτικών καυσίμων, αλλά και τα συνδέουν με την αύξηση καρδιαγγειακών νοσημάτων, αλλά και καρκίνων στην περιοχή του Βόλου. Αυτό, κύριε Χατζηδάκη, δεν μπορείτε να το παραγνωρίζετε. Εγώ σας προτείνω το εξής: Εφόσον συντρέχουν σοβαροί λόγοι δημόσιας υγείας, εφόσον πιστεύω ότι δεν θέλετε να πεθαίνει πρόωρα ο κόσμος στον Βόλο, δεν πρέπει η περιφέρεια, το Υπουργείο, ο δήμος να άρουν τις αποφάσεις που έχουν πάρει μέχρι στιγμής αναφορικά με τα δευτερογενή εναλλακτικά καύσιμα RDF στην «ΑΓΕΤ», αλλά και με τη δημιουργία εργοστασίου SRF στον Δήμο Βόλου; Δεν φτάνει που είναι ήδη επιβαρυμένη η ατμόσφαιρα, λόγω της χρήσης ΙΧ, λόγω των ξυλόσομπων και των τζακιών το χειμώνα, θα πρέπει να επιβαρύνουμε την υγεία του Βολιώτη, μη βλέποντας ότι τα δευτερογενή καύσιμα προκαλούν, βάσει μελετών, σοβαρά νοσήματα και βλάπτουν γενικότερα τη δημόσια υγεία; Νομίζω, κύριε Χατζηδάκη, ότι αν θέλετε πραγματικά να πείσετε τον κόσμο ότι έχετε περιβαλλοντική συνείδηση, πρέπει να έλθετε στον Βόλο να πάρετε απόφαση να γίνει η άρση της ΑΕΠΟ του 2014, που δίνει το δικαίωμα στις τσιμεντοβιομηχανίες να κάψουν RDF, να σταματήσετε την κατασκευή εργοστασίου SRF στον Βόλο και να κάτσετε μαζί με την επιστημονική κοινότητα να βρούμε μια λύση φιλικότερη προς το περιβάλλον. Υπάρχει και το φυσικό αέριο. Και ως προς αυτά που σας λέω δεν είναι μόνο η κοινωνία που φοβάται και οι επιστημονικοί φορείς. Δείτε την τελευταία απόφαση του Περιφερειακού Συμβουλίου αντιφατική. Έδωσε γνωμοδότηση θετική για τη δημιουργία εργοστασίων να γίνονται στον Βόλο, αλλά όχι να προβαίνει σε τεχνικές επεξεργασίας SRF. Τί σημαίνει αυτό; Ότι η ίδια η πολιτεία δεν είναι πεισμένη ότι αυτά τα καύσιμα είναι περιβαλλοντικά, φιλικά. Νομίζω ότι ήλθε η στιγμή λόγω και της ιδιαίτερης τοπογραφίας της περιοχής να πάρουμε δραστικές αποφάσεις, προκειμένου η ατμόσφαιρα στον Βόλο και να καθαρίσει και να μη συνεχίσει αυτό το πράγμα, όποτε μιλάς για τον Βόλο να ακούς ότι «ρε παιδιά, εκεί πέρα έχετε όλη την ώρα καρκίνο, είναι επιβαρυμένη η ατμόσφαιρα, μυρίζει, υπάρχει σκόνη πάνω στα αυτοκίνητα». Αν πιστεύετε ότι λέω ψέματα, ελάτε να κάτσετε επτά μέρες στον Βόλο και να τα δείτε. Ευχαριστώ πολύ.
Και εμείς, κύριε συνάδελφε. Ο κύριος Υπουργός έχει τον λόγο.
Ευχαριστώ πολύ. Κύριε Μεϊκόπουλε, δεν σας είπα ότι λέτε ψέματα. Δεν έχω τέτοια πρόθεση, ούτε είμαι παραπάνω Βολιώτης απ' ό,τι είστε εσείς. Εσείς ζείτε σε αυτήν την περιοχή. Απλώς, πρέπει να στηριχθώ σε κάποια στοιχεία και στηρίζομαι στα στοιχεία του Υπουργείου και των μετρητών. Σας είπα, ο μετρητής στον οποίο αναφέρομαι, αναβαθμίστηκε επί ΣΥΡΙΖΑ. Θα αναφερθώ, λοιπόν, σ' αυτές τις μετρήσεις σε κάποιες επιπλέον κινήσεις που κάνουμε και θα καταλήξω με τα RDF και SRF. Πρώτα απ' όλα, όσον αφορά σε πιο πρόσφατες ρυθμίσεις, το τμήμα ποιότητας ατμόσφαιρας του Υπουργείου Περιβάλλοντος, καλύπτοντας ενωσιακή υποχρέωση, τροφοδοτεί με ωριαία συχνότητα και αυτόματη διαδικασία την ιστοσελίδα του Ευρωπαϊκού Οργανισμού Περιβάλλοντος με στοιχεία μετρήσεων για τους σταθμούς του εθνικού δικτύου, συμπεριλαμβανομένου και του σταθμού του Βόλου. Κάθε ώρα δίνουμε στοιχεία στην Ευρωπαϊκή Ένωση. Ενδεικτικά μόνο αναφέρω πως για τις ημέρες 22, 23 και 24 Ιουνίου τα αιωρούμενα σωματίδια ΑΣ10 κατέγραψαν μέσο όρο τιμών τα 13 mg/κυβικό την πρώτη ημέρα, 13 mg/κυβικό τη δεύτερη ημέρα και 16 mg/κυβικό την τρίτη ημέρα που σας ανέφερα. Τις ίδιες μέρες, τα αιωρούμενα σωματίδια Α25, μέσο όρο τιμών 8 mg/κυβικό, 7 mg/κυβικό και 7 mg/κυβικό αντίστοιχα. Οπότε και γι' αυτό το διάστημα δεν καταγράφεται υπέρβαση της οριακής τιμής, με βάση τη νομοθεσία και με βάση τον μετρητή. Όπως ανέφερα ενδεικτικά τις τιμές της προηγούμενης εβδομάδας, όπου είχαμε και άνοδο της θερμοκρασίας, οι αναλυτικές μετρήσεις από τον σταθμό είναι διαθέσιμες για κάθε ενδιαφερόμενο στην ιστοσελίδα του Υπουργείου και σε αυτήν της Περιφέρειας Θεσσαλίας. Καταλαβαίνω ότι παρ' ότι εγώ λέω για τον μετρητή, πολλοί μπορεί να μην πείθονται. Έχουμε συνεννοηθεί με την περιφέρεια και έχουμε πει ότι η Περιφέρεια Θεσσαλίας, βάσει της νομοθεσίας έχει την αρμοδιότητα για την παρακολούθηση του αέρα. Εκείνη με περαιτέρω έρευνες και δειγματοληψίες, συμφωνήσαμε και προχώρησε στις αρχές του έτους σε εγκατάσταση δεύτερου σταθμού μέτρησης της ατμοσφαιρικής ρύπανσης στην πόλη του Βόλου, ενώ έχει προκηρύξει μέσω ΕΣΠΑ πρόγραμμα για τη χρηματοδότηση δύο νέων, ολοκληρωμένων σταθμών παρακολούθησης της ατμοσφαιρικής ρύπανσης στον Βόλο με την υποβολή προσφορών να λήγει στις 30 Ιουνίου. Ακόμα, κατόπιν εισήγησης του τμήματος ποιότητας ατμόσφαιρας έχει εγκριθεί από το Πράσινο Ταμείο χρηματοδότηση ύψους 150.000 ευρώ για την απόκτηση ενός ακόμη σταθμού παρακολούθησης ατμοσφαιρικής ρύπανσης που θα περιλαμβάνει και αναλυτές αερίων ρύπων. Δηλαδή, πέντε σταθμοί θα εγκατασταθούν στον Βόλο τώρα, πολύ σύντομα, έτσι ώστε να εξαλειφθεί κάθε αμφιβολία. Και φυσικά, κύριε Μεϊκόπουλε, εάν υπάρχει πρόβλημα, δεν θα κλείσουμε τα μάτια μας σε αυτό. Δεν έχουμε λόγο να το κάνουμε, ούτε πολιτικά φυσικά - ποιος θέλει να έχει απέναντί του την κοινωνία - αλλά ούτε και συνειδησιακά. Προφανώς μας ενδιαφέρει η ποιότητα της ζωής, νομίζω εξίσου με εσάς. Θα το δούμε και θα απαντήσουμε αντίστοιχα, αλλά μέχρι στιγμής έχουμε την ομάδα του κ. Γουγουλιάνη, δεν τον ξέρω τον άνθρωπο, τον υπολήπτομαι, δεν έχω κανένα θέμα μαζί του, που λέει αυτά που λέτε εσείς…
Ψέματα είναι;
Δεν είπα αυτό, κύριε Μεϊκόπουλε. Και έχουμε την επίσημη υπηρεσία του Υπουργείου και τον μετρητή που δίνει κάθε ώρα στοιχεία στην Ευρωπαϊκή Ένωση που λέει άλλα. Ελάτε και εσείς στη θέση μου, σας παρακαλώ. Γι' αυτόν τον λόγο παραγγείλαμε τους παραπάνω μετρητές που θα εγκατασταθούν σύντομα, προκειμένου να βγάλουμε οριστικά συμπεράσματα. Θέλω όμως, να κάνω μια αναφορά και στο ζήτημα των δευτερογενών καυσίμων με ενεργειακή αξιοποίηση του SRF και του RDF. Είναι δική μας πολιτική; Είναι ευρωπαϊκή πολιτική. Το λέω εγώ; Το λέει ο Ευρωπαίος Επίτροπος Περιβάλλοντος. Διάβασα τη σχετική του απάντηση στον κ. Χουντή πριν από δύο χρόνια. Είναι ευρωπαϊκή πολιτική. Είναι μόνο ευρωπαϊκή πολιτική και μόνο θέση δική μας; Είναι θέση δική σας, κύριε Μεϊκόπουλε. Είναι θέση του ΣΥΡΙΖΑ. Είναι δική σας θέση. Είναι στο πενταετές σχέδιο για τη διαχείριση των απορριμμάτων. Είναι μέσα εκεί το SRF και το RDF! Δεν σας φτάνει αυτό; Να δείτε πόσο πιο πολύ μέσα είστε και πόσο πιο πολύ θέση του ΣΥΡΙΖΑ είναι αυτό;
…σενάριο.
Κύριε συνάδελφε, σας παρακαλώ.
Τέσσερις μέρες πριν από τις εκλογές, στις 3 Ιουλίου, πέρυσι δηλαδή περίπου τέτοιες μέρες, ο κ. Φάμελλος υπέγραψε με την τσιμεντοβιομηχανία ως αρμόδιος τότε Αναπληρωτής Υπουργός Περιβάλλοντος, μια συμφωνία εθελοντικής συνεργασίας για την αξιοποίηση αυτών ακριβώς των καυσίμων. Βρείτε, λοιπόν, τον κ. Φάμελλο, συνεννοηθείτε μεταξύ σας στο ΣΥΡΙΖΑ, αποφασίστε αν τελικά τα υποστηρίζατε ή όχι, αν έκανε λάθος ο κ. Φάμελλος ή δεν έκανε, αν έκανε λάθος ο κ. Τσίπρας και το Υπουργείο Περιβάλλοντος που τα ενέταξε στον επίσημο σχεδιασμό της χώρας. Αποφασίστε επίσης, αν κάνει λάθος ολόκληρη η Ευρωπαϊκή Ένωση που δέχεται αυτήν την τεχνολογία και μετά ελάτε να συζητήσουμε και γι' αυτό το θέμα. Ξαναλέω: Γι' αυτό είμαι απολύτως σαφής και απολύτως ξεκάθαρος και μιλάω με στοιχεία. Στο άλλο ζήτημα, γενικότερα της ατμοσφαιρικής ρύπανσης που συγκρούονται τα στοιχεία, σας είπα ότι θα εγκαταστήσουμε παραπάνω σταθμούς για να βγάλουμε τα συμπεράσματά μας και να λειτουργήσουμε προς όφελος προφανώς του περιβάλλοντος, αλλά και των πολιτών του Βόλου και της Μαγνησίας. Σας ευχαριστώ πολύ.
Κι εγώ σας ευχαριστώ, κύριε Υπουργέ. Θα συζητηθεί η πέμπτη με αριθμό 829/19-6-2020 επίκαιρη ερώτηση δεύτερου κύκλου της Βουλευτού Α΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Υποδομών και Μεταφορών, με θέμα: «Ακύρωση των διοδίων στους ανισόπεδους κόμβους Βαρυμπόμπης και Αγίου Στεφάνου». Στην ερώτηση θα απαντήσει ο Υπουργός Υποδομών και Μεταφορών κ. Καραμανλής. Κυρία συνάδελφε, έχετε τον λόγο για δύο λεπτά.
Σας ευχαριστώ, κυρία Πρόεδρε. Κύριε Υπουργέ, έχει προκύψει ένα πάρα πολύ σημαντικό ζήτημα. Τα διόδια που θα εγκατασταθούν στη Βαρυμπόμπη και στον Άγιο Στέφανο, στους ανισόπεδους κόμβους, θα κάνουν πάρα πολύ δύσκολη τη ζωή των κατοίκων σε πάρα πολλούς δήμους, όπως είναι στις Αχαρνές, στον Διόνυσο, στον Ωρωπό, στην Κηφισιά και σε πολλούς άλλους. Θα κάνουν τη ζωή των κατοίκων δύσκολη και στο οικονομικό επίπεδο και στο κυκλοφοριακό, όμως θα υπάρχουν και περιβαλλοντικές συνέπειες. Πρόκειται για έναν ανοιχτό αυτοκινητόδρομο, ο οποίος εξυπηρετεί τις καθημερινές ανάγκες των κατοίκων, τις οικιστικές και τις επαγγελματικές. Τα διόδια στη Βαρυμπόμπη και στον Άγιο Στέφανο θα είναι κατ' αρχάς μια οικονομική καταστροφή για τους κατοίκους. Οι κάτοικοι χρησιμοποιούν αυτό το κομμάτι για να πάνε στην εργασία τους, στις διάφορες δουλειές τους, για να γυρίσουν στα σπίτια τους. Δεν είναι ένα μέρος που ενδείκνυται να μπουν διόδια. Επιπλέον, εξαιτίας των διοδίων όλη η κίνηση θα διοχετευτεί μέσα στον αστικό ιστό. Καταλαβαίνετε τι σημαίνει αυτό; Το να μπει όλη η κίνηση μέσα στις πόλεις όπου κατοικούν άνθρωποι, όπου έχουν τα μαγαζιά τους, θα έχει ως αποτέλεσμα να καταστραφεί όλη η ομαλότητα της ζωής των κατοίκων. Τέλος, οι επιπτώσεις θα είναι αρνητικές και για το περιβάλλον, λόγω της κίνησης που θα διοχετευτεί μέσα στα αστικά κέντρα. Καταλαβαίνετε πόσο αυτό θα αυξήσει τις εκπομπές ρύπων και την ηχορύπανση; Σας ρωτώ λοιπόν, τι προτίθεστε να κάνετε για να ακυρώσετε τα διόδια στους ανισόπεδους κόμβους της Βαρυμπόμπης και του Αγίου Στεφάνου. Προτίθεστε να τροποποιήσετε τον ν.3555/2007 με τον οποίο έγινε η κύρωση της σύμβασης παραχώρησης; Μόνο αυτό θα ήταν μια μόνιμη λύση για μας στο ΜέΡΑ25, ώστε να είναι σίγουροι οι κάτοικοι ότι θα αποτραπεί οριστικά η τοποθέτηση πάσης φύσεως διοδίων και να μπορέσουν να συνεχίσουν την ομαλότητα της ζωής τους, χωρίς ανησυχία. Ευχαριστώ πολύ.
Κι εγώ, κυρία συνάδελφε. Κύριε Υπουργέ, έχετε τον λόγο.
Αγαπητή κυρία συνάδελφε, σας ευχαριστώ για την ερώτηση. Δεν καταλαβαίνω όμως γιατί είναι επίκαιρη. Και θα σας εξηγήσω. Οι τροποποιήσεις των περιβαλλοντικών όρων, στις οποίες προβαίνουμε αφορούν τον ανασχεδιασμό της γέφυρας του κόμβου της Βαρυμπόμπης. Αυτό είναι το επίκαιρο θέμα; Σε καμμία περίπτωση δεν τίθεται αυτήν τη στιγμή θέμα διοδίων, ειδικά για τη Βαρυμπόμπη. Μου παρέχετε, όμως τη δυνατότητα με την ερώτησή σας, να κάνω μια αναδρομή, την οποία εσείς αποφύγατε να κάνετε. Πρέπει να γίνει αντιληπτό πού βρισκόμαστε στο ζήτημα των διοδίων. Ξέρετε, δεν έχει πολύ νόημα να πιάσουμε το χθες και τι έγινε το 2007. Όμως θα είμαι ειλικρινής, δεν θα κρυφτώ πίσω από το δάχτυλό μου. Θα σας πω ευθαρσώς ότι η αρχιτεκτονική του σχεδιασμού, που έγινε το 2007 ήταν προβληματική. Γι' αυτό και η Ελληνική Δημοκρατία δεν συνέχισε αυτήν την πρακτική ούτε στην παράκαμψη της Πάτρας ούτε στην περιμετρική της Καλαμάτας. Δεν θα σταθώ ούτε στο restart του 2013 που είχαμε την ευκαιρία να κάνουμε μια αναθεώρηση. Θα σταθώ όμως, στα γεγονότα του 2018, στα γεγονότα που έχουν διαμορφώσει τη σημερινή κατάσταση, στην οποία αναφέρεστε. Τότε η κυβέρνηση του ΣΥΡΙΖΑ είχε μια ευκαιρία να αναθεωρήσει αυτήν την πολιτική. Τον Ιανουάριο του 2018 λοιπόν, με απόφαση του τότε Αναπληρωτή Υπουργού Περιβάλλοντος και Ενέργειας εγκρίθηκε η τροποποίηση των περιβαλλοντικών όρων, για τους ανισόπεδους κόμβους της Κηφισιάς και της Βαρυμπόμπης. Όπως μάλιστα προκύπτει από την απόφαση τότε, στο σχεδιασμό του έργου της Βαρυμπόμπης προβλέπονταν και πλευρικοί σταθμοί. Στο δεύτερο restart που έγινε το 2018 δεν έγινε καμμία τροποποίηση. Εμείς, αυτό που μπορούμε να σας πούμε με απόλυτη ειλικρίνεια είναι ότι αυτήν τη στιγμή δεν τίθεται θέμα να μπουν διόδια στη Βαρυμπόμπη. Περιμένουμε τους περιβαλλοντικούς όρους να εγκριθούν, όταν και εφόσον εγκριθούν θα δούμε την κατάσταση με πολύ μεγάλη προσοχή. Όπως πολύ σωστά αναφερθήκατε, αυτός είναι νόμος του κράτους. Υπάρχει συνέχεια στην Ελληνική Δημοκρατία. Παρ' όλα αυτά, καταλαβαίνουμε τον προβληματισμό που έχει τεθεί. Οι ίδιοι οι δήμαρχοι έχουν έρθει επανειλημμένως και έχουν κάνει μια πολύ ειλικρινή συνομιλία μαζί μας και πρέπει να κάτσουμε να δούμε το θέμα με πολύ μεγάλη σοβαρότητα. Σήμερα, όμως, αυτήν τη στιγμή μιλάμε για ένα θέμα που είναι στην επικαιρότητα από το 2007. Αποζημιώνεται ο παραχωρησιούχος από το ελληνικό δημόσιο. Δεν τίθεται θέμα κατασκευής των διοδίων. Θέλουμε να πιστεύουμε ότι θα καθίσουμε κάτω με σοβαρότητα με τον παραχωρησιούχο, να δούμε κατά πόσον μπορούμε να βρούμε λύση. Δεν έχουμε όμως, ούτε μαγικό ραβδάκι ούτε μπορούμε να πούμε κάτι το οποίο θα ήταν σαν να πετάμε το μπαλάκι μπροστά, όπως έκανε η προηγούμενη κυβέρνηση, η οποία στην ουσία έκανε όλη αυτήν την ιστορία με τα ηλεκτρονικά διόδια, η οποία όπως ξέρετε δεν οδήγησε πουθενά. Δεν είναι πρόθεση της Κυβέρνησης να βάζουμε διόδια. Δεν είναι πρόθεση της Κυβέρνησης να επιβαρύνουμε τις τοπικές κοινωνίες, αλλά σήμερα που μιλάμε - και θέλω να είμαι σαφής - δεν τίθεται θέμα κατασκευής των διοδίων ούτε στη Βαρυμπόμπη ούτε στον Άγιο Στέφανο. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Θα μου επιτρέψετε λοιπόν, να πω ότι δεν καταλαβαίνω ποιο είναι το νόημα να κάνουμε μια επίκαιρη ερώτηση για ένα ζήτημα το οποίο έχει ξεκινήσει από το 2007, είμαστε στο 2020 και αυτήν τη στιγμή αποζημιώνεται το παραχωρησιούχος και πρέπει να κάτσουμε με νηφαλιότητα, με σοβαρότητα και να διορθώσουμε τα λάθη που έγιναν στο χθες. Σας ευχαριστώ πολύ.
Κι εμείς ευχαριστούμε, κύριε Υπουργέ. Καλησπέρα σας και καλή εβδομάδα. Χρόνια πολλά να έχουμε εορτάζοντες και εορτάζουσες σήμερα. Τον λόγο έχει για τη δευτερολογία της η κ. Απατζίδη για τρία λεπτά.
Σας ευχαριστώ, κύριε Πρόεδρε. Κύριε Υπουργέ, προφανώς κάνουμε την ερώτηση γιατί έχουμε κάποια ενημέρωση από κατοίκους, από την περιφέρεια, από δήμους. Δεν θα υπήρχε κάποιος άλλος λόγος προσωπικός, να σας φέρουμε αυτήν τη στιγμή στο Κοινοβούλιο και να ρωτάμε πράγματα τα οποία αφορούν το 2007 και δεν έχουν καμμία σχέση με το 2020. Εγώ, αυτό που καταλαβαίνω είναι ότι δεν σας ενδιαφέρει η ζωή των κατοίκων, των απλών ανθρώπων. Είναι το τελευταίο πράγμα που σκέφτεστε, γενικότερα. Γιατί δεν είπατε κάτι συγκεκριμένο; Όπως είπατε είναι από το 2007. Μπορεί να φταίει και ο ΣΥΡΙΖΑ, η προηγούμενη κυβέρνηση, δεν θα διαφωνήσω σε αυτό, αλλά όταν λέμε ότι θα υπάρξουν τεράστιες κυκλοφοριακές, οικονομικές και περιβαλλοντικές επιπτώσεις, το λέμε μετά από σχετικές μελέτες που έχουν γίνει. Προφανώς, όπως σας είπα, δεν βρίσκομαι εδώ πέρα χωρίς λόγο. Ειδικά, όμως, η τοποθέτηση διοδίων στο ύψος της Βαρυμπόμπης συνοδεύεται και από την κατεδάφιση της σημερινής γέφυρας - που, αν κατάλαβα σωστά, το είπατε - και από τα έργα κατά τη διάρκεια κατασκευής που θα επιβαρύνουν δραματικά την τοπική κυκλοφορία σε Αχαρνές, Αδάμες, Νέα Κηφισιά, Νέα Ερυθραία, Εκάλη και αλλού. Υπάρχουν μελέτες και γι' αυτές τις επιπτώσεις. Αναφέρω ενδεικτικά ότι ομάδα συγκοινωνιολόγων μελέτησε το ζήτημα και εκτίμησε ότι η κυκλοφορία θα αυξηθεί στο εσωτερικό οδικό δίκτυο του Δήμου Κηφισιάς από 160% ως 650%. Υπάρχει, όμως, και ένα άλλο ζήτημα που πρέπει να μας απασχολήσει. Η εγκατάσταση διοδίων σε αστικό ιστό θα αποτελέσει τετελεσμένο και για άλλες περιπτώσεις στο μέλλον. Έχετε συναίσθηση γενικότερα τι ανεπανόρθωτες ζημιές θα έχει αυτό και για τις πόλεις, αλλά και για το περιβάλλον; Δεν είναι, λοιπόν, τυχαίο ότι γι' αυτήν τη δημιουργία διοδίων στη Βαρυμπόμπη και στον Άγιο Στέφανο έχουν εκφράσει την αντίθεσή τους όλα τα δημοτικά συμβούλια, ειδικά νομίζω - είναι και πρόσφατο δημοσίευμα - η Κηφισιά, ο Δήμος Αχαρνών, ο Δήμος Διονύσου, Κηφισιάς, Αμαρουσίου, Μεταμόρφωσης, Λυκόβρυσης, Πεύκης, Χαλανδρίου, Ωρωπού και η Περιφέρεια Αττικής, όπως προηγουμένως σας ανέφερα. Η συσπείρωση και η κινητοποίηση των δήμων και των πολιτών είναι πρωτοφανής γενικότερα και προφανώς, όπως είπαμε, δεν είναι τυχαία. Είναι σε όλους κατανοητό ότι πρόκειται για μια εξέλιξη που θα αλλάξει εντελώς τον τρόπο ζωής τους. Γι' αυτό ανησυχούν, γι' αυτό μας στέλνουν αιτήματα και γι' αυτό βρίσκομαι αυτήν τη στιγμή εδώ. Ο λαός και οι δήμοι έχουν αποφανθεί. Το θέμα είναι τι θα κάνετε εσείς ως Υπουργείο, δηλαδή θα δοθεί μια οριστική λύση και τροποποίηση για τον σχετικό νόμο που σας είπα οριστικά για κάθε είδους διοδίων ή θα αγνοηθεί η βούληση του λαού; Θεωρείτε ότι μπορείτε να αγνοήσετε αυτή την ομόφωνη και δυναμική κινητοποίηση του λαού και των δήμων και να προτάξετε άλλα συμφέροντα πάνω από τη φωνή του λαού; Στο χέρι σας είναι να βάλετε τις σωστές προτεραιότητες και προτεραιότητα πρέπει να είναι η σωτηρία της ομαλής καθημερινότητας των κατοίκων όλων αυτών των περιοχών που ανέφερα προηγουμένως. Ευχαριστώ πολύ.
Ευχαριστούμε πολύ, κυρία Απατζίδη. Και εσείς, κύριε Υπουργέ, έχετε τον λόγο για τρία λεπτά για τη δευτερολογία σας.
Κυρία συνάδελφε, νομίζω ότι ήμουν απολύτως σαφής. Αυτήν τη στιγμή σας εξήγησα ότι δεν τίθεται θέμα κατασκευής των διοδίων. Το ελληνικό δημόσιο αποζημιώνει τον παραχωρησιούχο, δηλαδή ο Έλληνας φορολογούμενος που δεν χρησιμοποιεί τον δρόμο πληρώνει για τη χρήση του δρόμου. Μην μπερδεύετε τον ανασχεδιασμό της γέφυρας του κόμβου της Βαρυμπόμπης με τα διόδια. Είναι άλλο το ένα ζήτημα και άλλο το άλλο. Πολύ σωστά είπατε στην ερώτησή σας ότι αυτό αποτελεί νόμο του κράτους. Θα ήταν το λιγότερο ασόβαρο να έρθει ένας Υπουργός και να σας πει ότι εμείς δεν θα βάλουμε διόδια ή ότι εμείς θα επαναδιαπραγματευτούμε. Αυτό που μπορώ να σας πω με βεβαιότητα είναι ότι καταλαβαίνω τις ανησυχίες που υπάρχουν, καταλαβαίνουμε ότι τα διόδια, που όπως σας είπα επί κυβερνήσεως Νέας Δημοκρατίας ψηφίστηκαν το 2007, έγιναν με ένα τρόπο προβληματικό. Εδώ είμαστε να βρούμε μια τελική λύση. Δεν χρειάζεται αυτήν τη στιγμή να δημιουργούμε θέματα εκεί που δεν υπάρχουν. Θα είχατε κάθε λόγο να κάνετε αυτήν την ερώτηση εάν είχαν εγκριθεί οι τελικοί περιβαλλοντικοί όροι και αν είχε ξεκινήσει η κατασκευή των διοδίων. Αυτήν τη στιγμή δεν έχει γίνει τίποτα από τα δύο. Αυτήν τη στιγμή επιφυλάσσομαι, διότι, όπως καταλαβαίνετε, αυτό είναι ένα ζήτημα διαπραγμάτευσης. Θα χαρώ πολύ όταν θα είμαστε έτοιμοι να βρούμε μια λύση να ξαναέρθουμε στο Κοινοβούλιο και να τη συζητήσουμε. Να το ξεκαθαρίσω, όμως, κύριε Πρόεδρε, ότι σήμερα που μιλάμε δεν τίθεται θέμα διοδίων στη Βαρυμπόμπη. Θα σας το πω και διαφορετικά: Δεν είμαστε εναντίον των διοδίων γενικότερα. Όταν πρέπει να μπουν, μπαίνουν. Και σας μιλάει ο ομιλών ο οποίος ως Υπουργός έβαλε διόδια στην εκλογική του περιφέρεια. Επομένως, εδώ πέρα μιλάμε για πλευρικά διόδια. Εδώ μιλάμε για διόδια τα οποία είχαν σχεδιαστεί να μπουν πριν από κάποια χρόνια. Τα δεδομένα έχουν αλλάξει. Καταλαβαίνουμε ότι οι κυκλοφοριακοί φόρτοι έχουν αλλάξει, αλλά σε αυτήν τη φάση το να κάνουμε ερωτήσεις και να δημιουργούμε την αίσθηση ότι αύριο θα μπουν διόδια στη Βαρυμπόμπη ή στον Άγιο Στέφανο θα μου επιτρέψετε να πω ότι δεν έχει σχέση με την πραγματικότητα. Επομένως, αυτό που μπορώ να σας πω είναι ότι το Υπουργείο βλέπει πολύ θετικά τις απόψεις της τοπικής κοινωνίας. Εγώ έχω βρεθεί επανειλημμένως με τους δημάρχους της περιοχής και τους έχω πει ότι για οποιαδήποτε εξέλιξη θα τους ενημερώσω, όπως θα ενημερώσω και το ελληνικό Κοινοβούλιο. Σας ευχαριστώ πολύ.
Κι εμείς ευχαριστούμε, κύριε Υπουργέ, και για την τήρηση του χρόνου. Πάμε στην όγδοη με αριθμό 831/19-6-2020 επίκαιρη ερώτηση δεύτερου κύκλου της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς την Υπουργό Πολιτισμού και Αθλητισμού, με θέμα: «Στον αέρα το πρόγραμμα «Ελευσίνα Πολιτιστική Πρωτεύουσα 2021»». Κυρία Μπακαδήμα, έχετε στη διάθεσή σας δύο λεπτά.
Σας ευχαριστώ πολύ, κύριε Πρόεδρε. Κυρία Υπουργέ, σας ευχαριστώ που ήρθατε σήμερα να απαντήσετε σε μια τόσο σημαντική για πολλούς ανθρώπους, αλλά και για το πολιτιστικό γίγνεσθαι της χώρας μας ερώτηση, που αφορά το πρόγραμμα «Ελευσίνα Πολιτιστική Πρωτεύουσα 2021». Προχωρώντας να πούμε ότι μετά την απομάκρυνση της κ. Διαπούλη από τη θέση της καλλιτεχνικής διευθύντριας της συγκεκριμένης εταιρείας, η θέση παρέμεινε ουσιαστικά και παραμένει ακόμη ακέφαλη, ενώ η διοργάνωση, λόγω της πανδημίας, όπως είναι και φυσικό, έχει μετατεθεί με τις περισσότερες πληροφορίες να συντείνουν στο ότι έχει μεταφερθεί για το 2022-2023. Η απομάκρυνση της κ. Διαπούλη να θυμίσουμε ότι πραγματοποιήθηκε δέκα μήνες πριν τον κορωνοϊό, έναρξης του έτους της πολιτιστικής πρωτεύουσας, ενώ στη συνέχεια, τον περασμένο Φεβρουάριο, αποφασίστηκε η συγκρότηση μιας τριμελούς καλλιτεχνικής επιτροπής. Πρόκειται για μια απόφαση που άλλαξε και πάλι ένα μήνα μετά για να επιλεγεί και να οριστεί στη θέση του καλλιτεχνικού διευθυντή ο κ. Βασίλης Χαραλαμπίδης ο οποίος ήταν ο διευθυντής του Bios. Τελικά το Δ.Σ. της εταιρείας αποφάσισε να ανακαλέσει την πρόσληψή του, καθώς είχε αναλάβει χρέη καλλιτεχνικού διευθυντή χωρίς καμμία σχετική απόφαση του Δ.Σ. ούτε σύμβαση και οδηγούμαστε στο σήμερα, παρ' ότι δεν έχει ανακοινωθεί επισήμως το πρόγραμμα ούτε η νέα ημερομηνία διεξαγωγής της συγκεκριμένης διοργάνωσης και παρά τις ανακοινώσεις μετά τη διυπουργική ότι τον Μάρτιο του 2020 θα είχαν υπογραφεί οι συμβάσεις και οι εισηγήσεις των υπευθύνων στην Ευρωπαϊκή Επιτροπή για μετάθεση στην περίοδο 2022-2023. Η ερώτησή μου, κύριε Υπουργέ, αναφορικά με το θέμα είναι: Πότε τελικά προγραμματίζετε να πραγματοποιηθεί η διοργάνωση, ποιους καλλιτέχνες και ποια έργα θα περιλαμβάνει, αν έχουν υπογραφεί οι σχετικές συμβάσεις και γιατί δεν έχει ανακοινωθεί ακόμη το πρόγραμμα. Ευχαριστώ.
Ευχαριστούμε πολύ, κυρία Μπακαδήμα. Θα απαντήσει η Υπουργός Πολιτισμού και Αθλητισμού κ. Στυλιανή Μενδώνη. Κυρία Μενδώνη, έχετε τρία λεπτά στη διάθεσή σας.
Ευχαριστώ πολύ, κύριε Πρόεδρε. Ευχαριστώ πολύ, κυρία Βουλευτά, για την ερώτησή σας. Να ξεκινήσω επισημαίνοντας για άλλη μια φορά, το έχω πει ήδη πάρα πολλές φορές, ότι από τον Νοέμβριο του 2016 που ορίστηκε η Ελευσίνα πολιτιστική πρωτεύουσα και για τρία χρόνια μετά, τουλάχιστον μέχρι τον Νοέμβρη του 2019, επί της ουσίας δεν είχε γίνει απολύτως τίποτε, καμμία προετοιμασία, ενώ και οι εμπλεκόμενοι είχαν τεράστια προβλήματα και θέματα μεταξύ τους. Ξέρετε πολύ καλά ότι η «Eleusis 2021» είναι μια ανώνυμη εταιρεία την οποία έχει συστήσει ο Δήμος Ελευσίνας που είναι και ο μοναδικός μέτοχος, διοικείται από ενδεκαμελές διοικητικό συμβούλιο το οποίο ορίζεται απευθείας από τον δήμο. Η εταιρεία αυτή ήταν ο μοχλός ο οποίος προώθησε την υποψηφιότητα του δήμου για τη φιλοξενία της Ελευσίνας και είχε αναλάβει και την υλοποίηση των καλλιτεχνικών εκδηλώσεων. Ο δήμος, ιδιαίτερα η νέα δημοτική αρχή μετά το Σεπτέμβρη του 2019 ενίσχυσε κατά κάποιον τρόπο εμμέσως την εταιρεία ορίζοντας έναν επιπλέον αντιδήμαρχο που θα ήταν αρμόδιος για την προετοιμασία της διοργάνωσης. Αυτό που θα ήθελα να πω από την αρχή είναι πως ό,τι αφορά την λειτουργία του «Eleusis 2021» συμπεριλαμβανομένης και της καλλιτεχνικής διευθύντριας, την οποία αναφέρετε, όπως και η πλήρωση της θέσης της καλλιτεχνικής διευθύντριας, εκφεύγουν επί της ουσίας των αρμοδιοτήτων του Υπουργείου Πολιτισμού, καθώς η εταιρεία ελέγχεται απολύτως από το δήμο. Να σας θυμίσω ότι σε μια προσπάθεια της Κυβέρνησης κατά κάποιον τρόπο να επουλώσει τον χαμένο χρόνο και να τον κερδίσει συστήθηκε το Νοέμβρη του 2019 μια διυπουργική επιτροπή υπό την προεδρία του Υπουργού Πολιτισμού, εμένα εν προκειμένω και με τη συμμετοχή όλων των συναρμόδιων Υπουργείων είτε σε επίπεδο Υφυπουργών είτε σε επίπεδο γενικών γραμματέων. Η διυπουργική έγινε ακριβώς για να βοηθήσει την «Eleusis 2021», αλλά και τον δήμο. Εν τω μεταξύ προκύπτει το θέμα της πανδημίας, το οποίο έχει όλες αυτές τις συνέπειες στο πολιτιστικό γίγνεσθαι όχι μόνο στην Ελλάδα, αλλά σε διεθνές επίπεδο. Οι πολιτιστικές πρωτεύουσες, οι οποίες έχουν οριστεί για το 2021 σε συνεννόηση μεταξύ τους, αλλά και αυτοτελώς έχουν ζητήσει οι ίδιες τη μετάθεση της διοργάνωσης είτε για το 2022 είτε για το 2023. Το Υπουργείο Πολιτισμού σε συνεννόηση με την ανώνυμη εταιρεία έχει απευθύνει μια κοινή επιστολή στην Επίτροπο, την κ. Γκαμπριέλ και ζητά την μετάθεση του έτους για τους προφανείς λόγους που είπαμε. Το πότε τελικά θα οριστεί η πολιτιστική πρωτεύουσα είναι κάτι που εξαρτάται από τις διαδικασίες της Ευρωπαϊκής Ένωσης, καθώς η επιτροπή θα προτείνει στο Ευρωπαϊκό Κοινοβούλιο, το Ευρωπαϊκό Κοινοβούλιο στο συμβούλιο και εν τέλει θα αποφασιστεί στο συμβούλιο κατά πόσο θα αλλάξει η απόφαση 445/2014, βάσει της οποίας διέπονται οι τίτλοι της πολιτιστικής. Τώρα έτσι όπως είναι η κατάσταση και με δεδομένο τον μη σαφή χρόνο υλοποίησης, αλλά και με όλα τα προβλήματα τα οποία έχει δημιουργήσει η πανδημία πράγματι είναι δύσκολο να ορισθούν με ασφάλεια το καλλιτεχνικό πρόγραμμα, οι διεθνείς συνεργασίες, αν λάβουμε μάλιστα υπ' όψιν ότι αυτήν τη στιγμή τουλάχιστον υπάρχει και μια δυσκολία σε διεθνές επίπεδο και για τα θέματα ασφάλειας, αλλά κυρίως γιατί δεν ξέρουν και οι καλλιτέχνες από τις διάφορες χώρες πώς θα κινηθούν, αν θα μπορούν να ταξιδέψουν, υπό ποιες συνθήκες θα ταξιδέψουν, οπότε υπάρχει ένα αρκετά ρευστό πλαίσιο. Αυτήν τη στιγμή η εταιρεία είναι σε μια φάση συμπλήρωσης των κενών θέσεων του προσωπικού της, είναι σε μια φάση που καλύπτει τις διευθυντικές θέσεις οι οποίες δεν είχαν πληρωθεί και είναι και στη φάση αξιολόγησης επιτέλους για τον καλλιτεχνικό διευθυντή. Εγώ θα ήθελα απλώς να επισημάνω - και να τελειώσω με αυτό για να μην παίρνω περισσότερο χρόνο - ότι το Υπουργείο Εσωτερικών προέβη τους προηγούμενους μήνες πριν τον κορωνοϊό σε μια επιχορήγηση της τάξεως των 20 εκατομμυρίων στο Δήμο Ελευσίνας ακριβώς για να μπορέσει να προετοιμαστεί καλύτερα η φιλοξενία του θεσμού. Το Υπουργείο Πολιτισμού είναι αρωγός σε όλη αυτή την προσπάθεια. Αυτό το οποίο αναμένουμε στην πραγματικότητα είναι η τακτοποίηση των διοικητικών θεμάτων και του καλλιτεχνικού διευθυντή από την «Eleusis 2021» και ο ορισμός της νέας ημερομηνίας. Η Ευρωπαϊκή Ένωση είναι σε επαφή στο επίπεδο των εμπειρογνωμόνων με την πολιτιστική πρωτεύουσα. Εμείς όπου μπορούμε να συνεννοηθούμε μαζί τους το κάνουμε. Αναμένουμε τη νέα ημερομηνία. Ευχαριστούμε πολύ.
Κυρία Μπακαδήμα, έχετε τον λόγο για τρία λεπτά.
Σας ευχαριστώ πολύ, κύριε Πρόεδρε. Κυρία Υπουργέ, ευχαριστώ για τις διευκρινίσεις, μου δίνετε την αφορμή να ζητήσω κάποιες επιπλέον. Σε γραπτή ερώτηση που είχαμε καταθέσει επί του θέματος με τον συνοδοιπόρο και συνάδελφο, εκλεγμένο στη Β1΄ Περιφέρεια του ΜέΡΑ25, τον κ. Γρηγοριάδη, μας απαντήσατε στις 16 Μαρτίου πως η υλοποίηση του προγράμματος που σχεδιάστηκε από την απελθούσα καλλιτεχνική διευθύντρια είναι αδύνατη δεδομένου ότι τα έργα που σχεδιάστηκαν δεν συμβασιοποιήθηκαν και δεν κατοχυρώθηκαν. Παρ' όλα αυτά θα καταθέσω στα Πρακτικά ανάρτηση της επίσημης σελίδας του Spring Forward Festival με ημερομηνία 3-6-20, όπου αναφέρεται πως η εικοστή πέμπτη επέτειος των Aerowaves θα λάβει χώρα 6 έως 9 Μαΐου του 2021 τη στιγμή που σύμφωνα με όλες τις πληροφορίες που διαρρέονται στον Τύπο η «Ελευσίνα Πολιτιστική Πρωτεύουσα» θα υλοποιηθεί το 2020. Παράλληλα, σε δημοσίευμα της εφημερίδας «Πρώτο Θέμα», που υπογράφει η κ. Αναστασία Κουκά και το δημοσίευμα είναι του Φεβρουαρίου του 2020 πριν έρθει κορωνοϊός στη χώρα μας, αναφέρεται πως το καλλιτεχνικό πρόγραμμα σύμφωνα με όλες τις ανακοινώσεις θα είχε ολοκληρωθεί μέχρι τα τέλη Μαρτίου. Και αυτό θα κατατεθεί στα Πρακτικά μόλις τελειώσω. Επίσης, στα Πρακτικά θα καταθέσω την αναφορά προόδου για το «Ελευσίνα 2021» με ημερομηνία 13-5-2019, που όπως φαίνεται υπήρχε ήδη ένα ολοκληρωμένο και σχεδόν πλήρως καταρτισμένο καλλιτεχνικό πρόγραμμα. Συμφωνώ μαζί σας πως οποιαδήποτε μεταφορά χρονική, ημερομηνιακή θα πρέπει να γίνει μετά από την εισήγηση της κάθε χώρας, άρα και εν προκειμένω της Ελλάδας. Θα κλείσω για να είμαι και εντός χρόνου επιστρέφοντας στην τοποθέτηση του κ. Χαραλαμπίδη, που έγινε χωρίς πρότερη απόφαση του διοικητικού συμβουλίου ή σχετική σύμβαση και του δόθηκε η θέση του καλλιτεχνικού διευθυντή. Ο κ. Χαραλαμπίδης για το διάστημα που μπόρεσε να ασκήσει τα καθήκοντά του αυτά είχε πλήρη πρόσβαση στα δεδομένα της εταιρείας, αλλά και του προγράμματος, προχωρούσε σε συμφωνίες. Όλοι θυμόμαστε την περίπτωση λογοκρισίας έργου της κ. Κιτσοπούλου. Το χειρότερο, όμως, όλων είναι πως κατ' εντολή του έγινε μεταφορά του server της εταιρείας, δηλαδή των mails των εργαζομένων, αρχείων, ιστοσελίδων στο server του Bios. Μάλιστα, όταν ο Αντιπρόεδρος, ο κ. Εριφυλλίδης, επιχείρησε να αναδείξει όλη αυτή την κακοδιαχείριση ουσιαστικά αποπέμφθηκε από το διοικητικό συμβούλιο. Θα καταθέσω, επίσης και όλες τις σχετικές επιστολές του κ. Εριφυλλίδη αναφορικά με τη μεταφορά του server προς το δημοτικό συμβούλιο Ελευσίνας και την πρόεδρο του ΠΠΕ 2021, καθώς και τις απαντήσεις τους, οι οποίες αφήνουν ακόμη ασαφές το πεδίο για το τι τελικά έχει συμβεί με τον server της εταιρείας. Κυρία Υπουργέ, το θέμα είναι εξαιρετικά σοβαρό, οι ερωτήσεις που προκύπτουν κάθε μέρα είναι ολοένα και περισσότερες. Δυστυχώς, οι απαντήσεις που λαμβάνουμε είναι αποσπασματικές και επιτρέψτε μου να πω ασαφείς σε κάποιες περιπτώσεις και θεωρώ ότι είναι ένα θέμα που θα πρέπει να εξεταστεί σε βάθος. Ευχαριστώ.
Και εμείς ευχαριστούμε, κυρία Μπακαδήμα. Κυρία Μενδώνη, έχετε τον λόγο για τρία λεπτά για τη δευτερολογία σας.
Ευχαριστώ πολύ, κύριε Πρόεδρε. Όπως είπα προηγουμένως η συνολική ευθύνη της λειτουργίας, σε όλες τις μορφές δηλαδή, της εταιρείας «ELEUSIS 2021» είναι του οικείου δήμου, είναι ο μόνος μέτοχος σε αυτήν την εταιρεία. Κρατώ αυτά τα οποία αναφέρετε, ξέρω πάρα πολύ καλά ότι υπήρξαν αρκετές εντάσεις στις συνεδριάσεις μέχρι να παρθούν οι αποφάσεις οι οποίες σχετίζονται με την αλλαγή μελών στο διοικητικό συμβούλιο, αλλά και με την απομάκρυνση του κ. Χαραλαμπίδη. Ενδεχομένως με τον όποιο νέο καλλιτεχνικό διευθυντή τα πράγματα να ξεκαθαρίσουν σε συνεργασία πάντοτε και με την διευθύνουσα σύμβουλο, αλλά και με την πρόεδρο της εταιρείας. Αυτό το οποίο εγώ θα ήθελα να σας πω - και νομίζω ότι το ξέρετε - είναι ότι σύμφωνα με τις πληροφορίες από τη δημοτική ανώνυμη εταιρεία «Πολιτιστική Πρωτεύουσα της Ελευσίνας» η προηγούμενη καλλιτεχνική διεύθυνση είχε υλοποιήσει μόλις το 17% των συμβατικών υποχρεώσεων, οι οποίες είχαν προγραμματιστεί μέχρι το τέλος του 2019, δηλαδή αυτά τα οποία είχαν γίνει την τριετία επαναλαμβάνω ότι ήταν ελάχιστα. Ήδη, η ανώνυμη εταιρεία θεραπεύει όλα αυτά τα προβλήματα, τα οποία βρήκε σε πολύ μεγάλο βαθμό. Το γεγονός ότι ο δήμαρχος Ελευσίνας είναι πλέον στο διοικητικό συμβούλιο αυτό πιθανότατα να εγγυάται τουλάχιστον μια πορεία λίγο καλύτερη. Σε καμμία περίπτωση δεν θα ήμουν εγώ αυτή η οποία θα ισχυριστώ ότι η πολιτιστική πρωτεύουσα έβαινε καλώς. Υπάρχουν σοβαρά προβλήματα, τα οποία πρέπει να επιλυθούν. Υπάρχουν τεράστια κενά και καθυστερήσεις, που σε κάθε περίπτωση, ακόμα και αν η «Πολιτιστική Πρωτεύουσα» μεταφερθεί το 2022 ή το 2023, θα πρέπει να τα έχουμε πλήρως τακτοποιήσει και συμπληρώσει, ώστε να μην υπάρχει πρόβλημα το οποίο θα σχετίζεται όχι πλέον με την Ελευσίνα ή με την Κυβέρνηση, αλλά θα αφορά την Ελλάδα. Το να μη γίνει μια καλή «Πολιτιστική Πρωτεύουσα» το 2022 ή το 2023 θα αφορά τη χώρα και δεν είμαστε διατεθειμένοι κάτι τέτοιο να το αφήσουμε να συμβεί. Γι' αυτό, όπως σας είπα, η Κυβέρνηση αποφάσισε τη συγκρότηση της διυπουργικής επιτροπής, γι' αυτό δόθηκαν εγκαίρως τα 20 εκατομμύρια από το Υπουργείο Εσωτερικών στον Δήμο Ελευσίνας, γι' αυτό το Υπουργείο Πολιτισμού κινεί τις διαδικασίες που εξαρτώνται από το ίδιο. Για παράδειγμα, ήδη βρισκόμαστε σε συνεννόηση με την Εθνική Τράπεζα της Ελλάδος, προκειμένου το Υπουργείο Πολιτισμού να αγοράσει τον χώρο του ελαιοτριβείου, το οποίο ναι μεν μελλοντικά θα εξυπηρετήσει το Αρχαιολογικό Μουσείο της Ελευσίνας, αλλά στο πλαίσιο της «Πολιτιστικής Πρωτεύουσας» θα εξυπηρετήσει τις καλλιτεχνικές εκδηλώσεις της «Πρωτεύουσας». Επίσης, το Υπουργείο Πολιτισμού έχει δώσει μια τεράστια ώθηση στα έργα του αρχαιολογικού χώρου, διότι και στον αρχαιολογικό χώρο θα φιλοξενηθούν εκδηλώσεις της «Πολιτιστικής Πρωτεύουσας». Το ίδιο ισχύει για την ευρύτερη ανάδειξη της πόλης σε μελέτη που έχει γίνει από το Υπουργείο Περιβάλλοντος. Και εδώ το Υπουργείο Πολιτισμού έχει κουμπώσει απολύτως, ώστε να υπάρξει αναβάθμιση των εισόδων και γενικά της εικόνας της πόλης. Επίσης, προσπαθούμε να επισπεύσουμε και την προγραμματική σύμβαση μεταξύ του ΟΑΕΔ, της Περιφέρειας Αττικής και του Δήμου Ελευσίνας, με αντικείμενο την αποκατάσταση των εργατικών κατοικιών της Ελευσίνας και τη μετατροπή τους σε πολιτιστικό κέντρο. Έχει πολλή δουλειά η Ελευσίνα. Η τριετία ήταν, πράγματι, χαμένη. Οφείλουμε όλοι μαζί να αναπληρώσουμε τον χαμένο χρόνο και γι' αυτό σας ευχαριστώ για την ερώτησή σας, γιατί μου δώσατε τη δυνατότητα να πούμε και να καταθέσουμε μερικά πράγματα που αφορούν στην Ελευσίνα. Εδώ είμαστε για να τα ξαναπούμε αμέσως μόλις οριστικοποιηθούν και οι ημερομηνίες από πλευράς Ευρωπαϊκής Ένωσης. Άλλωστε, δυστυχώς, οι κρίσεις για το πόσο κακά πήγαινε η διοργάνωση της «Πολιτιστικής Πρωτεύουσας» δεν αφορά στην Ελλάδα και την Κυβέρνηση, αλλά την Ευρωπαϊκή Ένωση και τους εμπειρογνώμονες, οι οποίοι κατέθεσαν και την τελευταία τους έκθεση τον Δεκέμβρη του 2019. Σας ευχαριστώ.
Και εγώ ευχαριστώ και τις δύο. Θα κλείσουμε τη διαδικασία με το Κομμουνιστικό Κόμμα Ελλάδας, το οποίο έχει δύο ερωτήσεις για το Υπουργείο Παιδείας και Θρησκευμάτων. Ξεκινούμε με την τέταρτη με αριθμό 839/22-6-2020 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Παιδείας και Θρησκευμάτων, με θέμα: «Την αναγνώριση του ενιαίου και αδιάσπαστου τίτλου σπουδών μεταπτυχιακού επιπέδου (integrated master)». Κύριε Συντυχάκη, έχετε δύο λεπτά στη διάθεσή σας.
Ευχαριστώ, κύριε Πρόεδρε. Κύριε Υπουργέ, με τον νόμο Γαβρόγλου το 2017, στη διάταξη αναφορικά με την αναγνώριση του ενιαίου και αδιάσπαστου τίτλου σπουδών μεταπτυχιακού επιπέδου, το integrated master, έχει προκληθεί πολύ μεγάλη αναστάτωση στους αποφοίτους πανεπιστημιακών σχολών εξωτερικού - Γεωπονικού, Μουσικών Σπουδών, Πληροφορικής, Πολιτικών Μηχανικών, Αρχιτεκτόνων, Μηχανολόγων και άλλων ειδικοτήτων - ενώ στην πορεία προέκυψε πρόβλημα και με τους αποφοίτους σχολών πανεπιστημιακών τμημάτων της χώρας, όπως αυτής των Μουσικών Σπουδών του Ιονίου Πανεπιστημίου. Τι ακριβώς έχει προκύψει; Πρώτον, δεν αναγνωρίζεται το integrated master σε αποφοίτους με τίτλους σπουδών από πανεπιστήμια εξωτερικού, ενώ υπάρχει η σχετική ισοτιμία αντιστοίχιση και αναγνώριση των τίτλων σπουδών τους από το πρώην ΔΙΚΑΤΣΑ, πλέον ΔΟΑΤΑΠ. Αυτό είχε ως αποτέλεσμα οι απόφοιτοι να μην έχουν τα ίδια δικαιώματα με τους αποφοίτους των ισότιμων τίτλων και να υπολείπονται σε προσόντα στις προκηρύξεις του δημοσίου. Δεύτερον, στην πορεία προέκυψε και η αδικαιολόγητη καθυστέρηση χορήγησης του integrated master, με ευθύνη της Κυβέρνησης, σε πανεπιστημιακά τμήματα της χώρας που πληρούν προϋποθέσεις και αφορούν, όπως προείπα, τους αποφοίτους του Τμήματος Μουσικών Σπουδών Ιονίου Πανεπιστημίου, όταν αντίστοιχα τμήματα έχουν αναγνωριστεί εδώ και έναν χρόνο, με αποτέλεσμα να μην λαμβάνεται υπ' όψιν το πτυχίο τους ως integrated master στην κατάταξή τους για τους διορισμούς στην πρωτοβάθμια και δευτεροβάθμια εκπαίδευση, αφού ήδη έχουν καταρτιστεί οι πίνακες του ΑΣΕΠ. Για τους συγκεκριμένους αποφοίτους αντί να υπάρξει νομοθετική ρύθμιση μεταγενέστερης υποβολής των εκκρεμών δικαιολογητικών και προσμέτρησή τους αναδρομικά στις προκηρύξεις του ΑΣΕΠ, το ζήτημα αφήνεται στην εξέταση ενστάσεων από το ίδιο το ΑΣΕΠ, το οποίο, ως μη νομοθετικό όργανο, θα κληθεί να αποφασίσει επί των ενστάσεων, εφαρμόζοντας αναγκαστικά τις διατάξεις των ΦΕΚ. Θα σας καταθέσω και στα Πρακτικά τη γνωμοδότηση του Νομικού Συμβουλίου του Κράτους, 12 Νοέμβρη 2019, σαράντα δύο σελίδων, η οποία είναι σαφής και λέει ότι «για λόγους ασφάλειας δικαίου θα απαιτείτο η εισαγωγή ρητής σχετικής νομοθετικής πρόβλεψης». Ούτε αυτή λαμβάνεται στα υπ' όψιν. Η αντιμετώπιση και των δύο αυτών περιπτώσεων συνιστά άδικη και ανισότιμη αντιμετώπιση τόσο των αποφοίτων ανάμεσα στις διάφορες σχολές σε εθνικό επίπεδο όσο και των αποφοίτων του εξωτερικού. Ξέρετε ότι το ΚΚΕ έχει διαφωνήσει με τον νόμο Γαβρόγλου, όπως και πρόσφατα, με το δικό σας νομοσχέδιο, της Νέας Δημοκρατίας. Τώρα βιώνουμε τα απόνερα των αντιεκπαιδευτικών ρυθμίσεων στη βάση των κατευθύνσεων της Μπολόνια, που υπαγορεύει τη διεύρυνση της κατηγοριοποίησης πτυχίων και αποφοίτων, που αντικειμενικά οδηγούν - να το πω έτσι - στο σμπαράλιασμα των εργασιακών δικαιωμάτων όλων των αποφοίτων, αποσυνδέει ακόμα περισσότερο το πτυχίο από το επάγγελμα, όπου όλοι θα ανταγωνίζονται για μια θέση εργασίας με ισοπεδωμένα δικαιώματα, θα είναι εγκλωβισμένοι σε συνθήκες ανασφάλιστης και κακοπληρωμένης δουλειάς στο όνομα του μεταξύ τους ανταγωνισμού. Σας ρωτάμε, λοιπόν, κύριε Υπουργέ: Ποια μέτρα προτίθεται να πάρει η Κυβέρνηση, ώστε να λυθούν οριστικά αυτές οι αδικίες, πρώτον, για την πραγματική και ουσιαστική ισοτιμία των πτυχίων των αποφοίτων εξωτερικού, για τα οποία έχει αναγνωριστεί με υπεύθυνο κρατικό τρόπο ισοτιμία ή και αντιστοιχία με πτυχία integrated master; Δεύτερον, να προσαρμοστούν αντίστοιχα οι μοριοδοτήσεις για προσλήψεις και διαδικασίες εξέλιξης στο δημόσιο και όπου αλλού είναι απαιτητό. Τρίτον, για την προσμέτρηση αναδρομικά στις προκηρύξεις του ΑΣΕΠ των πτυχίων των μουσικών του Ιονίου ως integrated master και την ισότιμη κατάταξή τους με τους αποφοίτους μουσικών των άλλων πανεπιστημίων. Και τέλος, ζητάμε να παρθούν άμεσα μέτρα για να εξασφαλιστεί η πρόσβαση στο επάγγελμα, με μοναδική προϋπόθεση το πτυχίο, χωρίς επιπλέον κύκλους σπουδών, πιστοποιητικά και καταρτίσεις. Ευχαριστώ, κύριε Πρόεδρε.
Ευχαριστούμε πολύ, κύριε Συντυχάκη. Θα απαντήσει ο Υφυπουργός Παιδείας και Θρησκευμάτων κ. Βασίλειος Διγαλάκης. Κύριε Διγαλάκη, καλησπέρα σας, καλή εβδομάδα. Έχετε τρία λεπτά στη διάθεσή σας.
Καλησπέρα. Ευχαριστώ, κύριε Πρόεδρε. Κύριε συνάδελφε, έχει ουσιαστικά δύο σκέλη το ερώτημά σας. Θα απαντήσω και στα δύο. Θα ξεκινήσω πρώτα από το θέμα της αναγνώρισης τίτλων σπουδών του εξωτερικού ως ενιαίου και αδιάσπαστου τίτλου σπουδών integrated master. Ήθελα να επισημάνω αρχικά τις προϋποθέσεις αναγνώρισης ισοτιμίας και αντιστοιχίας από το ΔΟΑΤΑΠ. Στην ερώτησή σας κάνετε, θα έλεγα, το λογικό λάθος να θεωρήσετε ότι, αν κάποιος τίτλος σπουδών του εξωτερικού έχει κριθεί ισότιμος και αντίστοιχος με έναν τίτλο σπουδών του εσωτερικού, θα πρέπει αυτόματα να αναγνωρίζεται ως integrated master. Θα σας εξηγήσω τον λόγο για τον οποίο αυτό δεν είναι σωστό. Η αναγνώριση ισοτιμίας και αντιστοιχίας του ΔΟΑΤΑΠ δεν συνεπάγεται αυτόματη αναγνώριση του τίτλου σπουδών του εξωτερικού ως integrated master και αυτό, για να το δείτε, πρέπει να δείτε τα κριτήρια ισοτιμίας και αντιστοιχίας των τίτλων σπουδών του εξωτερικού. Η ισοτιμία προβλέπεται ότι δίδεται, όταν η διάρκεια σπουδών, η διαδικασία διδασκαλίας και μάθησης και οι όροι αξιολόγησης, προαγωγής και αποφοίτησης των σπουδαστών πληρούν τις απαιτήσεις των πανεπιστημίων της χώρας μας. Η αντιστοιχία προϋποθέτει την ισοτιμία και επιπλέον ότι ο ενδιαφερόμενος θα έχει διδαχθεί και εξεταστεί επιτυχώς στα βασικά - και τονίζω τη λέξη «βασικά» - μαθήματα του ομοειδούς προγράμματος σπουδών της ημεδαπής. Αν δούμε τώρα τις προϋποθέσεις που προβλέπονται για τα κριτήρια αναγνώρισης τίτλων σπουδών της ημεδαπής ως integrated master, είναι διαφορετικές. Δηλαδή, διάρκεια δέκα ακαδημαϊκών εξαμήνων, μαθήματα για θεμελίωση στις βασικές επιστήμες - και αυτά συνήθως δίνονται τον πρώτο και δεύτερο χρόνο - μαθήματα κορμού της ειδικότητας σε όλο το εύρος του γνωστικού αντικειμένου, συνήθως από το δεύτερο μέχρι το τέταρτο έτος, εμβάθυνση και εμπέδωση σε υψηλό επίπεδο γνώσεων - αυτά είναι μαθήματα επιλογής που συνήθως είναι μεταπτυχιακού επιπέδου στα τελευταία έτη σπουδών - και τελευταία, εκπόνηση πτυχιακής ή διπλωματικής εργασίας, διάρκειας ενός τουλάχιστον ακαδημαϊκού εξαμήνου. Όλες αυτές οι προϋποθέσεις που ανέφερα δεν προβλέπονται στις προϋποθέσεις αναγνώρισης ισοτιμίας και αντιστοιχίας. Η εργασία αυτή προφανώς, αν κρίνει κανείς και τα υπόλοιπα κριτήρια, δεν μπορεί να είναι απλά βιβλιογραφικού επιπέδου. Τώρα, επιπλέον από αυτούς τους λόγους, τα κριτήρια αναγνώρισης ισοτιμίας και αντιστοιχίας του ΔΟΑΤΑΠ αφορούν στο χρόνο έκδοσης της πράξης και μπορεί να μην καλύπτουν τα κριτήρια του integrated master, γιατί το integrated master είναι κοινός προπτυχιακός και μεταπτυχιακός τίτλος. Οι μεταπτυχιακοί τίτλοι στο ΔΟΑΤΑΠ δεν αναγνωρίζονται ως αντίστοιχοι παρά μόνο ως ισότιμοι και επιπλέον, πρέπει να εισαχθεί στη νομοθεσία του ΔΟΑΤΑΠ και ο τίτλος σπουδών του integrated master ο οποίος δεν υπάρχει. Άρα, όλοι αυτοί οι λόγοι εξηγούν για ποιον λόγο δεν μπορεί να γίνει αυτόματη αναγνώριση ενός τίτλου σπουδών του εξωτερικού ως integrated master, αλλά απαιτούνται νομοθετικές ρυθμίσεις οι οποίες είναι στην πρόθεσή μας να προχωρήσουμε σε αυτές. Για να μην πάρω τον χρόνο σας, θα απαντήσω στο δεύτερο ερώτημα στη δευτερολογία μου.
Ευχαριστούμε πολύ. Κύριε Συντυχάκη, έχετε τρία λεπτά κι εσείς στη διάθεσή σας για τη δευτερολογία σας.
Κύριε Υπουργέ, εγώ κρατάω αυτό που είπατε στο τέλος ότι πρόθεσή σας είναι να λυθεί με νομοθετική ρύθμιση και να λυθεί όσο το δυνατόν γρηγορότερα. Κατάλαβα, όμως, και κάτι άλλο. Κατάλαβα ότι ήδη έχουμε μπει σε μία εποχή πολυκατηγοριοποιημένων πτυχίων. Αυτή είναι η ουσία. Διότι αυτοί οι άνθρωποι ξόδεψαν, πήγαν στο εξωτερικό για δικούς τους λόγους, αποφοίτησαν. Από εκεί αναγνωρίζεται το integrated master, δεν αναγνωρίζεται στην Ελλάδα και προφανώς τους βάλατε σε μια τέτοιου είδους κατηγοριοποίηση, όταν οι τετραετείς σπουδές στην Ελλάδα αυτομάτως μετατράπηκαν σε πενταετείς. Αυτά τα προβλήματα εσείς τα γνωρίζετε εξ' αρχής. Έτσι δεν είναι; Οι μεν πτυχιούχοι του εξωτερικού κινητοποιήθηκαν απευθείας, άμεσα από το 2018 έως και σήμερα με αλλεπάλληλα υπομνήματα, εξώδικα, συνεχείς κλήσεις προς το Υπουργείο. Εσείς πολλές φορές αρνηθήκατε να τους δείτε στο γραφείο σας. Θα μου πείτε το πρόβλημα είχε προκληθεί από την κυβέρνηση του ΣΥΡΙΖΑ η οποία και νομοθέτησε. Αυτό όντως ισχύει. Οι ευθύνες, όμως, βαρύνουν και τους δυο σας ότι εδώ και τρία χρόνια δεν έχει λυθεί το πρόβλημα. Αυτό είναι το θέμα. Απλά το προκάλεσε ο ΣΥΡΙΖΑ, εσείς το διαιωνίζετε. Δηλαδή «από τον Άννα στον Καϊάφα». Το Υπουργείο το παρέπεμψε στον ΔΟΑΤΑΠ. Ο ΔΟΑΤΑΠ τον Νοέμβρη του 2018 με ομόφωνη απόφασή του το επιστρέφει στην κυβέρνηση λόγω μη δικαιοδοσίας για να προβεί σε σχετική νομοθετική ρύθμιση η κυβέρνηση. Και δύο μήνες μετά, Γενάρη του 2019, το Υπουργείο ξαναπετάει το μπαλάκι στον ΔΟΑΤΑΠ. Τον Ιούλιο του 2019, παραμονές εκλογών τότε, η κυβέρνηση ΣΥΡΙΖΑ απαντά στην εξώδικη καταγγελία των πτυχιούχων ότι θα προβεί σε ενέργειες προκειμένου να λυθεί το θέμα. Πάλι τίποτα. Είχαμε και μια κατ' ιδίαν συζήτηση πριν από ένα χρόνο και τότε μου είχατε απαντήσει αυτό ακριβώς που απαντήσατε και τώρα, ότι όντως αυτή η περίπτωση πρέπει να λυθεί με νομοθετική ρύθμιση. Έχει περάσει, όμως, ένας χρόνος. Τώρα το ξαναλέτε. Εύχομαι αυτό να γίνει όχι μετά από ένα - δύο χρόνια, να γίνει άμεσα, ώστε να αντιμετωπιστεί το πρόβλημα. Είχαμε καταθέσει και σχετική ερώτηση φυσικά τον Γενάρη του 2020 η οποία δεν απαντήθηκε. Και χωρίς να έχει λυθεί αυτή η εκκρεμότητα προχωρήσατε στην προκήρυξη 3Α/2019 εκπαιδευτικών ειδικής αγωγής και της γενικής αγωγής για μόνιμο διορισμό, με αποτέλεσμα αυτοί οι άνθρωποι να παίρνουν είκοσι μόρια λιγότερα έναντι των συναδέλφων τους των ελληνικών πανεπιστημίων που τους αποδόθηκε το integrated master σε αναδρομική ισχύ. Το αποτέλεσμα είναι οι πτυχιούχοι του εξωτερικού, πολλοί από τους οποίους εργάζονται στη δημόσια εκπαίδευση ως αναπληρωτές, αλλά και ως μόνιμοι εκπαιδευτικοί σε όλες τις βαθμίδες, ενώ έχουν την πράξη ισοτιμίας ή και αντιστοιχίας αναγνώρισης από τον ΔΟΑΤΑΠ, χάνουν αυτά τα είκοσι μόρια που αντιστοιχούν σε δυόμισι χρόνια προϋπηρεσίας και πληρούν τις προϋποθέσεις για μόνιμο διορισμό, ενώ όσοι είναι ήδη μόνιμοι χάνουν τη βαθμολογική τους εξέλιξη. Αντίστοιχες τραγελαφικές τώρα καταστάσεις έχουν προκύψει με τους πτυχιούχους των μουσικών σπουδών του Ιονίου Πανεπιστημίου. Είπατε θα μου απαντήσετε σε λίγο. Απλά να πω ότι οι άνθρωποι αυτοί ταλαιπωρήθηκαν εδώ και δέκα μήνες για να τους αναγνωρίσετε το integrated master και την προσμέτρηση των μορίων στους προσωρινούς πίνακες του ΑΣΕΠ για τις προσλήψεις ως αναπληρωτές για το νέο σχολικό έτος. Το Ιόνιο Πανεπιστήμιο έγκαιρα σας είχε στείλει σχετικό αίτημα για αναγνώριση, απ' ό,τι γνωρίζω, στις 5-8-2019 κι ενώ τους είχατε υποσχεθεί ότι θα λυθεί το θέμα τους, εσείς απ' ό,τι καταλαβαίνω το αγνοήσατε. Μέσα στα Χριστούγεννα, όμως, δηλαδή πέντε μήνες μετά, δημοσιεύετε προκήρυξη του ΑΣΕΠ την 1ΓΕ/2019. Τους αναγνωρίσατε, βέβαια, το μάστερ τέσσερις μήνες μετά τη λήξη της προθεσμίας των αιτήσεων για την προκήρυξη του ΑΣΕΠ, χωρίς όμως να τους έχετε αναγνωρίσει αναδρομικά το δικαίωμα να προστεθεί αυτή η αναγνώριση στις αιτήσεις που ήδη είχαν κάνει. Αντιλαμβάνεστε ότι όλα αυτά τώρα είναι αδικαιολόγητα. Είναι ανήκουστα. Δηλαδή, με προκηρύξεις του ΑΣΕΠ, μετά από τόσο χρονικό διάστημα καθηλωμένοι οι άνθρωποι και να περιμένουν με αγωνία για να δουν τι θα γίνει, αντιλαμβάνεστε ότι ζούνε μία απίστευτη ταλαιπωρία. Κι όχι τίποτα άλλο, μπαίνουμε και σε μια διαδικασία κοινωνικού αυτοματισμού. Γιατί οι μεν έτσι κι όχι και οι άλλοι έτσι, ενώ έχουν κι αυτοί τα δικαιώματα προκειμένου να αναγνωριστεί το integrated master. Η ουσία είναι - και να κλείσω με αυτό, κύριε Πρόεδρε - ότι η κατηγοριοποίηση πανεπιστημίων, πτυχίων και αποφοίτων εντάσσεται σε μια γενικότερη ευρωενωσιακή στρατηγική που εφάρμοσε και η προηγούμενη κυβέρνηση με τη λεγόμενη κινητικότητα, τη διαδικασία αντιστοίχισης προσόντων, που πολυκατηγοριοποιεί πτυχία, τα αποσυνδέει ακόμα περισσότερο από το επάγγελμα κι όλα αυτά προς χάριν της ιδιωτικοποίησης της λειτουργίας των πανεπιστημίων. Αυτό τώρα επεκτείνεται και στους εκπαιδευτικούς. Δεν είναι, δηλαδή, μόνο στο επίπεδο της τριτοβάθμιας εκπαίδευσης. Επεκτείνεται και στους εκπαιδευτικούς. Αυτός που σπουδάζει, δηλαδή, δεν έχει εξασφαλισμένη πρόσβαση στο επάγγελμα που αντιστοιχεί στις σπουδές του και τη δουλειά με πλήρη δικαιώματα σε αυτό κατοχυρωμένη με τη λήψη του πτυχίου. Θα σας καλούσαμε, για άλλη μια φορά, αφ' ενός να προχωρήσετε άμεσα στην επίλυση του θέματος των πτυχίων των αποφοίτων του εξωτερικού, καθώς επίσης και των μουσικών σπουδών του Ιονίου Πανεπιστημίου αναδρομικά να τους δώσετε το δικαίωμα να κάνουν συμπληρωματικά χαρτιά, έτσι ώστε να τύχουν των ευνοϊκών ρυθμίσεων σε σχέση με τις προκηρύξεις του ΑΣΕΠ. Ευχαριστώ.
Ευχαριστούμε πολύ, κύριε Συντυχάκη. Κύριε Υπουργέ, μισό λεπτό σας παρακαλώ για να κάνω μία ανακοίνωση προς το Σώμα. Οι Υπουργοί Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων, Δικαιοσύνης, Εσωτερικών και Επικρατείας κατέθεσαν στις 29-6-2020 σχέδιο νόμου: «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις». Κύριε Υφυπουργέ, έχετε τρία λεπτά στη διάθεσή σας. Σας ευχαριστώ πολύ.
Κύριε συνάδελφε, αναφέρατε ότι έναν χρόνο πριν είχατε συζητήσει αυτά τα θέματα μαζί μου. Προφανώς, έναν χρόνο πριν εγώ δεν ήμουν καν Βουλευτής ούτε καν Υφυπουργός Παιδείας. Όμως, θα συμφωνήσω μαζί σας ότι πραγματικά έχουμε τα απόνερα του ΣΥΡΙΖΑ τα οποία είναι δύσκολα, ειδικά στην παιδεία και στην τριτοβάθμια.
Δεν ισχύει αυτό.
Θα σας παρακαλέσω, όμως, να μην πείτε ποτέ ξανά ότι δεν δέχομαι κάποιους στο γραφείο μου. Έχω δεχτεί και τους συγκεκριμένους εκπροσώπους πτυχιούχων του εξωτερικού. Όλοι στα πανεπιστήμια ξέρουν ότι το τηλέφωνό μου και το γραφείο μου είναι πάντα ανοιχτά και δεν δέχομαι με τίποτα ότι δεν βλέπω κάποιους για να ακούσω τα αιτήματά τους. Τώρα θέλω να αναφερθώ στο δεύτερο θέμα το οποίο άφησα στην πρωτολογία μου και αφορά το Τμήμα Μουσικών Σπουδών του Ιονίου Πανεπιστημίου. Κατ' αρχάς, αναφέρεστε στη διάκριση που υπάρχει με τα άλλα δύο Τμήματα Μουσικών Σπουδών συγκεκριμένα του ΕΚΠΑ και του Αριστοτελείου Πανεπιστημίου. Εδώ, όμως, ήθελα να τονίσω για τα δύο αυτά τμήματα τα εξής: Το Τμήμα Μουσικών Σπουδών του ΕΚΠΑ πήρε απόφαση Συγκλήτου που ξεκινάει τη διαδικασία για αίτημα αναγνώρισης ως integrated master τον Οκτώβριο του 2017. Η απόφαση αναγνώρισης εκδόθηκε τον Σεπτέμβριο του 2018, δηλαδή έντεκα μήνες μετά. Το Τμήμα Μουσικών Σπουδών του Αριστοτελείου έλαβε απόφαση Συγκλήτου για να αναγνωριστεί το δίπλωμα ως integrated master τον Δεκέμβριο του 2018. Η απόφαση αναγνώρισης εκδόθηκε τον Μάιο του 2019. Τώρα το Τμήμα Μουσικών Σπουδών του Ιονίου ξεκίνησε αυτή τη διαδικασία πολύ αργότερα, για τους δικούς του λόγους, δεν το κατακρίνω. Μπορεί να έκρινε ότι δεν ήταν ώριμο ή ότι δεν συμφωνούσε ή οτιδήποτε. Πήρε, λοιπόν, την απόφαση Συγκλήτου δύο χρόνια μετά το ΕΚΠΑ και έναν χρόνο μετά το Αριστοτέλειο, δηλαδή τον Ιούλιο του 2019 και υπέβαλλε το αίτημα στο Υπουργείο τον Αύγουστο του 2019. Η απόφαση αναγνώρισης εκδόθηκε περίπου σε αντίστοιχο χρόνο με αυτόν του ΕΚΠΑ, τον Ιούνιο του 2020. Όντως υπήρξε καθυστέρηση, αλλά για θέματα αναρμοδιότητας. Είχε γίνει ένα λάθος και αν αυτό το κρατούσαμε σε μια σύνθετη διοικητική πράξη, θα κινδύνευε το αποτέλεσμα όλης της πράξης. Όμως, το ουσιαστικό είναι ο διαγωνισμός του ΑΣΕΠ, όπως σωστά επισημαίνετε. Έχει ήδη διευκρινίσει η Υπουργός ότι για το θέμα αυτό έχει γίνει εισήγηση στο ΑΣΕΠ, προκειμένου όταν εκκρεμούν δικαιολογητικά χωρίς ευθύνη των υποψηφίων, αυτά να γίνονται αποδεκτά σε μεταγενέστερο στάδιο. Επομένως η διαδικασία αυτή της υποβολής των δικαιολογητικών θα γίνει μετά τους προσωρινούς πίνακες, πριν την έκδοση των οριστικών. Εδώ θα σας πω ότι αν χρειαστεί, θα γίνει και νομοθετική ρύθμιση για το θέμα αυτό, προκειμένου να πάρουν τα μόρια οι απόφοιτοι του Τμήματος Μουσικών Σπουδών του Ιονίου. Σας ευχαριστώ πολύ.
Ευχαριστούμε κι εμείς, κύριε Υφυπουργέ.
Κύριε Πρόεδρε, υπάρχει μια παρεξήγηση …
Κύριε Συντυχάκη, με φέρνετε σε δύσκολη θέση. Είναι εκτός διαδικασίας αυτό. Πρόκειται γι' αυτό που είπε στην αρχή ο Υφυπουργός;
Ναι, αν μου επιτρέπετε θα ήθελα τον λόγο για να λυθεί η παρεξήγηση.
Εδώ έχετε δίκιο. Αν δεν συμβαίνει έτσι, έχετε δίκιο. Ορίστε, έχετε τον λόγο.
Σας ευχαριστώ. Εγώ ανέλυσα ένα συγκεκριμένο ιστορικό μέσα στο οποίο εντασσόταν και η συγκεκριμένη αναφορά που έκανα κατ' ιδίαν στον Υπουργό. Αυτό έγινε πριν από έναν χρόνο, πριν από δέκα, πριν από εννέα μήνες; Εν πάση περιπτώσει, δεν μπορώ να πω με σιγουριά. Όμως, αυτή η συνάντηση ήταν εδώ και μάλιστα στο σημείο που είστε, κύριε Υπουργέ. Έγινε αυτή η συνάντηση και αναφέρθηκα στο συγκεκριμένο πρόβλημα και ο Υπουργός απάντησε και νομίζω ότι απάντησε θετικά τότε, οπότε αυτό δεν είναι κάτι που πρέπει να τον θίγει. Αυτή η συζήτηση έγινε. Τώρα, αν ήταν στον έναν χρόνο πριν ή στους οκτώ ή στους εννέα μήνες, δεν θα κολλήσουμε εκεί. Το λέω αυτό για να λυθεί η όποια παρεξήγηση.
Πάντως εκείνο που έχω να πω είναι ότι ο Υφυπουργός όντως έχει ανοιχτή την πόρτα του και σηκώνει το τηλέφωνό του. Αυτό το ξέρω πολύ καλά. Θα συζητηθεί η έβδομη με αριθμό 842/22-6-2020 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων, με θέμα: «Άμεση επίλυση των προβλημάτων που αντιμετωπίζουν οι φοιτητές του Πανεπιστημίου Δυτικής Αττικής με τη διεξαγωγή της εξεταστικής». Κύριε Δελή, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Το ζήτημα είναι εξαιρετικά σοβαρό όσο και επίκαιρο. Αφορά την εξεταστική των φοιτητών και συγκεκριμένα την εξεταστική των φοιτητών του Πανεπιστημίου Δυτικής Αττικής, που είναι το πανεπιστήμιο που προήλθε από τη συγχώνευση των ΤΕΙ Αθήνας και Πειραιά πριν από δύο περίπου χρόνια. Δεν έφτανε η ταλαιπωρία των φοιτητών, όπως και όλου του λαού βεβαίως με την πανδημία του κορωνοϊού και την καραντίνα, αλλά εν πάση περιπτώσει αυτοί οι φοιτητές - επικεντρώνομαι ειδικά στους φοιτητές του Πανεπιστημίου Δυτικής Αττικής - αντιμετωπίζουν σοβαρά προβλήματα με την εξεταστική τους, η οποία αυτήν τη στιγμή που μιλάμε εξελίσσεται. Όπως καταλαβαίνετε, κύριε Υπουργέ, αυτό γεμίζει με άγχος και ανασφάλεια τα παιδιά και θα προσέθετα ότι δημιουργεί και οικονομικά προβλήματα, γιατί σήμερα δεν είναι η εποχή για να παρατείνει κανείς τις σπουδές του με ό,τι συμβαίνει στην κοινωνία, με την ανεργία, με όλα τα οικονομικά προβλήματα που αντιμετωπίζουν οι οικογένειες. Το Πανεπιστήμιο Δυτικής Αττικής ανακοίνωσε το πρόγραμμα της εξεταστικής - και για να είμαι πιο σαφής της τηλε - εξεταστικής - το οποίο θα διαρκέσει τρεις μόνο εβδομάδες και μέσα σ' αυτόν τον πολύ λίγο χρόνο θα πρέπει οι φοιτητές να προετοιμαστούν για να δώσουν τα μαθήματά τους. Εν τω μεταξύ δεν υπήρξε και έγκαιρη ειδοποίηση. Μιλάμε τώρα για ένα ίδρυμα στο οποίο υπάρχει ένας πολύ μεγάλος αριθμός φοιτητών ο οποίος εργάζεται παράλληλα με τις σπουδές του, ώστε να ανταποκριθεί στο κόστος των σπουδών το οποίο, όπως όλοι ξέρουν, είναι πολύ υψηλό στη χώρα μας. Υπάρχουν, όμως, και άλλα προβλήματα, κύριε Υπουργέ. Δεν είναι καθόλου αυτονόητο ότι κάθε φοιτητής και κάθε φοιτήτρια διαθέτει όλον τον απαραίτητο τεχνικό εξοπλισμό, ώστε να ανταποκριθεί στις ανάγκες αυτής της τηλε - εξεταστικής. Δεν είναι καθόλου αυτονόητο, δηλαδή, ότι αυτοί οι φοιτητές διαθέτουν τον ηλεκτρονικό υπολογιστή που πρέπει να διαθέτουν με όλα τα τεχνικά μέσα ή αν διαθέτουν την κατάλληλη σύνδεση ίντερνετ για να μπορέσουν να παρακολουθήσουν και να συμμετέχουν σ' αυτήν την τηλε - εξεταστική. Οι φοιτητές με τους συλλόγους του αρκετές φορές κινητοποιήθηκαν, πήγαν στις πρυτανείες, στις σχολές, στα τμήματα και μέχρι τώρα δεν έχουν πάρει απάντηση. Υπάρχει μεγάλη αγωνία και μεγάλη αναστάτωση ειδικά στο Πανεπιστήμιο Δυτικής Αττικής. Μεταφέρουμε την αγωνία και τα αιτήματά τους προς εσάς, προς το Υπουργείο και τον αρμόδιο Υφυπουργό κ. Διγαλάκη. Σας ζητάμε, λοιπόν, να μας πείτε τι μέτρα θα πάρετε για να υπάρξει παράταση στην τηλε - εξεταστική, της οποίας τα περιθώρια, με τον τρόπο που γίνεται, είναι ασφυκτικά. Πρέπει το Υπουργείο να μεριμνήσει ώστε να δοθεί όλος ο απαραίτητος τεχνικός εξοπλισμός στους φοιτητές που δεν τον διαθέτουν και να ανοίξουν τα κέντρα υπολογιστών που διαθέτουν τα πανεπιστήμια. Για να μας καταλάβουν όσοι παρακολουθούν, θα πω ότι τα κέντρα υπολογιστών είναι τα κέντρα που προορίζονται για την κοινή χρήση των φοιτητών, γι' αυτούς που δεν έχουν αυτά τα μέσα. Επίσης πρέπει να προστατευθούν και τα προσωπικά δεδομένα των φοιτητών. Θα επανέλθω στη δευτερολογία μου σ' αυτό. Να γίνει μια διπλή εξεταστική τον Σεπτέμβριο για όλους τους φοιτητές, ώστε να αντιμετωπιστούν όλα τα προβλήματα.
Σας ευχαριστούμε, κύριε Δελή. Ο Υφυπουργός Παιδείας και Θρησκευμάτων κ. Βασίλειος Διγαλάκης θα απαντήσει στην επίκαιρη ερώτηση του κυρίου συναδέλφου. Κύριε Διγαλάκη, έχετε τρία λεπτά στη διάθεσή σας.
Ευχαριστώ, κύριε Πρόεδρε. Αγαπητέ κύριε Δελή, χαίρομαι ιδιαίτερα για την επίκαιρη ερώτηση που μου κάνετε, γιατί είναι η πρώτη φορά που συζητάμε στη Βουλή το θέμα αυτού του ακαδημαϊκού εξαμήνου που βαίνει προς την ολοκλήρωσή του. Πραγματικά τα πανεπιστήμιά μας κατάφεραν έναν άθλο. Μέσα σ' αυτές τις συνθήκες της πανδημίας προσαρμόστηκαν πάρα πολύ γρήγορα και δόθηκαν οι εξετάσεις εξ αποστάσεως με πάρα πολύ μεγάλη επιτυχία. Πάνω από 96% των εξετάσεων των μαθημάτων δόθηκαν μέσω του διαδικτύου. Θέλω πραγματικά να συγχαρώ όλη την ακαδημαϊκή κοινότητα, τις διοικήσεις των πανεπιστημίων και το διδακτικό προσωπικό που μπόρεσαν και οργάνωσαν την εξ αποστάσεως διδασκαλία σε τόσο σύντομο χρόνο, αλλά και τους φοιτητές μας οι οποίοι αγκάλιασαν την εξ αποστάσεως διδασκαλία, με αποτέλεσμα να είμαστε αυτήν τη στιγμή σε θέση να πούμε ότι το εξάμηνο δεν χάθηκε, ότι ολοκληρώνεται, ότι γίνονται οι εξετάσεις και ότι οι φοιτητές μας βγαίνουν αλώβητοι απ' αυτήν την περιπέτεια και ότι το πανεπιστήμιό μας έχει κερδίσει πολλά απ' αυτήν τη δοκιμασία. Όσον αφορά την οργάνωση της εξεταστικής στα πανεπιστήμια, δώσαμε τη δυνατότητα στα πανεπιστήμια, πέραν των κλασικών μεθόδων εξέτασης, να εξετάσουν τους φοιτητές και με εξ αποστάσεως μεθόδους. Γιατί το κάναμε αυτό; Από τη στιγμή που η διδασκαλία του εξαμήνου ολοκληρώθηκε με μεθόδους εξ αποστάσεως και πολλές δεκάδες, αν όχι εκατοντάδες χιλιάδες φοιτητών παρέμειναν στους τόπους καταγωγής τους, μακριά από τα πανεπιστήμια, καταλαβαίνετε ότι θα ήταν παράλογο να ζητήσουμε να μετακινηθούν για να πάνε στα πανεπιστήμια να εξεταστούν διά ζώσης. Ένα το κρατούμενο. Δεύτερον, πώς το κάναμε αυτό; Πήραμε μια υπουργική απόφαση η οποία έλεγε στα πανεπιστήμια το εξής: «Εφόσον επιλέξετε να δώσετε εξετάσεις και με εξ αποστάσεως μεθόδους, τότε θα πρέπει να προσέξετε δύο πράγματα. Το ένα είναι να πάρετε μια απόφαση Συγκλήτου, η οποία θα περιγράφει με ποιον τρόπο κατοχυρώνεται και διασφαλίζεται το αδιάβλητο της εξέτασης και - δεύτερον - τι μέτρα λαμβάνετε για την προστασία προσωπικών δεδομένων». Αυτές τις αποφάσεις, οι οποίες ήταν αναλυτικότατες και στην περίπτωση του Πανεπιστημίου Δυτικής Αττικής, είχαν την υποχρέωση να τις αναρτήσουν στη «ΔΙΑΥΓΕΙΑ» για να έχουμε διαφάνεια και να τις κοινοποιήσουν στο Υπουργείο και στην εθνική αρχή. Αναφέρετε στην επίκαιρη ερώτησή σας κάποιες καταγγελίες φοιτητών οι οποίες θα έλεγα ότι είναι αόριστες, αλλά θα σταθώ στον τρόπο με τον οποίον το εξειδικεύετε. Ζητάτε παράταση της εξεταστικής και διπλή εξέταση τον Σεπτέμβριο. Δεν θα κρυφτώ πίσω από το αυτοδιοίκητο, αν και το ακαδημαϊκό ημερολόγιο είναι αρμοδιότητα της Συγκλήτου του πανεπιστημίου στα πλαίσια του αυτοδιοίκητου, αλλά θα σας πω την άποψή μου: Έχουμε καλλιεργήσει τη λάθος εντύπωση ότι τα πανεπιστήμια είναι εξεταστικά κέντρα. Έχουμε καταντήσει οι εξετάσεις στα πανεπιστήμια, οι εξεταστικές του Ιανουαρίου, του Ιουνίου, του Σεπτεμβρίου, να καταλαμβάνουν πολύ μεγάλο μέρος του ακαδημαϊκού ημερολογίου. Τα πανεπιστήμιά μας δεν είναι εξεταστικά κέντρα, κύριε Δελή. Οι εξετάσεις είναι για να πιστοποιούν τη γνώση του φοιτητή η οποία πιστοποιείται και σε όλη τη διάρκεια του εξαμήνου. Ο φοιτητής είναι στο πανεπιστήμιο για να μάθει και θα αξιολογηθεί καθ' όλη τη διάρκεια του εξαμήνου. Επομένως είμαστε τελείως αντίθετοι σε αυτό το θέμα. Το είχα αντιμετωπίσει πάρα πολλές φορές στη θητεία μου ως πρύτανης. Φροντίζαμε οι εξετάσεις να έχουν σύντομο χρονικό διάστημα και να έχουμε το απαιτούμενο διάστημα για τη διδασκαλία γιατί αυτό προέχει στο πανεπιστήμιο. Βρίσκεται στο πανεπιστήμιο ο φοιτητής για να μάθει και όχι για να δίνει εξετάσεις. Όσον αφορά τη διπλή εξεταστική του Σεπτεμβρίου θα προσθέσω εδώ ότι δεν γνωρίζουμε ποιες θα είναι οι επιδημιολογικές συνθήκες τον Σεπτέμβριο για να πούμε ότι χρειάζεται να πάμε σε διπλή εξεταστική ή δεν χρειάζεται και οι εξετάσεις δίνονται κανονικά στο πανεπιστήμιο. Έχω αφήσει κάποια αναπάντητα ερωτήματα. Θα τα απαντήσω στη δευτερολογία μου.
Ευχαριστούμε πολύ, κύριε Υφυπουργέ. Τον λόγο έχει ο κ. Δελής για τρία λεπτά.
Είναι η τελευταία ερώτηση έτσι και αλλιώς, κύριε Πρόεδρε. Θα είμαι σύντομος.
Εντάξει, θα σας δώσω χρόνο, μην στεναχωριέστε.
Θα προσπαθήσω να είμαι σύντομος και να μη φλυαρήσω. Κοιτάξτε, ο κύριος Υπουργός άνοιξε τη συζήτηση, το ζήτημα της εξ αποστάσεως διδασκαλίας στα πανεπιστήμια, η οποία συνέβη έτσι και αλλιώς. Ξέρετε, όμως, πολύ καλά ότι δεν μπορεί να αντικαταστήσει εξ ολοκλήρου την πανεπιστημιακή διαδικασία. Υπάρχουν τα εργαστήρια τα οποία δεν μπορούν να γίνουν με την τηλεκπαίδευση. Δεν λέμε εμείς ότι δεν είναι ένα βοηθητικό εργαλείο η τηλεκπαίδευση, αλλά όμως, δεν μπορεί να αντικαταστήσει, όπως είπαμε, το σύνολο της πανεπιστημιακής διδασκαλίας. Η εξεταστική μπορεί να γίνει με δυο - τρεις τρόπους. Δηλαδή μπορεί να γίνει ως τηλεξεταστική, μπορεί να γίνει με την προφορική εξέταση ή μπορεί να γίνει και με μια γραπτή εργασία. Οι φοιτητές, απ' όσο γνωρίζουμε, δεν αποκλείουν καμμία από αυτές τις τρεις επιλογές εφόσον διαθέτουν κατ' αρχάς τα τεχνικά μέσα ή τον απαραίτητο χρόνο. Γιατί δεν μπορεί να ζητάς από έναν φοιτητή να σου παραδώσει μία εργασία μέσα σε μία εβδομάδα και δέκα ημέρες. Καταλαβαίνετε ότι θα πρέπει τα χρονοδιαγράμματα να ανοίξουν λίγο. Γι' αυτό και το πρώτο αίτημα που βάζουμε και το βάζουν και τα παιδιά και οι φοιτητές είναι να δοθεί μία παράταση. Και δεν μιλάμε για καμμιά τεράστια παράταση, για μια εβδομάδα παράταση μιλάμε στην εξεταστική. Δεν μπορεί δηλαδή, οι φοιτητές να κινητοποιούνται, και με συγχωρείτε, να ακούν, όπως άκουγαν πριν από διακόσια χρόνια οι Γάλλοι τη Μαρία Αντουανέτα να τους λέει «αν δεν έχετε να φάτε, φάτε παντεσπάνι», να τους λένε οι υπεύθυνοι «αφού δεν έχετε τα τεχνικά μέσα ας μην εξεταστείτε». Δεν είναι απάντηση αυτή σήμερα. Δεν έχουν κάποια παιδιά τα τεχνικά μέσα, τι να κάνουμε; Θα πρέπει, λοιπόν, και το πανεπιστήμιο το ίδιο να ανοίξει το κέντρο των υπολογιστών και το Υπουργείο να αναλάβει τις ευθύνες του. Είπατε για τις αόριστες καταγγελίες. Με συγχωρείτε, κύριε Υπουργέ, είναι πάρα πολύ συγκεκριμένες οι καταγγελίες. Υπάρχει μεγάλος αριθμός φοιτητών στη Σχολή Επαγγελμάτων Υγείας και Πρόνοιας, στη ΣΕΥΠ, που έχει αποκλειστεί εξ αυτού του λόγου από την τηλεξεταστική. Τώρα τι να πούμε; Να πούμε ονόματα, δηλαδή; Είναι μεγάλος ο αριθμός. Και μάλιστα σε αρκετές σχολές και σε αυτό το πανεπιστήμιο οι φοιτητές ρωτήθηκαν «συμφωνείτε με αυτούς τους όρους;», δηλαδή όποιος δεν έχει τα μέσα να αποκλείεται από τη διαδικασία; Και όσοι φοιτητές έκαναν το λάθος να πουν ότι δεν συμφωνούν, επειδή δεν είχαν τα τεχνικά μέσα, αποκλείστηκαν. Εν πάση περιπτώσει, δεν μπορούν επίσης τα παιδιά να εναποθέτουν τις ελπίδες τους σε εκείνους τους καθηγητές οι οποίοι δείχνουν μια καλή διάθεση να βοηθήσουν τα παιδιά σε αυτές τις έκτακτες συνθήκες με μια προφορική εξέταση. Δεν το κάνουν όλοι. Εν πάση περιπτώσει, δόθηκε μια παράταση, να πούμε εδώ, απ' ό,τι μάθαμε, τις τελευταίες ημέρες. Έχει είκοσι επτά τμήματα το Πανεπιστήμιο Δυτικής Αττικής και δόθηκε παράταση μόνο στο ένα από τα είκοσι επτά, μια παράταση πέντε ημέρων. Γιατί να μη δοθεί σε όλα τα τμήματα, να ανασάνουν, να πάρουν λίγο κουράγιο και τα παιδιά, να διαβάσουν, να προετοιμαστούν λίγο καλύτερα; Ήθελα να κάνω και ένα σχόλιο για τα προσωπικά δεδομένα, γιατί είπα ότι θα το αναφέρω. Στο Τμήμα Λογιστικής - το αναφέρουμε και στην ερώτηση - θα ζητήσουν ορισμένοι καθηγητές, όχι όλοι, δεν το κάνουν όλοι, από τους φοιτητές να κατεβάσουν ένα πρόγραμμα το οποίο επιτρέπει στον επιτηρητή να βλέπει τι αρχεία υπάρχουν στον προσωπικό υπολογιστή του εξεταζόμενου. Με συγχωρείτε πάρα πολύ, αλλά αυτό δεν μπορεί να γίνει δεκτό. Είναι πολύ σοβαρό αυτό το ζήτημα. Και βεβαίως πρέπει να ξέρετε, φαντάζομαι το γνωρίζει το Υπουργείο, ότι αρκετές φορές όταν πέφτουν πάρα πολλοί φοιτητές το σύστημα γονατίζει από την υπερφόρτωση και δεν λειτουργεί. Είναι πολύ πρακτικά ζητήματα. Δεν νομίζουμε ότι ζητάμε τον ουρανό με τ' άστρα. Ζητάμε και ζητάνε και οι φοιτητές μια μικρή παράταση και μια βοήθεια στα παιδιά να μπορέσουν να ολοκληρώσουν την εξεταστική τους. Ευχαριστώ.
Και εμείς ευχαριστούμε, κύριε Δελή. Τον λόγο έχει ο κ. Διγαλάκης για τρία λεπτά επίσης.
Κύριε Δελή, αναφέρατε ότι ζήτησε το πανεπιστήμιο συμφωνία του φοιτητή για το αν συμφωνεί να εξεταστεί με αυτές τις μεθόδους και μιλήσατε για αποκλεισμό. Επειδή είδα την απόφαση της Συγκλήτου του Πανεπιστημίου Δυτικής Αττικής, δεν το αναφέρει πουθενά. Αναφέρει αν συμφωνεί ο φοιτητής να ταυτοποιηθεί με τη μέθοδο που αναφέρεται στην απόφαση της συγκλήτου και η οποία είναι αναρτημένη στο «ΔΙΑΥΓΕΙΑ» ακριβώς όπως είπα στην πρωτολογία μου για την προστασία της όλης διαδικασίας. Επομένως δεν ερωτάται ο φοιτητής αν συμφωνεί με την εξ αποστάσεως εξέταση, αλλά αν συμφωνεί με τον τρόπο ταυτοποίησης και μάλιστα του δίνει εναλλακτικές, αν θυμάμαι καλά, αν δεν συμφωνήσει να εξεταστεί με άλλον τρόπο. Επομένως δεν υπάρχει κανένας αποκλεισμός. Όσον αφορά τις ανοικτές αίθουσες για ηλεκτρονικούς υπολογιστές ναι, έχετε δίκιο. Και μάλιστα το είχαμε προβλέψει στην υπουργική απόφαση του εκδώσαμε στις αρχές Μαΐου ότι από 25 Μαΐου, που θα επανερχόταν η λειτουργία των εργαστηρίων και των κλινικών και στη συνέχεια της εξεταστικής, τα πανεπιστήμια μπορούν να ανοίξουν και άνοιξαν τις αίθουσες υπολογιστών, προκείμενου όσοι φοιτητές το χρειάζονται να πάνε σε αυτές τις αίθουσες και να εξεταστούν με τους κοινόχρηστους υπολογιστές. Τώρα στο συγκεκριμένο πανεπιστήμιο, στο ΠΑΔΑ, σύμφωνα με τη μέθοδο εξέτασης που έχει επιλέξει και με την απάντηση που έδωσε και ο πρύτανης αρκεί ένα κινητό τηλέφωνο τύπου smart phone για να συμμετέχει στην εξ αποστάσεως εκπαίδευση. Ήθελα, όμως, να κλείσω πηγαίνοντας στο γενικότερο θέμα της εξ αποστάσεως εκπαίδευσης. Η εξ αποστάσεως εκπαίδευση σωστά είπατε δεν μπορεί να αντικαταστήσει την εκπαίδευση με φυσική παρουσία, αλλά αυτό που μπορεί να κάνει και πρέπει να κάνει είναι να συμπληρώσει την παραδοσιακή διδασκαλία. Ξέρετε, το πανεπιστήμιο είναι ένας χώρος όπου το πρόγραμμα του κάθε φοιτητή του δίνει τη δυνατότητα να το διαμορφώνει ο ίδιος με βάση τα ενδιαφέροντά του και την εξειδίκευση που θέλει να πάρει. Επομένως, είναι φυσικό ότι, για παράδειγμα, σε ένα ωρολόγιο πρόγραμμα ενός φοιτητή μπορεί να έχεις μαθήματα που επικαλύπτονται. Άρα, οι μέθοδοι εξ αποστάσεως και η χρήση ηλεκτρονικών μεθόδων έρχονται να συμπληρώσουν τις παραδοσιακές μεθόδους έτσι ώστε ο φοιτητής να μπορεί να παρακολουθήσει τα μαθήματα που θέλει στον χρόνο που αυτός θα θέλει, γιατί γνωρίζετε ότι και η παρακολούθηση στο πανεπιστήμιο δεν είναι υποχρεωτική. Δεν το λέω αυτό για να ενθαρρύνω τους φοιτητές να μην πηγαίνουν στα μαθήματα, το αντίθετο, πρέπει να εκμεταλλεύονται τον χρόνο τους, αλλά τους δίνεται η δυνατότητα να διαμορφώνουν με πιο ευέλικτο τρόπο το πρόγραμμά τους για να προσαρμόζουν το πρόγραμμα στα δικά τους ενδιαφέροντα. Ευχαριστώ.
Σας ευχαριστώ και τους δύο. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21: 04΄ λύεται η συνεδρίαση για αύριο, ημέρα Τρίτη 30 Ιουνίου 2020 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί. O ΠΡΟΕΔΡΟΣ ΟΙ ΓΡΑΜΜΑΤΕΙΣ ΠΡΑΚΤΙΚΑ ΒΟΥΛΗΣ Θ΄ ΑΝΑΘΕΩΡΗΤΙΚΗ ΒΟΥΛΗ ΙΗ΄ ΠΕΡΙΟΔΟΣ ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ ΣΥΝΟΔΟΣ Α΄ ΣΥΝΕΔΡΙΑΣΗ ΡΟ΄ Δευτέρα 29 Ιουνίου 2020 (απόγευμα) Αθήνα, σήμερα στις 29 Ιουνίου 2020, ημέρα Δευτέρα και ώρα 18.03΄ συνήλθε στην Αίθουσα των συνεδριάσεων του Βουλευτηρίου η Βουλή σε Ολομέλεια για να συνεδριάσει υπό την προεδρία της Η΄ Αντιπροέδρου αυτής κ. ΣΟΦΙΑΣ ΣΑΚΟΡΑΦΑ.
Κυρίες και κύριοι συνάδελφοι, αρχίζει η συνεδρίαση. [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-6-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΘ΄ συνεδριάσεώς του, της Δευτέρας 29 Ιουνίου 2020 (πρωί) σε ό,τι αφορά την ψήφιση στο σύνολο του σχεδίου νόμου: «Ενιαίο κείμενο Δικονομίας για το Ελεγκτικό Συνέδριο, ολοκληρωμένο νομοθετικό πλαίσιο για τον προσυμβατικό έλεγχο, τροποποιήσεις στον Κώδικα Νόμων για το Ελεγκτικό Συνέδριο, διατάξεις για την αποτελεσματική απονομή της δικαιοσύνης και άλλες διατάξεις»]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα ήθελα να σας πληροφορήσω ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν σήμερα είναι οι εξής: Η δεύτερη με αριθμό 828/19-6-2020 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας, με θέμα: «Τοξικός ο αέρας της Μαγνησίας». Η πρώτη με αριθμό 845/22-6-2020 επίκαιρη ερώτηση πρώτου κύκλου του Βουλευτή Β1΄Βορείου Τομέα Αθηνών της Νέας Δημοκρατίας κ. Δημητρίου Καιρίδη προς τον Υπουργό Περιβάλλοντος και Ενέργειας, με θέμα: «Προώθηση της χρήσης του ποδηλάτου ως εναλλακτικού τρόπου αστικής μετακίνησης και μέσου βελτίωσης της ποιότητας ζωής των πολιτών». Η πρώτη με αριθμό 846/22-6-2020 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Περιβάλλοντος και Ενέργειας, με θέμα: «Ένταξη του φαραγγιού της Νέδας και άλλων θησαυρών υδάτινου πλούτου της χώρας σε καθεστώς προστασίας». Η έκτη με αριθμό 847/22-6-2020 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας με θέμα: «Τηλεθέρμανση Μεγαλόπολης». Οι παραπάνω επίκαιρες ερωτήσεις θα απαντηθούν από τον Υπουργό Περιβάλλοντος και Ενέργειας κ. Κωνσταντίνο Χατζηδάκη. Η όγδοη με αριθμό 831/19-6-2020 επίκαιρη ερώτηση δεύτερου κύκλου της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς την Υπουργό Πολιτισμού και Αθλητισμού, με θέμα: «Στον αέρα το πρόγραμμα «Ελευσίνα Πολιτιστική Πρωτεύουσα 2021», θα απαντηθεί από την Υπουργό Πολιτισμού και Αθλητισμού κ. Στυλιανή Μενδώνη. Η πέμπτη με αριθμό 829/19-6-2020 επίκαιρη ερώτηση δεύτερου κύκλου της Βουλευτού Α΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Υποδομών και Μεταφορών, με θέμα: «Ακύρωση των διοδίων στους ανισόπεδους κόμβους Βαρυμπόμπης και Αγίου Στεφάνου», θα απαντηθεί από τον Υπουργό Υποδομών και Μεταφορών κ. Κωνσταντίνο Αχ. Καραμανλή. Η τέταρτη με αριθμό 839/22-6-2020 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς την Υπουργό Παιδείας και Θρησκευμάτων, με θέμα: «Την αναγνώριση του ενιαίου και αδιάσπαστου τίτλου σπουδών μεταπτυχιακού επιπέδου (intergrated master)». Η έβδομη με αριθμό 842/22-6-2020 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κουμμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων, με θέμα: «Άμεση επίλυση των προβλημάτων που αντιμετωπίζουν οι φοιτητές του Πανεπιστημίου Δυτικής Αττικής με την διεξαγωγή της εξεταστικής». Οι παραπάνω επίκαιρες ερωτήσεις θα απαντηθούν από τον Υφυπουργό Παιδείας και Θρησκευμάτων κ. Βασίλειο Διγαλάκη. Η δεύτερη με αριθμό 827/19-6-2020 επίκαιρη ερώτηση πρώτου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Δεν στηρίζει η ελληνική Κυβέρνηση το σχέδιο του Παγκόσμιου Οργανισμού Υγείας (ΠΟΥ) για την καθολική και ισότιμη πρόσβαση στα φάρμακα και εμβόλια κατά του νέου κορωνοϊού». Η τρίτη με αριθμό 832/19-6-2020 επίκαιρη ερώτηση πρώτου κύκλου του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Υγείας, με θέμα: «Ανεπάρκεια διασωστών ΕΚΑΒ στο Κέντρο Υγείας Κασσάνδρας Χαλκιδικής». Οι παραπάνω επίκαιρες ερωτήσεις θα απαντηθούν από τον Υφυπουργό Υγείας κ. Βασίλειο Κοντοζαμάνη. Η τέταρτη με αριθμό 837/22-6-2020 επίκαιρη ερώτηση πρώτου κύκλου του Βουλευτή Β3΄ Νοτίου Τομέα Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υγείας, με θέμα: «Να μην απολυθούν ενενήντα εργαζόμενοι του Νοσοκομείου Παίδων «Αγία Σοφία»», δεν θα συζητηθεί λόγω κωλύματος του κυρίου Βουλευτή. Η τρίτη με αριθμό 835/22-6-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υγείας, με θέμα: «Να επανέλθουν σε ενιαίους χώρους οι λειτουργίες των κλινικών του Πανεπιστημιακού Γενικού Νοσοκομείου Ηρακλείου (ΠΑΓΝΗ) που διασκορπίστηκαν λόγω κορωνοϊού και να ενισχυθούν με ιατρονοσηλευτικό προσωπικό», δεν θα συζητηθεί λόγω κωλύματος του κυρίου Βουλευτή. Η πέμπτη με αριθμό 825/19-6-2020 επίκαιρη ερώτηση πρώτου κύκλου του Βουλευτή Β1΄Βορείου Τομέα Αθηνών του ΜέΡΑ25 κ. Κλέωνα Γρηγοριάδη προς την Υπουργό Παιδείας και Θρησκευμάτων, με θέμα: «Κατάργηση των καλλιτεχνικών μαθημάτων από το πρόγραμμα σπουδών της δευτεροβάθμιας εκπαίδευσης», δεν θα συζητηθεί κατόπιν συνεννόησης. Θα ξεκινήσουμε την συζήτηση με τη δεύτερη με αριθμό 827/19-6-2020 επίκαιρη ερώτηση πρώτου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Δεν στηρίζει η ελληνική Κυβέρνηση το σχέδιο του Παγκόσμιου Οργανισμού Υγείας (ΠΟΥ) για την καθολική και ισότιμη πρόσβαση στα φάρμακα και εμβόλια κατά του νέου κορωνοϊού». Θα απαντήσει ο Υφυπουργός Υγείας κ. Βασίλειος Κοντοζαμάνης. Κύριε Βουλευτά, έχετε τον λόγο για δύο λεπτά.
Ευχαριστώ πολύ. [[ΔΙΑΚΟΠΗ]] [[ΜΕΤΑ ΤΗ ΔΙΑΚΟΠΗ]] Κύριε Υφυπουργέ, η πανδημία, η οποία πλήττει οριζόντια όλο τον κόσμο και είναι μια μεγάλη διασυνοριακή απειλή δημόσιας υγείας, θεωρώ ότι έχει αναδείξει νέες ανάγκες, νέες προκλήσεις για τις χώρες, για τις κοινωνίες, για τα συστήματα υγείας, αλλά έχει φέρει και στο προσκήνιο τον κίνδυνο νέων ανισοτήτων. Πρόκειται περί ανισοτήτων που αφορούν την πρόσβαση των πολιτών όλου του κόσμου και όλων των χωρών στα νέα εμβόλια, στα φάρμακα ή στα ιατροτεχνολογικά προϊόντα τα οποία ενδέχεται να προκύψουν στο αμέσως επόμενο διάστημα. Το σημερινό διεθνές πλαίσιο που ρυθμίζει την προστασία των πνευματικών δικαιωμάτων, τις πατέντες, τις εμπορικές πρακτικές των εταιρειών δημιουργεί σοβαρές παρενέργειες και κινδύνους να μείνουν πίσω, όπως λέει ο Παγκόσμιος Οργανισμός Υγείας, χώρες, λαοί και κοινωνικές ομάδες εξαιτίας οικονομικών δυσχερειών. Απέναντι σε αυτόν τον κίνδυνο ο Παγκόσμιος Οργανισμός Υγείας και ο επικεφαλής του Δόκτωρ Τέντρος έχουν πάρει πρωτοβουλίες, έχει πει μάλιστα ο Γενικός Διευθυντής του ΠΟΥ ότι, ο μεγαλύτερος κίνδυνος δεν είναι αυτός καθαυτός ο ιός αλλά η έλλειψη παγκόσμιας αλληλεγγύης σε αυτή τη φάση, στη φάση δηλαδή της συστράτευσης για την αντιμετώπισή του. Έχουν πάρει πρωτοβουλίες, λοιπόν. Υπάρχει το γνωστό ψήφισμα Κόστα Ρίκα στη γενική συνέλευση του ΠΟΥ, το οποίο ουσιαστικά θεωρεί ότι τα εμβόλια και τα φάρμακα είναι παγκόσμιο δημόσιο αγαθό και πρέπει να είναι εγγυημένη, με την αιγίδα του Παγκόσμιου Οργανισμού Υγείας, η πρόσβαση όλων των χωρών και όλων των κοινωνιών σε αυτά. Προς τον σκοπό αυτό συγκροτήθηκε, μετά από διαπραγματεύσεις, ένα ειδικό - ας πούμε - ταμείο, μια δεξαμενή πρόσβασης, access tool, το οποίο επιτρέπει ακριβώς αυτή την προοπτική. Η χώρα μας στην αρχική φάση στη γενική συνέλευση του ΠΟΥ στήριξε το αρχικό ψήφισμα. Στη συνέχεια, όμως, και μετά τη σφοδρή αντίδραση των Ηνωμένων Πολιτειών οι οποίες έχουν ανοίξει έναν πόλεμο ανοιχτό πλέον με τον Παγκόσμιο Οργανισμό Υγείας και υπονομεύουν κάθε τέτοια προοπτική που κινείται στη γραμμή της καθολικής κάλυψης, υπαναχώρησε και δυστυχώς υπαναχώρησαν και πολλές χώρες της Ευρωπαϊκής Ένωσης και στην τελική του μορφή την πρόταση του ΠΟΥ τη στηρίζουν μόνο τέσσερις χώρες της Ευρωπαϊκής Ένωσης και η Νορβηγία πέντε. Θεωρώ ότι είναι πρόβλημα το ότι η χώρα μας δεν είναι σε αυτή τη φάση με αυτή την κρίσιμη και ριζοσπαστική πρωτοβουλία, που αλλάζει τις ισορροπίες, τους συσχετισμούς και τις προτεραιότητες στην παγκόσμια φαρμακευτική αγορά και βάζει ως προτεραιότητα τις ανάγκες των κοινωνιών και όχι τις ανάγκες της αγοράς και του επιχειρηματικού κέρδους. Θεωρώ ότι περιμένουμε εξηγήσεις γι' αυτό, γιατί νομίζω ότι σ' αυτή την κρίσιμη στιγμή, οφείλει η χώρα μας μια χώρα με μικρή αγορά και με μικρή διαπραγματευτική δυνατότητα, να στηρίζει παρεμβάσεις, πρωτοβουλίες και κινήσεις οι οποίες μάλιστα γίνονται και με την υποστήριξη προσωπικοτήτων, πολιτικών ηγετών, μεγάλων ανθρωπιστικών οργανώσεων, συμμαχιών ασθενών κ.λπ., σε όλο τον κόσμο.
Ευχαριστούμε, κύριε συνάδελφε. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Κύριε Ξανθέ, η καθολική και ισότιμη πρόσβαση σε υπηρεσίες υγείας, φάρμακα, εμβόλια και οποιοδήποτε άλλο θεραπευτικό και προληπτικό μέσον είναι διαθέσιμο, είναι υποχρέωση του κράτους απέναντι στον πολίτη. Και αυτό είναι μια αδιαπραγμάτευτη αρχή της Κυβέρνησής μας. Την περίοδο της πανδημίας έγινε σαφές ότι κάποια πράγματα, κάποιες αποφάσεις υπερβαίνουν τα εθνικά κράτη - μέλη και αποφάσεις λαμβάνονται σε υπερεθνικό επίπεδο. Ο ίδιος ο Πρωθυπουργός, ο Κυριάκος Μητσοτάκης, σε πρόσφατες δηλώσεις του αναφέρθηκε στην ανάγκη η διανομή του εμβολίου κατά του κορωνοϊού, όταν αυτό αναπτυχθεί, να μην εργαλειοποιηθεί στο όνομα του κέρδους. Είναι σαφές ότι πρέπει να βρεθεί η βέλτιστη δυνατή λύση, όταν και εφόσον αναπτυχθεί το εμβόλιο αυτό και το πώς θα είναι διαθέσιμο σε όλους τους πολίτες που το έχουν ανάγκη. Η πανδημία του κορωνοϊού, πράγματι, ανέδειξε νέες ανάγκες και προκλήσεις σε ό,τι αφορά την πρόσβαση στα φάρμακα, τα εμβόλια και τα ιατροτεχνολογικά προϊόντα. Περισσότερο έφερε στην επιφάνεια προβλήματα που έχουν να κάνουν με τη διαχείριση απειλών και που αφορούν τη διασυνοριακή απειλή και διαχείριση αυτών των κρίσεων. Υπό το πρίσμα αυτό παρατηρήθηκαν θέματα όχι ισότιμης και όχι ταυτόχρονης πρόσβασης στη φαρμακευτική περίθαλψη σε άλλα κράτη - μέλη. Ευτυχώς αντιμετωπίσαμε την πανδημία αυτή, χωρίς να αντιμετωπίσουμε τέτοια προβλήματα. Θα συμφωνήσω μαζί σας ότι η πρόσφατη πανδημία κατέδειξε την ανάγκη ανάπτυξης και χρήσης νέων εργαλείων που αφορούν τη φαρμακευτική περίθαλψη και κρίνεται απαραίτητη η ενίσχυση και ανάπτυξη κοινής προμήθειας τόσο ιατροτεχνολογικών προϊόντων όσο και εμβολίων σε ευρωπαϊκό επίπεδο μέσω κεντρικής ευρωπαϊκής διαδικασίας. Δυστυχώς, ενώ συμμετείχαμε κατά την περίοδο της πανδημίας στην πρωτοβουλία για κοινή προμήθεια εξοπλισμού και αναλώσιμου υλικού, αυτή η προσπάθεια δεν κατάφερε να τελεσφορήσει. Επίσης, είναι πολύ σημαντική η πρωτοβουλία της Βαλέτα, όπως αναφέρετε στην ερώτησή σας, και συνεχίζουμε να την υποστηρίζουμε και να συμμετέχουμε σε αυτή. Δυστυχώς και πάλι, μέχρι στιγμής δεν έχουμε τα αποτελέσματα τα οποία θα περιμέναμε. Θέλω να πω το εξής σε ό,τι αφορά την ερώτησή σας και την πρωτοβουλία του Παγκόσμιου Οργανισμού Υγείας: Πράγματι, αποφασίσαμε να τηρήσουμε μια στάση αναμονής. Βέβαια μας δίνεται η δυνατότητα έκφρασης στήριξης σε μεταγενέστερο επίπεδο της πρωτοβουλίας αυτής. Υπάρχουν, πράγματι, κάποιες ασάφειες σε ό,τι αφορά την υλοποίηση αυτής της πρωτοβουλίας και σε τίποτα δεν έχει να κάνει με αυτό στο οποίο αναφερθήκατε. Τι έχουμε κάνει, όμως, εμείς μέχρι στιγμής προκειμένου να προμηθευτούμε εμβόλια για τον κορωνοϊό, όταν αυτά θα είναι έτοιμα σε ευρωπαϊκό επίπεδο; Πιστεύουμε κατ' αρχάς ότι είναι ο μόνος τρόπος να έχουν πρόσβαση όλα τα κράτη - μέλη στον εμβολιασμό και να μπορέσουμε να περιορίσουμε τη διάδοση του ιού. Συμμετέχουμε στην πρωτοβουλία της Ευρωπαϊκής Ένωσης, προκειμένου για την εκ των προτέρων προμήθεια εμβολίων για τον κορωνοϊό. Αυτό σημαίνει ότι η Ευρωπαϊκή Ένωση αναλαμβάνει το ρίσκο να χρηματοδοτήσει την ανάπτυξη ενός εμβολίου και να χάσει τα χρήματά της στην περίπτωση που αυτό δεν είναι καλό. Παράλληλα, με τον τρόπο αυτό, καταφέρνει η Ευρωπαϊκή Ένωση να επιταχύνει χρονικά την ανάπτυξη και διαθεσιμότητα του εμβολίου χρηματοδοτώντας την ανάπτυξή του. Έχει δημιουργηθεί ήδη μια συντονιστική επιτροπή στην οποία συμμετέχουν όλα τα κράτη - μέλη, συμμετέχει και η Ελλάδα, και οι εργασίες έχουν ήδη ξεκινήσει και πιστεύουμε ότι είναι η καλύτερη λύση στο πρόβλημα,το οποίο υπάρχει. Ευχαριστώ πολύ.
Και εγώ, κύριε Υπουργέ. Ορίστε, κύριε συνάδελφε, έχετε τον λόγο για τρία λεπτά.
Κύριε Κοντοζαμάνη, έχω υπ' όψιν μου τις δηλώσεις του Πρωθυπουργού και σε μια σύσκεψη πρόσφατα με Έλληνες επιστήμονες του εξωτερικού και προχθές είδα μια συμμετοχή σε ένα ευρωπαϊκό φόρουμ για αυτή την πρωτοβουλία του Coronavirus Global Response, που χρηματοδοτείται με πρωτοβουλία της Φον Ντερ Λάιεν με περίπου 10 δισεκατομμύρια, στο οποίο συμμετέχει η χώρα μας με 3 εκατομμύρια. Αυτό καλώς γίνεται. Το ερώτημα είναι, γιατί στην πρωτοβουλία του Παγκόσμιου Οργανισμού Υγείας - που κατά την άποψή μου είναι ευρύτερη αυτής της ευρωπαϊκής πρωτοβουλίας και είναι και μια πρωτοβουλία που έχει προκαλέσει συγκρούσεις και αντιπαραθέσεις και με τις Ηνωμένες Πολιτείες και με μεγάλες χώρες που έχουν ισχυρές φαρμακοβιομηχανίες, αλλά και με εταιρείες φαρμακευτικές οι οποίες προσπαθούν να την απαξιώσουν, γιατί σ' αυτή τη σύγκρουση, σ' αυτή τη διαιρετική τομή - η χώρα μας δεν είναι στη σωστή πλευρά, δεν είναι, δηλαδή, με μια πρωτοβουλία που τη στηρίζουν και άλλες ευρωπαϊκές χώρες; Η Πορτογαλία είναι μια από αυτές που μαζί έχουμε συγκροτήσει τη «Συμμαχία της Βαλέτα», έχουμε μια διαδρομή κοινής προσέγγισης σε αυτά τα θέματα, είναι συνέχεια πρωτοβουλιών που είχαμε πάρει την προηγούμενη περίοδο, για να υπάρξουν διακρατικές συνεργασίες και κοινές διαπραγματεύσεις χωρών με μικρές αγορές όπως η δική μας και να πετυχαίνουμε καλύτερες τιμές. Νομίζω ότι αυτή η δυναμική πρέπει να ενισχυθεί αυτή την περίοδο, για να αλλάξουν οι ισορροπίες και να προταχθούν οι ανάγκες των κοινωνιών, τα δικαιώματα των ασθενών και όχι το επιχειρηματικό κέρδος. Θεωρώ ότι είναι προβληματικό που η χώρα μας δεν στηρίζει αυτή την πρωτοβουλία. Αυτό που άκουσα για στάση αναμονής, πραγματικά, δεν το καταλαβαίνω. Νομίζω ότι οφείλουμε στο επόμενο διάστημα να το κάνουμε αυτό. Ούτως ή άλλως ακόμα και η πρωτοβουλία της Ευρωπαϊκής Επιτροπής της Κομισιόν δέχεται κριτική από διάφορες ομάδες του Ευρωκοινοβουλίου, δηλαδή η ευρωομάδα της Αριστεράς μιλάει για μη δεσμευτική στρατηγική της Ευρωπαϊκής Ένωσης σήμερα. Θεωρώ ότι υπάρχει, πραγματικά, ένα κυρίαρχο αίτημα σήμερα για ισότητα στην πρόσβαση στα νέα αυτά φαρμακευτικά προϊόντα, αγαθά, εμβόλια, διαγνωστικά τεστ όποτε προκύψουν και πολύ πιθανόν ελπίζουμε όλοι να προκύψουν στο αμέσως επόμενο διάστημα. Νομίζω ότι τώρα είναι η ώρα της παγκόσμιας αλληλεγγύης και της ευρωπαϊκής αλληλεγγύης με σαφή και κατηγορηματικό τρόπο, με εγγυημένο τρόπο και όχι με παραλυτικές ισορροπίες. Αυτό θεωρώ ότι είναι το κρίσιμο. Πραγματικά από τη στιγμή που δεν αμφισβητείται η γενική ιδέα το δικαίωμα δηλαδή στην πρόσβαση και ότι το εμβόλιο και τα φάρμακα είναι δημόσια αγαθά, θεωρώ ότι, πραγματικά, πρέπει να το ξαναδείτε. Είναι μια πολιτική θα έλεγα διπλωματίας υγείας, την οποία πρέπει να την αξιοποιήσει η Κυβέρνηση. Υπάρχει το προηγούμενο από την περίοδο τη δική μας με την πρωτοβουλία της Βαλέτα. Καταφέραμε με εννέα χώρες του ευρωπαϊκού Νότου και κάποιες των Βαλκανίων να προχωρήσουμε ορισμένα σημαντικά βήματα, δώσαμε ένα σήμα ότι αυτό είναι το μέλλον για τις σχέσεις μεταξύ χωρών και εταιρειών και ότι εν πάση περιπτώσει πρέπει να αμφισβητηθεί σιγά - σιγά στον πυρήνα του το σημερινό πλαίσιο το οποίο παράγει ανισότητες και παράγει εμπόδια πρόσβασης.
Ευχαριστώ, κύριε συνάδελφε. Ορίστε, κύριε Υπουργέ, έχετε τον λόγο.
Ευχαριστώ, κυρία Πρόεδρε. Κύριε Ξανθέ, ήσασταν σαφής αλλά ήμουνα κι εγώ σαφής. Η ελληνική Κυβέρνηση είναι απολύτως θετική απέναντι στο σχεδιασμό κατ' αρχάς του Παγκόσμιου Οργανισμού Υγείας για την καθολική, βεβαίως, και ισότιμη πρόσβαση στα φάρμακα και εμβόλια κατά του νέου κορωνοϊού. Ακούμε την πρόταση αυτή, μπορούμε να μπούμε στην πρωτοβουλία αργότερα. Αυτή τη στιγμή είμαστε πιστεύω στη σωστή πλευρά, είμαστε με την Ευρωπαϊκή Ένωση, όλα τα κράτη - μέλη έχουν συμμαχήσει προκειμένου να διασφαλίσουμε την ανάπτυξη και τη διάθεση στον πληθυσμό που έχει ανάγκη του εμβολίου κατά του κορωνοϊού. Από τα πρώτα κράτη ήμασταν που τονίσαμε και λόγω της επιτυχίας που είχε η διαχείριση της πανδημίας ότι θα πρέπει να εξεταστούν τόσο τα ζητήματα πατέντας όσο και τα ζητήματα της ισότιμης πρόσβασης του πληθυσμού, και, βεβαίως, ως Κυβέρνηση, ως ελληνική πολιτεία κάνουμε οτιδήποτε είναι δυνατόν προκειμένου να διασφαλίσουμε, εφόσον το εμβόλιο αυτό παραχθεί, την ισότιμη πρόσβαση όλων των πολιτών στη νέα αυτή θεραπεία. Και για την πρωτοβουλία της Βαλέτα, όπως σας είπα, βεβαίως και τη στηρίζουμε. Μακάρι να είχε παραγάγει αυτή η πρωτοβουλία συγκεκριμένα αποτελέσματα μέχρι στιγμής. Έχουν γίνει βήματα. Εύχομαι πολύ σύντομα να δούμε συγκεκριμένα αποτελέσματα, γιατί σίγουρα η διαπραγματευτική ισχύς περισσοτέρων του ενός κράτους είναι μεγαλύτερη, είναι ισχυρότερη από όταν διαπραγματεύεται μόνο του ένα κράτος. Ευχαριστώ πολύ.
Και εγώ σας ευχαριστώ, κύριε Υπουργέ. Συνεχίζουμε με την τρίτη με αριθμό 832/19-6-2020 επίκαιρη ερώτηση πρώτου κύκλου του Βουλευτή Χαλκιδικής του Κινήματος Αλλαγής κ. Απόστολου Πάνα προς τον Υπουργό Υγείας, με θέμα: «Ανεπάρκεια διασωστών ΕΚΑΒ στο Κέντρο Υγείας Κασσάνδρας Χαλκιδικής». Θα απαντήσει, επίσης, ο Υφυπουργός Υγείας κ. Βασίλειος Κοντοζαμάνης. Κύριε συνάδελφε, έχετε τον λόγο για δύο λεπτά.
Κύριε Υπουργέ, σε μια τόσο δύσκολη και απαιτητική για τον κρατικό μηχανισμό χρονική συγκυρία λόγω της εξάπλωσης του κορωνοϊού οι προσδοκίες από το σύστημα υγείας της χώρας είναι αναγκαστικά υψηλές, ιδιαίτερα σε περιοχές με γεωμορφολογικά χαρακτηριστικά, όπως αυτά της Χαλκιδικής, με μεγάλες χιλιομετρικές αποστάσεις μεταξύ των περιοχών του νομού και με οδικό δίκτυο που σε πολλές περιπτώσεις δεν είναι σε καλή κατάσταση, τα ασθενοφόρα από το πλησιέστερο κέντρο υγείας ανά περιοχή είτε είναι λίγα είτε αργούν λόγω των παραπάνω δυσκολιών να φτάσουν στον προορισμό τους. Αυτό το πρόβλημα σημειώνεται και στο Κέντρο Υγείας Κασσάνδρας, μιας μεγάλης κατά κύριο λόγο τουριστικής περιοχής για όλη τη βόρεια Ελλάδα και για τα Βαλκάνια γενικότερα. Χαρακτηριστικά θα σας πω ότι ο Δήμος Κασσάνδρας αποτελεί το δεύτερο σε πληθυσμό δήμο της χώρας, κατά τους καλοκαιρινούς μήνες, και φτάνει τις επτακόσιες χιλιάδες διαμένοντες. Το Κέντρο Υγείας, λοιπόν, Κασσάνδρας διαθέτει μόνο επτά διασώστες, με αποτέλεσμα να μην καθίσταται δυνατή η επάνδρωση του ενός ασθενοφόρου που διαθέτει. Χαρακτηριστικά, επίσης, από την αρχή του κέντρου μαθαίνουμε ότι ο ένας από αυτούς θα συνταξιοδοτηθεί. Το θέμα, λοιπόν, που ανακύπτει είναι πολύ μεγάλο για το κέντρο υγείας, καθώς η έλλειψη διασωστών σημαίνει αδυναμία κίνησης των ασθενοφόρων και τελικά αυτό μπορεί να έχει άμεσες επιπτώσεις για την υγεία. Έχω κάνει αναφορά, που την έχω καταθέσει στις 3-2-2020 ύστερα από επιστολή του Πολιτιστικού Συλλόγου Κασσανδρινού, την οποία την υπογράφουν περίπου χίλιοι οκτακόσιοι πενήντα κάτοικοι της Κασσάνδρας, οι οποίοι ενδιαφέρονται για το τι θα γίνει επιτέλους με το κομμάτι των διασωστών σε μια άκρως τουριστική περιοχή. Καταλήγοντας, κύριε Υφυπουργέ, θα ήθελα να μας πείτε εάν θα δρομολογήσετε άμεσα την πρόσληψη διασωστών ΕΚΑΒ, για το Κέντρο Υγείας Κασσάνδρας, με βάση τις υπουργικές αποφάσεις που υπήρξαν και τις προκηρύξεις του ΑΣΕΠ. Σας ευχαριστώ πάρα πολύ.
Και εγώ, κύριε συνάδελφε, σας ευχαριστώ. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Κύριε Πάνα, είναι γεγονός ότι το Εθνικό Σύστημα Υγείας έχει συμπληρώσει τα συντάξιμα χρόνια του, τριάντα επτά και πλέον χρόνια έχουν περάσει από την ίδρυσή του και, βεβαίως, οι ελλείψεις που υπάρχουν δεν είναι τωρινές και το προσωπικό σιγά - σιγά, σταδιακά συνταξιοδοτείται και οι συνταξιοδοτήσεις αυτές σε συνδυασμό με τις ελλείψεις και τις αυξημένες ανάγκες υγειονομικής κάλυψης των πολιτών, πράγματι, δημιουργούν μια πιεστική κατάσταση. Χρειαζόμαστε μόνιμες λύσεις σε ό,τι αφορά τόσο το Εθνικό Σύστημα Υγείας όσο και το ΕΚΑΒ, προκειμένου να καλύψουμε τις αυξανόμενες αυτές ανάγκες. Προς το παρόν το σχέδιό μας αφορά τόσο τον επανασχεδιασμό των υπηρεσιών που παρέχονται από το Εθνικό Κέντρο Άμεσης Βοήθειας και τα κέντρα υγείας της επικράτειας, προκειμένου να καλύψουμε τις ανάγκες διακομιδής των ασθενών με προσλήψεις μόνιμου προσωπικού, με προσλήψεις επικουρικού προσωπικού και με μετακινήσεις προσωπικού όπου αυτές είναι απαραίτητες. Μαγικό ραβδί δεν έχουμε! Παραλάβαμε μια κατάσταση. Αν εσείς έχετε να μας το δώσετε ή έστω, να μας το δανείσετε. Η Χαλκιδική, πράγματι, κύριε Πάνα, είναι ένας κορυφαίος τουριστικός προορισμός. Για τις ανάγκες της υγειονομικής κάλυψης με επάρκεια των περιοχών της Χαλκιδικής, και ειδικότερα του Δήμου Κασσάνδρας, έχουμε προχωρήσει στην υλοποίηση συγκεκριμένων ενεργειών. Για τη στελέχωση του Κέντρου Υγείας Κασσάνδρας Χαλκιδικής και κατόπιν αιτήσεως του ΕΚΑΒ εγκρίθηκε η πρόσληψη εννέα ατόμων λοιπού επικουρικού προσωπικού και τις επόμενες ημέρες ανοίγει πάλι η πλατφόρμα του λοιπού επικουρικού προσωπικού, προκειμένου να έχουμε τη δυνατότητα να καλύψουμε περισσότερες ανάγκες του ΕΚΑΒ σε πληρώματα ασθενοφόρων. Επιπλέον, ο τομέας ΕΚΑΒ Χαλκιδικής διαθέτει την εξής επιχειρησιακή δύναμη: Δέκα ασθενοφόρα οχήματα, τριανταπέντε πληρώματα ασθενοφόρων επιχειρούν στον τομέα ΕΚΑΒ Χαλκιδικής και συνδράμουν το έργο του τέσσερις υπάλληλοι του κλάδου πληρωμάτων ασθενοφόρων των νοσοκομείων. Στο ΕΚΑΒ Χαλκιδικής επιχειρούν τα ασθενοφόρα όλο το εικοσιτετράωρο. Είναι δέκα με έντεκα ασθενοφόρα περίπου. Οι βάρδιες των ασθενοφόρων του τομέα Χαλκιδικής εκτελούνται σε συνεργασία με το προσωπικό των κέντρων υγείας του νομού, υπό τον συντονισμό του ΕΚΑΒ και πέραν του συντονισμού των ασθενοφόρων, η ενίσχυση του Κέντρου Υγείας Κασσάνδρας με προσωπικό του κλάδου ΔΕ Πληρωμάτων Ασθενοφόρων για την εικοσιτετράωρη λειτουργία είναι αρμοδιότητα της 4ης ΥΠΕ. Η υγειονομική περιφέρεια προβαίνει άμεσα σε πρόσληψη επικουρικού προσωπικού. Δεδομένης της αύξησης των επιχειρησιακών αναγκών του τομέα ΕΚΑΒ Χαλκιδικής κατά τους καλοκαιρινούς μήνες, πράγματι, ενισχύεται από εθελοντικές μετακινήσεις προσωπικού του ΕΚΑΒ από άλλους τομείς. Ήδη έχει εκδοθεί η σχετική απόφαση από τον πρόεδρο του ΕΚΑΒ και θα ενισχυθεί με έντεκα υπαλλήλους του κλάδου πληρωμάτων ασθενοφόρων. Η ενίσχυση με περισσότερους διασώστες θα αυξηθεί τώρα που θα ανοίξει η πλατφόρμα του λοιπού επικουρικού προσωπικού. Η τακτική αυτή ακολουθείται για πολλά έτη, διασφαλίζει τη μεγέθυνση της επιχειρησιακής ικανότητας του ΕΚΑΒ ανάλογα με τις ανάγκες τόσο στη Χαλκιδική όσο και σε άλλους τουριστικούς τομείς όπου επιχειρεί το ΕΚΑΒ ανά την επικράτεια. Επίσης, έχει ζητηθεί και εγκριθεί από το Υπουργείο Υγείας σε ό,τι αφορά τον αριθμό του επιπλέον επικουρικού προσωπικού στο ΕΚΑΒ, μεταξύ του οποίου είναι πενήντα θέσεις για το ΕΚΑΒ Θεσσαλονίκης και εικοσιπέντε θέσεις για το ΕΚΑΒ Χαλκιδικής, θέσεις για τις οποίες, όπως σας είπα, η πλατφόρμα ανοίγει τις επόμενες ημέρες. Τέλος, το ΕΚΑΒ σε συνεργασία με το Υπουργείο Υγείας, στο πλαίσιο του ευρύτερου πανελλαδικού σχεδιασμού της επιχειρησιακής δράσης του, προωθεί την ενίσχυση του ΕΚΑΒ στη Χαλκιδική μέσω πρόσληψης όχι μόνο επικουρικού προσωπικού αλλά και μόνιμου προσωπικού, με στόχο την επιχειρησιακή ενίσχυση του τομέα και γνώμονα πάντα την ορθολογική διαχείριση των πόρων και του ανθρώπινου δυναμικού, με τον προσήκοντα σεβασμό στην ορθή ανάλωση των χρημάτων του κρατικού προϋπολογισμού. Ευχαριστώ.
Και εγώ, κύριε Υπουργέ. Ορίστε, κύριε συνάδελφε, έχετε τον λόγο για τρία λεπτά.
Κύριε Υπουργέ, προφανώς δεν ζητάμε μαγικά ραβδιά, όμως ζητάμε να υπάρχουν ουσιαστικά σε περιοχές οι οποίες έχουν πραγματικά μεγάλη ανάγκη και σε περιοχές οι οποίες είναι η εικόνα της χώρας μας στο εξωτερικό, παρεμβάσεις οι οποίες θα μας πάνε ένα βήμα παραπάνω. Θα σας πω ένα απλό παράδειγμα. Ένα ασθενοφόρο για να παρέχει τις υπηρεσίες του όλη μέρα, χρειάζονται τρεις βάρδιες και δεκατέσσερα άτομα προσωπικό. Αυτό σημαίνει πρακτικά ότι στην Κασσάνδρα, αν οι διασώστες δεν αυξηθούν, οι μισές βάρδιες θα είναι κενές. Δηλαδή, σε κάποιες βάρδιες δεν θα υπάρχουν διασώστες. Σας ρωτώ εγώ το πρακτικό: Εσείς θα πηγαίνατε διακοπές σε μια τουριστική περιοχή, που δεν θα υπήρχαν σε εικοσιτετράωρη βάση σταθερά διασώστες του ΕΚΑΒ, δηλαδή δεν θα υπήρχε ασθενοφόρο; Αυτή τη στιγμή τριάντα με σαράντα οκτάωρα μένουν ακάλυπτα από ασθενοφόρο στην Κασσάνδρα και σκεφτείτε ότι οι αποστάσεις στη Χαλκιδική είναι τέτοιες, που μπορούν να χρειαστούν και ενενήντα λεπτά για να μεταβεί σε ένα περιστατικό. Καταλαβαίνετε, λοιπόν, τη βαρύτητα του συγκεκριμένου θέματος. Σήμερα, κιόλας, είχαμε ένα περιστατικό όπου διασώθηκε μια κυρία στη Σίβηρη Χαλκιδικής με τον συντονισμό και του ΕΚΑΒ και του κέντρου υγείας αλλά και των διασωστών και των εθελοντικών ομάδων. Πρόσφατα διάβασα για έναν διασώστη στη Χαλκιδική, ο οποίος διαμόρφωσε στην ουσία το μηχανάκι του σε ένα μίνι ασθενοφόρο, προσθέτοντας απινιδωτή, φιάλη οξυγόνου, φάρο και τσάντα πρώτων βοηθειών. Αξίζει να σημειωθεί ότι ο ίδιος αλλά και άλλοι εθελοντές διασώστες αντιμετώπισαν εκατόν εξήντα περιστατικά το περασμένο καλοκαίρι, εκ των οποίων τα πενήντα περίπου ήταν σοβαρά και αφορούσαν πνιγμούς λουομένων, ανακοπές καρδιάς και άλλα τροχαία ατυχήματα. Δεν μπορούμε, όμως, να στηριζόμαστε μόνο στον εθελοντισμό και στην ανθρωπιά ούτε μπορεί να συνεχίζει να εφαρμόζεται η πρακτική των τελευταίων ετών, όπου δήμος και ιδιώτες πλήρωναν, στην ουσία, καταλύματα, ούτως ώστε να έρχονται διασώστες κατά την περίοδο της άδειάς τους στην περιοχή και να προσφέρουν τις υπηρεσίες τους. Άρα, λοιπόν, στον προγραμματισμό σας πρέπει να υπάρξουν μόνιμες και αξιόπιστες λύσεις, ειδικά στο τόσο λεπτό θέμα της δημόσιας υγείας και ένα παραπάνω σε περιοχές οι οποίες είναι η εικόνα της χώρας μας και ένα παραπάνω που αύριο, με το καλό, ξεκινά η τουριστική σεζόν της χώρας μας και θα έρθει πλήθος τουριστών και παραθεριστών από ξένες περιοχές και θα αποτελέσουν την πηγή του δικού μας εισοδήματος. Άρα, λοιπόν, θα σας παρακαλέσω, ο προγραμματισμός σας να είναι πιο καίριος για την περιοχή της Κασσάνδρας, η οποία όλα αυτά τα χρόνια αντιμετωπίζει ένα τεράστιο πρόβλημα και πρέπει να επιλυθεί. Σας ευχαριστώ πάρα πολύ.
Και εγώ. Ορίστε, κύριε Υπουργέ.
Ευχαριστώ, κυρία Πρόεδρε. Κύριε Πάνα, πράγματι, οι υπηρεσίες υγείας που παρέχει η χώρα είναι η εικόνα της χώρας. Πόσω μάλλον τις επόμενες ημέρες που ξεκινά η τουριστική περίοδος, με την Ελλάδα να τα έχει καταφέρει μέχρι στιγμής, θα πρέπει να δείξουμε στον κόσμο ότι το κράτος και το σύστημα υγείας είναι σε ετοιμότητα, προκειμένου να αντιμετωπίσουν οποιοδήποτε περιστατικό. Επιτρέψτε μου να πω ότι τον τελευταίο χρόνο που έχουμε αναλάβει τη διακυβέρνηση της χώρας, δεν προσπαθούμε να διαχειριστούμε μια κατάσταση αλλά προσπαθούμε να αλλάξουμε τα πράγματα, προκειμένου να έχουμε μόνιμες λύσεις στο σύστημα υγείας, που θα βελτιώνουν τις παρεχόμενες υπηρεσίες υγείας και, βεβαίως, να δημιουργήσουμε τις συνθήκες όπου ο κάθε πολίτης θα νιώθει ασφαλής σε ό,τι αφορά τις παρεχόμενες προς αυτόν υπηρεσίες υγείας. Το ΕΚΑΒ, είναι ένας σημαντικός πυλώνας του Εθνικού Συστήματος Υγείας. Υπάρχει συγκεκριμένο σχέδιο ανάπτυξης του Εθνικού Κέντρου Άμεσης Βοήθειας τόσο ως αυτόνομος οργανισμός όσο και σε σχέση με τη διασύνδεση του ΕΚΑΒ και τη διαμόρφωση ενός ολοκληρωμένου συστήματος επείγουσας προνοσοκομειακής φροντίδας. Βεβαίως, κάνουμε όλες τις απαραίτητες ενέργειες προκειμένου να υπάρχει επαρκής κάλυψη και όσο το δυνατόν εκτενέστερη κάλυψη όλων των αναγκών. Όπως σας είπα, τις επόμενες ημέρες ανοίγει ξανά η πλατφόρμα του λοιπού επικουρικού προσωπικού. Έχουν δεσμευτεί θέσεις τόσο για το ΕΚΑΒ Χαλκιδικής όσο και για άλλες περιοχές της Ελλάδος. Θα δοθεί η δυνατότητα να έχουμε στη διάθεσή μας πληρώματα ασθενοφόρων, αλλά επιπλέον να προχωρήσουμε και στη στελέχωση του Εθνικού Κέντρου Άμεσης Βοήθειας με μόνιμο προσωπικό. Ήδη έχει δρομολογηθεί και προχωράει η προκήρυξη θέσεων μέσω ΑΣΕΠ για μόνιμες θέσεις στο ΕΚΑΒ και υπάρχει προγραμματισμός για τα επόμενα έτη, έτσι ώστε να έχουμε τα απαραίτητα πληρώματα που χρειάζεται το Εθνικό Κέντρο Άμεσης Βοήθειας. Ενισχύουμε το ΕΚΑΒ, επιτρέψτε μου να πω, όχι μόνο σε ανθρώπινο δυναμικό αλλά και σε υλικές υποδομές και σε εξοπλισμό, με καινούργια ασθενοφόρα, με καινούργιες υπηρεσίες, προκειμένου να ανταποκρίνεται άμεσα σε κάθε περιστατικό που χρήζει άμεσης βοήθειας. Ευχαριστώ πολύ.
Και εγώ σας ευχαριστώ, κύριε Υπουργέ. Κυρίες και κύριοι συνάδελφοι, έχω να ανακοινώσω προς το Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Κύρωση: α) της από 23-6-2020 τροποποίησης της από 6-9-2018 Σύμβασης Δωρεάς, β) των από 23-6-2020 Επιμέρους Συμβάσεων Δωρεάς για τα Έργα ΙΧ και Χ και γ) της από 23-6-2020 τροποποίησης της Επιμέρους Σύμβασης Δωρεάς για το Έργο VII - Τραύμα της από 6-9-2018 Σύμβασης Δωρεάς μεταξύ του Ιδρύματος «ΚΟΙΝΩΦΕΛΕΣ ΙΔΡΥΜΑ ΣΤΑΥΡΟΣ Σ. ΝΙΑΡΧΟΣ» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας, που κυρώθηκε με τον ν.4564/2018 (Α΄ 89) και συμπλήρωση του ν.4693/2000 (Α΄ 116)». Κυρίες και κύριοι συνάδελφοι θα πρέπει να κάνουμε μια ολιγόλεπτη διακοπή μέχρι τις 7 το απόγευμα, διότι ο κύριος Υπουργός έχει άλλη υποχρέωση και θα είναι εδώ εκείνη την ώρα. Σε είκοσι λεπτά από τώρα συνεχίζεται ξανά η συνεδρίαση. Ευχαριστώ πολύ.
Κυρίες και κύριοι συνάδελφοι, συνεχίζεται η συνεδρίαση. Θα συζητηθεί η έκτη με αριθμό 847/22-6-2020 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας με θέμα: «Τηλεθέρμανση Μεγαλόπολης». Κύριε συνάδελφε, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, το θέμα της τηλεθέρμανσης το γνωρίζετε πάρα πολύ καλά. Το εντάξαμε το 2014. Το απένταξε όταν ήρθε ο ΣΥΡΙΖΑ το πρώτο εξάμηνο. Μετά χρειάστηκε να έρθει πάλι η Νέα Δημοκρατία για να το εντάξει. Και τώρα το έργο αυτό απεντάχθηκε, γιατί δεν μπορεί να προχωρήσει. Θέλω να σας πω συγκεκριμένα πράγματα, γιατί νομίζω ότι θα τα κατανοήσετε πολύ γρήγορα. Μιλάτε για την απολιγνιτοποίηση - δεν θα μιλήσω αυτή τη στιγμή - και για το ότι θα έρθει το φυσικό αέριο και θα ενταχθεί η πόλη της Μεγαλόπολης στο φυσικό αέριο για τη θέρμανση των κατοίκων, των επιχειρήσεων. Υπάρχουν τρία θέματα με στοιχεία. Υπάρχει το θέμα της λογικής. Νομίζω ότι είστε λογικός άνθρωπος. Υπάρχει μια υφιστάμενη δομή στη Μεγαλόπολη. Τη σταματάμε. Αυξάνουμε το κόστος στους καταναλωτές και τις επιχειρήσεις με το φυσικό αέριο φτιάχνοντας μια νέα μονάδα θερμότητας και δεν τη συνδέουμε την τηλεθέρμανση με την μονάδα 5, κύριε Υπουργέ, που είναι για τα επόμενα τριάντα χρόνια να μειώσουμε το κόστος. Δεύτερον, είναι το περιβάλλον. Κατανοείτε ότι με το φυσικό αέριο θα αυξηθεί πάρα πολύ η εκπομπή του διοξειδίου του άνθρακα. Και πάμε και στο τρίτο, κύριε Υπουργέ, στην οικονομία. Εγώ σας δίνω, με βάση μελέτη, δύο αριθμούς. Στην υφιστάμενη υποδομή, δηλαδή αν πάμε στην μονάδα 5 και κολλήσουμε εκεί την τηλεθέρμανση, θα είμαστε στα 45 ευρώ τη MWh. Αν πάμε με το φυσικό αέριο θα πάμε στα 90 με 100 ευρώ τη MWh και παραπάνω. Γιατί προκαλείτε όλη αυτή τη διαδικασία η οποία θα είναι αντιεπενδυτική; Γιατί κάποιοι που θέλουμε να έρθουν στη μεταλιγνιτική εποχή στη Μεγαλόπολη να επενδύσουν για να έχουν χαμηλό κόστος ενεργειακό, εμείς το αυξάνουμε. Και βεβαίως, για τους κατοίκους θα είναι μια πολύ δύσκολη στιγμή. Εμείς έχουμε και πρόταση σε όλα αυτά. Και αυτό που προτείνουμε δεν το κάνετε πράξη. Προτείνουμε τη δημιουργία μονάδων συμπαραγωγής ηλεκτρισμού και θερμότητας υψηλής απόδοσης, τα γνωστά ΣΗΘΥΑ. Όχι μόνο θα λύσει το πρόβλημα της θέρμανσης αλλά θα προσφέρει και δυνατότητα φθηνής ενέργειας, που θα μπορούσε να χρησιμοποιηθεί στις επιχειρήσεις του μεταποιητικού και αγροδιατροφικού τομέα. Ρωτώ, κύριε Υπουργέ - και πιστεύω ότι είστε ένας από τους λογικούς ανθρώπους - σε αυτά τα τρία επιχειρήματα η Κυβέρνηση τι λέει; Σας ευχαριστώ, κυρία Πρόεδρε.
Κι εγώ σας ευχαριστώ, κύριε συνάδελφε. Κύριε Υπουργέ, έχετε τον λόγο.
Κύριε Κωνσταντινόπουλε, πρώτα απ' όλα, η Κυβέρνηση έχει ένα σφαιρικό σχέδιο για την απολιγνιτοποίηση, το οποίο μπορούμε να συζητήσουμε και σήμερα αν θέλετε. Σε τίτλους να σας πω απλώς - γιατί είναι ένα καλό νέο για τους κατοίκους των λιγνιτικών περιοχών - ότι με βάση και τις προτάσεις της τελευταίας Ευρωπαϊκής Επιτροπής για το Ταμείο Ανάκαμψης και με βάση δήλωση της αρμόδιας Επιτρόπου, της κ. Φερέιρα, εκεί που η Ελλάδα περίμενε μέχρι να δώσει κοινοτικούς και εθνικούς πόρους της τάξεως των 3,7 έως 4,4 δισεκατομμυρίων ευρώ στις λιγνιτικές περιοχές, το ποσό αυτό ανεβαίνει στα 6,2 δισεκατομμύρια ευρώ. Μιλάμε για ένα πολύ μεγάλο ποσό, το οποίο θα πρέπει όχι απλώς να προσπαθήσουμε να απορροφήσουμε αλλά να αξιοποιήσουμε σωστά, διότι μπορεί να αλλάξει πλήρως, προς το θετικό, την εικόνα των λιγνιτικών περιοχών και φυσικά και του Δήμου Μεγαλόπολης. Αυτό να μην το υποτιμούμε. Έχουμε στενή επαφή με τον Δήμαρχο, τον κ. Χριστογιαννόπουλο, με τον Περιφερειάρχη, τον κ. Νίκα, με τον Αντιπεριφερειάρχη, τον κ. Λαμπρόπουλο, και είχαμε κάνει και πρόσφατα μια συνάντηση. Έχουμε κάνει κι άλλες, έχει κατέβει και ο Υφυπουργός, ο κ. Θωμάς, κάτω. Προφανώς, στην τελευταία συνάντησή μας συζητήσαμε και το κρίσιμο, πράγματι, ζήτημα της τηλεθέρμανσης. Αναλύθηκαν τα βήματα για την ανάπτυξη δικτύου φυσικού αερίου στη Μεγαλόπολη, που θα καλύψει το σύνολο των κτηρίων της πόλης. Και το υπογραμμίζω το σύνολο των κτηρίων, διότι με αυτόν τον τρόπο θα καλυφθούν τόσο οι σημερινοί χρήστες τηλεθέρμανσης, που είναι το 50% των νοικοκυριών, όσο και κτήρια των νέων καταναλωτών που σήμερα δεν καλύπτονται και θα έχουν τη δυνατότητα σύνδεσης στο δίκτυο φυσικού αερίου, το οποίο καλύπτει και περισσότερες ανάγκες μέσα στα νοικοκυριά σε σχέση με την τηλεθέρμανση. Προσφέρει περισσότερες υπηρεσίες στον χρήστη, όπως στην κουζίνα κ.λπ.. Οι σημερινοί χρήστες τηλεθέρμανσης, με βάση αυτά που είπαμε στη συνάντηση αυτή, δεν θα επιβαρυνθούν με το κόστος της σύνδεσης του κτηρίου τους στο δίκτυο φυσικού αερίου, καθώς είχαν πληρώσει όταν συνδέθηκαν με την τηλεθέρμανση. Άρα, λέμε στους ανθρώπους πληρώσατε την τηλεθέρμανση, ερχόμαστε και σας το αλλάζουμε, σας βάζουμε φυσικό αέριο. Ως εκ τούτου καθώς είναι δική μας απόφαση, δεν θα πληρώσετε. Οι συνδέσεις των κτηρίων των νέων καταναλωτών με το δίκτυο φυσικού αερίου θα έχουν ισόποση επιβάρυνση με αυτή που είχαν οι συμπολίτες τους όταν συνδέθηκαν με την τηλεθέρμανση. Η ΔΕΗ, θα συνεχίσει να καλύπτει τις ανάγκες της τηλεθέρμανσης στη Μεγαλόπολη και κατά τη θερμαντική περίοδο 2020-2021, παρά τη λήξη της σχετικής σύμβασης στο τέλος του έτους. Η επιχείρηση θα εγκαταστήσει λέβητα, που θα λειτουργεί με καύση υγροποιημένου αερίου πετρελαίου LPG και δυνατότητα καύσης φυσικού αερίου, ενώ θα καλύψει το κόστος εγκατάστασης και λειτουργίας του λέβητα για την προαναφερόμενη περίοδο. Ειδικά για το θέμα της τηλεθέρμανσης που αναφέρετε στην ερώτησή σας, όπως γνωρίζετε η λειτουργία της τηλεθέρμανσης εξαρτάται άμεσα από τη λειτουργία της μονάδας 3 της ΔΕΗ στη Μεγαλόπολη. Με βάση τον προγραμματισμό και το χρονοδιάγραμμα που έχει αποτυπωθεί στο ΕΣΕΚ και στο επικαιροποιημένο business plan της ΔΕΗ, η μονάδα αυτή θα αποσυρθεί το 2022. Αυτό που αναφέρετε, η σύνδεση του δικτύου τηλεθέρμανσης με τη μονάδα «Μεγαλόπολη 5» - που ακούγεται εύλογο σε κάποιον που δεν παρακολουθεί στενά και δεν είναι εξοικειωμένος με τα τεχνικά κι εγώ εξοικειώνομαι, δεν είναι οι σπουδές μου αυτές - δεν διασφαλίζει την απρόσκοπτη λειτουργία της τηλεθέρμανσης. Η «Μεγαλόπολη 5» εντάσσεται με όρους αγοράς στο σύστημα ηλεκτρικής ενέργειας με ανταγωνιστικές προσφορές και με βάση το μεταβλητό της κόστος, οπότε δεν είναι δεδομένη η διαρκής λειτουργία της, γι' αυτό και προκρίναμε τη λύση ανάπτυξης - όπως κάναμε άλλωστε και στη Φλώρινα - δικτύου φυσικού αερίου στη Μεγαλόπολη, φροντίζοντας ταυτόχρονα - όπως εξήγησα - να μην επιβαρυνθούν οι κάτοικοι.
Ευχαριστώ, κύριε Υπουργέ. Κύριε συνάδελφε, έχετε τον λόγο για τρία λεπτά.
Κύριε Υπουργέ, θα πάω απευθείας στα θέματα. Όλα αυτά που είπατε είναι μια πραγματικότητα. Δηλαδή τι λέτε; «Θα φτιάξουμε ένα νέο δίκτυο τηλεθέρμανσης». Το 50% ήταν μέχρι σήμερα. Σωστό. Γι' αυτό είχαμε εντάξει το άλλο 50% στο ΕΣΠΑ, 19 εκατομμύρια. Αυτό έχει ενταχθεί και απεντάχθηκε. Δεύτερον, πολύ σωστά λέτε ότι θα πάει το φυσικό αέριο, αλλά ποιο θα είναι το κόστος; Πάμε στο κόστος, το βασικό για τον καταναλωτή ή τον επιχειρηματία που θέλουμε να έρθει στη Μεγαλόπολη, που λέτε ότι έχετε αυτόν το σχεδιασμό και τα 6,2 δισεκατομμύρια. Να ρίξουμε τα 6,2 δισεκατομμύρια; Και αν δεν έρθουν επιχειρηματίες, αν δεν υπάρξει ένα ανταποδοτικό όφελος για να μπορούν να έρχονται και να έχει ένα ενδιαφέρον η περιοχή; Διαφορετικά θα είναι μια νεκρή περιοχή η οποία θα μοιραστεί κάποια χρήματα και τελείωσε. Αυτό που σας λέω, όμως, ότι δεν θα δουλεύει όλον τον χρόνο η μονάδα 5, δεν το έχω ξανακούσει. Είμαι ειλικρινής. Είναι η πρώτη φορά που είναι στον διάλογο και, πραγματικά, θα το ψάξω. Αν, όμως, δεν λειτουργεί, θα έχουμε άλλα θέματα, γιατί στη Μεγαλόπολη θα υπάρχει μόνο η πέμπτη μονάδα. Νομίζω ότι κάνετε διασύνδεση με την Κρήτη. Δηλαδή, το καλώδιο που θα έρχεται και θα γίνει η διασύνδεση Κρήτη - Πελοπόννησος, θα βγάζει εκτός τη μονάδα; Σας λέω ότι δεν είμαι ειδικός αλλά μου φαίνεται αντιφατικό. Ερωτώ, κύριε Υπουργέ: Υπάρχει μια μελέτη. Όποιος έχει μια λογική θα έκανε το εξής: Θα έβαζε μια μελέτη εάν η τηλεθέρμανση συμφέρει να πάει με φυσικό αέριο για τους πολίτες ή να την κολλήσουμε δίπλα στην μονάδα 5. Μια μελέτη και να δούμε αν αυτό συμφέρει ή όχι. Εγώ μιλάω με βάση τα στοιχεία. Δεν μιλάω για το περιβάλλον και όλα αυτά που είπαμε. Λέω τα στοιχεία. Η μεταβολή του τρόπου παροχής θέρμανσης στην υφιστάμενη υποδομή τηλεθέρμανσης με αέριο, θα αυξήσει το κόστος από 45 ευρώ τη MWh σήμερα σε 90 με 100 ευρώ και αυτό θα ξεπεράσει τα 120 ευρώ, όταν θα μετατραπεί το δίκτυο τηλεθέρμανσης σε δίκτυο παροχής φυσικού αερίου. Εγώ λέω, κύριε Υπουργέ, ότι αυτά τα νούμερα τα έχουν πει, τα έχουν γράψει σε μελέτες που μπορώ να σας δώσω. Σ' αυτό το Υπουργείο η πολιτική ηγεσία και εμείς όλοι λέμε στους πολίτες ότι η ΔΕΗ φεύγει, ότι έρχεται η μεταλιγνιτική εποχή, «θα σας δώσουμε λεφτά» αλλά θα αυξήσετε το κόστος θέρμανσης κατά περίπου 220%; Πώς θα γίνει; Εγώ, κύριε Υπουργέ, σας μιλώ ειλικρινά, γιατί νομίζω ότι είστε ένας λογικός άνθρωπος. Ζητήστε να κάνουν μια μελέτη για την πέμπτη μονάδα να κολλήσει δίπλα η τηλεθέρμανση ή το φυσικό αέριο. Εδώ υπάρχει ένα θέμα που θα σας το πω. Εδώ θα έλθει ιδιωτικός πάροχος φυσικού αερίου που θα φτιάξει όλα αυτά τα πράγματα. Πρέπει να δούμε: Συμφέρει και την Κυβέρνηση να επενδύσει τα λεφτά της στο γενικό σύνολο ή σε έναν ιδιώτη; Σας ευχαριστώ, κύριε Υπουργέ.
Κύριε Υπουργέ, έχετε τον λόγο.
Κύριε Κωνσταντινόπουλε, χαίρομαι πρώτα απ' όλα που αναγνωρίζετε ότι είμαι λογικός άνθρωπος. Δεν μου το αναγνωρίζουν όλοι.
Εγώ σάς το αναγνωρίζω.
Eκείνο το οποίο θέλω να σας πω, για να είναι τελείως σαφές σε κάθε κάτοικο της Μεγαλόπολης, είναι ότι βεβαίως αλλάζει η ζωή εκεί και θα φτάσω στο τέλος της τοποθέτησής μου να πω τι κάνουμε για την αλλαγή της ζωής συνολικά στη Μεγαλόπολη. Εν τω μεταξύ, επειδή το πιο επείγον θέμα είναι η θέρμανση, εμείς εξασφαλίζουμε δύο πράγματα. Το ένα είναι ότι θα υπάρχει, όπως είναι αυτονόητο, συνεχής και απρόσκοπτη παροχή θέρμανσης σ' αυτούς που την είχαν αλλά ταυτόχρονα δημιουργούμε τις υποδομές - και αυτό είναι το δεύτερο - για να καλύπτεται το σύνολο της Μεγαλόπολης και όχι η μισή Μεγαλόπολη. Με τα δίκτυα φυσικού αερίου θα έχουμε κάλυψη του συνόλου της Μεγαλόπολης και μάλιστα παρέχοντας περισσότερες υπηρεσίες στα νοικοκυριά και στις επιχειρήσεις σε σχέση μ' αυτές που είχε μέχρι σήμερα η μισή Μεγαλόπολη, διότι η παρουσία του φυσικού αερίου στα νοικοκυριά και τις επιχειρήσεις αυτόχρημα σημαίνει παραπάνω πράγματα σε σχέση με την απλή τηλεθέρμανση. Το κόστος του φυσικού αερίου είναι φθηνό, είναι εξ ορισμού φθηνότερο από το πετρέλαιο και είναι κάτι το οποίο επιζητούν δεκάδες πόλεις στην Ελλάδα. Υπάρχει ένα πρόγραμμα της ΔΕΔΑ, που ξεπερνάει τις τριάντα πόλεις που θέλουν αύριο το πρωί, αν είναι δυνατόν, να συνδεθούν με το φυσικό αέριο. Διερωτώμαι, λοιπόν, γιατί να μην το θέλει η Μεγαλόπολη. Το δεύτερο πράγμα το οποίο εξασφαλίζουμε στη Μεγαλόπολη, που δεν ήταν αυτονόητο μέχρι τώρα, είναι ότι η μονάδα αυτή, η «Μεγαλόπολη 5», θα μπορεί να λειτουργεί μέχρι και τα 811MW που έχει δυνατότητα. Αυτό δεν είχε εξασφαλιστεί. Εμείς το εξασφαλίζουμε. Αυτό που δεν μπορώ να σας εξασφαλίσω, γιατί εμένα με υπερβαίνει και υπερβαίνει τον οποιονδήποτε σαν και εμένα που είναι στη θέση του Υπουργού Περιβάλλοντος και Ενέργειας, είναι ότι αυτή η μονάδα θα λειτουργεί συνεχώς, διότι αυτό δεν το αποφασίζει ο Υπουργός. Αυτό το αποφασίζουν τα μοντέλα της ευρωπαϊκής και εθνικής νομοθεσίας, που με βάση κάποιους τύπους θέτουν μονάδες εντός κι εκτός λειτουργίας ανάλογα με τις τιμές. Γι' αυτό άλλωστε στις 8 Ιουνίου που το θυμάμαι δεν λειτούργησε - αν δεν το ξέρετε σάς το λέω - καμμιά λιγνιτική μονάδα στη χώρα, ακριβώς λόγω των κανόνων αυτών που σας περιέγραψα. Επομένως δεν μπορώ να εγγυηθώ - και όποιος το εγγυηθεί θα είναι ψεύτης - ότι η μονάδα αυτή θα λειτουργεί συνεχώς και αδιαλείπτως, προκειμένου από αυτή τη μονάδα να παίρνει φυσικό αέριο ή περιοχή, διότι υπάρχουν άλλοι κανόνες. Γι' αυτό επιλέξαμε αυτή τη μέθοδο. Τα έχουμε εξηγήσει, τα επαναλαμβάνω κι εδώ. Θέλω να σας πω, πέραν των 6,2 δισεκατομμυρίων ευρώ, ότι η δράση μας για την απολιγνιτοποίηση έχει ήδη ξεκινήσει. Έχουμε ένα σχέδιο για δύο GW στη δυτική Μακεδονία αλλά και για ένα GW με φωτοβολταϊκά στη Μεγαλόπολη. Θέλουμε ει δυνατόν, οι κάτοικοι να γίνουν συμμέτοχοι σε αυτή την προσπάθεια, να μη βλέπουν δηλαδή τις μονάδες της ΔΕΗ ή του όποιου ιδιώτη επενδυτή να αναπτύσσονται και οι ίδιοι να μην έχουν συμμετοχή. Θέλουμε να κουβεντιάσουμε, για να δούμε πώς οι κάτοικοι θα συμμετέχουν σε όλη αυτή την καινούργια επιχειρηματική δραστηριότητα. Μην το υποτιμάτε. Είναι πολύ σημαντικό, είναι σταθερό εισόδημα για τους κατοίκους. Επίσης, το Πράσινο Ταμείο ξεκίνησε ήδη τη δράση του για τα προγράμματα απολιγνιτοποίησης, και στις δράσεις του περιλαμβάνεται και το επιχειρηματικό πάρκο Μεγαλόπολης. Ειδικότερα το Πράσινο Ταμείο θα προσκαλέσει την Περιφέρεια Πελοποννήσου να υποβάλει αίτημα χρηματοδότησης για την επικαιροποίηση της μελέτης σκοπιμότητας και βιωσιμότητας του επιχειρηματικού πάρκου. Παράλληλα αποδίδεται ο λιγνιτικός πόρος που επί ΣΥΡΙΖΑ δεν αποδιδόταν και αυτά τα χρήματα είναι σημαντικά. Είναι 136 εκατομμύρια σε όλη τη χώρα. Μ' αυτά τα χρήματα μπορεί να γίνουν επενδύσεις στη Μεγαλόπολη. Ας μην ξεχνάμε και κάτι τελευταίο: Πέραν όλων των χρημάτων που θα έρθουν από την Ευρωπαϊκή Ένωση, από την Ευρωπαϊκή Τράπεζα Επενδύσεων κ.λπ., υπάρχει και μια εθνική πολιτική στήριξης που έχει να κάνει και με ειδικά φορολογικά κίνητρα τα οποία θα υιοθετηθούν. Αυτό δεν είναι μια υπόσχεση, διότι ήδη στο νομοσχέδιο για την ηλεκτροκίνηση, το οποίο θα έρθει σε λίγες μέρες στη Βουλή, έχουμε ειδική ρήτρα ότι στις λιγνιτικές περιοχές θα υπάρχουν ειδικά φορολογικά κίνητρα, προκειμένου να εγκαθίστανται εταιρείες, μονάδες οι οποίες παράγουν φορτιστές και μπαταρίες. Αυτό είναι ένα πρώτο μέτρο. Θα υπάρξει μια ολιστική προσέγγιση της Κυβέρνησης. Ήδη έχουμε παρουσιάσει από τον Φεβρουάριο ένα πρόγραμμα με δώδεκα άξονες. Πιστεύω ότι μέχρι τον Σεπτέμβριο θα παρουσιάσουμε το master plan για την απολιγνιτοποίηση, το σφαιρικό σχέδιο της Κυβέρνησης γι' αυτό που - ναι, το δέχομαι - αλλάζει τη ζωή στη Μεγαλόπολη και στη δυτική Μακεδονία αλλά την αλλάζει επί τω θετικότερω. Οι κάτοικοι απεξαρτώνται από τον λιγνίτη, ο οποίος είναι επιβλαβής και στο περιβάλλον και στη δημόσια υγεία και ταυτόχρονα η περιφέρεια αποκτά τα χαρακτηριστικά με την ενεργό στήριξη της Κυβέρνησης μιας, πραγματικά, ευρωπαϊκής σύγχρονης περιφέρειας.
Ευχαριστούμε πολύ, κύριε Υπουργέ. Προχωρούμε στην πρώτη με αριθμό 845/22-6-2020 επίκαιρη ερώτηση πρώτου κύκλου του Βουλευτή Β1΄Βορείου Τομέα Αθηνών της Νέας Δημοκρατίας κ. Δημητρίου Καιρίδη προς τον Υπουργό Περιβάλλοντος και Ενέργειας, με θέμα: «Προώθηση της χρήσης του ποδηλάτου ως εναλλακτικού τρόπου αστικής μετακίνησης και μέσου βελτίωσης της ποιότητας ζωής των πολιτών». Θα απαντήσει επίσης ο Υπουργός Περιβάλλοντος και Ενέργειας κ. Κωνσταντίνος Χατζηδάκης.
Σας ευχαριστώ, κυρία Πρόεδρε. Κύριε Υπουργέ, αγαπητέ κύριε Χατζηδάκη, το θέμα της επίκαιρης ερώτησής μου έχει να κάνει με το ποδήλατο. Νομίζω θα συμφωνήσουμε όλοι, ότι το ποδήλατο είναι ο φτωχός συγγενής των αστικών μετακινήσεων, ότι οι πόλεις μας γενικά είναι εχθρικές προς τη χρήση του. Αφορμή της ερώτησής μου ήταν η επιδημία του κορωνοϊού και οι νέες συνήθειες που επικράτησαν μέσα στην κρίση, καθώς ζούμε με τα μέτρα αποσυμφόρησης των μέσων μαζικής μεταφοράς. Υπάρχει ο κίνδυνος υπέρμετρης κυκλοφοριακής συμφόρησης των πόλεων από την υπέρμετρη χρήση των ΙΧ, που έτσι και αλλιώς ήταν μεγάλη και πριν την κρίση. Σε πολλές χώρες της Ευρώπης η κρίση του κορωνοϊού έδωσε το έναυσμα για την ενίσχυση και την ενθάρρυνση και την επιδότηση της χρήσης ποδηλάτων. Είναι αλήθεια ότι το πρόβλημα είναι σύνθετο, εκφεύγει του Υπουργείου Περιβάλλοντος. Αφορά το Υπουργείο Μεταφορών και Υποδομών, βέβαια, αφορά το Υπουργείο Εσωτερικών, διότι είναι και θέματα της τοπικής αυτοδιοίκησης. Χαίρομαι που δεχθήκατε να απαντήσετε και περιμένω με ιδιαίτερο ενδιαφέρον τις απόψεις σας για το πού βρισκόμαστε σήμερα, πού θέλουμε να πάμε και πώς θα πάμε εκεί, σε ένα θέμα το οποίο συνθέτει και τα τρία επίπεδα διακυβέρνησης στη χώρα μας, δηλαδή το τοπικό με την τοπική αυτοδιοίκηση, το εθνικό με την Κυβέρνηση και, βεβαίως, το ευρωπαϊκό, καθ' ότι η Ευρωπαϊκή Ένωση επιδοτεί τα σχέδια βιώσιμης αστικής κινητικότητας, τα οποία δεν ξέρω κατά πόσο έχουν προχωρήσει. Κάπου έχουν προχωρήσει, κάπου δεν έχουν προχωρήσει. Πώς θα μπορέσουμε να κάνουμε τις πόλεις μας πιο φιλικές, πιο βιώσιμες, πιο αειφόρες σύμφωνα με τις βέλτιστες ευρωπαϊκές πρακτικές στο ζήτημα αυτό ξεκινώντας από πολύ χαμηλά; Σας ευχαριστώ.
Κύριε Υπουργέ, έχετε τον λόγο.
Ευχαριστώ, κυρία Πρόεδρε. Έχω πολλά να πω. Θα πω όσα προλάβω στην πρωτολογία και μετά συνεχίζουμε. Το ποδήλατο δεν είναι μόδα, είναι οικολογικός τρόπος μετακίνησης. Όσοι έχουν ζήσει στο εξωτερικό, ιδιαίτερα στις προηγμένες ευρωπαϊκές χώρες, το ξέρουν αυτό πάρα πολύ καλά. Τα τελευταία χρόνια έχει υπάρξει μια πολύ μεγάλη αύξηση των ποδηλατοδρόμων και μια στήριξη και από τα κράτη και από τους δήμους σε όλη την Ευρώπη στις μετακινήσεις με ποδήλατο. Τι έχουμε ξεκινήσει να κάνουμε εμείς, για να μην αναλωθώ σε θεωρητικές αναλύσεις περί του θέματος; Πρώτα απ' όλα από το περασμένο Φθινόπωρο ξεκινήσαμε την εκπόνηση μιας εθνικής στρατηγικής για το ποδήλατο το οποίο δεν είναι κάτι αφηρημένο, έχει συγκεκριμένα μέτρα και δράσεις. Το κείμενο αυτό τώρα που μιλάμε κάνει τον γύρο των συναρμόδιων υπουργείων, προκειμένου να υιοθετηθεί, γιατί υπάρχουν συναρμοδιότητες στο θέμα του ποδηλάτου, και να προωθηθεί ολιστικά από την Κυβέρνηση. Το δεύτερο που κάνουμε, είναι ότι προχωρούμε τώρα άμεσα την ολοκλήρωση δύο μεγάλων ποδηλατοδρόμων στην Αττική με χρηματοδότηση από το Πράσινο Ταμείο. Ο πρώτος είναι το τμήμα Γκάζι - Κηφισιά. Έχει γίνει ο άλλος μισός από το Γκάζι μέχρι την παραλία. Έχει μια χρηματοδότηση 7 εκατομμυρίων από το Πράσινο Ταμείο και βαίνει προς δημοπράτηση. Ο δεύτερος ποδηλατόδρομος είναι καινούργιος. Θα ξεκινάει από τον σταθμό του μετρό στην Κατεχάκη, θα πηγαίνει Πολυτεχνειούπολη, Πανεπιστημιούπολη και θα καταλήγει στον «Ευαγγελισμό», κάνοντας χρήση και του δικτύου που υπάρχει ήδη μέσα στην Πολυτεχνειούπολη και στην Πανεπιστημιούπολη. Έχει δέκα χιλιόμετρα μήκος και 3 εκατομμύρια ευρώ προϋπολογισμό από το Πράσινο Ταμείο. Το τρίτο που προωθούμε - πέρασε και σχετικός νόμος πρόσφατα - είναι προσωρινοί πεζόδρομοι και ποδηλατόδρομοι, λόγω του κορωνοϊού που πολύ σωστά αναφέρατε, κύριε Καιρίδη, προηγουμένως, καθώς και μετατροπή οδών σε ήπιας κυκλοφορίας. Έχουμε εκδώσει και τεχνικές οδηγίες από την πλευρά του Υπουργείου. Χαίρομαι που αρκετοί δήμοι ανταποκρίνονται ήδη και προχωρούν προς την κατεύθυνση άλλων ευρωπαϊκών δήμων. Το τέταρτο, είναι το εθνικό σχέδιο για την ηλεκτροκίνηση με το νομοσχέδιο το οποίο καταθέτουμε και το οποίο δεν έχει μόνο δράσεις για τα ηλεκτρικά αυτοκίνητα αλλά και για τα ηλεκτρικά σκούτερ και τα ηλεκτρικά ποδήλατα στα οποία μάλιστα ποδήλατα η ενίσχυση είναι πολύ σημαντικότερη, γιατί φτάνει και ξεπερνάει το 40% της αξίας ενός ηλεκτρικού ποδηλάτου. Το πέμπτο είναι ένα ευρύτερο σχέδιο, τεχνικές οδηγίες για τον σχεδιασμό αστικών οδών και υπαίθριων δημόσιων χώρων προς όφελος των πεζών. Το λέω και για την κ. Πιπιλή. Είναι κάτι το οποίο θέλουμε να το προχωρήσουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Και το τελευταίο, και κλείνω με αυτό - έχουμε και το κουδούνι της κυρίας Προέδρου - είναι η εκπόνηση των σχεδίων βιώσιμης αστικής κινητικότητας, των ΣΒΑΚ, τα οποία θα τα δούμε πάλι με τα συναρμόδια Υπουργεία και τα οποία έρχονται να εφαρμόσουν στην Ελλάδα κατευθυντήριες ευρωπαϊκές οδηγίες προς όφελος των οικολογικών μετακινήσεων και προς όφελος των ποδηλατών και των πεζών.
Ευχαριστούμε, κύριε Υπουργέ. Τον λόγο έχει ο κύριος συνάδελφος.
Ευχαριστώ, κύριε Υπουργέ, για την απάντηση, για την ενημέρωση και για τις πρωτοβουλίες τις οποίες παίρνετε. Θα συμφωνήσετε ωστόσο ότι λίγοι δήμοι στο σύνολο έχουν προχωρήσει στην κατάρτιση αυτών των σχεδίων βιώσιμης αστικής κινητικότητας. Πολύ συχνά οι ποδηλατόδρομοι σχεδιάζονται «στο πόδι», δημιουργούν άλλου τύπου προβλήματα. Το πρόβλημα ακριβώς είναι σύνθετο και χρειάζεται τη συνεργασία δήμων - περιφέρειας, όταν μιλάμε για τις δύο μεγάλες πόλεις της χώρας, την Αθήνα και τη Θεσσαλονίκη, καθώς εκφεύγει από τα όρια ενός απλού δήμου και βεβαίως της εθνικής κυβέρνησης. Η Ευρώπη δίνει τη χρηματοδότηση. Έχει μεγάλο ενδιαφέρον για την υποστήριξη αυτών των δράσεων, αλλά βλέπω ότι, παρ' όλο που είναι ένα θέμα που το συζητάμε δεκαετίες τώρα, σε αυτό το ζήτημα έχουμε μείνει πάρα πολύ πίσω. Να σας πω ενημερωτικά ότι σε άλλες χώρες έχουν εκπονηθεί σχέδια μισού και ενός δισεκατομμυρίου. Διάβαζα τις πρόσφατες ανακοινώσεις της βρετανικής κυβέρνησης στο ζήτημα αυτό, μισό δισεκατομμύριο λίρες για την ενίσχυση της χρήσης των ποδηλάτων. Είναι κονδύλια που μοιάζουν άπιαστα για εμάς. Θα ήθελα να σας παροτρύνω, λοιπόν, και να σας ενθαρρύνω να προχωρήσουμε προς αυτήν την κατεύθυνση ακόμα πιο δυναμικά για να μην συζητάμε μόνο επί σχεδίου στο ζήτημα. Και να παροτρύνω και τον παρόντα Υπουργό Υποδομών και Μεταφορών, τον φίλο Κώστα Καραμανλή, στον οποίο επίσης ανήκει μια συναρμοδιότητα, όπως και στο Υπουργείο Εσωτερικών, για το ζήτημα καθότι είναι και η τοπική αυτοδιοίκηση πολύ μπλεγμένη στο ζήτημα.
Τον λόγο έχει ο κύριος Υπουργός.
Στην Ελλάδα υπάρχει μια κάποια μικρή, αλλά υπάρχει, παράδοση ποδηλατοδρόμων, παραδείγματος χάριν στην Καρδίτσα, η οποία βραβεύτηκε και πρόσφατα σε έναν ευρωπαϊκό διαγωνισμό για τους ποδηλατοδρόμους της και στο Ρέθυμνο, τόπο καταγωγής μου, που βραβεύτηκε και μάλιστα στις μεγάλες πόλεις της Ευρώπης, αναγνωρίζοντας και το μέγεθος το πνευματικό της πόλεως.
Κύριε Υπουργέ, ξεχάσατε τα Τρίκαλα.
Κυρία Πρόεδρε, ζητώ συγγνώμη, έχετε δίκιο. Έπρεπε η παρουσία σας εδώ να μου το υπενθυμίσει. Και τα Τρίκαλα είναι μεταξύ των πόλεων αυτών, αλλά με παρέσυρε ο οίστρος για το Ρέθυμνο. Η κρίση πήγε τα πράγματα πίσω στην Ελλάδα ως προς αυτά. Πιστεύω ότι η κατεύθυνση των πραγμάτων στην Ευρώπη και η ομαλοποίηση της γενικότερης οικονομικής και κοινωνικής ζωής θα μας οδηγήσει να κάνουμε τα βήματα που πρέπει. Εμείς συμβολικά αλλά και ουσιαστικά, ξεκινάμε από αυτούς τους δύο μεγάλους ποδηλατοδρόμους στην Αθήνα. Φυσικά δεν πρέπει να ξεχνάμε και τις άλλες πόλεις και κυρίως τη Θεσσαλονίκη. Χαίρομαι που ο Δήμαρχος Θεσσαλονίκης αγκάλιασε αυτήν την πρωτοβουλία μας για τους προσωρινούς ποδηλατοδρόμους και θα προχωρήσει αμέσως, απ' ό,τι καταλαβαίνω, στη χάραξη τέτοιων ποδηλατοδρόμων στη Θεσσαλονίκη. Είμαι βέβαιος ότι και ο παριστάμενος Υπουργός Υποδομών και Μεταφορών, ο Κώστας Καραμανλής, με τον οποίον συνεργαζόμαστε έτσι και αλλιώς για μια σειρά από ζητήματα, βλέπει πολύ θετικά το συγκεκριμένο θέμα. Θα συνεργαστούμε μαζί τους και θα συνεργαστούν και εκείνοι μαζί μας και για τα θέματα των ποδηλατοδρόμων και για τα θέματα των ΣΒΑΚ, των Σχεδίων Βιώσιμης Αστικής Κινητικότητας, όπως συνεργαζόμαστε μαζί τους και εκείνοι μαζί μας για το θέμα της ηλεκτροκίνησης. Είναι οι πράσινες μεταφορές, οι οποίες είναι και στην καρδιά των νέων προτάσεων της Ευρωπαϊκής Επιτροπής και του Ταμείου Ανάκαμψης. Η χώρα θα έχει και πόρους προκειμένου να εφαρμόσει τέτοιου είδους πολιτικές και γι' αυτόν τον λόγο η ερώτησή σας, κύριε Καιρίδη, είναι πολύ επίκαιρη και σίγουρα εναρμονισμένη με τα αιτήματα της νεολαίας, αλλά και των ανθρώπων που βλέπουν πού εξελίσσονται τα πράγματα στην Ευρώπη και διεθνώς.
Ευχαριστώ, κύριε Υπουργέ. Προχωρούμε στην πρώτη με αριθμό 846/22-6-2020 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Περιβάλλοντος και Ενέργειας, με θέμα: «Ένταξη του φαραγγιού της Νέδας και άλλων θησαυρών υδάτινου πλούτου της χώρας σε καθεστώς προστασίας». Θα απαντήσει ο Υπουργός Περιβάλλοντος και Ενέργειας κ. Κωνσταντίνος Χατζηδάκης. Κυρία Πιπιλή, έχετε τον λόγο για δύο λεπτά.
Ευχαριστώ πολύ, κυρία Πρόεδρε. Κύριε Υπουργέ, θα αναρωτιούνται αρκετοί τι δουλειά έχει μία Αθηναία, γέννημα θρέμμα, και μάλιστα Βουλευτής Αθηνών να ασχολείται με το θέμα της προστασίας του φαραγγιού της Νέδας, που απλώς είναι η πρωταγωνίστρια ή και άλλων θησαυρών του υδάτινου πλούτου της χώρας, όπως είναι το Πολυλίμνιο της Μεσσηνίας, το Πάντα Βρέχει στο Καρπενήσι, ο Λειβαδίτης στη Θράκη και λοιπά. Όλος ο κόσμος κλαίει, διαβάζοντας στον διεθνή αλλά και τον ελληνικό τύπο, γιατί λιώνουν, για παράδειγμα, οι πάγοι στην Ανταρκτική, καταστρέφεται το Έβερεστ από τις ορδές των ορειβατών και σπανίως ο ελληνικός Τύπος, και ιδίως οι τοπικές κοινωνίες και οι αρχές ασχολούνται με την προστασία δίκην μνημείων φυσικού περιβάλλοντος όπως είναι, για παράδειγμα, το κορυφαίο - για μένα - φαράγγι της Νέδας που είναι ένα οικολογικό και ταυτόχρονα μυθολογικό και ιστορικό από την εποχή του Παυσανία, φυσικό όριο Ηλείας - Μεσσηνίας. Μάλιστα από την πλευρά της Ηλείας αναβλύζουν αιώνιοι καταρράκτες. Ο πιο μεγάλος από αυτούς ύψους πενήντα μέτρων, σχηματίζει έναν ευρύ σκιερό θόλο, όπου, βέβαια, οι συνθήκες επισκεψιμότητας - κατά τους μήνες ειδικά Ιούλιο και Αύγουστο - είναι αποτρόπαιες και μόνο στην εικόνα, διότι δεν μιλάμε για περιηγητές - επισκέπτες, μιλάμε για ορδές βαρβάρων, οι οποίοι δεν έχουν καμμία συναίσθηση ότι επισκέπτονται ένα περιβαλλοντικό μνημείο. Τα προηγούμενα χρόνια το φαράγγι της Νέδας ήταν τελείως εγκαταλελειμμένο. Ήδη τώρα ο Δήμος Ζαχάρως, που είναι ένας εκ των δύο «ιδιοκτητών», ο άλλος είναι ο Δήμος Τριφυλίας στη Μεσσηνία, αρχίζει να ενδιαφέρεται. Θα προχωρήσει το Υπουργείο σε μέτρα για την προστασία του φαραγγιού της Νέδας, με υποχρεωτική τη θέσπιση κανονισμού λειτουργίας για την επισκεψιμότητα όπως, παραδείγματος χάριν, στο φαράγγι της Σαμαριάς; Θα προχωρήσει γενικότερα το Υπουργείο με το ίδιο σκεπτικό προστασίας και για άλλες περιοχές που απαρτίζουν τον υδάτινο πλούτο της χώρας που χρειάζεται να τον προστατεύσουμε, όπως τα μουσεία και τα αρχαιολογικά μνημεία; Ευχαριστώ.
Και εγώ ευχαριστώ, κυρία συνάδελφε. Κύριε Υπουργέ, έχετε τον λόγο.
Έχει δίκιο η κ. Πιπιλή στις διαπιστώσεις της για τη Νέδα και για αυτό τον λόγο το υδατικό σύστημα Νέδας έχει ενταχθεί ως περιοχή αναψυχής εσωτερικών υδάτων στο Μητρώο Προστατευόμενων Περιοχών, που προβλέπει το σχέδιο διαχείρισης των λεκανών απορροής ποταμών του υδατικού διαμερίσματος δυτικής Πελοποννήσου. Και αυτό αφορά τόσο στο αρχικό σχέδιο διαχείρισης που εγκρίθηκε το 2013 όσο και στην πρώτη αναθεώρηση του 2017. Βέβαια, η ένταξη της Νέδας στο Μητρώο Προστατευόμενων Περιοχών του υδατικού διαμερίσματος ως τοποθεσία υδάτων αναψυχής δεν συνεπάγεται το καθεστώς προστασίας που προτείνετε εσείς. Η λεκάνη απορροής του Πάμισου - Νέδοντος - Νέδας, στην οποία εντάσσεται η τοποθεσία του φαραγγιού, δεν εμπίπτει στην περιοχή προστασίας της βιοποικιλότητας ή σε εθνικό πάρκο. Επομένως, σύμφωνα με τον περιβαλλοντικό νόμο που ψηφίσαμε τον Μάιο, μπορούν συγκεκριμένες τοποθεσίες να χαρακτηριστούν ως προστατευόμενα τοπία και φυσικοί σχηματισμοί με υπουργική απόφαση, μετά από γνώμη της οικείας περιφέρειας. Με την ίδια απόφαση είναι δυνατή η επιβολή όρων και περιορισμών στις δραστηριότητες που ασκούνται εντός των περιοχών αυτών, όπως η επισκεψιμότητα. Για να ξεκινήσει, λοιπόν, μια τέτοια διαδικασία θα πρέπει να διαβιβαστεί στην αρμόδια υπηρεσία του Υπουργείου Περιβάλλοντος ειδική έκθεση που θα τεκμηριώνει την οικολογική ή άλλη φυσική αξία του προστατευόμενου αντικειμένου, θα καθορίζει τις προτεραιότητες διατήρησης και θα προτείνει όρους και περιορισμούς. Στο πλαίσιο του κοινοβουλευτικού ελέγχου και της λήψης ενημέρωσης από πιθανούς εμπλεκόμενους, ο φορέας διαχείρισης υγροτόπων Κοτυχίου - Στροφυλιάς και Κυπαρισσιακού μας γνωστοποίησε, δηλαδή μετά την ερώτησή σας, πως αν και η εν λόγω λεκάνη απορροής δεν εμπίπτει στα όρια αρμοδιότητάς του, προσεγγίζει θετικά την ένταξη του φαραγγιού Νέδας σε καθεστώς προστασίας. Η θετική άποψη, έστω και σε πρώιμο στάδιο, του συγκεκριμένου φορέα που δραστηριοποιείται στην ευρύτερη περιοχή είναι σημαντική και δείχνει μια κατεύθυνση. Θετική άποψη για το θέμα μάς μετέφερε και η Περιφέρεια Πελοποννήσου, που μαζί με την Περιφέρεια Δυτικής Ελλάδας μπορούν να συνεργαστούν και να καταθέσουν στις αρμόδιες υπηρεσίες του Υπουργείου Περιβάλλοντος την ειδική έκθεση που θα τεκμηριώνει την ανάγκη να γίνει αυτό που λέτε, κυρία Πιπιλή. Πρέπει να συνεργαστούν και οι δύο περιφέρειες, διότι η Νέδα είναι ακριβώς στο όριο Ηλείας και Μεσσηνίας. Ο ένας νομός ανήκει στη δυτική Ελλάδα και ο άλλος στην Πελοπόννησο, δηλαδή και οι δύο στην Πελοπόννησο ανήκουν, αλλά εν πάση περιπτώσει, καταλαβαίνετε τι εννοώ, διοικητικά. Από πλευράς μας, στο Υπουργείο είμαστε έτοιμοι να συνεργαστούμε με τις περιφέρειες και κάθε εμπλεκόμενο φορέα, έτσι ώστε η ερώτησή σας να αποτελέσει και μία αφορμή προκειμένου να έχουμε μια αναβάθμιση της προστασίας της Νέδας. Δεν σας απάντησα για το δεύτερο, αλλά θα απαντήσω στη δευτερολογία.
Κυρία συνάδελφε, έχετε τον λόγο.
Πρώτα απ' όλα, ενθουσιάζομαι που υπάρχει αυτή η κινητοποίηση, όχι μόνο από το Υπουργείο Περιβάλλοντος - δεν είχα καμμία αμφιβολία - αλλά και από τις περιφέρειες. Όμως, ξέρετε κάτι; Είμαι πολύ αυστηρή σε μερικά θέματα γιατί έχω και μια τεράστια εμπειρία στον Δήμο Αθηναίων, όπου κάποια στιγμή είναι το κράτος και η Κυβέρνηση που καθορίζουν τα όρια και τους κανόνες. Οι περιφέρειες όλα αυτά τα χρόνια έχουν αναμφισβήτητα χρήματα και δυναμική, έτσι δεν είναι; Δεν είναι οι παλιοί δήμοι και οι κοινότητες και με εκπλήσσει το γεγονός ότι όλα αυτά τα χρόνια σε όλη την Ελλάδα δεν έχει δοθεί η δέουσα και πρέπουσα σημασία για να αναγνωριστούν ως τόποι προστασίας και να επιβληθούν, εν συνεχεία, τα προγράμματα που να καθορίζουν πόσους επισκέπτες, εν πάση περιπτώσει, ανά ώρα ή ημέρα μπορεί να δεχθεί ένας καταρράκτης. Κύριε Υπουργέ, έχω τυπώσει φωτογραφία, για να το καταλάβει ο κόσμος. Αυτός είναι ο μεγάλος καταρράκτης της Νέδας και έχει μια μικρή λιμνούλα. Κυρία Πρόεδρε, σε αυτή τη μικρή λιμνούλα Ιούλιο και Αύγουστο μπορείτε να μπείτε και να βλέπετε μέσα να ποδοπατούν καβούρια, ψάρια, όλη τη βιοποικιλότητα την τρομακτική που έχει η περιοχή και εκατό άτομα! Εκατό άτομα σε αυτό! Και λέω «μα, τόσα χρόνια φώναζα και έλεγα είναι δυνατόν; Βάλτε έναν περιορισμό! Πρώτα απ' όλα ταμπέλα «Απαγορεύεται σε αυτόν τον μικρό φυσικό θησαυρό να μπαίνει ο άλλος να κάνει μπάνιο»». Το φαράγγι έχει και μυθολογική και ιστορική σημασία σε σχέση με άλλα. Το περιγράφει άριστα ο Παυσανίας στα «Αρκαδικά» του. Μιλάμε για ένα μνημείο οικολογικό, στο οποίο δεν έδωσαν ποτέ σημασία. Γι' αυτό χαίρομαι ιδιαίτερα και από αυτά που μου είπε ο Υπουργός, αλλά χαίρομαι γιατί μάλλον θα πρέπει να προσθέσω και τις δικές μου προτάσεις που είναι οι εξής: Απαγόρευση κολύμβησης στη λίμνη του μεγάλου καταρράκτη και απαγόρευση ρητά ελεύθερης κατασκήνωσης που ανάβουν και φωτιές σε αυτό το υπέροχο τοπίο, που τονίζω ότι είναι στην καρδιά του ολοκληρωτικά κατακαμένου από το 2007 δασικού πλούτου της περιοχής της Φιγαλείας. Και επίσης, κύριε Υπουργέ δεν είναι δυνατόν να γίνονται ασφαλτόδρομοι, οι οποίοι να καταλήγουν ακριβώς στο φαράγγι και να είναι τέτοιου εύρους που να δέχονται και πούλμαν επισκεψιμότητας. Νομίζω, λοιπόν, ότι είναι πολύ θετική και η δική σας στάση. Θα πρέπει να είστε, όμως, και πολύ αυστηρός. Και επίσης, χαίρομαι που ο Δήμος Ζαχάρως και οι ντόπιοι της τοπικής αυτοδιοίκησης στην περιοχή της Φιγαλείας, που ανήκουν και οι καταρράκτες και όλη η ιστορία από την εποχή της μυθολογίας και εντεύθεν, είναι έτοιμοι να συνεργαστούν, γιατί κατάλαβαν ότι, για να παραδώσουμε περιβάλλον στο μέλλον, δεν αρκεί να κλαίμε μόνο, επειδή λιώνουν οι πάγοι στην Ανταρκτική. Ευχαριστώ πολύ.
Ορίστε, κύριε Υπουργέ, έχετε τον λόγο.
Κυρία Πιπιλή, μια και αναφέρεστε σε συγκεκριμένη περιοχή, όπως γίνεται και σε όλη την Ελλάδα, από τη μία πλευρά είναι αυτοί που πιστεύουν, όπως και εσείς, ότι πρέπει να προστατευθεί το περιβάλλον και περισσότερο από ό,τι προστατεύεται σήμερα. Από την άλλη πλευρά είναι αυτοί οι οποίοι θεωρούν ότι οι περιορισμοί που υπάρχουν μέχρι τώρα για τις χελώνες, για οποιοδήποτε προστατευόμενο είδος είναι καταστροφικοί για τις περιουσίες τους. Και στη μέση είμαστε εμείς που προσπαθούμε να εφαρμόσουμε τον νόμο έχοντας στο μυαλό μας τις καλές ευρωπαϊκές πρακτικές. Αυτό θα κάνουμε και εδώ. Έτσι θα προχωρήσουμε, με βάση το ευρωπαϊκό δίκαιο, το εθνικό δίκαιο, τη νομολογία του Συμβουλίου Επικρατείας και τις αρχές των σύγχρονων κρατών. Σας είπα ότι έχουμε περιβαλλοντική ευαισθησία, την οποία προσπαθούμε να επιδεικνύουμε στην πράξη. Δεν σας απάντησα για το Πολυλίμνιο Μεσσηνίας, όμως.
Εκεί κάτι γίνεται, έμαθα.
Επειδή δεν το ξέχασα - έχω εδώ τις σημειώσεις μου - θέλω να σας πω ότι η Περιφέρεια Πελοποννήσου μάς ενημέρωσε πως στις 16 Ιουνίου υπεγράφη προγραμματική σύμβαση μεταξύ της περιφέρειας και του Εθνικού και Καποδιστριακού Πανεπιστημίου Αθηνών για ερευνητικό έργο με τίτλο: «Έρευνα μείωσης των περιβαλλοντικών κινδύνων στο Πολυλίμνιο Μεσσήνης».
Μεσσηνίας.
Μεσσήνης γράφει εδώ, αλλά το δέχομαι.
Μακριά είναι η Μεσσήνη. Ξέρω καλά…
Εντάξει. Στόχος του ερευνητικού προγράμματος είναι η πλήρης αποσαφήνιση των γεωλογικών, γεωμορφολογικών και εν γένει γεωπεριβαλλοντικών συνθηκών της ευρύτερης περιοχής ενδιαφέροντος, ώστε να επιλεχθούν στη συνέχεια οι κατάλληλες παρεμβάσεις - δράσεις για τη μείωση των ενδεχόμενων κινδύνων για την τοποθεσία αλλά και τους επισκέπτες αυτής. Επομένως, και στο θέμα του Πολυλιμνίου Μεσσηνίας υπάρχει θετική εξέλιξη και χαίρομαι που σήμερα είχα να σας δώσω δύο κατ' αρχάς θετικές ειδήσεις. Δεν πρέπει να εφησυχάζετε, όμως, διότι όλα αυτά τα θέματα πρέπει να τα παρακολουθούμε όλοι πολύ στενά. Είναι σχετικώς καινούργια πράγματα για την Ελλάδα και πρέπει την ευαισθησία μας όλοι, με πρώτους εμάς, να τη δείχνουμε κάθε μέρα στην πράξη.
Ευχαριστούμε, κύριε Υπουργέ. Και πάμε στην τελευταία ερώτηση προς τον Υπουργό Περιβάλλοντος. Είναι η δεύτερη με αριθμό 828/19-6-2020 επίκαιρη ερώτηση δεύτερου κύκλου του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Περιβάλλοντος και Ενέργειας, με θέμα: «Τοξικός ο αέρας της Μαγνησίας». Κύριε συνάδελφε, έχετε δυο λεπτά.
Ευχαριστώ πολύ, κυρία Πρόεδρε. Κύριε Υπουργέ, στις 15 Ιουνίου δημοσιεύθηκαν τα πρώτα αποτελέσματα της δωδεκάμηνης έρευνας της ειδικής ερευνητικής ομάδας του Πανεπιστημίου Θεσσαλίας «Green Your Air» με επιστημονικούς υπεύθυνους τον Αναπληρωτή Καθηγητή του Τμήματος Μηχανολόγων Μηχανικών του Πανεπιστημίου Θεσσαλίας κ. Γεώργιο Σαχαρίδη, αλλά και τον Καθηγητή Κωνσταντίνο Γουργουλιάνη, Διευθυντή της Πανεπιστημιακής Πνευμονολογικής Κλινικής του Πανεπιστημίου Θεσσαλίας. Η μελέτη αφορούσε την καταγραφή του προβλήματος της ατμοσφαιρικής ρύπανσης στο πολεοδομικό συγκρότημα του Βόλου και συγκεκριμένα της ύπαρξης στην ατμόσφαιρα της περιοχής των βλαπτικών για την υγεία αιωρούμενων μικροσωματιδίων PM2,5 και το κατά πόσο αυτά υπερβαίνουν τα επιτρεπόμενα όρια σύμφωνα με τη διεθνή και ελληνική νομοθεσία. Σύμφωνα με τα αποτελέσματα της έρευνας αυτής, η μέση συγκέντρωση των αιωρούμενων μικροσωματιδίων PM2,5 για την δωδεκάμηνη περίοδο από 1-3-2019 ως και 29-2-2020 ανήλθε σε 30,03 mg/m3, με ετήσιο όριο βάσει του Παγκόσμιου Οργανισμού Υγείας τα 10 mg/m3 και με ετήσια οριακή τιμή βάσει της ελληνικής νομοθεσίας τα 25 mg/m3. Αυτό πρακτικά μεταφράζεται σε μια υπέρβαση 200,3% σε ό,τι αφορά τα όρια που έχει θεσπίσει ο Παγκόσμιος Οργανισμός Υγείας και 20,12% σε ό,τι αφορά τα όρια που έχει θεσπίσει η ελληνική νομοθεσία, βάσει ευρωπαϊκής οδηγίας. Κύριε Χατζηδάκη, ξέρετε πολύ καλά ότι ο Βόλος είναι μία πόλη περιβαλλοντικά επιβαρυμένη. Το πρόβλημα της ατμοσφαιρικής ρύπανσης στο Βόλο είναι και οξύ και πολυπαραγοντικό. Λαμβάνοντας υπ' όψιν ότι η εν λόγω μελέτη αφορά μόνο τα αιωρούμενα σωματίδια PM2,5 και όχι άλλους ατμοσφαιρικούς ρύπους που πιθανόν να υπάρχουν, η εκτεταμένη ανησυχία των πολιτών και των επιστημονικών φορέων της πόλης για τις επιπτώσεις στην υγεία τους είναι απολύτως δικαιολογημένη και καλεί σε άμεσες ενέργειες. Δυο πολύ απλά και πρακτικά ερωτήματα προκύπτουν, κύριε Υπουργέ: Κατ' αρχάς, τι αποτελέσματα έχει έως τώρα το Υπουργείο Περιβάλλοντος και η περιφέρεια από την άσκηση αρμοδιότητας στην παρακολούθηση της ποιότητας της ατμόσφαιρας του Βόλου και πώς τα αποτελέσματα αυτά σχετίζονται με την εν λόγω μελέτη; Και δεύτερον, πώς προτίθεστε να παρέμβετε και ποιο είναι το ακριβές χρονοδιάγραμμα για την πύκνωση σταθμών μέτρησης και καταγραφής των αερίων ρύπων της πόλης και ποια μέτρα προτίθεστε να λάβετε για τον περιορισμό της ατμοσφαιρικής ρύπανσης στην πόλη του Βόλου;
Ευχαριστώ, κύριε συνάδελφε. Τον λόγο έχει ο κύριος Υπουργός.
Κύριε Μεϊκόπουλε, σας ευχαριστώ για την ερώτηση, διότι μας δίνει την ευκαιρία να ξεκαθαρίσουμε ορισμένες παραμέτρους σε σχέση με ένα ζήτημα το οποίο προκαλεί συζητήσεις και ανησυχία στην πόλη του Βόλου, στον βαθμό βεβαίως που αυτό μπορεί να διευκρινιστεί οριστικά στο πλαίσιο αυτής της ερώτησης. Εκτός από την ερευνητική ομάδα του Πανεπιστημίου Θεσσαλίας, η οποία μετρά την ατμοσφαιρική ρύπανση στο πολεοδομικό συγκρότημα του Βόλου, η απάντηση μου πρέπει να βασιστεί και στην ενημέρωση που είχαμε από την αρμόδια υπηρεσία του Υπουργείου Περιβάλλοντος, το Τμήμα Ποιότητας της Ατμόσφαιρας της Διεύθυνσης Κλιματικής Αλλαγής του Υπουργείου. Επειδή το ζήτημα είναι αρκετά τεχνικό, θα προσπαθήσω να το αποδώσω όσο πιο απλά γίνεται, για να κατανοούν όσοι μας παρακολουθούν περί τίνος πρόκειται. Η παρακολούθηση της ποιότητας του περιβάλλοντα αέρα στη χώρα μας πραγματοποιείται από ένα εθνικό δίκτυο παρακολούθησης ατμοσφαιρικής ρύπανσης με σταθερούς σταθμούς που μετρούν σε εικοσιτετράωρη βάση. Στους σταθμούς του εθνικού δικτύου παρακολουθούνται ρύποι που προβλέπονται στη σχετική νομοθεσία για την εκτίμηση και αξιολόγηση της ποιότητας του περιβάλλοντος αέρα, δηλαδή της οδηγίας 2004/107, της οδηγίας 2008/50 και της οδηγίας 2015/1480. Οι οδηγίες αυτές έχουν θεσμοθετήσει οριακές τιμές και τιμές στόχους για τους συνήθεις ατμοσφαιρικούς ρύπους με σκοπό την προστασία της ανθρώπινης υγείας. Στο εθνικό δίκτυο, για το οποίο μιλάω, είναι ενταγμένος ένας σταθμός μέτρησης στον Βόλο, που έχει εγκαταστήσει από το 2000 το Υπουργείο και την ευθύνη λειτουργίας του οποίου έχει η Περιφέρεια Θεσσαλίας. Το Υπουργείο έχει ως αρμοδιότητα την εποπτεία του εν λόγω σταθμού και μέσω έργου που χρηματοδοτήθηκε από το ΕΣΠΑ ανανέωσε, με τη δική σας κυβέρνηση μάλιστα, το 2016 το σταθμό με νέο αναλυτή αιωρούμενων σωματιδίων και επεκτάθηκε η παρακολούθηση και σε άλλα αιωρούμενα σωματίδια που δεν μετριόνταν προηγουμένως. Μπορώ να πω και άλλα, αλλά επειδή περνάει η ώρα, θέλω να φτάσω στα αποτελέσματα των μετρήσεων, όπως μας έχουν έρθει από αυτόν το σταθμό του Υπουργείου. Για το 2019, κύριε Μεϊκόπουλε, ο σταθμός κατέγραψε, με βάση όσα μου λέει η διεύθυνση, ετήσια μέση συγκέντρωση για τα αιωρούμενα σωματίδια ΑΣ10 ίση με είκοσι εννιά μικρογραμμάρια ανά κυβικό μέτρο και συνεπώς, λένε τα στοιχεία, δεν παρατηρήθηκε υπέρβαση της ετήσιας οριακής τιμής που είναι σαράντα μικρογραμμάρια έναντι των είκοσι εννιά που παρατηρήθηκαν. Επίσης, παρατηρήθηκαν είκοσι έξι μέρες με μέση εικοσιτετράωρη τιμή συγκέντρωσης ΑΣ10 μεγαλύτερη από πενήντα μικρογραμμάρια ανά κυβικό μέτρο, εκ των οποίων τα δέκα αποδόθηκαν σε μεταφορά σκόνης από απομακρυσμένες περιοχές (Σαχάρα) κατά τους αρμοδίους. Ακόμα και χωρίς αφαίρεση της επίδρασης της σκόνης, διαδικασία που προβλέπεται από τη σχετική νομοθεσία, δεν υπήρξε υπέρβαση ούτε της ημερήσιας οριακής τιμής που είναι τριάντα πέντε μέρες ανά έτος. Αναφορικά με τα αιωρούμενα σωματίδια ΑΣ25, ο σταθμός κατέγραψε ετήσια συγκέντρωση ίση με 16 mg/κυβικό και συνεπώς πάλι δεν παρατηρήθηκε υπέρβαση της ετήσιας οριακής τιμής που είναι 25 mg/κυβικό. Ήδη μιλάω τέσσερα λεπτά, αλλά έχω και άλλα στοιχεία να σας πω, γιατί ξέρω ότι το θέμα ανησυχεί. Να σας πω για τις πρωτοβουλίες που έχουμε πάρει, για να δούμε πώς θα αντιμετωπίσουμε το θέμα και επί της ουσίας και σε σχέση με τις ανησυχίες του κόσμου. Θα σας τα πω στη δευτερολογία μου.
Ευχαριστώ, κύριε Υπουργέ. Ο συνάδελφος κ. Μεϊκόπουλος έχει τον λόγο για τρία λεπτά.
Ευχαριστώ πολύ, κυρία Πρόεδρε και προκαταβολικά σας εκλιπαρώ για μια ανοχή. Κύριε Υπουργέ, εγώ σας άκουσα πάρα πολύ προσεκτικά και εφόσον βάσει της ενημέρωσης που σας κάνει η αρμόδια διεύθυνση του Υπουργείου Περιβάλλοντος, έχετε πειστεί για την καθαρότητα της ατμόσφαιρας στο πολεοδομικό συγκρότημα του Βόλου, εγώ από εδώ μέσα σας καλώ επίσημα - θα σας φιλοξενήσω εγώ στο σπίτι μου - να έλθετε να κάτσετε επτά ημέρες, μία εβδομάδα στον Βόλο και να απαντήσετε υπεύθυνα στους πολίτες από πού και για ποιον λόγο μυρίζει τόσο πολύ έντονα πλαστικό. Πώς είναι δυνατόν να υπάρχει ένα δάκτυλο σκόνη σε κάθε αυτοκίνητο πολίτη; Πώς είναι δυνατόν να υπάρχουν τόσο αυξημένα κρούσματα καρδιαγγειακών νοσημάτων; Πώς είναι δυνατόν να υπάρχουν τόσο αυξημένα κρούσματα καρκίνου; Και αυτά, δεν σας τα λέω, κύριε Χατζηδάκη, με αντιπολιτευτική χροιά, ούτε με μια ξύλινη λογική. Σήμερα κιόλας να σας παραθέσω ένα στοιχείο. Ο Πανελλήνιος Σύλλογος Καρκινοπαθών έδωσε στοιχεία στην Πρόεδρο του τοπικού Συλλόγου Καρκινοπαθών, την κ. Σοφία Ιωάννου, όπου συγκαταλέγει τον Βόλο ανάμεσα στις περιοχές με τα περισσότερα κρούσματα καρκίνου στην Ελλάδα. Και συνδέουν τα κρούσματα αυτά με το φαινόμενο της ατμοσφαιρικής ρύπανσης στην πόλη. Αυτά τα στοιχεία έρχονται να συνδεθούν με μια παλαιότερη επιδημιολογική μελέτη που είχε κάνει το νοσοκομείο, η Περιφέρεια Θεσσαλίας και το πανεπιστήμιο, όπου επίσης διαπίστωσαν το ίδιο πράγμα, ότι υπάρχουν αυξημένα κρούσματα καρκίνου και το συνδέουν με την ατμοσφαιρική ρύπανση. Έχετε στα χέρια σας τα αποτελέσματα της συγκεκριμένης μελέτης. Και μη μου πείτε, κύριε Χατζηδάκη ότι δεν γνωρίζετε το οξύμωρο που συμβαίνει στην περίπτωση αυτή. Ο ένας και μοναδικός μετρητής που υπάρχει και λειτουργεί υπό την εποπτεία της περιφέρειας ξέρετε πολύ καλά - και έχει απαντήσει και εγγράφως σε μένα η αρμόδια διεύθυνση του Υπουργείου σας - ότι πέρα από τα μικροσωματίδια ΡΜ2,5 δεν μπορεί να καταγράψει τουλάχιστον άλλους έξι σημαντικούς ρύπους. Και γνωρίζετε πολύ καλά ότι για παράδειγμα ως προς τις διοξίνες και τα φουράνια, που εκκρίνονται από την καύση των εναλλακτικών καυσίμων που χρησιμοποιεί η ΑΓΕΤ φερ' ειπείν, το RDF ή το εργοστάσιο SRF που θέλει να φτιάξει ο Βόλος, μέχρι στιγμής όλη η επιστημονική κοινότητα της πόλης σύσσωμη έχει διαπιστώσει ότι οι ουσίες αυτές που παράγονται από τη χρήση αυτών των καυσίμων είναι επικίνδυνες για τη δημόσια υγεία. Ο συγκεκριμένος μετρητής δεν τα καταγράφει αυτά, κύριε Χατζηδάκη. Επομένως, δεν έρχομαι εδώ σήμερα να σας κάνω μια αντιπολιτευτική ερώτηση. Έρχομαι να σας μεταφέρω μια αγωνία σύσσωμης της πόλης, σύσσωμων των επιστημονικών φορέων, οι οποίοι μέχρι στιγμής στην πολυπαραγοντική ρύπανση του Βόλου εντοπίζουν και το θέμα των δευτερογενών εναλλακτικών καυσίμων, αλλά και τα συνδέουν με την αύξηση καρδιαγγειακών νοσημάτων, αλλά και καρκίνων στην περιοχή του Βόλου. Αυτό, κύριε Χατζηδάκη, δεν μπορείτε να το παραγνωρίζετε. Εγώ σας προτείνω το εξής: Εφόσον συντρέχουν σοβαροί λόγοι δημόσιας υγείας, εφόσον πιστεύω ότι δεν θέλετε να πεθαίνει πρόωρα ο κόσμος στον Βόλο, δεν πρέπει η περιφέρεια, το Υπουργείο, ο δήμος να άρουν τις αποφάσεις που έχουν πάρει μέχρι στιγμής αναφορικά με τα δευτερογενή εναλλακτικά καύσιμα RDF στην «ΑΓΕΤ», αλλά και με τη δημιουργία εργοστασίου SRF στον Δήμο Βόλου; Δεν φτάνει που είναι ήδη επιβαρυμένη η ατμόσφαιρα, λόγω της χρήσης ΙΧ, λόγω των ξυλόσομπων και των τζακιών το χειμώνα, θα πρέπει να επιβαρύνουμε την υγεία του Βολιώτη, μη βλέποντας ότι τα δευτερογενή καύσιμα προκαλούν, βάσει μελετών, σοβαρά νοσήματα και βλάπτουν γενικότερα τη δημόσια υγεία; Νομίζω, κύριε Χατζηδάκη, ότι αν θέλετε πραγματικά να πείσετε τον κόσμο ότι έχετε περιβαλλοντική συνείδηση, πρέπει να έλθετε στον Βόλο να πάρετε απόφαση να γίνει η άρση της ΑΕΠΟ του 2014, που δίνει το δικαίωμα στις τσιμεντοβιομηχανίες να κάψουν RDF, να σταματήσετε την κατασκευή εργοστασίου SRF στον Βόλο και να κάτσετε μαζί με την επιστημονική κοινότητα να βρούμε μια λύση φιλικότερη προς το περιβάλλον. Υπάρχει και το φυσικό αέριο. Και ως προς αυτά που σας λέω δεν είναι μόνο η κοινωνία που φοβάται και οι επιστημονικοί φορείς. Δείτε την τελευταία απόφαση του Περιφερειακού Συμβουλίου αντιφατική. Έδωσε γνωμοδότηση θετική για τη δημιουργία εργοστασίων να γίνονται στον Βόλο, αλλά όχι να προβαίνει σε τεχνικές επεξεργασίας SRF. Τί σημαίνει αυτό; Ότι η ίδια η πολιτεία δεν είναι πεισμένη ότι αυτά τα καύσιμα είναι περιβαλλοντικά, φιλικά. Νομίζω ότι ήλθε η στιγμή λόγω και της ιδιαίτερης τοπογραφίας της περιοχής να πάρουμε δραστικές αποφάσεις, προκειμένου η ατμόσφαιρα στον Βόλο και να καθαρίσει και να μη συνεχίσει αυτό το πράγμα, όποτε μιλάς για τον Βόλο να ακούς ότι «ρε παιδιά, εκεί πέρα έχετε όλη την ώρα καρκίνο, είναι επιβαρυμένη η ατμόσφαιρα, μυρίζει, υπάρχει σκόνη πάνω στα αυτοκίνητα». Αν πιστεύετε ότι λέω ψέματα, ελάτε να κάτσετε επτά μέρες στον Βόλο και να τα δείτε. Ευχαριστώ πολύ.
Και εμείς, κύριε συνάδελφε. Ο κύριος Υπουργός έχει τον λόγο.
Ευχαριστώ πολύ. Κύριε Μεϊκόπουλε, δεν σας είπα ότι λέτε ψέματα. Δεν έχω τέτοια πρόθεση, ούτε είμαι παραπάνω Βολιώτης απ' ό,τι είστε εσείς. Εσείς ζείτε σε αυτήν την περιοχή. Απλώς, πρέπει να στηριχθώ σε κάποια στοιχεία και στηρίζομαι στα στοιχεία του Υπουργείου και των μετρητών. Σας είπα, ο μετρητής στον οποίο αναφέρομαι, αναβαθμίστηκε επί ΣΥΡΙΖΑ. Θα αναφερθώ, λοιπόν, σ' αυτές τις μετρήσεις σε κάποιες επιπλέον κινήσεις που κάνουμε και θα καταλήξω με τα RDF και SRF. Πρώτα απ' όλα, όσον αφορά σε πιο πρόσφατες ρυθμίσεις, το τμήμα ποιότητας ατμόσφαιρας του Υπουργείου Περιβάλλοντος, καλύπτοντας ενωσιακή υποχρέωση, τροφοδοτεί με ωριαία συχνότητα και αυτόματη διαδικασία την ιστοσελίδα του Ευρωπαϊκού Οργανισμού Περιβάλλοντος με στοιχεία μετρήσεων για τους σταθμούς του εθνικού δικτύου, συμπεριλαμβανομένου και του σταθμού του Βόλου. Κάθε ώρα δίνουμε στοιχεία στην Ευρωπαϊκή Ένωση. Ενδεικτικά μόνο αναφέρω πως για τις ημέρες 22, 23 και 24 Ιουνίου τα αιωρούμενα σωματίδια ΑΣ10 κατέγραψαν μέσο όρο τιμών τα 13 mg/κυβικό την πρώτη ημέρα, 13 mg/κυβικό τη δεύτερη ημέρα και 16 mg/κυβικό την τρίτη ημέρα που σας ανέφερα. Τις ίδιες μέρες, τα αιωρούμενα σωματίδια Α25, μέσο όρο τιμών 8 mg/κυβικό, 7 mg/κυβικό και 7 mg/κυβικό αντίστοιχα. Οπότε και γι' αυτό το διάστημα δεν καταγράφεται υπέρβαση της οριακής τιμής, με βάση τη νομοθεσία και με βάση τον μετρητή. Όπως ανέφερα ενδεικτικά τις τιμές της προηγούμενης εβδομάδας, όπου είχαμε και άνοδο της θερμοκρασίας, οι αναλυτικές μετρήσεις από τον σταθμό είναι διαθέσιμες για κάθε ενδιαφερόμενο στην ιστοσελίδα του Υπουργείου και σε αυτήν της Περιφέρειας Θεσσαλίας. Καταλαβαίνω ότι παρ' ότι εγώ λέω για τον μετρητή, πολλοί μπορεί να μην πείθονται. Έχουμε συνεννοηθεί με την περιφέρεια και έχουμε πει ότι η Περιφέρεια Θεσσαλίας, βάσει της νομοθεσίας έχει την αρμοδιότητα για την παρακολούθηση του αέρα. Εκείνη με περαιτέρω έρευνες και δειγματοληψίες, συμφωνήσαμε και προχώρησε στις αρχές του έτους σε εγκατάσταση δεύτερου σταθμού μέτρησης της ατμοσφαιρικής ρύπανσης στην πόλη του Βόλου, ενώ έχει προκηρύξει μέσω ΕΣΠΑ πρόγραμμα για τη χρηματοδότηση δύο νέων, ολοκληρωμένων σταθμών παρακολούθησης της ατμοσφαιρικής ρύπανσης στον Βόλο με την υποβολή προσφορών να λήγει στις 30 Ιουνίου. Ακόμα, κατόπιν εισήγησης του τμήματος ποιότητας ατμόσφαιρας έχει εγκριθεί από το Πράσινο Ταμείο χρηματοδότηση ύψους 150.000 ευρώ για την απόκτηση ενός ακόμη σταθμού παρακολούθησης ατμοσφαιρικής ρύπανσης που θα περιλαμβάνει και αναλυτές αερίων ρύπων. Δηλαδή, πέντε σταθμοί θα εγκατασταθούν στον Βόλο τώρα, πολύ σύντομα, έτσι ώστε να εξαλειφθεί κάθε αμφιβολία. Και φυσικά, κύριε Μεϊκόπουλε, εάν υπάρχει πρόβλημα, δεν θα κλείσουμε τα μάτια μας σε αυτό. Δεν έχουμε λόγο να το κάνουμε, ούτε πολιτικά φυσικά - ποιος θέλει να έχει απέναντί του την κοινωνία - αλλά ούτε και συνειδησιακά. Προφανώς μας ενδιαφέρει η ποιότητα της ζωής, νομίζω εξίσου με εσάς. Θα το δούμε και θα απαντήσουμε αντίστοιχα, αλλά μέχρι στιγμής έχουμε την ομάδα του κ. Γουγουλιάνη, δεν τον ξέρω τον άνθρωπο, τον υπολήπτομαι, δεν έχω κανένα θέμα μαζί του, που λέει αυτά που λέτε εσείς…
Ψέματα είναι;
Δεν είπα αυτό, κύριε Μεϊκόπουλε. Και έχουμε την επίσημη υπηρεσία του Υπουργείου και τον μετρητή που δίνει κάθε ώρα στοιχεία στην Ευρωπαϊκή Ένωση που λέει άλλα. Ελάτε και εσείς στη θέση μου, σας παρακαλώ. Γι' αυτόν τον λόγο παραγγείλαμε τους παραπάνω μετρητές που θα εγκατασταθούν σύντομα, προκειμένου να βγάλουμε οριστικά συμπεράσματα. Θέλω όμως, να κάνω μια αναφορά και στο ζήτημα των δευτερογενών καυσίμων με ενεργειακή αξιοποίηση του SRF και του RDF. Είναι δική μας πολιτική; Είναι ευρωπαϊκή πολιτική. Το λέω εγώ; Το λέει ο Ευρωπαίος Επίτροπος Περιβάλλοντος. Διάβασα τη σχετική του απάντηση στον κ. Χουντή πριν από δύο χρόνια. Είναι ευρωπαϊκή πολιτική. Είναι μόνο ευρωπαϊκή πολιτική και μόνο θέση δική μας; Είναι θέση δική σας, κύριε Μεϊκόπουλε. Είναι θέση του ΣΥΡΙΖΑ. Είναι δική σας θέση. Είναι στο πενταετές σχέδιο για τη διαχείριση των απορριμμάτων. Είναι μέσα εκεί το SRF και το RDF! Δεν σας φτάνει αυτό; Να δείτε πόσο πιο πολύ μέσα είστε και πόσο πιο πολύ θέση του ΣΥΡΙΖΑ είναι αυτό;
…σενάριο.
Κύριε συνάδελφε, σας παρακαλώ.
Τέσσερις μέρες πριν από τις εκλογές, στις 3 Ιουλίου, πέρυσι δηλαδή περίπου τέτοιες μέρες, ο κ. Φάμελλος υπέγραψε με την τσιμεντοβιομηχανία ως αρμόδιος τότε Αναπληρωτής Υπουργός Περιβάλλοντος, μια συμφωνία εθελοντικής συνεργασίας για την αξιοποίηση αυτών ακριβώς των καυσίμων. Βρείτε, λοιπόν, τον κ. Φάμελλο, συνεννοηθείτε μεταξύ σας στο ΣΥΡΙΖΑ, αποφασίστε αν τελικά τα υποστηρίζατε ή όχι, αν έκανε λάθος ο κ. Φάμελλος ή δεν έκανε, αν έκανε λάθος ο κ. Τσίπρας και το Υπουργείο Περιβάλλοντος που τα ενέταξε στον επίσημο σχεδιασμό της χώρας. Αποφασίστε επίσης, αν κάνει λάθος ολόκληρη η Ευρωπαϊκή Ένωση που δέχεται αυτήν την τεχνολογία και μετά ελάτε να συζητήσουμε και γι' αυτό το θέμα. Ξαναλέω: Γι' αυτό είμαι απολύτως σαφής και απολύτως ξεκάθαρος και μιλάω με στοιχεία. Στο άλλο ζήτημα, γενικότερα της ατμοσφαιρικής ρύπανσης που συγκρούονται τα στοιχεία, σας είπα ότι θα εγκαταστήσουμε παραπάνω σταθμούς για να βγάλουμε τα συμπεράσματά μας και να λειτουργήσουμε προς όφελος προφανώς του περιβάλλοντος, αλλά και των πολιτών του Βόλου και της Μαγνησίας. Σας ευχαριστώ πολύ.
Κι εγώ σας ευχαριστώ, κύριε Υπουργέ. Θα συζητηθεί η πέμπτη με αριθμό 829/19-6-2020 επίκαιρη ερώτηση δεύτερου κύκλου της Βουλευτού Α΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Υποδομών και Μεταφορών, με θέμα: «Ακύρωση των διοδίων στους ανισόπεδους κόμβους Βαρυμπόμπης και Αγίου Στεφάνου». Στην ερώτηση θα απαντήσει ο Υπουργός Υποδομών και Μεταφορών κ. Καραμανλής. Κυρία συνάδελφε, έχετε τον λόγο για δύο λεπτά.
Σας ευχαριστώ, κυρία Πρόεδρε. Κύριε Υπουργέ, έχει προκύψει ένα πάρα πολύ σημαντικό ζήτημα. Τα διόδια που θα εγκατασταθούν στη Βαρυμπόμπη και στον Άγιο Στέφανο, στους ανισόπεδους κόμβους, θα κάνουν πάρα πολύ δύσκολη τη ζωή των κατοίκων σε πάρα πολλούς δήμους, όπως είναι στις Αχαρνές, στον Διόνυσο, στον Ωρωπό, στην Κηφισιά και σε πολλούς άλλους. Θα κάνουν τη ζωή των κατοίκων δύσκολη και στο οικονομικό επίπεδο και στο κυκλοφοριακό, όμως θα υπάρχουν και περιβαλλοντικές συνέπειες. Πρόκειται για έναν ανοιχτό αυτοκινητόδρομο, ο οποίος εξυπηρετεί τις καθημερινές ανάγκες των κατοίκων, τις οικιστικές και τις επαγγελματικές. Τα διόδια στη Βαρυμπόμπη και στον Άγιο Στέφανο θα είναι κατ' αρχάς μια οικονομική καταστροφή για τους κατοίκους. Οι κάτοικοι χρησιμοποιούν αυτό το κομμάτι για να πάνε στην εργασία τους, στις διάφορες δουλειές τους, για να γυρίσουν στα σπίτια τους. Δεν είναι ένα μέρος που ενδείκνυται να μπουν διόδια. Επιπλέον, εξαιτίας των διοδίων όλη η κίνηση θα διοχετευτεί μέσα στον αστικό ιστό. Καταλαβαίνετε τι σημαίνει αυτό; Το να μπει όλη η κίνηση μέσα στις πόλεις όπου κατοικούν άνθρωποι, όπου έχουν τα μαγαζιά τους, θα έχει ως αποτέλεσμα να καταστραφεί όλη η ομαλότητα της ζωής των κατοίκων. Τέλος, οι επιπτώσεις θα είναι αρνητικές και για το περιβάλλον, λόγω της κίνησης που θα διοχετευτεί μέσα στα αστικά κέντρα. Καταλαβαίνετε πόσο αυτό θα αυξήσει τις εκπομπές ρύπων και την ηχορύπανση; Σας ρωτώ λοιπόν, τι προτίθεστε να κάνετε για να ακυρώσετε τα διόδια στους ανισόπεδους κόμβους της Βαρυμπόμπης και του Αγίου Στεφάνου. Προτίθεστε να τροποποιήσετε τον ν.3555/2007 με τον οποίο έγινε η κύρωση της σύμβασης παραχώρησης; Μόνο αυτό θα ήταν μια μόνιμη λύση για μας στο ΜέΡΑ25, ώστε να είναι σίγουροι οι κάτοικοι ότι θα αποτραπεί οριστικά η τοποθέτηση πάσης φύσεως διοδίων και να μπορέσουν να συνεχίσουν την ομαλότητα της ζωής τους, χωρίς ανησυχία. Ευχαριστώ πολύ.
Κι εγώ, κυρία συνάδελφε. Κύριε Υπουργέ, έχετε τον λόγο.
Αγαπητή κυρία συνάδελφε, σας ευχαριστώ για την ερώτηση. Δεν καταλαβαίνω όμως γιατί είναι επίκαιρη. Και θα σας εξηγήσω. Οι τροποποιήσεις των περιβαλλοντικών όρων, στις οποίες προβαίνουμε αφορούν τον ανασχεδιασμό της γέφυρας του κόμβου της Βαρυμπόμπης. Αυτό είναι το επίκαιρο θέμα; Σε καμμία περίπτωση δεν τίθεται αυτήν τη στιγμή θέμα διοδίων, ειδικά για τη Βαρυμπόμπη. Μου παρέχετε, όμως τη δυνατότητα με την ερώτησή σας, να κάνω μια αναδρομή, την οποία εσείς αποφύγατε να κάνετε. Πρέπει να γίνει αντιληπτό πού βρισκόμαστε στο ζήτημα των διοδίων. Ξέρετε, δεν έχει πολύ νόημα να πιάσουμε το χθες και τι έγινε το 2007. Όμως θα είμαι ειλικρινής, δεν θα κρυφτώ πίσω από το δάχτυλό μου. Θα σας πω ευθαρσώς ότι η αρχιτεκτονική του σχεδιασμού, που έγινε το 2007 ήταν προβληματική. Γι' αυτό και η Ελληνική Δημοκρατία δεν συνέχισε αυτήν την πρακτική ούτε στην παράκαμψη της Πάτρας ούτε στην περιμετρική της Καλαμάτας. Δεν θα σταθώ ούτε στο restart του 2013 που είχαμε την ευκαιρία να κάνουμε μια αναθεώρηση. Θα σταθώ όμως, στα γεγονότα του 2018, στα γεγονότα που έχουν διαμορφώσει τη σημερινή κατάσταση, στην οποία αναφέρεστε. Τότε η κυβέρνηση του ΣΥΡΙΖΑ είχε μια ευκαιρία να αναθεωρήσει αυτήν την πολιτική. Τον Ιανουάριο του 2018 λοιπόν, με απόφαση του τότε Αναπληρωτή Υπουργού Περιβάλλοντος και Ενέργειας εγκρίθηκε η τροποποίηση των περιβαλλοντικών όρων, για τους ανισόπεδους κόμβους της Κηφισιάς και της Βαρυμπόμπης. Όπως μάλιστα προκύπτει από την απόφαση τότε, στο σχεδιασμό του έργου της Βαρυμπόμπης προβλέπονταν και πλευρικοί σταθμοί. Στο δεύτερο restart που έγινε το 2018 δεν έγινε καμμία τροποποίηση. Εμείς, αυτό που μπορούμε να σας πούμε με απόλυτη ειλικρίνεια είναι ότι αυτήν τη στιγμή δεν τίθεται θέμα να μπουν διόδια στη Βαρυμπόμπη. Περιμένουμε τους περιβαλλοντικούς όρους να εγκριθούν, όταν και εφόσον εγκριθούν θα δούμε την κατάσταση με πολύ μεγάλη προσοχή. Όπως πολύ σωστά αναφερθήκατε, αυτός είναι νόμος του κράτους. Υπάρχει συνέχεια στην Ελληνική Δημοκρατία. Παρ' όλα αυτά, καταλαβαίνουμε τον προβληματισμό που έχει τεθεί. Οι ίδιοι οι δήμαρχοι έχουν έρθει επανειλημμένως και έχουν κάνει μια πολύ ειλικρινή συνομιλία μαζί μας και πρέπει να κάτσουμε να δούμε το θέμα με πολύ μεγάλη σοβαρότητα. Σήμερα, όμως, αυτήν τη στιγμή μιλάμε για ένα θέμα που είναι στην επικαιρότητα από το 2007. Αποζημιώνεται ο παραχωρησιούχος από το ελληνικό δημόσιο. Δεν τίθεται θέμα κατασκευής των διοδίων. Θέλουμε να πιστεύουμε ότι θα καθίσουμε κάτω με σοβαρότητα με τον παραχωρησιούχο, να δούμε κατά πόσον μπορούμε να βρούμε λύση. Δεν έχουμε όμως, ούτε μαγικό ραβδάκι ούτε μπορούμε να πούμε κάτι το οποίο θα ήταν σαν να πετάμε το μπαλάκι μπροστά, όπως έκανε η προηγούμενη κυβέρνηση, η οποία στην ουσία έκανε όλη αυτήν την ιστορία με τα ηλεκτρονικά διόδια, η οποία όπως ξέρετε δεν οδήγησε πουθενά. Δεν είναι πρόθεση της Κυβέρνησης να βάζουμε διόδια. Δεν είναι πρόθεση της Κυβέρνησης να επιβαρύνουμε τις τοπικές κοινωνίες, αλλά σήμερα που μιλάμε - και θέλω να είμαι σαφής - δεν τίθεται θέμα κατασκευής των διοδίων ούτε στη Βαρυμπόμπη ούτε στον Άγιο Στέφανο. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Θα μου επιτρέψετε λοιπόν, να πω ότι δεν καταλαβαίνω ποιο είναι το νόημα να κάνουμε μια επίκαιρη ερώτηση για ένα ζήτημα το οποίο έχει ξεκινήσει από το 2007, είμαστε στο 2020 και αυτήν τη στιγμή αποζημιώνεται το παραχωρησιούχος και πρέπει να κάτσουμε με νηφαλιότητα, με σοβαρότητα και να διορθώσουμε τα λάθη που έγιναν στο χθες. Σας ευχαριστώ πολύ.
Κι εμείς ευχαριστούμε, κύριε Υπουργέ. Καλησπέρα σας και καλή εβδομάδα. Χρόνια πολλά να έχουμε εορτάζοντες και εορτάζουσες σήμερα. Τον λόγο έχει για τη δευτερολογία της η κ. Απατζίδη για τρία λεπτά.
Σας ευχαριστώ, κύριε Πρόεδρε. Κύριε Υπουργέ, προφανώς κάνουμε την ερώτηση γιατί έχουμε κάποια ενημέρωση από κατοίκους, από την περιφέρεια, από δήμους. Δεν θα υπήρχε κάποιος άλλος λόγος προσωπικός, να σας φέρουμε αυτήν τη στιγμή στο Κοινοβούλιο και να ρωτάμε πράγματα τα οποία αφορούν το 2007 και δεν έχουν καμμία σχέση με το 2020. Εγώ, αυτό που καταλαβαίνω είναι ότι δεν σας ενδιαφέρει η ζωή των κατοίκων, των απλών ανθρώπων. Είναι το τελευταίο πράγμα που σκέφτεστε, γενικότερα. Γιατί δεν είπατε κάτι συγκεκριμένο; Όπως είπατε είναι από το 2007. Μπορεί να φταίει και ο ΣΥΡΙΖΑ, η προηγούμενη κυβέρνηση, δεν θα διαφωνήσω σε αυτό, αλλά όταν λέμε ότι θα υπάρξουν τεράστιες κυκλοφοριακές, οικονομικές και περιβαλλοντικές επιπτώσεις, το λέμε μετά από σχετικές μελέτες που έχουν γίνει. Προφανώς, όπως σας είπα, δεν βρίσκομαι εδώ πέρα χωρίς λόγο. Ειδικά, όμως, η τοποθέτηση διοδίων στο ύψος της Βαρυμπόμπης συνοδεύεται και από την κατεδάφιση της σημερινής γέφυρας - που, αν κατάλαβα σωστά, το είπατε - και από τα έργα κατά τη διάρκεια κατασκευής που θα επιβαρύνουν δραματικά την τοπική κυκλοφορία σε Αχαρνές, Αδάμες, Νέα Κηφισιά, Νέα Ερυθραία, Εκάλη και αλλού. Υπάρχουν μελέτες και γι' αυτές τις επιπτώσεις. Αναφέρω ενδεικτικά ότι ομάδα συγκοινωνιολόγων μελέτησε το ζήτημα και εκτίμησε ότι η κυκλοφορία θα αυξηθεί στο εσωτερικό οδικό δίκτυο του Δήμου Κηφισιάς από 160% ως 650%. Υπάρχει, όμως, και ένα άλλο ζήτημα που πρέπει να μας απασχολήσει. Η εγκατάσταση διοδίων σε αστικό ιστό θα αποτελέσει τετελεσμένο και για άλλες περιπτώσεις στο μέλλον. Έχετε συναίσθηση γενικότερα τι ανεπανόρθωτες ζημιές θα έχει αυτό και για τις πόλεις, αλλά και για το περιβάλλον; Δεν είναι, λοιπόν, τυχαίο ότι γι' αυτήν τη δημιουργία διοδίων στη Βαρυμπόμπη και στον Άγιο Στέφανο έχουν εκφράσει την αντίθεσή τους όλα τα δημοτικά συμβούλια, ειδικά νομίζω - είναι και πρόσφατο δημοσίευμα - η Κηφισιά, ο Δήμος Αχαρνών, ο Δήμος Διονύσου, Κηφισιάς, Αμαρουσίου, Μεταμόρφωσης, Λυκόβρυσης, Πεύκης, Χαλανδρίου, Ωρωπού και η Περιφέρεια Αττικής, όπως προηγουμένως σας ανέφερα. Η συσπείρωση και η κινητοποίηση των δήμων και των πολιτών είναι πρωτοφανής γενικότερα και προφανώς, όπως είπαμε, δεν είναι τυχαία. Είναι σε όλους κατανοητό ότι πρόκειται για μια εξέλιξη που θα αλλάξει εντελώς τον τρόπο ζωής τους. Γι' αυτό ανησυχούν, γι' αυτό μας στέλνουν αιτήματα και γι' αυτό βρίσκομαι αυτήν τη στιγμή εδώ. Ο λαός και οι δήμοι έχουν αποφανθεί. Το θέμα είναι τι θα κάνετε εσείς ως Υπουργείο, δηλαδή θα δοθεί μια οριστική λύση και τροποποίηση για τον σχετικό νόμο που σας είπα οριστικά για κάθε είδους διοδίων ή θα αγνοηθεί η βούληση του λαού; Θεωρείτε ότι μπορείτε να αγνοήσετε αυτή την ομόφωνη και δυναμική κινητοποίηση του λαού και των δήμων και να προτάξετε άλλα συμφέροντα πάνω από τη φωνή του λαού; Στο χέρι σας είναι να βάλετε τις σωστές προτεραιότητες και προτεραιότητα πρέπει να είναι η σωτηρία της ομαλής καθημερινότητας των κατοίκων όλων αυτών των περιοχών που ανέφερα προηγουμένως. Ευχαριστώ πολύ.
Ευχαριστούμε πολύ, κυρία Απατζίδη. Και εσείς, κύριε Υπουργέ, έχετε τον λόγο για τρία λεπτά για τη δευτερολογία σας.
Κυρία συνάδελφε, νομίζω ότι ήμουν απολύτως σαφής. Αυτήν τη στιγμή σας εξήγησα ότι δεν τίθεται θέμα κατασκευής των διοδίων. Το ελληνικό δημόσιο αποζημιώνει τον παραχωρησιούχο, δηλαδή ο Έλληνας φορολογούμενος που δεν χρησιμοποιεί τον δρόμο πληρώνει για τη χρήση του δρόμου. Μην μπερδεύετε τον ανασχεδιασμό της γέφυρας του κόμβου της Βαρυμπόμπης με τα διόδια. Είναι άλλο το ένα ζήτημα και άλλο το άλλο. Πολύ σωστά είπατε στην ερώτησή σας ότι αυτό αποτελεί νόμο του κράτους. Θα ήταν το λιγότερο ασόβαρο να έρθει ένας Υπουργός και να σας πει ότι εμείς δεν θα βάλουμε διόδια ή ότι εμείς θα επαναδιαπραγματευτούμε. Αυτό που μπορώ να σας πω με βεβαιότητα είναι ότι καταλαβαίνω τις ανησυχίες που υπάρχουν, καταλαβαίνουμε ότι τα διόδια, που όπως σας είπα επί κυβερνήσεως Νέας Δημοκρατίας ψηφίστηκαν το 2007, έγιναν με ένα τρόπο προβληματικό. Εδώ είμαστε να βρούμε μια τελική λύση. Δεν χρειάζεται αυτήν τη στιγμή να δημιουργούμε θέματα εκεί που δεν υπάρχουν. Θα είχατε κάθε λόγο να κάνετε αυτήν την ερώτηση εάν είχαν εγκριθεί οι τελικοί περιβαλλοντικοί όροι και αν είχε ξεκινήσει η κατασκευή των διοδίων. Αυτήν τη στιγμή δεν έχει γίνει τίποτα από τα δύο. Αυτήν τη στιγμή επιφυλάσσομαι, διότι, όπως καταλαβαίνετε, αυτό είναι ένα ζήτημα διαπραγμάτευσης. Θα χαρώ πολύ όταν θα είμαστε έτοιμοι να βρούμε μια λύση να ξαναέρθουμε στο Κοινοβούλιο και να τη συζητήσουμε. Να το ξεκαθαρίσω, όμως, κύριε Πρόεδρε, ότι σήμερα που μιλάμε δεν τίθεται θέμα διοδίων στη Βαρυμπόμπη. Θα σας το πω και διαφορετικά: Δεν είμαστε εναντίον των διοδίων γενικότερα. Όταν πρέπει να μπουν, μπαίνουν. Και σας μιλάει ο ομιλών ο οποίος ως Υπουργός έβαλε διόδια στην εκλογική του περιφέρεια. Επομένως, εδώ πέρα μιλάμε για πλευρικά διόδια. Εδώ μιλάμε για διόδια τα οποία είχαν σχεδιαστεί να μπουν πριν από κάποια χρόνια. Τα δεδομένα έχουν αλλάξει. Καταλαβαίνουμε ότι οι κυκλοφοριακοί φόρτοι έχουν αλλάξει, αλλά σε αυτήν τη φάση το να κάνουμε ερωτήσεις και να δημιουργούμε την αίσθηση ότι αύριο θα μπουν διόδια στη Βαρυμπόμπη ή στον Άγιο Στέφανο θα μου επιτρέψετε να πω ότι δεν έχει σχέση με την πραγματικότητα. Επομένως, αυτό που μπορώ να σας πω είναι ότι το Υπουργείο βλέπει πολύ θετικά τις απόψεις της τοπικής κοινωνίας. Εγώ έχω βρεθεί επανειλημμένως με τους δημάρχους της περιοχής και τους έχω πει ότι για οποιαδήποτε εξέλιξη θα τους ενημερώσω, όπως θα ενημερώσω και το ελληνικό Κοινοβούλιο. Σας ευχαριστώ πολύ.
Κι εμείς ευχαριστούμε, κύριε Υπουργέ, και για την τήρηση του χρόνου. Πάμε στην όγδοη με αριθμό 831/19-6-2020 επίκαιρη ερώτηση δεύτερου κύκλου της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς την Υπουργό Πολιτισμού και Αθλητισμού, με θέμα: «Στον αέρα το πρόγραμμα «Ελευσίνα Πολιτιστική Πρωτεύουσα 2021»». Κυρία Μπακαδήμα, έχετε στη διάθεσή σας δύο λεπτά.
Σας ευχαριστώ πολύ, κύριε Πρόεδρε. Κυρία Υπουργέ, σας ευχαριστώ που ήρθατε σήμερα να απαντήσετε σε μια τόσο σημαντική για πολλούς ανθρώπους, αλλά και για το πολιτιστικό γίγνεσθαι της χώρας μας ερώτηση, που αφορά το πρόγραμμα «Ελευσίνα Πολιτιστική Πρωτεύουσα 2021». Προχωρώντας να πούμε ότι μετά την απομάκρυνση της κ. Διαπούλη από τη θέση της καλλιτεχνικής διευθύντριας της συγκεκριμένης εταιρείας, η θέση παρέμεινε ουσιαστικά και παραμένει ακόμη ακέφαλη, ενώ η διοργάνωση, λόγω της πανδημίας, όπως είναι και φυσικό, έχει μετατεθεί με τις περισσότερες πληροφορίες να συντείνουν στο ότι έχει μεταφερθεί για το 2022-2023. Η απομάκρυνση της κ. Διαπούλη να θυμίσουμε ότι πραγματοποιήθηκε δέκα μήνες πριν τον κορωνοϊό, έναρξης του έτους της πολιτιστικής πρωτεύουσας, ενώ στη συνέχεια, τον περασμένο Φεβρουάριο, αποφασίστηκε η συγκρότηση μιας τριμελούς καλλιτεχνικής επιτροπής. Πρόκειται για μια απόφαση που άλλαξε και πάλι ένα μήνα μετά για να επιλεγεί και να οριστεί στη θέση του καλλιτεχνικού διευθυντή ο κ. Βασίλης Χαραλαμπίδης ο οποίος ήταν ο διευθυντής του Bios. Τελικά το Δ.Σ. της εταιρείας αποφάσισε να ανακαλέσει την πρόσληψή του, καθώς είχε αναλάβει χρέη καλλιτεχνικού διευθυντή χωρίς καμμία σχετική απόφαση του Δ.Σ. ούτε σύμβαση και οδηγούμαστε στο σήμερα, παρ' ότι δεν έχει ανακοινωθεί επισήμως το πρόγραμμα ούτε η νέα ημερομηνία διεξαγωγής της συγκεκριμένης διοργάνωσης και παρά τις ανακοινώσεις μετά τη διυπουργική ότι τον Μάρτιο του 2020 θα είχαν υπογραφεί οι συμβάσεις και οι εισηγήσεις των υπευθύνων στην Ευρωπαϊκή Επιτροπή για μετάθεση στην περίοδο 2022-2023. Η ερώτησή μου, κύριε Υπουργέ, αναφορικά με το θέμα είναι: Πότε τελικά προγραμματίζετε να πραγματοποιηθεί η διοργάνωση, ποιους καλλιτέχνες και ποια έργα θα περιλαμβάνει, αν έχουν υπογραφεί οι σχετικές συμβάσεις και γιατί δεν έχει ανακοινωθεί ακόμη το πρόγραμμα. Ευχαριστώ.
Ευχαριστούμε πολύ, κυρία Μπακαδήμα. Θα απαντήσει η Υπουργός Πολιτισμού και Αθλητισμού κ. Στυλιανή Μενδώνη. Κυρία Μενδώνη, έχετε τρία λεπτά στη διάθεσή σας.
Ευχαριστώ πολύ, κύριε Πρόεδρε. Ευχαριστώ πολύ, κυρία Βουλευτά, για την ερώτησή σας. Να ξεκινήσω επισημαίνοντας για άλλη μια φορά, το έχω πει ήδη πάρα πολλές φορές, ότι από τον Νοέμβριο του 2016 που ορίστηκε η Ελευσίνα πολιτιστική πρωτεύουσα και για τρία χρόνια μετά, τουλάχιστον μέχρι τον Νοέμβρη του 2019, επί της ουσίας δεν είχε γίνει απολύτως τίποτε, καμμία προετοιμασία, ενώ και οι εμπλεκόμενοι είχαν τεράστια προβλήματα και θέματα μεταξύ τους. Ξέρετε πολύ καλά ότι η «Eleusis 2021» είναι μια ανώνυμη εταιρεία την οποία έχει συστήσει ο Δήμος Ελευσίνας που είναι και ο μοναδικός μέτοχος, διοικείται από ενδεκαμελές διοικητικό συμβούλιο το οποίο ορίζεται απευθείας από τον δήμο. Η εταιρεία αυτή ήταν ο μοχλός ο οποίος προώθησε την υποψηφιότητα του δήμου για τη φιλοξενία της Ελευσίνας και είχε αναλάβει και την υλοποίηση των καλλιτεχνικών εκδηλώσεων. Ο δήμος, ιδιαίτερα η νέα δημοτική αρχή μετά το Σεπτέμβρη του 2019 ενίσχυσε κατά κάποιον τρόπο εμμέσως την εταιρεία ορίζοντας έναν επιπλέον αντιδήμαρχο που θα ήταν αρμόδιος για την προετοιμασία της διοργάνωσης. Αυτό που θα ήθελα να πω από την αρχή είναι πως ό,τι αφορά την λειτουργία του «Eleusis 2021» συμπεριλαμβανομένης και της καλλιτεχνικής διευθύντριας, την οποία αναφέρετε, όπως και η πλήρωση της θέσης της καλλιτεχνικής διευθύντριας, εκφεύγουν επί της ουσίας των αρμοδιοτήτων του Υπουργείου Πολιτισμού, καθώς η εταιρεία ελέγχεται απολύτως από το δήμο. Να σας θυμίσω ότι σε μια προσπάθεια της Κυβέρνησης κατά κάποιον τρόπο να επουλώσει τον χαμένο χρόνο και να τον κερδίσει συστήθηκε το Νοέμβρη του 2019 μια διυπουργική επιτροπή υπό την προεδρία του Υπουργού Πολιτισμού, εμένα εν προκειμένω και με τη συμμετοχή όλων των συναρμόδιων Υπουργείων είτε σε επίπεδο Υφυπουργών είτε σε επίπεδο γενικών γραμματέων. Η διυπουργική έγινε ακριβώς για να βοηθήσει την «Eleusis 2021», αλλά και τον δήμο. Εν τω μεταξύ προκύπτει το θέμα της πανδημίας, το οποίο έχει όλες αυτές τις συνέπειες στο πολιτιστικό γίγνεσθαι όχι μόνο στην Ελλάδα, αλλά σε διεθνές επίπεδο. Οι πολιτιστικές πρωτεύουσες, οι οποίες έχουν οριστεί για το 2021 σε συνεννόηση μεταξύ τους, αλλά και αυτοτελώς έχουν ζητήσει οι ίδιες τη μετάθεση της διοργάνωσης είτε για το 2022 είτε για το 2023. Το Υπουργείο Πολιτισμού σε συνεννόηση με την ανώνυμη εταιρεία έχει απευθύνει μια κοινή επιστολή στην Επίτροπο, την κ. Γκαμπριέλ και ζητά την μετάθεση του έτους για τους προφανείς λόγους που είπαμε. Το πότε τελικά θα οριστεί η πολιτιστική πρωτεύουσα είναι κάτι που εξαρτάται από τις διαδικασίες της Ευρωπαϊκής Ένωσης, καθώς η επιτροπή θα προτείνει στο Ευρωπαϊκό Κοινοβούλιο, το Ευρωπαϊκό Κοινοβούλιο στο συμβούλιο και εν τέλει θα αποφασιστεί στο συμβούλιο κατά πόσο θα αλλάξει η απόφαση 445/2014, βάσει της οποίας διέπονται οι τίτλοι της πολιτιστικής. Τώρα έτσι όπως είναι η κατάσταση και με δεδομένο τον μη σαφή χρόνο υλοποίησης, αλλά και με όλα τα προβλήματα τα οποία έχει δημιουργήσει η πανδημία πράγματι είναι δύσκολο να ορισθούν με ασφάλεια το καλλιτεχνικό πρόγραμμα, οι διεθνείς συνεργασίες, αν λάβουμε μάλιστα υπ' όψιν ότι αυτήν τη στιγμή τουλάχιστον υπάρχει και μια δυσκολία σε διεθνές επίπεδο και για τα θέματα ασφάλειας, αλλά κυρίως γιατί δεν ξέρουν και οι καλλιτέχνες από τις διάφορες χώρες πώς θα κινηθούν, αν θα μπορούν να ταξιδέψουν, υπό ποιες συνθήκες θα ταξιδέψουν, οπότε υπάρχει ένα αρκετά ρευστό πλαίσιο. Αυτήν τη στιγμή η εταιρεία είναι σε μια φάση συμπλήρωσης των κενών θέσεων του προσωπικού της, είναι σε μια φάση που καλύπτει τις διευθυντικές θέσεις οι οποίες δεν είχαν πληρωθεί και είναι και στη φάση αξιολόγησης επιτέλους για τον καλλιτεχνικό διευθυντή. Εγώ θα ήθελα απλώς να επισημάνω - και να τελειώσω με αυτό για να μην παίρνω περισσότερο χρόνο - ότι το Υπουργείο Εσωτερικών προέβη τους προηγούμενους μήνες πριν τον κορωνοϊό σε μια επιχορήγηση της τάξεως των 20 εκατομμυρίων στο Δήμο Ελευσίνας ακριβώς για να μπορέσει να προετοιμαστεί καλύτερα η φιλοξενία του θεσμού. Το Υπουργείο Πολιτισμού είναι αρωγός σε όλη αυτή την προσπάθεια. Αυτό το οποίο αναμένουμε στην πραγματικότητα είναι η τακτοποίηση των διοικητικών θεμάτων και του καλλιτεχνικού διευθυντή από την «Eleusis 2021» και ο ορισμός της νέας ημερομηνίας. Η Ευρωπαϊκή Ένωση είναι σε επαφή στο επίπεδο των εμπειρογνωμόνων με την πολιτιστική πρωτεύουσα. Εμείς όπου μπορούμε να συνεννοηθούμε μαζί τους το κάνουμε. Αναμένουμε τη νέα ημερομηνία. Ευχαριστούμε πολύ.
Κυρία Μπακαδήμα, έχετε τον λόγο για τρία λεπτά.
Σας ευχαριστώ πολύ, κύριε Πρόεδρε. Κυρία Υπουργέ, ευχαριστώ για τις διευκρινίσεις, μου δίνετε την αφορμή να ζητήσω κάποιες επιπλέον. Σε γραπτή ερώτηση που είχαμε καταθέσει επί του θέματος με τον συνοδοιπόρο και συνάδελφο, εκλεγμένο στη Β1΄ Περιφέρεια του ΜέΡΑ25, τον κ. Γρηγοριάδη, μας απαντήσατε στις 16 Μαρτίου πως η υλοποίηση του προγράμματος που σχεδιάστηκε από την απελθούσα καλλιτεχνική διευθύντρια είναι αδύνατη δεδομένου ότι τα έργα που σχεδιάστηκαν δεν συμβασιοποιήθηκαν και δεν κατοχυρώθηκαν. Παρ' όλα αυτά θα καταθέσω στα Πρακτικά ανάρτηση της επίσημης σελίδας του Spring Forward Festival με ημερομηνία 3-6-20, όπου αναφέρεται πως η εικοστή πέμπτη επέτειος των Aerowaves θα λάβει χώρα 6 έως 9 Μαΐου του 2021 τη στιγμή που σύμφωνα με όλες τις πληροφορίες που διαρρέονται στον Τύπο η «Ελευσίνα Πολιτιστική Πρωτεύουσα» θα υλοποιηθεί το 2020. Παράλληλα, σε δημοσίευμα της εφημερίδας «Πρώτο Θέμα», που υπογράφει η κ. Αναστασία Κουκά και το δημοσίευμα είναι του Φεβρουαρίου του 2020 πριν έρθει κορωνοϊός στη χώρα μας, αναφέρεται πως το καλλιτεχνικό πρόγραμμα σύμφωνα με όλες τις ανακοινώσεις θα είχε ολοκληρωθεί μέχρι τα τέλη Μαρτίου. Και αυτό θα κατατεθεί στα Πρακτικά μόλις τελειώσω. Επίσης, στα Πρακτικά θα καταθέσω την αναφορά προόδου για το «Ελευσίνα 2021» με ημερομηνία 13-5-2019, που όπως φαίνεται υπήρχε ήδη ένα ολοκληρωμένο και σχεδόν πλήρως καταρτισμένο καλλιτεχνικό πρόγραμμα. Συμφωνώ μαζί σας πως οποιαδήποτε μεταφορά χρονική, ημερομηνιακή θα πρέπει να γίνει μετά από την εισήγηση της κάθε χώρας, άρα και εν προκειμένω της Ελλάδας. Θα κλείσω για να είμαι και εντός χρόνου επιστρέφοντας στην τοποθέτηση του κ. Χαραλαμπίδη, που έγινε χωρίς πρότερη απόφαση του διοικητικού συμβουλίου ή σχετική σύμβαση και του δόθηκε η θέση του καλλιτεχνικού διευθυντή. Ο κ. Χαραλαμπίδης για το διάστημα που μπόρεσε να ασκήσει τα καθήκοντά του αυτά είχε πλήρη πρόσβαση στα δεδομένα της εταιρείας, αλλά και του προγράμματος, προχωρούσε σε συμφωνίες. Όλοι θυμόμαστε την περίπτωση λογοκρισίας έργου της κ. Κιτσοπούλου. Το χειρότερο, όμως, όλων είναι πως κατ' εντολή του έγινε μεταφορά του server της εταιρείας, δηλαδή των mails των εργαζομένων, αρχείων, ιστοσελίδων στο server του Bios. Μάλιστα, όταν ο Αντιπρόεδρος, ο κ. Εριφυλλίδης, επιχείρησε να αναδείξει όλη αυτή την κακοδιαχείριση ουσιαστικά αποπέμφθηκε από το διοικητικό συμβούλιο. Θα καταθέσω, επίσης και όλες τις σχετικές επιστολές του κ. Εριφυλλίδη αναφορικά με τη μεταφορά του server προς το δημοτικό συμβούλιο Ελευσίνας και την πρόεδρο του ΠΠΕ 2021, καθώς και τις απαντήσεις τους, οι οποίες αφήνουν ακόμη ασαφές το πεδίο για το τι τελικά έχει συμβεί με τον server της εταιρείας. Κυρία Υπουργέ, το θέμα είναι εξαιρετικά σοβαρό, οι ερωτήσεις που προκύπτουν κάθε μέρα είναι ολοένα και περισσότερες. Δυστυχώς, οι απαντήσεις που λαμβάνουμε είναι αποσπασματικές και επιτρέψτε μου να πω ασαφείς σε κάποιες περιπτώσεις και θεωρώ ότι είναι ένα θέμα που θα πρέπει να εξεταστεί σε βάθος. Ευχαριστώ.
Και εμείς ευχαριστούμε, κυρία Μπακαδήμα. Κυρία Μενδώνη, έχετε τον λόγο για τρία λεπτά για τη δευτερολογία σας.
Ευχαριστώ πολύ, κύριε Πρόεδρε. Όπως είπα προηγουμένως η συνολική ευθύνη της λειτουργίας, σε όλες τις μορφές δηλαδή, της εταιρείας «ELEUSIS 2021» είναι του οικείου δήμου, είναι ο μόνος μέτοχος σε αυτήν την εταιρεία. Κρατώ αυτά τα οποία αναφέρετε, ξέρω πάρα πολύ καλά ότι υπήρξαν αρκετές εντάσεις στις συνεδριάσεις μέχρι να παρθούν οι αποφάσεις οι οποίες σχετίζονται με την αλλαγή μελών στο διοικητικό συμβούλιο, αλλά και με την απομάκρυνση του κ. Χαραλαμπίδη. Ενδεχομένως με τον όποιο νέο καλλιτεχνικό διευθυντή τα πράγματα να ξεκαθαρίσουν σε συνεργασία πάντοτε και με την διευθύνουσα σύμβουλο, αλλά και με την πρόεδρο της εταιρείας. Αυτό το οποίο εγώ θα ήθελα να σας πω - και νομίζω ότι το ξέρετε - είναι ότι σύμφωνα με τις πληροφορίες από τη δημοτική ανώνυμη εταιρεία «Πολιτιστική Πρωτεύουσα της Ελευσίνας» η προηγούμενη καλλιτεχνική διεύθυνση είχε υλοποιήσει μόλις το 17% των συμβατικών υποχρεώσεων, οι οποίες είχαν προγραμματιστεί μέχρι το τέλος του 2019, δηλαδή αυτά τα οποία είχαν γίνει την τριετία επαναλαμβάνω ότι ήταν ελάχιστα. Ήδη, η ανώνυμη εταιρεία θεραπεύει όλα αυτά τα προβλήματα, τα οποία βρήκε σε πολύ μεγάλο βαθμό. Το γεγονός ότι ο δήμαρχος Ελευσίνας είναι πλέον στο διοικητικό συμβούλιο αυτό πιθανότατα να εγγυάται τουλάχιστον μια πορεία λίγο καλύτερη. Σε καμμία περίπτωση δεν θα ήμουν εγώ αυτή η οποία θα ισχυριστώ ότι η πολιτιστική πρωτεύουσα έβαινε καλώς. Υπάρχουν σοβαρά προβλήματα, τα οποία πρέπει να επιλυθούν. Υπάρχουν τεράστια κενά και καθυστερήσεις, που σε κάθε περίπτωση, ακόμα και αν η «Πολιτιστική Πρωτεύουσα» μεταφερθεί το 2022 ή το 2023, θα πρέπει να τα έχουμε πλήρως τακτοποιήσει και συμπληρώσει, ώστε να μην υπάρχει πρόβλημα το οποίο θα σχετίζεται όχι πλέον με την Ελευσίνα ή με την Κυβέρνηση, αλλά θα αφορά την Ελλάδα. Το να μη γίνει μια καλή «Πολιτιστική Πρωτεύουσα» το 2022 ή το 2023 θα αφορά τη χώρα και δεν είμαστε διατεθειμένοι κάτι τέτοιο να το αφήσουμε να συμβεί. Γι' αυτό, όπως σας είπα, η Κυβέρνηση αποφάσισε τη συγκρότηση της διυπουργικής επιτροπής, γι' αυτό δόθηκαν εγκαίρως τα 20 εκατομμύρια από το Υπουργείο Εσωτερικών στον Δήμο Ελευσίνας, γι' αυτό το Υπουργείο Πολιτισμού κινεί τις διαδικασίες που εξαρτώνται από το ίδιο. Για παράδειγμα, ήδη βρισκόμαστε σε συνεννόηση με την Εθνική Τράπεζα της Ελλάδος, προκειμένου το Υπουργείο Πολιτισμού να αγοράσει τον χώρο του ελαιοτριβείου, το οποίο ναι μεν μελλοντικά θα εξυπηρετήσει το Αρχαιολογικό Μουσείο της Ελευσίνας, αλλά στο πλαίσιο της «Πολιτιστικής Πρωτεύουσας» θα εξυπηρετήσει τις καλλιτεχνικές εκδηλώσεις της «Πρωτεύουσας». Επίσης, το Υπουργείο Πολιτισμού έχει δώσει μια τεράστια ώθηση στα έργα του αρχαιολογικού χώρου, διότι και στον αρχαιολογικό χώρο θα φιλοξενηθούν εκδηλώσεις της «Πολιτιστικής Πρωτεύουσας». Το ίδιο ισχύει για την ευρύτερη ανάδειξη της πόλης σε μελέτη που έχει γίνει από το Υπουργείο Περιβάλλοντος. Και εδώ το Υπουργείο Πολιτισμού έχει κουμπώσει απολύτως, ώστε να υπάρξει αναβάθμιση των εισόδων και γενικά της εικόνας της πόλης. Επίσης, προσπαθούμε να επισπεύσουμε και την προγραμματική σύμβαση μεταξύ του ΟΑΕΔ, της Περιφέρειας Αττικής και του Δήμου Ελευσίνας, με αντικείμενο την αποκατάσταση των εργατικών κατοικιών της Ελευσίνας και τη μετατροπή τους σε πολιτιστικό κέντρο. Έχει πολλή δουλειά η Ελευσίνα. Η τριετία ήταν, πράγματι, χαμένη. Οφείλουμε όλοι μαζί να αναπληρώσουμε τον χαμένο χρόνο και γι' αυτό σας ευχαριστώ για την ερώτησή σας, γιατί μου δώσατε τη δυνατότητα να πούμε και να καταθέσουμε μερικά πράγματα που αφορούν στην Ελευσίνα. Εδώ είμαστε για να τα ξαναπούμε αμέσως μόλις οριστικοποιηθούν και οι ημερομηνίες από πλευράς Ευρωπαϊκής Ένωσης. Άλλωστε, δυστυχώς, οι κρίσεις για το πόσο κακά πήγαινε η διοργάνωση της «Πολιτιστικής Πρωτεύουσας» δεν αφορά στην Ελλάδα και την Κυβέρνηση, αλλά την Ευρωπαϊκή Ένωση και τους εμπειρογνώμονες, οι οποίοι κατέθεσαν και την τελευταία τους έκθεση τον Δεκέμβρη του 2019. Σας ευχαριστώ.
Και εγώ ευχαριστώ και τις δύο. Θα κλείσουμε τη διαδικασία με το Κομμουνιστικό Κόμμα Ελλάδας, το οποίο έχει δύο ερωτήσεις για το Υπουργείο Παιδείας και Θρησκευμάτων. Ξεκινούμε με την τέταρτη με αριθμό 839/22-6-2020 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Παιδείας και Θρησκευμάτων, με θέμα: «Την αναγνώριση του ενιαίου και αδιάσπαστου τίτλου σπουδών μεταπτυχιακού επιπέδου (integrated master)». Κύριε Συντυχάκη, έχετε δύο λεπτά στη διάθεσή σας.
Ευχαριστώ, κύριε Πρόεδρε. Κύριε Υπουργέ, με τον νόμο Γαβρόγλου το 2017, στη διάταξη αναφορικά με την αναγνώριση του ενιαίου και αδιάσπαστου τίτλου σπουδών μεταπτυχιακού επιπέδου, το integrated master, έχει προκληθεί πολύ μεγάλη αναστάτωση στους αποφοίτους πανεπιστημιακών σχολών εξωτερικού - Γεωπονικού, Μουσικών Σπουδών, Πληροφορικής, Πολιτικών Μηχανικών, Αρχιτεκτόνων, Μηχανολόγων και άλλων ειδικοτήτων - ενώ στην πορεία προέκυψε πρόβλημα και με τους αποφοίτους σχολών πανεπιστημιακών τμημάτων της χώρας, όπως αυτής των Μουσικών Σπουδών του Ιονίου Πανεπιστημίου. Τι ακριβώς έχει προκύψει; Πρώτον, δεν αναγνωρίζεται το integrated master σε αποφοίτους με τίτλους σπουδών από πανεπιστήμια εξωτερικού, ενώ υπάρχει η σχετική ισοτιμία αντιστοίχιση και αναγνώριση των τίτλων σπουδών τους από το πρώην ΔΙΚΑΤΣΑ, πλέον ΔΟΑΤΑΠ. Αυτό είχε ως αποτέλεσμα οι απόφοιτοι να μην έχουν τα ίδια δικαιώματα με τους αποφοίτους των ισότιμων τίτλων και να υπολείπονται σε προσόντα στις προκηρύξεις του δημοσίου. Δεύτερον, στην πορεία προέκυψε και η αδικαιολόγητη καθυστέρηση χορήγησης του integrated master, με ευθύνη της Κυβέρνησης, σε πανεπιστημιακά τμήματα της χώρας που πληρούν προϋποθέσεις και αφορούν, όπως προείπα, τους αποφοίτους του Τμήματος Μουσικών Σπουδών Ιονίου Πανεπιστημίου, όταν αντίστοιχα τμήματα έχουν αναγνωριστεί εδώ και έναν χρόνο, με αποτέλεσμα να μην λαμβάνεται υπ' όψιν το πτυχίο τους ως integrated master στην κατάταξή τους για τους διορισμούς στην πρωτοβάθμια και δευτεροβάθμια εκπαίδευση, αφού ήδη έχουν καταρτιστεί οι πίνακες του ΑΣΕΠ. Για τους συγκεκριμένους αποφοίτους αντί να υπάρξει νομοθετική ρύθμιση μεταγενέστερης υποβολής των εκκρεμών δικαιολογητικών και προσμέτρησή τους αναδρομικά στις προκηρύξεις του ΑΣΕΠ, το ζήτημα αφήνεται στην εξέταση ενστάσεων από το ίδιο το ΑΣΕΠ, το οποίο, ως μη νομοθετικό όργανο, θα κληθεί να αποφασίσει επί των ενστάσεων, εφαρμόζοντας αναγκαστικά τις διατάξεις των ΦΕΚ. Θα σας καταθέσω και στα Πρακτικά τη γνωμοδότηση του Νομικού Συμβουλίου του Κράτους, 12 Νοέμβρη 2019, σαράντα δύο σελίδων, η οποία είναι σαφής και λέει ότι «για λόγους ασφάλειας δικαίου θα απαιτείτο η εισαγωγή ρητής σχετικής νομοθετικής πρόβλεψης». Ούτε αυτή λαμβάνεται στα υπ' όψιν. Η αντιμετώπιση και των δύο αυτών περιπτώσεων συνιστά άδικη και ανισότιμη αντιμετώπιση τόσο των αποφοίτων ανάμεσα στις διάφορες σχολές σε εθνικό επίπεδο όσο και των αποφοίτων του εξωτερικού. Ξέρετε ότι το ΚΚΕ έχει διαφωνήσει με τον νόμο Γαβρόγλου, όπως και πρόσφατα, με το δικό σας νομοσχέδιο, της Νέας Δημοκρατίας. Τώρα βιώνουμε τα απόνερα των αντιεκπαιδευτικών ρυθμίσεων στη βάση των κατευθύνσεων της Μπολόνια, που υπαγορεύει τη διεύρυνση της κατηγοριοποίησης πτυχίων και αποφοίτων, που αντικειμενικά οδηγούν - να το πω έτσι - στο σμπαράλιασμα των εργασιακών δικαιωμάτων όλων των αποφοίτων, αποσυνδέει ακόμα περισσότερο το πτυχίο από το επάγγελμα, όπου όλοι θα ανταγωνίζονται για μια θέση εργασίας με ισοπεδωμένα δικαιώματα, θα είναι εγκλωβισμένοι σε συνθήκες ανασφάλιστης και κακοπληρωμένης δουλειάς στο όνομα του μεταξύ τους ανταγωνισμού. Σας ρωτάμε, λοιπόν, κύριε Υπουργέ: Ποια μέτρα προτίθεται να πάρει η Κυβέρνηση, ώστε να λυθούν οριστικά αυτές οι αδικίες, πρώτον, για την πραγματική και ουσιαστική ισοτιμία των πτυχίων των αποφοίτων εξωτερικού, για τα οποία έχει αναγνωριστεί με υπεύθυνο κρατικό τρόπο ισοτιμία ή και αντιστοιχία με πτυχία integrated master; Δεύτερον, να προσαρμοστούν αντίστοιχα οι μοριοδοτήσεις για προσλήψεις και διαδικασίες εξέλιξης στο δημόσιο και όπου αλλού είναι απαιτητό. Τρίτον, για την προσμέτρηση αναδρομικά στις προκηρύξεις του ΑΣΕΠ των πτυχίων των μουσικών του Ιονίου ως integrated master και την ισότιμη κατάταξή τους με τους αποφοίτους μουσικών των άλλων πανεπιστημίων. Και τέλος, ζητάμε να παρθούν άμεσα μέτρα για να εξασφαλιστεί η πρόσβαση στο επάγγελμα, με μοναδική προϋπόθεση το πτυχίο, χωρίς επιπλέον κύκλους σπουδών, πιστοποιητικά και καταρτίσεις. Ευχαριστώ, κύριε Πρόεδρε.
Ευχαριστούμε πολύ, κύριε Συντυχάκη. Θα απαντήσει ο Υφυπουργός Παιδείας και Θρησκευμάτων κ. Βασίλειος Διγαλάκης. Κύριε Διγαλάκη, καλησπέρα σας, καλή εβδομάδα. Έχετε τρία λεπτά στη διάθεσή σας.
Καλησπέρα. Ευχαριστώ, κύριε Πρόεδρε. Κύριε συνάδελφε, έχει ουσιαστικά δύο σκέλη το ερώτημά σας. Θα απαντήσω και στα δύο. Θα ξεκινήσω πρώτα από το θέμα της αναγνώρισης τίτλων σπουδών του εξωτερικού ως ενιαίου και αδιάσπαστου τίτλου σπουδών integrated master. Ήθελα να επισημάνω αρχικά τις προϋποθέσεις αναγνώρισης ισοτιμίας και αντιστοιχίας από το ΔΟΑΤΑΠ. Στην ερώτησή σας κάνετε, θα έλεγα, το λογικό λάθος να θεωρήσετε ότι, αν κάποιος τίτλος σπουδών του εξωτερικού έχει κριθεί ισότιμος και αντίστοιχος με έναν τίτλο σπουδών του εσωτερικού, θα πρέπει αυτόματα να αναγνωρίζεται ως integrated master. Θα σας εξηγήσω τον λόγο για τον οποίο αυτό δεν είναι σωστό. Η αναγνώριση ισοτιμίας και αντιστοιχίας του ΔΟΑΤΑΠ δεν συνεπάγεται αυτόματη αναγνώριση του τίτλου σπουδών του εξωτερικού ως integrated master και αυτό, για να το δείτε, πρέπει να δείτε τα κριτήρια ισοτιμίας και αντιστοιχίας των τίτλων σπουδών του εξωτερικού. Η ισοτιμία προβλέπεται ότι δίδεται, όταν η διάρκεια σπουδών, η διαδικασία διδασκαλίας και μάθησης και οι όροι αξιολόγησης, προαγωγής και αποφοίτησης των σπουδαστών πληρούν τις απαιτήσεις των πανεπιστημίων της χώρας μας. Η αντιστοιχία προϋποθέτει την ισοτιμία και επιπλέον ότι ο ενδιαφερόμενος θα έχει διδαχθεί και εξεταστεί επιτυχώς στα βασικά - και τονίζω τη λέξη «βασικά» - μαθήματα του ομοειδούς προγράμματος σπουδών της ημεδαπής. Αν δούμε τώρα τις προϋποθέσεις που προβλέπονται για τα κριτήρια αναγνώρισης τίτλων σπουδών της ημεδαπής ως integrated master, είναι διαφορετικές. Δηλαδή, διάρκεια δέκα ακαδημαϊκών εξαμήνων, μαθήματα για θεμελίωση στις βασικές επιστήμες - και αυτά συνήθως δίνονται τον πρώτο και δεύτερο χρόνο - μαθήματα κορμού της ειδικότητας σε όλο το εύρος του γνωστικού αντικειμένου, συνήθως από το δεύτερο μέχρι το τέταρτο έτος, εμβάθυνση και εμπέδωση σε υψηλό επίπεδο γνώσεων - αυτά είναι μαθήματα επιλογής που συνήθως είναι μεταπτυχιακού επιπέδου στα τελευταία έτη σπουδών - και τελευταία, εκπόνηση πτυχιακής ή διπλωματικής εργασίας, διάρκειας ενός τουλάχιστον ακαδημαϊκού εξαμήνου. Όλες αυτές οι προϋποθέσεις που ανέφερα δεν προβλέπονται στις προϋποθέσεις αναγνώρισης ισοτιμίας και αντιστοιχίας. Η εργασία αυτή προφανώς, αν κρίνει κανείς και τα υπόλοιπα κριτήρια, δεν μπορεί να είναι απλά βιβλιογραφικού επιπέδου. Τώρα, επιπλέον από αυτούς τους λόγους, τα κριτήρια αναγνώρισης ισοτιμίας και αντιστοιχίας του ΔΟΑΤΑΠ αφορούν στο χρόνο έκδοσης της πράξης και μπορεί να μην καλύπτουν τα κριτήρια του integrated master, γιατί το integrated master είναι κοινός προπτυχιακός και μεταπτυχιακός τίτλος. Οι μεταπτυχιακοί τίτλοι στο ΔΟΑΤΑΠ δεν αναγνωρίζονται ως αντίστοιχοι παρά μόνο ως ισότιμοι και επιπλέον, πρέπει να εισαχθεί στη νομοθεσία του ΔΟΑΤΑΠ και ο τίτλος σπουδών του integrated master ο οποίος δεν υπάρχει. Άρα, όλοι αυτοί οι λόγοι εξηγούν για ποιον λόγο δεν μπορεί να γίνει αυτόματη αναγνώριση ενός τίτλου σπουδών του εξωτερικού ως integrated master, αλλά απαιτούνται νομοθετικές ρυθμίσεις οι οποίες είναι στην πρόθεσή μας να προχωρήσουμε σε αυτές. Για να μην πάρω τον χρόνο σας, θα απαντήσω στο δεύτερο ερώτημα στη δευτερολογία μου.
Ευχαριστούμε πολύ. Κύριε Συντυχάκη, έχετε τρία λεπτά κι εσείς στη διάθεσή σας για τη δευτερολογία σας.
Κύριε Υπουργέ, εγώ κρατάω αυτό που είπατε στο τέλος ότι πρόθεσή σας είναι να λυθεί με νομοθετική ρύθμιση και να λυθεί όσο το δυνατόν γρηγορότερα. Κατάλαβα, όμως, και κάτι άλλο. Κατάλαβα ότι ήδη έχουμε μπει σε μία εποχή πολυκατηγοριοποιημένων πτυχίων. Αυτή είναι η ουσία. Διότι αυτοί οι άνθρωποι ξόδεψαν, πήγαν στο εξωτερικό για δικούς τους λόγους, αποφοίτησαν. Από εκεί αναγνωρίζεται το integrated master, δεν αναγνωρίζεται στην Ελλάδα και προφανώς τους βάλατε σε μια τέτοιου είδους κατηγοριοποίηση, όταν οι τετραετείς σπουδές στην Ελλάδα αυτομάτως μετατράπηκαν σε πενταετείς. Αυτά τα προβλήματα εσείς τα γνωρίζετε εξ' αρχής. Έτσι δεν είναι; Οι μεν πτυχιούχοι του εξωτερικού κινητοποιήθηκαν απευθείας, άμεσα από το 2018 έως και σήμερα με αλλεπάλληλα υπομνήματα, εξώδικα, συνεχείς κλήσεις προς το Υπουργείο. Εσείς πολλές φορές αρνηθήκατε να τους δείτε στο γραφείο σας. Θα μου πείτε το πρόβλημα είχε προκληθεί από την κυβέρνηση του ΣΥΡΙΖΑ η οποία και νομοθέτησε. Αυτό όντως ισχύει. Οι ευθύνες, όμως, βαρύνουν και τους δυο σας ότι εδώ και τρία χρόνια δεν έχει λυθεί το πρόβλημα. Αυτό είναι το θέμα. Απλά το προκάλεσε ο ΣΥΡΙΖΑ, εσείς το διαιωνίζετε. Δηλαδή «από τον Άννα στον Καϊάφα». Το Υπουργείο το παρέπεμψε στον ΔΟΑΤΑΠ. Ο ΔΟΑΤΑΠ τον Νοέμβρη του 2018 με ομόφωνη απόφασή του το επιστρέφει στην κυβέρνηση λόγω μη δικαιοδοσίας για να προβεί σε σχετική νομοθετική ρύθμιση η κυβέρνηση. Και δύο μήνες μετά, Γενάρη του 2019, το Υπουργείο ξαναπετάει το μπαλάκι στον ΔΟΑΤΑΠ. Τον Ιούλιο του 2019, παραμονές εκλογών τότε, η κυβέρνηση ΣΥΡΙΖΑ απαντά στην εξώδικη καταγγελία των πτυχιούχων ότι θα προβεί σε ενέργειες προκειμένου να λυθεί το θέμα. Πάλι τίποτα. Είχαμε και μια κατ' ιδίαν συζήτηση πριν από ένα χρόνο και τότε μου είχατε απαντήσει αυτό ακριβώς που απαντήσατε και τώρα, ότι όντως αυτή η περίπτωση πρέπει να λυθεί με νομοθετική ρύθμιση. Έχει περάσει, όμως, ένας χρόνος. Τώρα το ξαναλέτε. Εύχομαι αυτό να γίνει όχι μετά από ένα - δύο χρόνια, να γίνει άμεσα, ώστε να αντιμετωπιστεί το πρόβλημα. Είχαμε καταθέσει και σχετική ερώτηση φυσικά τον Γενάρη του 2020 η οποία δεν απαντήθηκε. Και χωρίς να έχει λυθεί αυτή η εκκρεμότητα προχωρήσατε στην προκήρυξη 3Α/2019 εκπαιδευτικών ειδικής αγωγής και της γενικής αγωγής για μόνιμο διορισμό, με αποτέλεσμα αυτοί οι άνθρωποι να παίρνουν είκοσι μόρια λιγότερα έναντι των συναδέλφων τους των ελληνικών πανεπιστημίων που τους αποδόθηκε το integrated master σε αναδρομική ισχύ. Το αποτέλεσμα είναι οι πτυχιούχοι του εξωτερικού, πολλοί από τους οποίους εργάζονται στη δημόσια εκπαίδευση ως αναπληρωτές, αλλά και ως μόνιμοι εκπαιδευτικοί σε όλες τις βαθμίδες, ενώ έχουν την πράξη ισοτιμίας ή και αντιστοιχίας αναγνώρισης από τον ΔΟΑΤΑΠ, χάνουν αυτά τα είκοσι μόρια που αντιστοιχούν σε δυόμισι χρόνια προϋπηρεσίας και πληρούν τις προϋποθέσεις για μόνιμο διορισμό, ενώ όσοι είναι ήδη μόνιμοι χάνουν τη βαθμολογική τους εξέλιξη. Αντίστοιχες τραγελαφικές τώρα καταστάσεις έχουν προκύψει με τους πτυχιούχους των μουσικών σπουδών του Ιονίου Πανεπιστημίου. Είπατε θα μου απαντήσετε σε λίγο. Απλά να πω ότι οι άνθρωποι αυτοί ταλαιπωρήθηκαν εδώ και δέκα μήνες για να τους αναγνωρίσετε το integrated master και την προσμέτρηση των μορίων στους προσωρινούς πίνακες του ΑΣΕΠ για τις προσλήψεις ως αναπληρωτές για το νέο σχολικό έτος. Το Ιόνιο Πανεπιστήμιο έγκαιρα σας είχε στείλει σχετικό αίτημα για αναγνώριση, απ' ό,τι γνωρίζω, στις 5-8-2019 κι ενώ τους είχατε υποσχεθεί ότι θα λυθεί το θέμα τους, εσείς απ' ό,τι καταλαβαίνω το αγνοήσατε. Μέσα στα Χριστούγεννα, όμως, δηλαδή πέντε μήνες μετά, δημοσιεύετε προκήρυξη του ΑΣΕΠ την 1ΓΕ/2019. Τους αναγνωρίσατε, βέβαια, το μάστερ τέσσερις μήνες μετά τη λήξη της προθεσμίας των αιτήσεων για την προκήρυξη του ΑΣΕΠ, χωρίς όμως να τους έχετε αναγνωρίσει αναδρομικά το δικαίωμα να προστεθεί αυτή η αναγνώριση στις αιτήσεις που ήδη είχαν κάνει. Αντιλαμβάνεστε ότι όλα αυτά τώρα είναι αδικαιολόγητα. Είναι ανήκουστα. Δηλαδή, με προκηρύξεις του ΑΣΕΠ, μετά από τόσο χρονικό διάστημα καθηλωμένοι οι άνθρωποι και να περιμένουν με αγωνία για να δουν τι θα γίνει, αντιλαμβάνεστε ότι ζούνε μία απίστευτη ταλαιπωρία. Κι όχι τίποτα άλλο, μπαίνουμε και σε μια διαδικασία κοινωνικού αυτοματισμού. Γιατί οι μεν έτσι κι όχι και οι άλλοι έτσι, ενώ έχουν κι αυτοί τα δικαιώματα προκειμένου να αναγνωριστεί το integrated master. Η ουσία είναι - και να κλείσω με αυτό, κύριε Πρόεδρε - ότι η κατηγοριοποίηση πανεπιστημίων, πτυχίων και αποφοίτων εντάσσεται σε μια γενικότερη ευρωενωσιακή στρατηγική που εφάρμοσε και η προηγούμενη κυβέρνηση με τη λεγόμενη κινητικότητα, τη διαδικασία αντιστοίχισης προσόντων, που πολυκατηγοριοποιεί πτυχία, τα αποσυνδέει ακόμα περισσότερο από το επάγγελμα κι όλα αυτά προς χάριν της ιδιωτικοποίησης της λειτουργίας των πανεπιστημίων. Αυτό τώρα επεκτείνεται και στους εκπαιδευτικούς. Δεν είναι, δηλαδή, μόνο στο επίπεδο της τριτοβάθμιας εκπαίδευσης. Επεκτείνεται και στους εκπαιδευτικούς. Αυτός που σπουδάζει, δηλαδή, δεν έχει εξασφαλισμένη πρόσβαση στο επάγγελμα που αντιστοιχεί στις σπουδές του και τη δουλειά με πλήρη δικαιώματα σε αυτό κατοχυρωμένη με τη λήψη του πτυχίου. Θα σας καλούσαμε, για άλλη μια φορά, αφ' ενός να προχωρήσετε άμεσα στην επίλυση του θέματος των πτυχίων των αποφοίτων του εξωτερικού, καθώς επίσης και των μουσικών σπουδών του Ιονίου Πανεπιστημίου αναδρομικά να τους δώσετε το δικαίωμα να κάνουν συμπληρωματικά χαρτιά, έτσι ώστε να τύχουν των ευνοϊκών ρυθμίσεων σε σχέση με τις προκηρύξεις του ΑΣΕΠ. Ευχαριστώ.
Ευχαριστούμε πολύ, κύριε Συντυχάκη. Κύριε Υπουργέ, μισό λεπτό σας παρακαλώ για να κάνω μία ανακοίνωση προς το Σώμα. Οι Υπουργοί Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων, Δικαιοσύνης, Εσωτερικών και Επικρατείας κατέθεσαν στις 29-6-2020 σχέδιο νόμου: «Εταιρική διακυβέρνηση ανωνύμων εταιρειών, σύγχρονη αγορά κεφαλαίου, ενσωμάτωση στην ελληνική νομοθεσία της Οδηγίας (ΕΕ) 2017/828 του Ευρωπαϊκού Κοινοβουλίου και του Συμβουλίου, μέτρα προς εφαρμογή του Κανονισμού (ΕΕ) 2017/1131 και άλλες διατάξεις». Κύριε Υφυπουργέ, έχετε τρία λεπτά στη διάθεσή σας. Σας ευχαριστώ πολύ.
Κύριε συνάδελφε, αναφέρατε ότι έναν χρόνο πριν είχατε συζητήσει αυτά τα θέματα μαζί μου. Προφανώς, έναν χρόνο πριν εγώ δεν ήμουν καν Βουλευτής ούτε καν Υφυπουργός Παιδείας. Όμως, θα συμφωνήσω μαζί σας ότι πραγματικά έχουμε τα απόνερα του ΣΥΡΙΖΑ τα οποία είναι δύσκολα, ειδικά στην παιδεία και στην τριτοβάθμια.
Δεν ισχύει αυτό.
Θα σας παρακαλέσω, όμως, να μην πείτε ποτέ ξανά ότι δεν δέχομαι κάποιους στο γραφείο μου. Έχω δεχτεί και τους συγκεκριμένους εκπροσώπους πτυχιούχων του εξωτερικού. Όλοι στα πανεπιστήμια ξέρουν ότι το τηλέφωνό μου και το γραφείο μου είναι πάντα ανοιχτά και δεν δέχομαι με τίποτα ότι δεν βλέπω κάποιους για να ακούσω τα αιτήματά τους. Τώρα θέλω να αναφερθώ στο δεύτερο θέμα το οποίο άφησα στην πρωτολογία μου και αφορά το Τμήμα Μουσικών Σπουδών του Ιονίου Πανεπιστημίου. Κατ' αρχάς, αναφέρεστε στη διάκριση που υπάρχει με τα άλλα δύο Τμήματα Μουσικών Σπουδών συγκεκριμένα του ΕΚΠΑ και του Αριστοτελείου Πανεπιστημίου. Εδώ, όμως, ήθελα να τονίσω για τα δύο αυτά τμήματα τα εξής: Το Τμήμα Μουσικών Σπουδών του ΕΚΠΑ πήρε απόφαση Συγκλήτου που ξεκινάει τη διαδικασία για αίτημα αναγνώρισης ως integrated master τον Οκτώβριο του 2017. Η απόφαση αναγνώρισης εκδόθηκε τον Σεπτέμβριο του 2018, δηλαδή έντεκα μήνες μετά. Το Τμήμα Μουσικών Σπουδών του Αριστοτελείου έλαβε απόφαση Συγκλήτου για να αναγνωριστεί το δίπλωμα ως integrated master τον Δεκέμβριο του 2018. Η απόφαση αναγνώρισης εκδόθηκε τον Μάιο του 2019. Τώρα το Τμήμα Μουσικών Σπουδών του Ιονίου ξεκίνησε αυτή τη διαδικασία πολύ αργότερα, για τους δικούς του λόγους, δεν το κατακρίνω. Μπορεί να έκρινε ότι δεν ήταν ώριμο ή ότι δεν συμφωνούσε ή οτιδήποτε. Πήρε, λοιπόν, την απόφαση Συγκλήτου δύο χρόνια μετά το ΕΚΠΑ και έναν χρόνο μετά το Αριστοτέλειο, δηλαδή τον Ιούλιο του 2019 και υπέβαλλε το αίτημα στο Υπουργείο τον Αύγουστο του 2019. Η απόφαση αναγνώρισης εκδόθηκε περίπου σε αντίστοιχο χρόνο με αυτόν του ΕΚΠΑ, τον Ιούνιο του 2020. Όντως υπήρξε καθυστέρηση, αλλά για θέματα αναρμοδιότητας. Είχε γίνει ένα λάθος και αν αυτό το κρατούσαμε σε μια σύνθετη διοικητική πράξη, θα κινδύνευε το αποτέλεσμα όλης της πράξης. Όμως, το ουσιαστικό είναι ο διαγωνισμός του ΑΣΕΠ, όπως σωστά επισημαίνετε. Έχει ήδη διευκρινίσει η Υπουργός ότι για το θέμα αυτό έχει γίνει εισήγηση στο ΑΣΕΠ, προκειμένου όταν εκκρεμούν δικαιολογητικά χωρίς ευθύνη των υποψηφίων, αυτά να γίνονται αποδεκτά σε μεταγενέστερο στάδιο. Επομένως η διαδικασία αυτή της υποβολής των δικαιολογητικών θα γίνει μετά τους προσωρινούς πίνακες, πριν την έκδοση των οριστικών. Εδώ θα σας πω ότι αν χρειαστεί, θα γίνει και νομοθετική ρύθμιση για το θέμα αυτό, προκειμένου να πάρουν τα μόρια οι απόφοιτοι του Τμήματος Μουσικών Σπουδών του Ιονίου. Σας ευχαριστώ πολύ.
Ευχαριστούμε κι εμείς, κύριε Υφυπουργέ.
Κύριε Πρόεδρε, υπάρχει μια παρεξήγηση …
Κύριε Συντυχάκη, με φέρνετε σε δύσκολη θέση. Είναι εκτός διαδικασίας αυτό. Πρόκειται γι' αυτό που είπε στην αρχή ο Υφυπουργός;
Ναι, αν μου επιτρέπετε θα ήθελα τον λόγο για να λυθεί η παρεξήγηση.
Εδώ έχετε δίκιο. Αν δεν συμβαίνει έτσι, έχετε δίκιο. Ορίστε, έχετε τον λόγο.
Σας ευχαριστώ. Εγώ ανέλυσα ένα συγκεκριμένο ιστορικό μέσα στο οποίο εντασσόταν και η συγκεκριμένη αναφορά που έκανα κατ' ιδίαν στον Υπουργό. Αυτό έγινε πριν από έναν χρόνο, πριν από δέκα, πριν από εννέα μήνες; Εν πάση περιπτώσει, δεν μπορώ να πω με σιγουριά. Όμως, αυτή η συνάντηση ήταν εδώ και μάλιστα στο σημείο που είστε, κύριε Υπουργέ. Έγινε αυτή η συνάντηση και αναφέρθηκα στο συγκεκριμένο πρόβλημα και ο Υπουργός απάντησε και νομίζω ότι απάντησε θετικά τότε, οπότε αυτό δεν είναι κάτι που πρέπει να τον θίγει. Αυτή η συζήτηση έγινε. Τώρα, αν ήταν στον έναν χρόνο πριν ή στους οκτώ ή στους εννέα μήνες, δεν θα κολλήσουμε εκεί. Το λέω αυτό για να λυθεί η όποια παρεξήγηση.
Πάντως εκείνο που έχω να πω είναι ότι ο Υφυπουργός όντως έχει ανοιχτή την πόρτα του και σηκώνει το τηλέφωνό του. Αυτό το ξέρω πολύ καλά. Θα συζητηθεί η έβδομη με αριθμό 842/22-6-2020 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων, με θέμα: «Άμεση επίλυση των προβλημάτων που αντιμετωπίζουν οι φοιτητές του Πανεπιστημίου Δυτικής Αττικής με τη διεξαγωγή της εξεταστικής». Κύριε Δελή, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Το ζήτημα είναι εξαιρετικά σοβαρό όσο και επίκαιρο. Αφορά την εξεταστική των φοιτητών και συγκεκριμένα την εξεταστική των φοιτητών του Πανεπιστημίου Δυτικής Αττικής, που είναι το πανεπιστήμιο που προήλθε από τη συγχώνευση των ΤΕΙ Αθήνας και Πειραιά πριν από δύο περίπου χρόνια. Δεν έφτανε η ταλαιπωρία των φοιτητών, όπως και όλου του λαού βεβαίως με την πανδημία του κορωνοϊού και την καραντίνα, αλλά εν πάση περιπτώσει αυτοί οι φοιτητές - επικεντρώνομαι ειδικά στους φοιτητές του Πανεπιστημίου Δυτικής Αττικής - αντιμετωπίζουν σοβαρά προβλήματα με την εξεταστική τους, η οποία αυτήν τη στιγμή που μιλάμε εξελίσσεται. Όπως καταλαβαίνετε, κύριε Υπουργέ, αυτό γεμίζει με άγχος και ανασφάλεια τα παιδιά και θα προσέθετα ότι δημιουργεί και οικονομικά προβλήματα, γιατί σήμερα δεν είναι η εποχή για να παρατείνει κανείς τις σπουδές του με ό,τι συμβαίνει στην κοινωνία, με την ανεργία, με όλα τα οικονομικά προβλήματα που αντιμετωπίζουν οι οικογένειες. Το Πανεπιστήμιο Δυτικής Αττικής ανακοίνωσε το πρόγραμμα της εξεταστικής - και για να είμαι πιο σαφής της τηλε - εξεταστικής - το οποίο θα διαρκέσει τρεις μόνο εβδομάδες και μέσα σ' αυτόν τον πολύ λίγο χρόνο θα πρέπει οι φοιτητές να προετοιμαστούν για να δώσουν τα μαθήματά τους. Εν τω μεταξύ δεν υπήρξε και έγκαιρη ειδοποίηση. Μιλάμε τώρα για ένα ίδρυμα στο οποίο υπάρχει ένας πολύ μεγάλος αριθμός φοιτητών ο οποίος εργάζεται παράλληλα με τις σπουδές του, ώστε να ανταποκριθεί στο κόστος των σπουδών το οποίο, όπως όλοι ξέρουν, είναι πολύ υψηλό στη χώρα μας. Υπάρχουν, όμως, και άλλα προβλήματα, κύριε Υπουργέ. Δεν είναι καθόλου αυτονόητο ότι κάθε φοιτητής και κάθε φοιτήτρια διαθέτει όλον τον απαραίτητο τεχνικό εξοπλισμό, ώστε να ανταποκριθεί στις ανάγκες αυτής της τηλε - εξεταστικής. Δεν είναι καθόλου αυτονόητο, δηλαδή, ότι αυτοί οι φοιτητές διαθέτουν τον ηλεκτρονικό υπολογιστή που πρέπει να διαθέτουν με όλα τα τεχνικά μέσα ή αν διαθέτουν την κατάλληλη σύνδεση ίντερνετ για να μπορέσουν να παρακολουθήσουν και να συμμετέχουν σ' αυτήν την τηλε - εξεταστική. Οι φοιτητές με τους συλλόγους του αρκετές φορές κινητοποιήθηκαν, πήγαν στις πρυτανείες, στις σχολές, στα τμήματα και μέχρι τώρα δεν έχουν πάρει απάντηση. Υπάρχει μεγάλη αγωνία και μεγάλη αναστάτωση ειδικά στο Πανεπιστήμιο Δυτικής Αττικής. Μεταφέρουμε την αγωνία και τα αιτήματά τους προς εσάς, προς το Υπουργείο και τον αρμόδιο Υφυπουργό κ. Διγαλάκη. Σας ζητάμε, λοιπόν, να μας πείτε τι μέτρα θα πάρετε για να υπάρξει παράταση στην τηλε - εξεταστική, της οποίας τα περιθώρια, με τον τρόπο που γίνεται, είναι ασφυκτικά. Πρέπει το Υπουργείο να μεριμνήσει ώστε να δοθεί όλος ο απαραίτητος τεχνικός εξοπλισμός στους φοιτητές που δεν τον διαθέτουν και να ανοίξουν τα κέντρα υπολογιστών που διαθέτουν τα πανεπιστήμια. Για να μας καταλάβουν όσοι παρακολουθούν, θα πω ότι τα κέντρα υπολογιστών είναι τα κέντρα που προορίζονται για την κοινή χρήση των φοιτητών, γι' αυτούς που δεν έχουν αυτά τα μέσα. Επίσης πρέπει να προστατευθούν και τα προσωπικά δεδομένα των φοιτητών. Θα επανέλθω στη δευτερολογία μου σ' αυτό. Να γίνει μια διπλή εξεταστική τον Σεπτέμβριο για όλους τους φοιτητές, ώστε να αντιμετωπιστούν όλα τα προβλήματα.
Σας ευχαριστούμε, κύριε Δελή. Ο Υφυπουργός Παιδείας και Θρησκευμάτων κ. Βασίλειος Διγαλάκης θα απαντήσει στην επίκαιρη ερώτηση του κυρίου συναδέλφου. Κύριε Διγαλάκη, έχετε τρία λεπτά στη διάθεσή σας.
Ευχαριστώ, κύριε Πρόεδρε. Αγαπητέ κύριε Δελή, χαίρομαι ιδιαίτερα για την επίκαιρη ερώτηση που μου κάνετε, γιατί είναι η πρώτη φορά που συζητάμε στη Βουλή το θέμα αυτού του ακαδημαϊκού εξαμήνου που βαίνει προς την ολοκλήρωσή του. Πραγματικά τα πανεπιστήμιά μας κατάφεραν έναν άθλο. Μέσα σ' αυτές τις συνθήκες της πανδημίας προσαρμόστηκαν πάρα πολύ γρήγορα και δόθηκαν οι εξετάσεις εξ αποστάσεως με πάρα πολύ μεγάλη επιτυχία. Πάνω από 96% των εξετάσεων των μαθημάτων δόθηκαν μέσω του διαδικτύου. Θέλω πραγματικά να συγχαρώ όλη την ακαδημαϊκή κοινότητα, τις διοικήσεις των πανεπιστημίων και το διδακτικό προσωπικό που μπόρεσαν και οργάνωσαν την εξ αποστάσεως διδασκαλία σε τόσο σύντομο χρόνο, αλλά και τους φοιτητές μας οι οποίοι αγκάλιασαν την εξ αποστάσεως διδασκαλία, με αποτέλεσμα να είμαστε αυτήν τη στιγμή σε θέση να πούμε ότι το εξάμηνο δεν χάθηκε, ότι ολοκληρώνεται, ότι γίνονται οι εξετάσεις και ότι οι φοιτητές μας βγαίνουν αλώβητοι απ' αυτήν την περιπέτεια και ότι το πανεπιστήμιό μας έχει κερδίσει πολλά απ' αυτήν τη δοκιμασία. Όσον αφορά την οργάνωση της εξεταστικής στα πανεπιστήμια, δώσαμε τη δυνατότητα στα πανεπιστήμια, πέραν των κλασικών μεθόδων εξέτασης, να εξετάσουν τους φοιτητές και με εξ αποστάσεως μεθόδους. Γιατί το κάναμε αυτό; Από τη στιγμή που η διδασκαλία του εξαμήνου ολοκληρώθηκε με μεθόδους εξ αποστάσεως και πολλές δεκάδες, αν όχι εκατοντάδες χιλιάδες φοιτητών παρέμειναν στους τόπους καταγωγής τους, μακριά από τα πανεπιστήμια, καταλαβαίνετε ότι θα ήταν παράλογο να ζητήσουμε να μετακινηθούν για να πάνε στα πανεπιστήμια να εξεταστούν διά ζώσης. Ένα το κρατούμενο. Δεύτερον, πώς το κάναμε αυτό; Πήραμε μια υπουργική απόφαση η οποία έλεγε στα πανεπιστήμια το εξής: «Εφόσον επιλέξετε να δώσετε εξετάσεις και με εξ αποστάσεως μεθόδους, τότε θα πρέπει να προσέξετε δύο πράγματα. Το ένα είναι να πάρετε μια απόφαση Συγκλήτου, η οποία θα περιγράφει με ποιον τρόπο κατοχυρώνεται και διασφαλίζεται το αδιάβλητο της εξέτασης και - δεύτερον - τι μέτρα λαμβάνετε για την προστασία προσωπικών δεδομένων». Αυτές τις αποφάσεις, οι οποίες ήταν αναλυτικότατες και στην περίπτωση του Πανεπιστημίου Δυτικής Αττικής, είχαν την υποχρέωση να τις αναρτήσουν στη «ΔΙΑΥΓΕΙΑ» για να έχουμε διαφάνεια και να τις κοινοποιήσουν στο Υπουργείο και στην εθνική αρχή. Αναφέρετε στην επίκαιρη ερώτησή σας κάποιες καταγγελίες φοιτητών οι οποίες θα έλεγα ότι είναι αόριστες, αλλά θα σταθώ στον τρόπο με τον οποίον το εξειδικεύετε. Ζητάτε παράταση της εξεταστικής και διπλή εξέταση τον Σεπτέμβριο. Δεν θα κρυφτώ πίσω από το αυτοδιοίκητο, αν και το ακαδημαϊκό ημερολόγιο είναι αρμοδιότητα της Συγκλήτου του πανεπιστημίου στα πλαίσια του αυτοδιοίκητου, αλλά θα σας πω την άποψή μου: Έχουμε καλλιεργήσει τη λάθος εντύπωση ότι τα πανεπιστήμια είναι εξεταστικά κέντρα. Έχουμε καταντήσει οι εξετάσεις στα πανεπιστήμια, οι εξεταστικές του Ιανουαρίου, του Ιουνίου, του Σεπτεμβρίου, να καταλαμβάνουν πολύ μεγάλο μέρος του ακαδημαϊκού ημερολογίου. Τα πανεπιστήμιά μας δεν είναι εξεταστικά κέντρα, κύριε Δελή. Οι εξετάσεις είναι για να πιστοποιούν τη γνώση του φοιτητή η οποία πιστοποιείται και σε όλη τη διάρκεια του εξαμήνου. Ο φοιτητής είναι στο πανεπιστήμιο για να μάθει και θα αξιολογηθεί καθ' όλη τη διάρκεια του εξαμήνου. Επομένως είμαστε τελείως αντίθετοι σε αυτό το θέμα. Το είχα αντιμετωπίσει πάρα πολλές φορές στη θητεία μου ως πρύτανης. Φροντίζαμε οι εξετάσεις να έχουν σύντομο χρονικό διάστημα και να έχουμε το απαιτούμενο διάστημα για τη διδασκαλία γιατί αυτό προέχει στο πανεπιστήμιο. Βρίσκεται στο πανεπιστήμιο ο φοιτητής για να μάθει και όχι για να δίνει εξετάσεις. Όσον αφορά τη διπλή εξεταστική του Σεπτεμβρίου θα προσθέσω εδώ ότι δεν γνωρίζουμε ποιες θα είναι οι επιδημιολογικές συνθήκες τον Σεπτέμβριο για να πούμε ότι χρειάζεται να πάμε σε διπλή εξεταστική ή δεν χρειάζεται και οι εξετάσεις δίνονται κανονικά στο πανεπιστήμιο. Έχω αφήσει κάποια αναπάντητα ερωτήματα. Θα τα απαντήσω στη δευτερολογία μου.
Ευχαριστούμε πολύ, κύριε Υφυπουργέ. Τον λόγο έχει ο κ. Δελής για τρία λεπτά.
Είναι η τελευταία ερώτηση έτσι και αλλιώς, κύριε Πρόεδρε. Θα είμαι σύντομος.
Εντάξει, θα σας δώσω χρόνο, μην στεναχωριέστε.
Θα προσπαθήσω να είμαι σύντομος και να μη φλυαρήσω. Κοιτάξτε, ο κύριος Υπουργός άνοιξε τη συζήτηση, το ζήτημα της εξ αποστάσεως διδασκαλίας στα πανεπιστήμια, η οποία συνέβη έτσι και αλλιώς. Ξέρετε, όμως, πολύ καλά ότι δεν μπορεί να αντικαταστήσει εξ ολοκλήρου την πανεπιστημιακή διαδικασία. Υπάρχουν τα εργαστήρια τα οποία δεν μπορούν να γίνουν με την τηλεκπαίδευση. Δεν λέμε εμείς ότι δεν είναι ένα βοηθητικό εργαλείο η τηλεκπαίδευση, αλλά όμως, δεν μπορεί να αντικαταστήσει, όπως είπαμε, το σύνολο της πανεπιστημιακής διδασκαλίας. Η εξεταστική μπορεί να γίνει με δυο - τρεις τρόπους. Δηλαδή μπορεί να γίνει ως τηλεξεταστική, μπορεί να γίνει με την προφορική εξέταση ή μπορεί να γίνει και με μια γραπτή εργασία. Οι φοιτητές, απ' όσο γνωρίζουμε, δεν αποκλείουν καμμία από αυτές τις τρεις επιλογές εφόσον διαθέτουν κατ' αρχάς τα τεχνικά μέσα ή τον απαραίτητο χρόνο. Γιατί δεν μπορεί να ζητάς από έναν φοιτητή να σου παραδώσει μία εργασία μέσα σε μία εβδομάδα και δέκα ημέρες. Καταλαβαίνετε ότι θα πρέπει τα χρονοδιαγράμματα να ανοίξουν λίγο. Γι' αυτό και το πρώτο αίτημα που βάζουμε και το βάζουν και τα παιδιά και οι φοιτητές είναι να δοθεί μία παράταση. Και δεν μιλάμε για καμμιά τεράστια παράταση, για μια εβδομάδα παράταση μιλάμε στην εξεταστική. Δεν μπορεί δηλαδή, οι φοιτητές να κινητοποιούνται, και με συγχωρείτε, να ακούν, όπως άκουγαν πριν από διακόσια χρόνια οι Γάλλοι τη Μαρία Αντουανέτα να τους λέει «αν δεν έχετε να φάτε, φάτε παντεσπάνι», να τους λένε οι υπεύθυνοι «αφού δεν έχετε τα τεχνικά μέσα ας μην εξεταστείτε». Δεν είναι απάντηση αυτή σήμερα. Δεν έχουν κάποια παιδιά τα τεχνικά μέσα, τι να κάνουμε; Θα πρέπει, λοιπόν, και το πανεπιστήμιο το ίδιο να ανοίξει το κέντρο των υπολογιστών και το Υπουργείο να αναλάβει τις ευθύνες του. Είπατε για τις αόριστες καταγγελίες. Με συγχωρείτε, κύριε Υπουργέ, είναι πάρα πολύ συγκεκριμένες οι καταγγελίες. Υπάρχει μεγάλος αριθμός φοιτητών στη Σχολή Επαγγελμάτων Υγείας και Πρόνοιας, στη ΣΕΥΠ, που έχει αποκλειστεί εξ αυτού του λόγου από την τηλεξεταστική. Τώρα τι να πούμε; Να πούμε ονόματα, δηλαδή; Είναι μεγάλος ο αριθμός. Και μάλιστα σε αρκετές σχολές και σε αυτό το πανεπιστήμιο οι φοιτητές ρωτήθηκαν «συμφωνείτε με αυτούς τους όρους;», δηλαδή όποιος δεν έχει τα μέσα να αποκλείεται από τη διαδικασία; Και όσοι φοιτητές έκαναν το λάθος να πουν ότι δεν συμφωνούν, επειδή δεν είχαν τα τεχνικά μέσα, αποκλείστηκαν. Εν πάση περιπτώσει, δεν μπορούν επίσης τα παιδιά να εναποθέτουν τις ελπίδες τους σε εκείνους τους καθηγητές οι οποίοι δείχνουν μια καλή διάθεση να βοηθήσουν τα παιδιά σε αυτές τις έκτακτες συνθήκες με μια προφορική εξέταση. Δεν το κάνουν όλοι. Εν πάση περιπτώσει, δόθηκε μια παράταση, να πούμε εδώ, απ' ό,τι μάθαμε, τις τελευταίες ημέρες. Έχει είκοσι επτά τμήματα το Πανεπιστήμιο Δυτικής Αττικής και δόθηκε παράταση μόνο στο ένα από τα είκοσι επτά, μια παράταση πέντε ημέρων. Γιατί να μη δοθεί σε όλα τα τμήματα, να ανασάνουν, να πάρουν λίγο κουράγιο και τα παιδιά, να διαβάσουν, να προετοιμαστούν λίγο καλύτερα; Ήθελα να κάνω και ένα σχόλιο για τα προσωπικά δεδομένα, γιατί είπα ότι θα το αναφέρω. Στο Τμήμα Λογιστικής - το αναφέρουμε και στην ερώτηση - θα ζητήσουν ορισμένοι καθηγητές, όχι όλοι, δεν το κάνουν όλοι, από τους φοιτητές να κατεβάσουν ένα πρόγραμμα το οποίο επιτρέπει στον επιτηρητή να βλέπει τι αρχεία υπάρχουν στον προσωπικό υπολογιστή του εξεταζόμενου. Με συγχωρείτε πάρα πολύ, αλλά αυτό δεν μπορεί να γίνει δεκτό. Είναι πολύ σοβαρό αυτό το ζήτημα. Και βεβαίως πρέπει να ξέρετε, φαντάζομαι το γνωρίζει το Υπουργείο, ότι αρκετές φορές όταν πέφτουν πάρα πολλοί φοιτητές το σύστημα γονατίζει από την υπερφόρτωση και δεν λειτουργεί. Είναι πολύ πρακτικά ζητήματα. Δεν νομίζουμε ότι ζητάμε τον ουρανό με τ' άστρα. Ζητάμε και ζητάνε και οι φοιτητές μια μικρή παράταση και μια βοήθεια στα παιδιά να μπορέσουν να ολοκληρώσουν την εξεταστική τους. Ευχαριστώ.
Και εμείς ευχαριστούμε, κύριε Δελή. Τον λόγο έχει ο κ. Διγαλάκης για τρία λεπτά επίσης.
Κύριε Δελή, αναφέρατε ότι ζήτησε το πανεπιστήμιο συμφωνία του φοιτητή για το αν συμφωνεί να εξεταστεί με αυτές τις μεθόδους και μιλήσατε για αποκλεισμό. Επειδή είδα την απόφαση της Συγκλήτου του Πανεπιστημίου Δυτικής Αττικής, δεν το αναφέρει πουθενά. Αναφέρει αν συμφωνεί ο φοιτητής να ταυτοποιηθεί με τη μέθοδο που αναφέρεται στην απόφαση της συγκλήτου και η οποία είναι αναρτημένη στο «ΔΙΑΥΓΕΙΑ» ακριβώς όπως είπα στην πρωτολογία μου για την προστασία της όλης διαδικασίας. Επομένως δεν ερωτάται ο φοιτητής αν συμφωνεί με την εξ αποστάσεως εξέταση, αλλά αν συμφωνεί με τον τρόπο ταυτοποίησης και μάλιστα του δίνει εναλλακτικές, αν θυμάμαι καλά, αν δεν συμφωνήσει να εξεταστεί με άλλον τρόπο. Επομένως δεν υπάρχει κανένας αποκλεισμός. Όσον αφορά τις ανοικτές αίθουσες για ηλεκτρονικούς υπολογιστές ναι, έχετε δίκιο. Και μάλιστα το είχαμε προβλέψει στην υπουργική απόφαση του εκδώσαμε στις αρχές Μαΐου ότι από 25 Μαΐου, που θα επανερχόταν η λειτουργία των εργαστηρίων και των κλινικών και στη συνέχεια της εξεταστικής, τα πανεπιστήμια μπορούν να ανοίξουν και άνοιξαν τις αίθουσες υπολογιστών, προκείμενου όσοι φοιτητές το χρειάζονται να πάνε σε αυτές τις αίθουσες και να εξεταστούν με τους κοινόχρηστους υπολογιστές. Τώρα στο συγκεκριμένο πανεπιστήμιο, στο ΠΑΔΑ, σύμφωνα με τη μέθοδο εξέτασης που έχει επιλέξει και με την απάντηση που έδωσε και ο πρύτανης αρκεί ένα κινητό τηλέφωνο τύπου smart phone για να συμμετέχει στην εξ αποστάσεως εκπαίδευση. Ήθελα, όμως, να κλείσω πηγαίνοντας στο γενικότερο θέμα της εξ αποστάσεως εκπαίδευσης. Η εξ αποστάσεως εκπαίδευση σωστά είπατε δεν μπορεί να αντικαταστήσει την εκπαίδευση με φυσική παρουσία, αλλά αυτό που μπορεί να κάνει και πρέπει να κάνει είναι να συμπληρώσει την παραδοσιακή διδασκαλία. Ξέρετε, το πανεπιστήμιο είναι ένας χώρος όπου το πρόγραμμα του κάθε φοιτητή του δίνει τη δυνατότητα να το διαμορφώνει ο ίδιος με βάση τα ενδιαφέροντά του και την εξειδίκευση που θέλει να πάρει. Επομένως, είναι φυσικό ότι, για παράδειγμα, σε ένα ωρολόγιο πρόγραμμα ενός φοιτητή μπορεί να έχεις μαθήματα που επικαλύπτονται. Άρα, οι μέθοδοι εξ αποστάσεως και η χρήση ηλεκτρονικών μεθόδων έρχονται να συμπληρώσουν τις παραδοσιακές μεθόδους έτσι ώστε ο φοιτητής να μπορεί να παρακολουθήσει τα μαθήματα που θέλει στον χρόνο που αυτός θα θέλει, γιατί γνωρίζετε ότι και η παρακολούθηση στο πανεπιστήμιο δεν είναι υποχρεωτική. Δεν το λέω αυτό για να ενθαρρύνω τους φοιτητές να μην πηγαίνουν στα μαθήματα, το αντίθετο, πρέπει να εκμεταλλεύονται τον χρόνο τους, αλλά τους δίνεται η δυνατότητα να διαμορφώνουν με πιο ευέλικτο τρόπο το πρόγραμμά τους για να προσαρμόζουν το πρόγραμμα στα δικά τους ενδιαφέροντα. Ευχαριστώ.
Σας ευχαριστώ και τους δύο. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21: 04΄ λύεται η συνεδρίαση για αύριο, ημέρα Τρίτη 30 Ιουνίου 2020 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.